Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 12 Σεπτεμβρίου 2017 τη συζήτηση του νομοσχεδίου σε μία έως δύο συνεδριάσεις, ενιαία επί της αρχής, των άρθρων και των τροπολογιών. Συμφωνεί το Σώμα;
Συνεπώς το Σώμα συνεφώνησε. Τον λόγο έχει ο εισηγητής του ΣΥΡΙΖΑ, ο συνάδελφος κ. Γεώργιος Παπαηλιού, για δεκαπέντε λεπτά.
Κυρίες και κύριοι συνάδελφοι, το διασυνοριακό έγκλημα εξελίσσεται διαρκώς. Οι εγκληματικές ομάδες οργανώνουν τις δραστηριότητές τους - εμπόριο ναρκωτικών, παράνομη διακίνηση ανθρώπων, εμπόριο όπλων, ξέπλυμα βρώμικου χρήματος - με πολύ επαγγελματικό τρόπο, περίπου όπως οι πολυεθνικές εταιρείες. Οι νέες τεχνολογίες ευνοούν αυτές τις δραστηριότητες, ακόμη και «επινοούν» - εντός εισαγωγικών - νέες παράνομες δραστηριότητες. Το έγκλημα είναι διεθνές. Τα νομικά συστήματα έχουν σύνορα. Τα είκοσι οκτώ κράτη - μέλη της Ευρωπαϊκής Ένωσης διαθέτουν διαφορετικά νομικά συστήματα. Όμως, η πρόκληση είναι με ποιο τρόπο τα κράτη θα συνεργαστούν, διότι η διακρατική συνεργασία είναι απαραίτητη προϋπόθεση για την αντιμετώπιση της διασυνοριακής εγκληματικότητας. Εν προκειμένω, τα μεγαλύτερα προβλήματα προκύπτουν από τις διαδικασίες και όχι από την ουσία. Σε αυτό το πλαίσιο κινείται και το παρόν νομοσχέδιο. Αναφέρεται στην ευρωπαϊκή εντολή έρευνας σε ποινικές υποθέσεις, η οποία εκδίδεται, διαβιβάζεται και εκτελείται με βάση την αρχή της αμοιβαίας αναγνώρισης και με σεβασμό στα ατομικά δικαιώματα, όπως αυτά κατοχυρώνονται από το ενωσιακό και εσωτερικό δίκαιο. Η ευρωπαϊκή εντολή έρευνας είναι δικαστική απόφαση ή απόφαση που εκδίδει ή επικυρώνει δικαστική αρχή κράτους - μέλους της Ευρωπαϊκής Ένωσης, κράτος έκδοσης, με σκοπό την εκτέλεση συγκεκριμένων ερευνητικών μέτρων σε άλλο κράτος - μέλος, κράτος εκτέλεσης, για τη λήψη αποδεικτικών στοιχείων. Εκδίδεται δε στο πλαίσιο ποινικής διαδικασίας, διαδικασίας που κινούν δικαστικές ή διοικητικές αρχές, όταν αυτή αφορά πράξεις που τιμωρούνται βάσει της νομοθεσίας του κράτους έκδοσης, ως παραβάσεις κανόνων δικαίου και όταν η απόφαση μπορεί να οδηγήσει σε δίκη ενώπιον δικαστηρίου που έχει δικαιοδοσία σε ποινικές υποθέσεις, αλλά και διαδικασιών που αφορούν πράξεις και παραβάσεις νομικών προσώπων. Η ευρωπαϊκή εντολή έρευνας έχει ως αιτιολογική βάση το γεγονός ότι οι εγκληματικές δραστηριότητες, κυρίως ως οργανωμένο έγκλημα, ανθούν υπερβαίνοντας τα σύνορα μιας χώρας και έχουν διεθνοποιηθεί. Ειδικότερα στον ευρωπαϊκό χώρο, που η κίνηση ανθρώπων και κεφαλαίων είναι ελεύθερη, η καταπολέμηση του διασυνοριακού οργανωμένου εγκλήματος επιβάλλει τη στενότερη συνεργασία των αρμοδίων αρχών των ευρωπαϊκών κρατών, συγκεκριμένα δε μέσω της αποδοχής μίας απλουστευμένης και ταχείας διαδικασίας για την κυκλοφορία των αποδείξεων. Η πορεία από τον μηχανισμό της δικαστικής συνδρομής στην αρχή της αμοιβαίας αναγνώρισης υπογραμμίζει τη μετάβαση από μία φάση με έντονα στοιχεία εθνικής ευχέρειας σε μία φάση που κυριαρχούν η αμοιβαία υποχρέωση και η ταχύτητα. Θα κάνω μία σύντομη ιστορική αναδρομή. Αρχικά το έτος 1959 καταρτίστηκε η Ευρωπαϊκή Σύμβαση Δικαστικής Συνδρομής, βάσει της οποίας τα συμβαλλόμενα μέρη δεσμεύθηκαν να παρέχουν την ευρύτερη δυνατή δικαστική συνδρομή σε κάθε διαδικασία, σχετικά με παραβάσεις που χρήζουν καταστολής, συμπεριλαμβανομένης της κτήσης αποδεικτικών στοιχείων και μέσων. Με τον συγκεκριμένο μηχανισμό υπερίσχυε η εκτελεστική εξουσία κατά τη διαδικασία της δικαστικής συνδρομής, αφού το ποινικό δίκαιο θεωρούνταν στενά συνδεδεμένο με τον σκληρό πυρήνα της κρατικής υπόστασης και η δικαστική συνεργασία υπέκειτο σε συγκυριακές κυβερνητικές αποφάσεις. Αυτό οδηγούσε σε μακρόχρονη και περίπλοκη διαδικασία, χωρίς να καταλήγει σε κτήση των αποδείξεων. Στη συνέχεια με τη σύμβαση εφαρμογής της Συμφωνίας Σένγκεν, που ενσωματώθηκε στο νομικό θεσμικό πλαίσιο της Ευρωπαϊκής Ένωσης, απλουστεύθηκε η σχετική διαδικασία και άρχισε η δικαστικοποίηση της διακρατικής συνεργασίας σε ποινικές υποθέσεις, με τη θέσπιση της άμεσης επικοινωνίας των αρμοδίων δικαστικών αρχών. Η δυσχέρεια πραγμάτωσης της δικαστικής συνεργασίας και συνακόλουθα της κτήσης των αποδείξεων, μέσω της δικαστικής συνδρομής, οδήγησε στη λύση της αρχής της αμοιβαίας αναγνώρισης. Υπό το καθεστώς της αμοιβαίας αναγνώρισης η δικαστική αρχή ενός κράτους - μέλους «διατάσσει» τη δικαστική αρχή ενός άλλου κράτους - μέλους να αναγνωρίσει και να εκτελέσει την απόφασή της εντός ορισμένης προθεσμίας, με την επιφύλαξη προβολής συγκεκριμένων περιορισμένων λόγων άρνησης. Το αιτούν μέρος είναι το κράτος έκδοσης και το προς ο η αίτηση το κράτος εκτέλεσης. Η αμοιβαία αναγνώριση στηρίζεται στις αρχές της ειλικρινούς συνεργασίας και της αμοιβαίας εμπιστοσύνης μεταξύ των κρατών - μελών. Απαιτεί δε από τα κράτη εκτέλεσης να δεχθούν αλλοδαπές αποφάσεις, σαν να ήταν δικές τους, χωρίς να ελέγξουν τη νομιμότητά τους πριν την εκτέλεσή τους. Με τη Συνθήκη του Μάαστριχτ το 1993 και τη Συνθήκη του Άμστερνταμ το 1999, η συνεργασία σε θέματα δικαιοσύνης και εσωτερικών υποθέσεων περιελήφθησαν ως ο τρίτος πυλώνας της συνθήκης. Βάσει των συμπερασμάτων του Ευρωπαϊκού Συμβουλίου του Τάμπερε του 1999, στα οποία περιελήφθη η αμοιβαία αναγνώριση των δικαστικών αποφάσεων ως ακρογωνιαίος λίθος της δικαστικής συνεργασίας, υιοθετήθηκαν σχέδια και προγράμματα προς υποστήριξη της αρχής της αμοιβαίας αναγνώρισης. Μεταξύ αυτών, η απόφαση - πλαίσιο της επιτροπής του 2003 για τη θέσπιση ευρωπαϊκού εντάλματος συγκέντρωσης αποδεικτικών στοιχείων, προκειμένου να βελτιωθεί η δικαστική συνεργασία στη συλλογή προϋπαρχουσών υποστατών αποδείξεων που ήδη περιλαμβάνονταν σε έγγραφα, αντικείμενα ή δεδομένα και να απλουστευτεί και να επιταχυνθεί η συγκέντρωση και διαβίβαση των αποδείξεων. Βάσει όλων αυτών είχε καταστεί σαφές ότι το υπάρχον πλαίσιο για τη συγκέντρωση αποδεικτικών στοιχείων ήταν κατακερματισμένο, περίπλοκο και, συνεπώς, αναποτελεσματικό. Αφορούσε - και αφορά - μόνο υπάρχοντα αποδεικτικά στοιχεία που καλύπτουν ένα περιορισμένο φάσμα ποινικών υποθέσεων και περιορίζονται κυρίως στη δέσμευση περιουσιακών ή αποδεικτικών στοιχείων. Έτσι, το πρόγραμμα της Στοκχόλμης του 2009 και το Ευρωπαϊκό Συμβούλιο υπέδειξαν και ζήτησαν από την επιτροπή να συντάξει μια πρόταση οδηγίας για τη σύσταση ενός συνεκτικού συστήματος για την κτήση αποδείξεων με διασυνοριακή διάσταση που θα αντικαθιστούσε όλα τα υπάρχοντα νομικά μέσα στον συγκεκριμένο τομέα και θα κάλυπτε όλα τα είδη αποδεικτικών στοιχείων. Κυρίες και κύριοι συνάδελφοι, με το παρόν νομοσχέδιο επιδιώκεται η εναρμόνιση της ελληνικής νομοθεσίας και συνακόλουθα η ενσωμάτωση σε αυτή των προβλέψεων της οδηγίας 2014/41 του Ευρωπαϊκού Κοινοβουλίου και του Συμβουλίου Υπουργών περί της Ευρωπαϊκής Εντολής Έρευνας σε ποινικές υποθέσεις. Με αυτή την οδηγία θεσπίζεται ένα συνολικό, ενιαίο, ευέλικτο και αποτελεσματικό σύστημα κτήσης, διαβίβασης και συγκέντρωσης αποδεικτικών στοιχείων σε υποθέσεις με διασυνοριακή διάσταση, δηλαδή από ένα ευρωπαϊκό κράτος σε άλλο, βάσει της αρχής της αμοιβαίας αναγνώρισης των δικαστικών αποφάσεων και διαταγών και αντικαθίστανται όλα τα υπάρχοντα νομοθετήματα στον τομέα της δικαστικής συνδρομής. Πάντως, πρέπει να επισημανθεί ότι η μετάβαση από τη δικαστική συνδρομή στην αμοιβαία αναγνώριση μέσω της ευρωπαϊκής εντολής έρευνας δεν συνεπάγεται πλήρη αυτοματισμό κατά την εκτέλεση των αποφάσεων, αφού στην οδηγία - και, συνεπώς, στο νομοσχέδιο - περιέχονται γενικοί και ειδικοί λόγοι άρνησης εκτέλεσης της ευρωπαϊκής εντολής έρευνας. Αυτοί οι λόγοι παρατίθενται στο άρθρο 13. Συγκεκριμένα, η άρνηση εκτέλεσης λαμβάνει χώρα αν υπάρχουν ασυλία, προνόμιο ή εξαίρεση δικαιοδοσίας ή εκτέλεσης, κανόνες που περιορίζουν την ποινική ευθύνη στο πλαίσιο της ελευθερίας του Τύπου και της έκφρασης, δυνητική βλάβη ουσιωδών συμφερόντων εθνικής ασφαλείας, διοικητική περίπτωση ως μέτρο μη υποστατό στην ελληνική επικράτεια, κώλυμα της ποινικής έρευνας για την ίδια αξιόποινη πράξη σε άλλο κράτος - μέλος, εδαφικότητα και διπλό αξιόποινο, αντίθεση στον Χάρτη Θεμελιωδών Δικαιωμάτων της Ευρωπαϊκής Ένωσης, έλεγχος του διττού αξιοποίνου. Πάντως, στην παράγραφο 3 του ιδίου άρθρου ορίζεται ότι όταν η ευρωπαϊκή εντολή έρευνας αφορά φορολογικά, τελωνειακά ή τραπεζικά εγκλήματα, η αναγνώριση ή η εκτέλεση αυτής δεν μπορεί να απορριφθεί από την αρχή εκτέλεσης με την αιτιολογία ότι η εσωτερική νομοθεσία δεν προβλέπει αντίστοιχο φόρο ή δασμό ή ίδια ρύθμιση με εκείνη του κράτους έκδοσης ως προς τα φορολογικά, τελωνειακά και τραπεζικά ζητήματα. Με αυτόν τον τρόπο διευκολύνεται η έρευνα και η δίωξη αξιόποινων συμπεριφορών με διασυνοριακή διάσταση και διασφαλίζεται η θεσμοθέτηση ενός ενιαίου και με οριζόντιο πεδίο εφαρμογής συστήματος συγκέντρωσης αποδεικτικών στοιχείων. Η ευρωπαϊκή εντολή έρευνας έχει οριζόντιο πεδίο εφαρμογής και, επομένως, εφαρμόζεται σε όλα τα ερευνητικά μέτρα που αποσκοπούν στη συγκέντρωση αποδεικτικών στοιχείων. Ταυτόχρονα, η ευρωπαϊκή εντολή έρευνας επιχειρεί να συνδυάσει την ασφάλεια δικαίου και την προστασία των δικαιωμάτων υπεράσπισης με την αποτελεσματικότητα της διαδικασίας. Ενδεικτικά, η προστασία των δικαιωμάτων υπεράσπισης αποτυπώνεται στην προστασία δεδομένων προσωπικού χαρακτήρα που διασφαλίζεται με τον ν.2472/97, στην υποχρέωση τήρησης εμπιστευτικότητας της ευρωπαϊκής εντολής έρευνας, στην προσωρινή μεταγωγή κρατουμένων ή εξέταση μάρτυρα ή πραγματογνώμονα με εικονοτηλεδιάσκεψη ή άλλου είδους οπτικοακουστική μετάδοση στο κράτος έκδοσης που δεν εκτελούνται όταν ο κρατούμενος, ο μάρτυρας ή ο πραγματογνώμονας δεν συναινούν ή όταν η μεταγωγή παρατείνει τον χρόνο κράτησης ή όταν υφίστανται λόγοι μη αναγνώρισης ή μη εκτέλεσης της ευρωπαϊκής εντολής έρευνας από την αρχή εκτέλεσης. Συμπερασματικά, είναι αναγκαία η ενσωμάτωση των προτεινομένων ρυθμίσεων της οδηγίας στην εθνική νομοθεσία, διότι ως βασικό στόχο έχουν μια συνολική ρύθμιση των ζητημάτων που αφορούν την ευρωπαϊκή εντολή έρευνας και τον τερματισμό του διάσπαρτου καθεστώτος συγκέντρωσης αποδεικτικών στοιχείων που ίσχυε προηγουμένως. Για τον λόγο αυτό, το παρόν νομοσχέδιο θα αποτελέσει νομική πράξη για ευρεία εφαρμογή της αρχής της αμοιβαίας αναγνώρισης σε ποινικές υποθέσεις, συνδυάζοντας την ασφάλεια δικαίου και την προστασία των δικαιωμάτων υπεράσπισης με την αποτελεσματικότητα της διαδικασίας, επιτυγχάνοντας ταυτόχρονα τον απώτερο στόχο της Ευρωπαϊκής Ένωσης που συνίσταται στην ανάπτυξη ενός χώρου ελευθερίας, ασφάλειας και δικαιοσύνης, στον οποίο θα υπάρχει αμοιβαία εμπιστοσύνη και αλληλοϋποστήριξη μεταξύ των εθνικών κρατών, πάταξης της εγκληματικότητας και επιβολής της νομιμότητας. Η πρόβλεψη για πληροφορίες που ζητούνται στο πλαίσιο της ευρωπαϊκής εντολής έρευνας για την τήρηση ή διαχείριση τραπεζικών ή χρηματοπιστωτικών λογαριασμών ή τις τραπεζικές και χρηματοοικονομικές συναλλαγές στο κράτος εκτέλεσης, είναι σημαντική, δεδομένου ότι τα διασυνοριακά οικονομικά εγκλήματα έχουν λάβει μεγάλη διάσταση και έχουν αποκτήσει, με τη βοήθεια της τεχνολογίας, χαρακτηριστικά που επιτρέπουν τη δυσχερή διακρίβωσή τους. Η πρόκληση, κυρίες και κύριοι συνάδελφοι, για τα δημοκρατικά νομικά συστήματα είναι να εξευρεθεί η ισορροπία, ώστε αφ' ενός να είναι επαρκής στην πάταξη του διασυνοριακού εγκλήματος και αφ' ετέρου να προστατεύονται τα ατομικά δικαιώματα. Η ισορροπία πολλές φορές διαταράσσεται, ιδίως όταν η ασφάλεια αναδεικνύεται σε πρωταρχική αξία. Παρά ταύτα, στην Ευρώπη η ισορροπία είναι εφικτή, αφού υπάρχουν νομικά εργαλεία που ενσωματώνουν την ανάγκη για περισσότερη αποτελεσματικότητα, αλλά συγχρόνως προστατεύουν, διασφαλίζουν και ενδυναμώνουν τα δικαιώματα των πολιτών. Οι εφαρμοστές του υπό κρίση νομοσχέδιου που ενσωματώνει την οδηγία 2014/41, όταν, ψηφιζόμενο από τη Βουλή, γίνει νόμος του κράτους, καλούνται να το αποδείξουν στην πράξη. Θα έρθω τώρα στις τρεις τροπολογίες οι οποίες ενσωματώθηκαν στο παρόν νομοσχέδιο. Η πρώτη ενσωματώθηκε στο άρθρο 36 και αφορά την αξιολόγηση και συμμετοχή στη διαδικασία επιλογής προϊσταμένων. Με αυτή την τροπολογία σκοπείται η λειτουργική διασύνδεση των συστημάτων αξιολόγησης και επιλογής προϊσταμένων. Έτσι εδραιώνεται το σύστημα αξιολόγησης που καθιερώθηκε με τον ν.4369/2016 και συγχρόνως εξορθολογίζεται η διαδικασία διανομής και διακίνησης των εκθέσεων αξιολόγησης στην αλυσίδα της διοικητικής διαδικασίας. Κυρίως, όμως, αναδεικνύεται η αυτονόητη υποχρέωση κάθε προϊσταμένου να αξιολογεί το προσωπικό, αξιολόγηση που για εμάς, σε αντίθεση με ό,τι συνέβαινε στο παρελθόν, δεν σημαίνει ούτε διαθεσιμότητες ούτε απολύσεις. Ταυτόχρονα, όμως, δεν σημαίνει και αποχή από τα εκ νόμου καθήκοντα των προϊσταμένων, των αξιολογητών και απαξίωση της λειτουργίας των δομών του δημοσίου. Αντιθέτως αξιολόγηση σημαίνει αξιοκρατία, διαφάνεια, κοινωνική λογοδοσία. Σημαίνει ακόμη και βελτίωση του υπαλλήλου, με στοχευμένες δράσεις επιμόρφωσης και αναβάθμισης των ικανοτήτων και δεξιοτήτων του. Σημαίνει, κατ' επέκταση, βελτίωση συνολικά του παρεχόμενου διοικητικού έργου προς όφελος των πολιτών. Αυτή η φιλοσοφία διατρέχει όλες τις διατάξεις του συστήματος αξιολόγησης που καθιερώθηκαν με τον πρόσφατο νόμο για τη διοικητική μεταρρύθμιση. Πρέπει να σημειωθεί εδώ ότι η συγκεκριμένη ρύθμιση αφορά την αξιολόγηση έτους 2016. Ο αποκλεισμός των αξιολογητών από τη διαδικασία επιλογής προϊσταμένων συνδέεται με την αυτονόητη εκπλήρωση της υποχρέωσης να αξιολογούν το προσωπικό. Δεν σημαίνει δυσμενής βαθμολόγηση κατά τη δική τους αξιολόγηση. Έτσι, λοιπόν, σε μια εποχή με περιορισμένους πόρους και κίνητρα οι δημόσιοι υπάλληλοι, που δίνουν καθημερινά, με αυταπάρνηση και υψηλό αίσθημα ευθύνης τον καλύτερο εαυτό τους, θωρακίζονται. Και λέω θωρακίζονται, γιατί κάνοντας πράξη την αξιολόγηση, καταρρίπτεται το στερεότυπο περί δημοσίων υπαλλήλων που την φοβούνται και υψώνεται ένα τείχος προστασίας έναντι του κοινωνικού αυτοματισμού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Οι τροπολογίες, οι οποίες ενσωματώθηκαν στο παρόν νομοσχέδιο στα άρθρα 37, 38 και 39 αφορούν την τροποποίηση της νομοθεσίας των δασικών χαρτών. Δίδεται η δυνατότητα στους πολίτες να αποστέλλουν στα σημεία υποστήριξης ανάρτησης δασικών χαρτών τα δικαιολογητικά που αφορούν την πληρωμή της αντίρρησης στην τράπεζα και το έννομο συμφέρον, τα οποία κάνουν έγκυρη την αντίρρηση μετά την ηλεκτρονική υποβολή της, έως και δέκα ημέρες μετά το πέρας της ανάρτησης των δασικών χαρτών, αφού η εν ισχύι ρύθμιση αναιρούσε τη δυνατότητα του πολίτη να μπορεί να υποβάλλει αντίρρηση έως την τελευταία ημέρα, διότι δεν ήταν δυνατή η άμεση ενημέρωση του συστήματος της ΕΚΧΑ από την τράπεζα ότι έχει γίνει η πληρωμή. Και επιπλέον, επιτρέπεται στους πολίτες να καταθέτουν συμπληρωματικά στοιχεία της αντίρρησης, τεχνικές εκθέσεις, φωτοερμηνείες δασολόγων κ.λπ., και πιστοποιητικά υπηρεσιών, αφού πολλοί τεχνικοί σύμβουλοι ή υπηρεσίες δεν προλάβαιναν να συντάξουν την τεχνική έκθεση ή να δώσουν πιστοποιητικό έως την τελευταία ημέρα, με αποτέλεσμα χωρίς αυτά να είναι άνευ ουσίας ή υποβληθείσα αντίρρηση. Επιπλέον, στο νομοσχέδιο ενσωματώνεται η έννοια των οικιστικών πυκνώσεων και παρατείνεται η ανάρτηση των δασικών χαρτών έως τις 25 Σεπτεμβρίου, ούτως ώστε να υπάρξει περιθώριο χρόνου για την ενεργοποίηση των συγκεκριμένων διατάξεων και την εκμετάλλευση αυτών από τους πολίτες. Έτσι εξυπηρετούνται οι πολίτες και διασφαλίζεται η νομική θωράκιση του έργου των δασικών χαρτών. Τέλος, όσον αφορά τα άρθρα 40 και 41 επιτρέπεται η αίτηση ανάκλησης μεταρρύθμισης του άρθρου 758 του Κώδικα Πολιτικής Δικονομίας και μετά την έκδοση οριστικής απόφασης του Ευρωπαϊκού Δικαστηρίου Δικαιωμάτων του Ανθρώπου, με την οποία κρίνεται ότι δικαστική απόφαση που δέχθηκε ή απέρριψε την αρχική αίτηση, εκδόθηκε κατά παράβαση που αφορά τον δίκαιο χαρακτήρα της διαδικασίας ή διάταξης ουσιαστικού δικαίου.
Ολοκληρώστε, κύριε συνάδελφε.
Μάλιστα, κύριε Πρόεδρε. Στο σημείο αυτό - και επειδή έχουν λεχθεί και γραφτεί κάποια πράγματα στο διαδίκτυο ή έχουν λεχθεί από ορισμένους - θέλω να τονίσω ότι έχουν εκδοθεί αποφάσεις του ΕΔΑΔ εις βάρος της χώρας μας. Ανήκουμε στη διεθνή κοινότητα, επικαλούμεθα το Διεθνές Δίκαιο και αποφάσεις των διεθνών δικαστηρίων που έχουν καταδικάσει και την Τουρκία. Επομένως πρέπει να υπάρξει εκ μέρους μας συμμόρφωση πάντοτε στο πλαίσιο της ελληνικής έννομης τάξης, του κράτους - δικαίου και των διεθνών συνθηκών, μεταξύ αυτών και την Συνθήκης της Λωζάνης του 1923, που στη Θράκη αναγνωρίζει μουσουλμανική και όχι τουρκική μειονότητα.
Ολοκληρώστε, κύριε συνάδελφε.
Μάλιστα, κύριε Πρόεδρε. Δεν αναγνωρίζεται εθνική τουρκική μειονότητα στην Θράκη. Η Συνθήκη της Λωζάνης και η πρόβλεψή της για μουσουλμανική και όχι τουρκική μειονότητα ισχύει και πρέπει να γίνει αποδεκτή και από την Τουρκία. Με τη νέα ρύθμιση δίδεται η δυνατότητα στους προσφεύγοντες να προσφύγουν και πάλι στα δικαστήρια, διότι μέχρι τώρα το άρθρο 758 προέβλεπε επανεξέταση των υποθέσεων μόνο εάν προκύψουν νέα περιστατικά ή μεταβληθούν συνθήκες υπό τις οποίες εκδόθηκαν οι σχετικές αποφάσεις. Τα ελληνικά δικαστήρια - το τονίζω αυτό - θα επανεξετάσουν τις υποθέσεις και θα κρίνουν κυριαρχικά χωρίς να δεσμεύονται από τρίτους, παρά μόνο από την ισχύουσα νομοθεσία, τις διεθνείς συνθήκες, μεταξύ των οποίων και τη Συνθήκη της Λωζάνης και το Διεθνές Δίκαιο. Σας ευχαριστώ.
Ευχαριστούμε. Ο εισηγητής της Νέας Δημοκρατίας κ. Κωνσταντίνος Γκιουλέκας έχει τον λόγο για δεκαπέντε λεπτά.
Κυρίες και κύριοι συνάδελφοι, συζητούμε σήμερα την ενσωμάτωση της συγκεκριμένης ευρωπαϊκής οδηγίας 2014/41 στην εθνική μας νομοθεσία. Συζητούμε, όμως, και ένα άλλο νομοσχέδιο το οποίο έχει έλθει μέσω τροπολογιών. Διότι εδώ ουσιαστικά έχουμε δύο νομοσχέδια που ενσωματώνονται σε ένα. Είναι το νομοσχέδιο που αφορά την ευρωπαϊκή εντολή έρευνας, κύριε Υπουργέ, και είναι και όλες οι υπόλοιπες διατάξεις που με τη μορφή τροπολογιών συζητήθηκαν, και κάποιες πλέον ενσωματώθηκαν στο παρόν νομοσχέδιο, για τις οποίες θα κάνουμε λόγο στη συνέχεια. Προχωρούμε, λοιπόν, πάρα πολύ γρήγορα μιλώντας για την ενσωμάτωση αυτή. Ουσιαστικά τι γίνεται εδώ; Αντί να προχωρήσουμε με τροποποιήσεις των υφιστάμενων διατάξεων για να ενσωματώσουμε αυτή\ την κοινοτική οδηγία, θεσπίζουμε ένα πλαίσιο κανόνων, ολόκληρο από την αρχή, το οποίο ρυθμίζει πως μπορούν τα κράτη σε όλη την Ευρωπαϊκή Ένωση να συνεργάζονται, προκειμένου να συλλέγουν αποδείξεις στις ποινικές υποθέσεις. Η ευρωπαϊκή, λοιπόν, αυτή εντολή έρευνας έχει ένα οριζόντιο πεδίο εφαρμογής και εφαρμόζεται σε όλα τα ερευνητικά μέτρα που στοχεύουν στη συγκέντρωση των αποδεικτικών στοιχείων. Πρέπει να πούμε ότι στόχος της οδηγίας είναι η αμοιβαία αναγνώριση αποφάσεων και διαταγών που εκδίδονται για την απόκτηση αποδεικτικών στοιχείων στο πλαίσιο της δικαστικής συνεργασίας, σε ποινικές υποθέσεις, όπως είπαμε, σε όλη την Ευρωπαϊκή Ένωση. Και είναι γεγονός ότι το σύστημα συλλογής αποδείξεων στις διακρατικές ποινικές υποθέσεις ευρωπαϊκού επιπέδου ήταν πραγματικά δυσκίνητο. Η παρούσα οδηγία απλουστεύει το σύστημα και καθιστά ευχερέστερη την παροχή ερευνητικών δυνατοτήτων προς τον σκοπό της εξιχνίασης ποινικών αδικημάτων τα οποία αφορούν σε περισσότερα του ενός κράτη. Η ευρωπαϊκή εντολή έρευνας είναι μια δικαστική απόφαση, την οποία εκδίδει ή επικυρώνει η δικαστική αρχή κράτους - μέλους, με σκοπό την εκτέλεση ενός ή περισσοτέρων συγκεκριμένων ερευνητικών μέτρων σε ένα άλλο κράτος - μέλος, για τη λήψη αποδεικτικών στοιχείων, για τη μεταγωγή κρατουμένων ή την εξέταση μαρτύρων που εδρεύουν σε ένα άλλο κράτος - μέλος. Ωστόσο ελλοχεύει πάντα ο κίνδυνος μια ενδεχόμενη κακή ή καταχρηστική χρήση των δυνατοτήτων που παρέχει η οδηγία, να οδηγήσει ακόμα και σε καταστρατήγηση των θεμελιωδών δικαιωμάτων και κυρίως των υπερασπιστικών δικαιωμάτων των κατηγορουμένων ή των εγκαλουμένων. Πάμε λίγο στη δομή του νομοσχεδίου. Το πρώτο κεφάλαιο που αποτελείται από πέντε άρθρα, από το 1 έως το 5, αναφέρεται στην ευρωπαϊκή εντολή έρευνας και ορίζει τα του τύπου της. Συγκεκριμένα ορίζεται ότι η ευρωπαϊκή εντολή είναι η δικαστική απόφαση ή η απόφαση που εκδίδει ή επικυρώνει μια δικαστική αρχή κράτους - μέλους της Ευρωπαϊκής Ένωσης, με σκοπό την εκτέλεση ενός ή περισσοτέρων ερευνητικών μέτρων σε άλλο κράτος - μέλος. Προσδιορίζεται το πεδίο εφαρμογής της ευρωπαϊκής εντολής έρευνας και δίνονται και οι έννοιες των όρων που αναφέρονται στις επιμέρους ρυθμίσεις: το κράτος έκδοσης, το κράτος εκτέλεσης, η αρχή έκδοσης, η αρχή εκτέλεσης. Άρα τίθενται τα είδη των διαδικασιών, στο πλαίσιο των οποίων εκδίδονται ευρωπαϊκές εντολές έρευνας. Δηλαδή, η ποινική διαδικασία, όπως και οι διαδικασίες που κινούνται από τις διοικητικές αρχές. Το δεύτερο κεφάλαιο με τίτλο: «Έκδοση και διαβίβαση ευρωπαϊκής εντολής έρευνας», που αποτελείται από έξι άρθρα από το 6 έως το 10, αναφέρεται στη διαδικασία έκδοσης και τη διαβίβαση της ευρωπαϊκής εντολής έρευνας. Ορίζεται η κατά περίπτωση αρμόδια αρχή έκδοσης της ευρωπαϊκής εντολής έρευνας στην Ελλάδα, δηλαδή ο αρμόδιος δικαστής, το δικαστήριο, η ανακριτική αρχή και προσδιορίζονται οι επιμέρους όροι και οι προϋποθέσεις για την έκδοσή της. Παρατίθενται τα στοιχεία που αποτελούν το περιεχόμενο της ευρωπαϊκής εντολής έρευνας, περιγράφεται η διαδικασία διαβίβασης της ευρωπαϊκής εντολής έρευνας από την ελληνική αρχή έκδοσης στην αρμόδια αρχή του κράτους εκτέλεσης απευθείας είτε μέσω των σημείων επαφής του ευρωπαϊκού δικαστικού δικτύου. Ορίζεται ότι σε περίπτωση που η απευθείας επικοινωνία μεταξύ της ελληνικής αρχής έκδοσης και της αρχής εκτέλεσης αποβεί άκαρπη, μπορεί να αναζητηθεί η συνδρομή της Κεντρικής Υπηρεσίας του Υπουργείου Δικαιοσύνης, Διαφάνειας και Ανθρωπίνων Δικαιωμάτων. Στο τρίτο κεφάλαιο, που αποτελείται από δεκατρία άρθρα, από το 11 έως το 23, ρυθμίζονται ζητήματα σχετικά με τις διαδικασίες και τις διασφαλίσεις εκτέλεσης της ευρωπαϊκής εντολής έρευνας από την Ελλάδα. Αρμόδια αρχή για την αναγνώριση και την εκτέλεση της ευρωπαϊκής εντολής ορίζεται ο κατά τόπον αρμόδιος εισαγγελέας εφετών, κατά τα ειδικότερα οριζόμενα. Οι αρχές του κράτους έκδοσης, που παρίστανται κατά την εκτέλεση της ευρωπαϊκής εντολής έρευνας στην Ελλάδα, δεσμεύονται από την ελληνική νομοθεσία. Η αρχή εκτέλεσης μπορεί να επικοινωνεί απευθείας με την αρχή έκδοσης με οποιοδήποτε πρόσφορο μέσο, για την αποτελεσματική εκτέλεση της ευρωπαϊκής εντολής έρευνας. Παρέχεται στην αρχή εκτέλεσης η δυνατότητα επιλογής άλλου ερευνητικού μέτρου από το αναφερόμενο στην ευρωπαϊκή εντολή έρευνας, όπως ορίζεται ειδικότερα. Και εδώ είναι κάτι σημαντικό: παρατίθενται οι λόγοι μη αναγνώρισης ή μη εκτέλεσης της ευρωπαϊκής εντολής έρευνας από την αρχή εκτέλεσης, καθώς και οι λόγοι αναβολής της αναγνώρισης της εκτέλεσης αυτής. Επίσης, ορίζονται οι προθεσμίες εντός των οποίων πρέπει να πραγματοποιούνται η έκδοση της σχετικής απόφασης και η εκτέλεση του ερευνητικού μέτρου. Ρυθμίζονται ειδικότερα ζητήματα σχετικά με τη διαβίβαση των απαιτούμενων αποδεικτικών στοιχείων στο πλαίσιο της εκτέλεσης της ευρωπαϊκής εντολής έρευνας. Προβλέπεται η διαδικασία άσκησης ενδίκων βοηθημάτων και ενδίκων μέσων για τα ερευνητικά μέτρα για τα οποία εκδίδεται η ευρωπαϊκή εντολή έρευνας. Θεσπίζεται η υποχρέωση της αρμόδιας αρχής εκτέλεσης στην οποία περιέρχεται η ευρωπαϊκή εντολή έρευνας να ενημερώνει την αρχή έκδοσης εντός της τασσόμενης προθεσμίας για τα επιμέρους ζητήματα. Θεσπίζονται η ποινική αλλά και η αστική παράλληλα ευθύνη των υπαλλήλων του κράτους έκδοσης κατά το διάστημα που ενεργούν στην Ελλάδα, σύμφωνα με τις διατάξεις του Ποινικού Κώδικα αλλά και του αντιστοίχου εισαγωγικού νόμου του Αστικού Κώδικα. Βεβαίως, εδώ ορίζεται και πότε ευθύνεται το ελληνικό δημόσιο για ζημίες που προξενούν οι υπάλληλοι στο έδαφος άλλου κράτους - μέλους όταν ενεργούν στο πλαίσιο της άσκησης των καθηκόντων τους και από την άλλη οι υποχρεώσεις που προκύπτουν για την καταβολή εξ ολοκλήρου στο άλλο κράτος - μέλος του ποσού που καταβάλλεται ως αποζημίωση στους δικαιούχους. Καθιερώνεται, επίσης, για την αρχή έκδοσης και εκτέλεσης η υποχρέωση τήρησης της εμπιστευτικότητας της ευρωπαϊκής εντολής έρευνας, αναφορικά με τα πραγματικά περιστατικά και το περιεχόμενο αυτής. Επιβάλλονται κυρώσεις σε περίπτωση παραβίασης της εν λόγω υποχρέωσης από τις τράπεζες. Εδώ εξειδικεύονται και οι ποινές για τους παραβάτες. Είναι κάτι ειδικότερο. Διασφαλίζεται η προστασία δεδομένων προσωπικού χαρακτήρα στο πλαίσιο της εφαρμογής των προτεινομένων ρυθμίσεων. Ρυθμίζονται ζητήματα σχετικά με τις δαπάνες που προκύπτουν από την εκτέλεση της ευρωπαϊκής εντολής έρευνας και βαρύνουν την αρμόδια ελληνική αρχή, η οποία μπορεί να διαβουλεύεται σχετικά με τις δυνατότητες και τον τρόπο κατανομής των δαπανών ή την τροποποίηση της ευρωπαϊκής εντολής έρευνας σε περίπτωση που προκύπτει ένα εξαιρετικά μεγάλο ύψος δαπανών. Προχωρώντας στο τέταρτο κεφάλαιο με τίτλο «ειδικές διατάξεις» που αποτελείται από επτά άρθρα, πρέπει να πούμε ότι εδώ περιλαμβάνονται διατάξεις που αφορούν σε ειδικά ερευνητικά μέτρα και ρυθμίζονται τα σχετικά με αυτά ειδικότερα ζητήματα, πέραν των γενικών ζητημάτων που, όπως είπαμε, αποτέλεσαν αντικείμενο ρύθμισης στα προηγούμενα κεφάλαια. Δηλαδή, καθορίζεται η διαδικασία σχετικά με την προσωρινή μεταγωγή κρατουμένων στο κράτος έκδοσης καθώς και στο κράτος εκτέλεσης για την εκτέλεση ενός ερευνητικού μέτρου. Οι δαπάνες που θα προκύψουν στο πλαίσιο της διαδικασίας ρυθμίζονται κατά τα προαναφερθέντα στα άρθρα αυτά. Προβλέπεται η εξέταση μάρτυρα ή πραγματογνώμονα και με τηλεφωνική διάσκεψη, όταν δεν είναι δυνατή η αυτοπρόσωπη εμφάνισή του στην ελληνική αρχή έκδοσης ευρωπαϊκής εντολής έρευνας. Ορίζεται η διαδικασία για τη διακρίβωση της τήρησης ή της διαχείρισης τραπεζικού ή άλλου χρηματοοικονομικού λογαριασμού εκ μέρους των καθ' ων η ποινική διαδικασία φυσικών ή νομικών προσώπων και προβλέπεται η έκδοση ευρωπαϊκής εντολής έρευνας στο πλαίσιο της ποινικής διαδικασίας, για να ληφθούν πληροφορίες σχετικά με τραπεζικές ή με άλλες χρηματοοικονομικές συναλλαγές. Επίσης, διενεργούνται ερευνητικά μέτρα κατόπιν έκδοσης της σχετικής ευρωπαϊκής εντολής, προκειμένου να συγκεντρωθούν αποδεικτικά στοιχεία σε πραγματικό χρόνο, διαρκώς και για ορισμένο διάστημα, κατά τα ειδικότερα προβλεπόμενα. Τέλος, προβλέπεται η έκδοση ευρωπαϊκής εντολής έρευνας με την οποία το κράτος έκδοσης ζητεί τη συνδρομή του κράτους εκτέλεσης στο πλαίσιο της ποινικής διαδικασίας, για τη διεξαγωγή μυστικής έρευνας και προσδιορίζεται η σχετική διαδικασία διενέργειας της μυστικής αυτής έρευνας. Το πέμπτο κεφάλαιο αφορά σε ένα πολύ ευαίσθητο θέμα, στην άρση του απορρήτου των τηλεπικοινωνιών. Αποτελείται από δύο άρθρα, το 32 και το 33. Παρέχεται στην αρμόδια αρχή η δυνατότητα έκδοσης ευρωπαϊκής εντολής έρευνας για την άρση του απορρήτου τηλεπικοινωνιών στο κράτος εκτέλεσης, το οποίο παρέχει και την απαιτούμενη τεχνική συνδρομή και καθορίζεται η σχετική διαδικασία. Ειδικότερα, ρυθμίζεται η διαδικασία κινητοποίησης της άρσης του απορρήτου προς κράτος - μέλος στο έδαφος του οποίου βρίσκεται ο καθ' ου η άρση και από το οποίο δεν απαιτείται η παροχή της τεχνικής βοήθειας. Στο έκτο κεφάλαιο με τίτλο: «Προσωρινή λήψη μέτρων» προβλέπεται η δυνατότητα έκδοσης ευρωπαϊκής εντολής έρευνας για την προσωρινή λήψη μέτρων, προκειμένου να προληφθεί η καταστροφή, η μετατροπή, η απομάκρυνση, η μεταφορά, η διάθεση ενός αποδεικτικού στοιχείου. Είναι μια διαδικασία αντίστοιχη με τα ασφαλιστικά μέτρα. Στο έβδομο κεφάλαιο που τιτλοφορείται: «Τελικές διατάξεις» περιλαμβάνονται μεταβατικής ισχύος ρυθμίσεις. Βεβαίως, όπως σας είπα από την αρχή, εδώ περιλαμβάνονται δύο νομοσχέδια: Το νομοσχέδιο που αφορά αυτή καθαυτή την ενσωμάτωση της οδηγίας και είναι και τα υπόλοιπα. Κλείνοντας, σε ό,τι αφορά την ενσωμάτωση της ευρωπαϊκής οδηγίας πρέπει να πούμε ότι αυτή και βελτιστοποιεί και επιταχύνει επί της ουσίας τη διαδικασία της δικαστικής συνδρομής, δημιουργώντας πιο άμεσες διαδικασίες συνεργασίας μεταξύ των κρατών - μελών της Ένωσης. Ειδικά στο στάδιο της προδικασίας, δηλαδή στη διενέργεια προανάκρισης, κύριας ανάκρισης, μπορεί να καταστεί εξαιρετικά χρήσιμο εργαλείο, δεδομένου ότι εμπλουτίζεται με τον τρόπο αυτό το αποδεικτικό υλικό του κράτους έκδοσης που διενεργεί την ανάκριση, με τη βοήθεια του κράτους της εκτέλεσης. Πρέπει να πούμε ότι εγείρονται κάποια ζητήματα σχετικά με τα υπερασπιστικά δικαιώματα όσων υπόκεινται σε ποινικές διαδικασίες και ειδικά στην ευρωπαϊκή εντολή έρευνας, δεδομένης μάλιστα και της μυστικότητας της διαδικασίας. Το ανέφερα και προηγουμένως. Εδώ εγείρονται αμφιβολίες ως προς την τήρηση των υπερασπιστικών δικαιωμάτων, αν τελικά υπάρξει κατάχρηση από τους εφαρμοστές της εντολής αυτής. Να πούμε ακόμα ότι ένα θέμα το οποίο αξίζει να σημειώσουμε είναι ότι η εφαρμογή της ευρωπαϊκής εντολής έρευνας επεκτείνεται και σε διαδικασίες που κινούνται από διοικητικές αρχές και οδηγούν σε αποφάσεις διοικητικών αρχών. Αποτελεί βεβαίως χρήσιμο εργαλείο, όπως είπαμε, για την πλέον αιτιολογημένη επιβολή διοικητικής παράβασης, απομακρύνεται, όμως, από τον σκοπό της οδηγίας, που ουσιαστικά αφορά σε ποινικές υποθέσεις. Εδώ είναι κάτι παράλληλο σε ό,τι αφορά σε διαδικασίες που εμπλέκονται οι διοικητικές αρχές. Να πούμε ότι χρειάζεται πολύ μεγάλη προσοχή στο να περιγράφεται απολύτως η αξιόποινη πράξη που αποτελεί το αντικείμενο της έρευνας. Πρέπει να γίνεται ενδελεχώς, με λεπτομερή μνεία στα αποδεικτικά μέσα αναφορά για τη πράξη αυτή, που λαμβάνει υπ' όψιν του το κράτος έκδοσης και για την πληρέστερη ενημέρωση των αρχών του κράτους εκτέλεσης που υλοποιεί την εντολή. Κάποια ζητήματα δημιουργούνται ως προς την παράγραφο 3 του άρθρου 13 του συγκεκριμένου νόμου, του άρθρου 11 δηλαδή της οδηγίας. Το συζητήσαμε αυτό και στην επιτροπή, κύριε Υπουργέ. Αφορά σε φορολογικά, τελωνειακά ή τραπεζικά εγκλήματα, όταν δεν προβλέπεται στην ελληνική νομοθεσία αντίστοιχη ρύθμιση με αυτή του κράτους έκδοσης. Έτσι θα μπορούσε να πει κανείς ότι μπορούμε να οδηγηθούμε σε μια καταστρατήγηση διά της τεθλασμένης απαγόρευσης του διπλού αξιοποίνου. Όλα αυτά είναι ζητήματα, τα οποία πρέπει να λαμβάνονται υπ' όψιν κατά την εφαρμογή του νέου νομικού πλαισίου που θεσπίζεται και στο πεδίο της συλλογής αποδείξεων για τις ποινικές υποθέσεις πρέπει να γίνεται με πάρα πολύ μεγάλη προσοχή. Έρχομαι τώρα στο άλλο, το δεύτερο νομοσχέδιο, όπως το χαρακτήρισα. Ερωτώ, κυρίες και κύριοι συνάδελφοι. Αυτή η Κυβέρνηση έχει εκμετρήσει περίπου τα δύο τρίτα του βίου της. Βρίσκεται κοντά στη συμπλήρωση τριών χρόνων από τότε που ανέλαβε την εξουσία, με την εντολή του ελληνικού λαού, τη διακυβέρνηση του τόπου. Έχουμε γίνει μάρτυρες πάρα πολλές φορές εδώ αυτής της περίεργης ισορροπίας ανάμεσα στους κυβερνητικούς εταίρους. Έχουμε γίνει μάρτυρες, δηλαδή, καταστάσεων που είναι απερίγραπτες. Είναι και τραγελαφικές, επιτρέψτε μου να πω. Δηλαδή, συμφωνούν οι δύο κυβερνητικοί εταίροι επί της ουσίας στη γραμμή που ακολουθεί η Κυβέρνηση, αλλά κατά περίπτωση, αλά καρτ έρχεται η μια παράταξη και δηλώνει ότι δεν θα ψηφίσει μία διάταξη. Στη συγκεκριμένη συζήτηση μιλώ για το άρθρο 40 και 41, κύριε Υπουργέ, που είναι η τροποποίηση του άρθρου 758 του Κώδικα Πολιτικής Δικονομίας. Με έκπληξη πάλι διαπιστώνουμε ότι δηλώνουν οι Ανεξάρτητοι Έλληνες ότι δεν θα το ψηφίσουν. Αλά καρτ, δηλαδή. Η κυβερνητική πλειοψηφία είναι μετέωρη και στηρίζεται στην υπευθυνότητα των υπολοίπων πολιτικών δυνάμεων που ανάλογα με το τι κρίνουν θα πρέπει να αποφασίσουν. Κι αυτό πολλές φορές ορίζει και πώς θα προχωρήσει από εδώ κι εμπρός η Κυβέρνηση. Διαφωνούμε εντελώς με αυτή την πολιτική, διαφωνούμε με αυτή την πρακτική και ως κόμμα της Αξιωματικής Αντιπολίτευσης, κύριε Υπουργέ, που εκπροσωπείτε την Κυβέρνηση αυτή τη στιγμή, σας το δηλώνουμε ότι από τούδε και στο εξής, κάθε φορά που οι κυβερνητικοί εταίροι δεν συμφωνούν σε ένα ζήτημα, η Νέα Δημοκρατία πρόκειται να πάρει αρνητική θέση, να μη στηρίξει οτιδήποτε - άσχετα αν συμφωνεί ή διαφωνεί - και να καταψηφίσει τη συγκεκριμένη διαδικασία. [[Χειροκροτήματα από την πτέρυγα της Νέας Δημοκρατίας]] Δεν μπορείτε να έρχεστε, κυρίες και κύριοι συνάδελφοι, πατώντας σε δυο βάρκες και να λέτε: εδώ, ξέρετε, εμείς συμφωνούμε, εκεί διαφωνούμε, αλλά κατά τα άλλα είναι αδιατάρακτη η κοινοβουλευτική πλειοψηφία και προχωρούμε! Αυτό είναι κάτι απαράδεκτο, το καταγγέλλουμε και λέμε ότι εμείς, ξεκινώντας από σήμερα, από τούδε και στο εξής, σε καθετί, σε κάθε τροπολογία, σε κάθε νομοσχέδιο, που θα υπάρχει διαφωνία μεταξύ των κυβερνητικών εταίρων, εμείς θα έχουμε μια στάση αρνητική, θα καταψηφίζουμε για τον λόγο αυτόν την οποιαδήποτε ρύθμιση. Κι επιτέλους, να σας το πω έτσι και λαϊκά, βρείτε τα μεταξύ σας, πριν έρθετε στην Αίθουσα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν μπορείτε να φέρνετε νομοσχέδια εδώ και να ακολουθείτε δύο διαφορετικές γραμμές, αλλά κατά τα άλλα η Κυβέρνηση προχωρεί αδιατάρακτη στην πορεία της. Επιλέξτε ποια είναι αυτή η πορεία. Και, εν προκειμένω, τι κάνετε εδώ; Κυρίες και κύριοι συνάδελφοι - γιατί πρέπει να το πω κι αυτό, επειδή απευθύνομαι, κυρίως, στους συναδέλφους της κυβερνητικής πλειοψηφίας και στους συναδέλφους του ΣΥΡΙΖΑ - ξέρετε τι λέει αυτό το άρθρο επί της ουσίας; Γνωρίζετε; Άκουσα προηγουμένως τον εισηγητή της Πλειοψηφίας και είπε ορισμένα πράγματα. Είναι ένα θέμα που έχει εθνικές προεκτάσεις και είναι ένα ζήτημα που δεν μπορούμε να το περάσουμε έτσι, αλλά επί της ουσίας θα τοποθετηθούμε στη συζήτηση και θα μιλήσουμε και στο τέλος. Όσον αφορά, όμως, στην αρχή η οποία πρέπει να ορίζει τα της κυβερνητικής πλειοψηφίας, εμείς ως Νέα Δημοκρατία δηλώνουμε ότι δεν πρόκειται να νομιμοποιήσουμε, έστω και με την υπεύθυνη στάση τού να ψηφίσουμε κάποιες ρυθμίσεις, που πιστεύουμε ότι κινούνται προς τη σωστή κατεύθυνση, αυτή την πολυφωνία, αυτή τη διαφωνία, αυτή τη ανισορροπία που παρατηρείται μέσα στους κόλπους της Κυβέρνησης.
Κύριε συνάδελφε, ολοκληρώστε, παρακαλώ.
Ολοκληρώνω σε μισό λεπτό. Θα μιλήσουμε και για τις υπόλοιπες τροπολογίες. Εγώ θα ήθελα να σταθώ μόνο σε άλλη μία τροπολογία. Υπάρχουν πολλές - και γι' αυτό μίλησα για ένα άλλο νομοσχέδιο - και μάλιστα πολλές έχουν ενσωματωθεί στο παρόν νομοσχέδιο. Εγώ θέλω να αναφερθώ στην τροπολογία γι' αυτή την περίφημη παράταση του νόμου Παρασκευόπουλου. Ακούστε, εδώ να ξεκαθαρίσουμε κάτι. Το είπε ο Υπουργός και στην επιτροπή, το έχουμε πει κι εμείς, το έχει πει και ο εισηγητής άλλων νομοσχεδίων στα θέματα αυτά. Βεβαίως, υπήρχαν αντίστοιχες ρυθμίσεις και στο παρελθόν, μόνο που οι ρυθμίσεις αυτές ήταν πάρα πολύ συγκεκριμένες, πάρα πολύ περιορισμένες και εξαιρούσαν οριστικά οποιαδήποτε επικίνδυνα κακουργήματα, για τα οποία κάποιοι είχαν καταδικαστεί. εσείς, ουσιαστικά, τι κάνετε; Έχετε έρθει από την αρχή ψηφίζοντας τον νόμο Παρασκευόπουλου, με τον οποίο εμείς διαφωνήσαμε, διευρύνατε αυτό το πλαίσιο και συνεχίζετε αυτό το πλαίσιο μέχρι και σήμερα. Εμείς όχι μόνο διαφωνούμε και καταψηφίζουμε, αλλά έχουμε στιγματίσει αυτή την πρακτική. Δεν έχουμε άλλον χρόνο να αναφερθούμε σε όλες τις τροπολογίες. Στην πορεία της συζήτησης θα κάνουμε αναφορά και για τα υπόλοιπα. Σε ό,τι αφορά στην οδηγία, κύριε Υπουργέ, εμείς είμαστε σύμφωνοι με την ενσωμάτωση της οδηγίας, αλλά βεβαίως σε ό,τι αφορά στα άρθρα του νέου νομοσχεδίου, τα οποία είναι άσχετα με την οδηγία, σας είπα για ορισμένα, πήραμε θέση και τα υπόλοιπα θα τα δούμε στην πορεία.
Ευχαριστούμε πολύ. Κύριοι συνάδελφοι, θα ήθελα να ενημερώσω τους ειδικούς αγορητές, που ακολουθούν, ότι έχουν και δευτερολογίες. Έχουν πρωτολογία δεκαπέντε λεπτών και επτάμισι λεπτά για δευτερολογία. Σας παρακαλώ πολύ, ας τηρήσουμε τον χρόνο. Ορίστε, κύριε Παπαθεοδώρου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, για όποιους υπήρχε προβληματισμός ή κάποια αμφιβολία ως προς τη χρήση από την Κυβέρνηση της ενσωμάτωσης της συγκριμένης οδηγίας για την ευρωπαϊκή εντολή έρευνας, νομίζω ότι από την προηγούμενη εβδομάδα στην επιτροπή, αλλά και σήμερα, δεν μπορεί να υπάρχει πλέον καμμία αμφιβολία ως προς τις προθέσεις και τις στοχεύσεις. Αυτό το σχέδιο νόμου δεν αφορά το πραγματικό του περιεχόμενο. Δεν αφορά, δηλαδή, την ενσωμάτωση της ευρωπαϊκής οδηγίας, αλλά στην ουσία αυτό το σχέδιο νόμου είναι οι λοιπές διατάξεις. Και αυτό έχει σημασία, γιατί πιστεύω ότι έγινε συγκεκριμένη χρήση αυτής της οδηγίας για να μπουν όλες οι υπόλοιπες «λοιπές διατάξεις», λοιπόν. Θεωρούμε, επομένως, ότι η Κυβέρνηση βρήκε ένα ακόμη νομοτεχνικό τέχνασμα για να περάσει άλλες διατάξεις, στοχευμένες πολιτικά, χωρίς κανέναν προηγούμενο ουσιαστικό διάλογο και σε μία εξ αυτών χωρίς να έχει εξασφαλίσει την απαραίτητη κοινοβουλευτική πλειοψηφία. Έτσι, μαζί με την ενσωμάτωση για την ευρωπαϊκή εντολή έρευνας, η Κυβέρνηση επιχειρεί να συγκαλύψει το αποτυχημένο εγχείρημα για την αξιολόγηση δομών και προσωπικού στον δημόσιο τομέα, επιχειρεί να κλείσει χωρίς συζήτηση και με τροπολογία, πραγματικά, της τελευταίας ώρας, ενώ ο κύριος Υπουργός την είχε εξαγγείλει εδώ και δεκαπέντε ημέρες, το ζήτημα της παράτασης της εφαρμογής του νόμου για την αποσυμφόρηση των φυλακών, να περάσει ρυθμίσεις που κλείνουν το μάτι σε συγκεκριμένες ομάδες του εκλογικού σώματος, προβάλλοντας τη δήθεν δικαιοκρατική της ευαισθησία και στο πέρασμα να κάνει δυο - τρεις διευθετήσεις στον χώρο της δικαιοσύνης και της υγείας. Για να τα ξεκαθαρίσουμε, λοιπόν, γιατί έχουμε συζητήσει αρκετά στην επιτροπή για το περιεχόμενο της συγκεκριμένης οδηγίας, με το οποίο οι περισσότεροι από εμάς συμφωνούμε. Ξεκαθαρίζουμε τα πράγματα και λέμε ότι παραμένουμε σταθεροί στην άποψή μας για την υπερψήφιση επί της αρχής και επί όλων των άρθρων που αφορούν την οδηγία για την ευρωπαϊκή εντολή έρευνας. Θεωρούμε ότι με τη συγκεκριμένη ενσωμάτωση επισπεύδονται οι διαδικασίες δικαστικής συνδρομής μεταξύ της Ελλάδας και των λοιπών χωρών της Ευρωπαϊκής Ένωσης σε ποινικές έρευνες που βρίσκονται σε εξέλιξη. Επιτυγχάνεται η δημιουργία ενός ενιαίου, ολοκληρωμένου νομικού μέσου, το οποίο καλύπτει για τα συμμετέχοντα μέλη ολόκληρη διαδικασία συγκέντρωσης αποδεικτικών στοιχείων και περιορίζονται οι λόγοι για την απόρριψη των αιτημάτων, καθόσον η παραλήπτρια αρχή δεν μπορεί να αρνηθεί την εκτέλεση της εντολής παρά μόνο σε συγκεκριμένες περιπτώσεις. Επομένως η ευρωπαϊκή εντολή έρευνας διασφαλίζει την προστασία των θεμελιωδών δικαιωμάτων υπεράσπισης, αφού οι αρχές έκδοσης πρέπει να αξιολογούν την αναλογικότητα του ζητούμενου ερευνητικού μέτρου. Τα κράτη - μέλη, από την άλλη μεριά, οφείλουν να διασφαλίζουν ένδικα μέσα ισοδύναμα με αυτά που θα ήταν διαθέσιμα σε παρόμοια εγχώρια υπόθεση και να φροντίζουν έτσι ώστε τα άτομα που αφορά η εντολή να λαμβάνουν τη δέουσα ενημέρωση για τις δυνατότητες αυτές. Όπως είδατε, διέθεσα τρία μόνον λεπτά για την τοποθέτηση επί των βασικών αρχών αλλά και επί των βασικών άρθρων της συγκεκριμένης οδηγίας. Σας είπα, υπάρχει συμφωνία. Πάμε να δούμε τώρα αυτό που όχι μόνον δεν μπορούμε να υπερψηφίσουμε, αλλά διαφωνούμε. Έχουμε πλήρη διαφωνία με μια σειρά από τροπολογίες που η Κυβέρνηση προσπαθεί να περάσει. Οι «λοιπές διατάξεις» και οι τροπολογίες είναι αυτές οι οποίες χαρακτηρίζουν το σχέδιο νόμου. Είναι ο λόγος για τον οποίον ήρθε το συγκεκριμένο σχέδιο νόμου. Ξεκινώ από την τροπολογία των Υπουργείων Εσωτερικών και Διοικητικής Ανασυγκρότησης που σηματοδοτεί την πλήρη αποτυχία της Κυβέρνησης για να εφαρμόσει ένα αξιόπιστο σύστημα αξιολόγησης στο δημόσιο. Κοιτάξτε, εγώ αυτό το καταλαβαίνω. Είναι προφανές ότι το ζήτημα της αξιολόγησης για τον ΣΥΡΙΖΑ είναι ζήτημα το οποίο έχει να κάνει με τη δική σας ταυτότητα. Είστε μεθοδικά, είστε ιδεολογικά, είστε διαχρονικά αντίπαλοι της αξιολόγησης. Εσείς πολεμήσατε αδιακρίτως οποιοδήποτε σύστημα αξιολόγησης και αν έχει προταθεί μέχρι σήμερα. Εσείς μποϊκοτάρατε, πολιτικά και συνδικαλιστικά, όχι απλά την εφαρμογή της αξιολόγησης, αλλά ακόμη και τον διάλογο για ένα οποιοδήποτε σύστημα αξιολόγησης. Είστε το κόμμα του οποίου χθεσινά στελέχη και σημερινοί Υπουργοί κατηγορούσαν τους συντρόφους τους για συμμετοχή σε διαδικασίες αξιολόγησης στην εκπαίδευση, στη δημόσια διοίκηση και αλλού. Και αναλαμβάνετε εσείς σήμερα να μπαλώσετε πρόχειρα την αποτυχία σας υπό το βάρος των μνημονιακών υποχρεώσεων, διότι κάποιος φαίνεται ότι επιμένει πάρα πολύ για να προχωρήσει αυτού του τύπου η αξιολόγηση που φέρνετε σήμερα. Θα μου επιτρέψετε να πω ότι είστε παντελώς αναξιόπιστοι σε αυτόν τον νέο ρόλο του υπερασπιστή της αξιολόγησης δομών και προσωπικού στη δημόσια διοίκηση. Η νέα απόπειρα παραπαίει μεταξύ της αποδοχής της αποτυχίας και μιας άτσαλης «τιμωρητικότητας», ενός αυταρχισμού που δεν καταλαβαίνουμε γιατί υπάρχει. Θα σας εξηγήσω τι εννοώ. Στην ουσία, όμως, πρόκειται για την τελευταία πράξη ενός αποτυχημένου εγχειρήματος έπειτα και από την άρνηση μεγάλου αριθμού δημοσίων υπαλλήλων να υπακούσουν στις εντολές των κυβερνητικών στελεχών. Γιατί άραγε; Δεν ήταν οι ίδιοι υπάλληλοι στους οποίους λέγατε τόσο καιρό ότι είναι κακό πράγμα η αξιολόγηση; Πώς ξαφνικά θα πειστούν ότι πρέπει να συμμετάσχουν σε προγράμματα αξιολόγησης; Πήγατε και λίγο πιο πέρα. Με αντιδεοντολογικό τρόπο δώσατε κίνητρο τη συναλλαγή των προϊσταμένων των υπηρεσιών της δημόσιας διοίκησης με την Κυβέρνηση για την προαγωγή τους, ενώ είναι ξεκάθαρο ότι σε κάθε σύστημα αξιολόγησης είναι αναφαίρετο δικαίωμα κάθε υπαλλήλου να διεκδικεί μία θέση ευθύνης ανάλογα με τα προσόντα του. Επομένως δεν υπάρχει κάποια ανάγκη για συναλλαγή όπως το κάνετε με τη συγκεκριμένη τροπολογία. Η πολιτική σας στοχεύει στον εξαναγκασμό των προϊσταμένων να εφαρμόσουν μια αξιολόγηση, κατά την άποψή μας μια λανθασμένη πολιτική της Κυβέρνησης. Και πού οδηγεί αυτή η πολιτική; Αυτή η πολιτική έχει οδηγήσει μέχρι σήμερα σε ανατροπή του σχεδίου για τη δημιουργία του μητρώου επιτελικών στελεχών. Θυμάστε τη συζήτηση που είχε γίνει εδώ πριν από δύο χρόνια ύστερα από την πίεση των κομματικών μηχανισμών για πλήρη κομματικοποίηση της δημόσιας διοίκησης, με την παραμονή κομματικών γενικών και ειδικών γραμματέων, των αναπληρωτών τους, τη θέσπιση και πλήρωση δεκάδων νέων θέσεων διοικητικών και θεματικών γραμματέων με τους αναπληρωτές τους από τον κομματικό σωλήνα χωρίς βέβαια κανείς από αυτούς να έχει αξιολογηθεί, χωρίς βέβαια κανείς από αυτούς να προέρχεται από το περίφημο μητρώο επιτελικών στελεχών του νόμου του 2016; Πού οδήγησε αυτή η πολιτική σας μέχρι σήμερα; Οδήγησε σε στρατιές συμβασιούχων στο δημόσιο, που εκτόξευσαν σήμερα τον αριθμό των συμβασιούχων σε εβδομήντα πέντε χιλιάδες, χωρίς οργανογράμματα, χωρίς να υπάρχει αναλογία μεταξύ των ικανοτήτων, αλλά και των θέσεων, χωρίς επίσης να έχετε αξιολογήσει την καταλληλότητα των υπαλλήλων αυτών ή τη χρησιμότητα των θέσεων αυτών. Οδήγησε, επίσης, σε πλήρη ανικανότητα εφαρμογής και υλοποίησης των διατάξεων του πολυδιαφημισμένου ν.4410/2016, που αφορά την κινητικότητα των δημοσίων υπαλλήλων, λόγω της αποτυχίας ολοκλήρωσης των ηλεκτρονικών οργανογραμμάτων των Υπουργείων. Οδήγησε ταυτόχρονα στη μεγέθυνση των μηχανισμών γραφειοκρατίας με σύσταση δεκάδων νέων υπηρεσιακών θέσεων σύμφωνα με τους κομματικούς σχεδιασμούς για το βόλεμα «ημετέρων» και όχι σύμφωνα με τις πραγματικές ανάγκες της διοίκησης. Επίσης, υπάρχει πληθώρα μεταβατικών διατάξεων που έχουν καταντήσει σήμερα τον νόμο του 2006 όχι απλά αναξιόπιστο, αλλά παντελώς ανεφάρμοστο, με αυθαίρετες τοποθετήσεις προϊσταμένων, χωρίς ίχνος επιλογών, με αναξιοκρατικές διαδικασίες, με ανικανότητα εφαρμογής των διατάξεων του ν.4369/2016, με σκοπό την άλωση της δημόσιας διοίκησης από τους κομματικούς στρατούς της συγκυβέρνησης. Τέλος, κυρίες και κύριοι συνάδελφοι, είναι τραγέλαφος για μια πολιτική δύναμη που είχε κάνει σημαία της την ανυπακοή στους νόμους - θυμάστε; Και δεν μιλάω για το «δεν πληρώνω», μιλάω για την ανυπακοή σε οποιαδήποτε μορφή αξιολόγησης, από τα πειραματικά σχολεία μέχρι τη δημόσια διοίκηση - που ξιφουλκούσε εναντίον της υπακοής και κήρυσσε την ανυπακοή στους νόμους, να έρχεται σήμερα η ίδια δύναμη να ποινικοποιεί τη συνδικαλιστική δράση - συνδικαλιστές συνομιλητές σας μέχρι χθες, φαντάζομαι ίσως και μεθαύριο, αλλά πάντως όχι σήμερα με την ψήφιση - αφαιρώντας τη δυνατότητα από όσους δεν συμπληρώνουν τα φύλλα αξιολόγησης, επειδή συμμετέχουν στην απεργία και έτσι δεν μπορούν να συμμετάσχουν από εδώ και πέρα στις κρίσεις προϊσταμένων. Τους τιμωρείτε. Γιατί τους τιμωρείτε; Τους τιμωρείτε επειδή δεν είναι καλά παιδιά. Τους τιμωρείτε γιατί κάνουν ακόμα αυτό το οποίο ήξεραν να κάνουν και προηγουμένως με τις δικές σας ευλογίες. Έτσι δεν μπορείτε σε καμμία περίπτωση να προχωρήσετε σε ένα ολοκληρωμένο σύστημα αξιολόγησης. Είναι προφανές ότι καταψηφίζουμε την εν λόγω τροπολογία. Σχετικά με την τροπολογία του Υπουργείου Δικαιοσύνης, σας έχουμε ξαναπεί ήδη από την εποχή που ψηφιζόταν η βασική ρύθμιση του 2015 ότι η προσέγγισή σας στο πολύ σοβαρό και όντως εξαιρετικά πιεστικό σωφρονιστικό πρόβλημα, είναι τουλάχιστον μυωπική. Είναι στην πραγματικότητα βαθύτατα άνιση, άδικη και συντηρητική. Μεταχειρίζεστε τις φυλακές ως πεδίο ιδεολογικών ασκήσεων και ως εκλογικές δεξαμενές. Μένετε προσηλωμένοι στη λογική των εμβαλωματικών, πρόχειρων και νομικά έωλων παρεμβάσεων. Από σκοπιμότητα κλείνετε ξανά τα μάτια στην ηθική και πολιτική απαξία των εγκλημάτων, πολλών εγκλημάτων. Κινείστε στην κατεύθυνση των οριζόντιων απολύσεων κι όχι των ρυθμίσεων που αξιολογούν και την επικινδυνότητα και την προσωπικότητα του κρατούμενου, αλλά και τη σοβαρότητα του αδικήματος. Αρνείστε να εισαγάγετε ουσιαστικές εξαιρέσεις. Επιλεκτικά αφήνετε σοβαρά αδικήματα του Ποινικού Κώδικα, όπως οι πράξεις τρομοκρατίας, εκτός του πεδίου των εξαιρέσεων. Αρνείστε, τέλος, την υποχρεωτική χρήση των συσκευών ηλεκτρονικής παρακολούθησης, το «βραχιόλι», το οποίο παρέχει, ενδεχομένως, πολύ μεγαλύτερες εγγυήσεις για την προστασία της δημόσιας ασφάλειας. Αναρωτιόμαστε, αλήθεια, ποια είναι τελικά τα οφέλη αυτής της δεύτερης παρέμβασης. Πώς πιστεύετε ότι θα βελτιωθεί η κατάσταση; Πώς θα γλιτώσει η Ελλάδα τις καταδίκες από το Ευρωπαϊκό Δικαστήριο για τις απάνθρωπες συνθήκες κράτησης και διαβίωσης στις φυλακές; Αντί να δουλέψετε για ανθρώπινες φυλακές, προτιμάτε να αδειάσετε τις φυλακές. Καμμιά οριστική, καμμιά πειστική λύση δεν δίνετε στο πρόβλημα του σωφρονιστικού συστήματος. Είναι μια ad hoc αποσυμφόρηση, είναι μια ποινική παρέμβαση, η οποία κάνει οριζόντιες απολύσεις υπό όρους από τις φυλακές. Στις ελληνικές φυλακές, κυρίες και κύριοι συνάδελφοι, υπάρχει ανθρωπιστική κρίση. Υπάρχει μια νοσηρή κατάσταση και αυτή την κατάσταση πρέπει να την ανατρέψουμε, όχι πάντως με παρεμβάσεις για τα μάτια του κόσμου, όχι πάντως με παρεμβάσεις τις οποίες υπαγορεύουν τα στελέχη του Τμήματος Δικαιωμάτων του ΣΥΡΙΖΑ, όχι με παρεμβάσεις από αυτούς που θέλουν να εκμεταλλευτούν την ανάγκη των κρατουμένων έναντι κάποιων ψήφων. Δεν δίνονται έτσι, κυρίες και κύριοι του ΣΥΡΙΖΑ, διαπιστευτήρια προοδευτικής ιδεολογίας και διακυβέρνησης.
Χίλιες διακόσιες είναι.
Στις ψήφους των κρατουμένων…
Ρωτήστε τον κ. Λάμπρου. Θα σας πληροφορήσει ο κ. Λάμπρου καλύτερα. Εμείς στη Δημοκρατική Συμπαράταξη θα επιμείνουμε στον δρόμο των μεγάλων και προοδευτικών μεταρρυθμίσεων. Θα επιμείνουμε στο γεγονός ότι χρειάζεται σήμερα να δούμε ξανά το ποινικό οπλοστάσιο με την αναθεώρηση και τη μεταρρύθμιση του Ποινικού Κώδικα, του Σωφρονιστικού Κώδικα, του Κώδικα Ποινικής Δικονομίας, με την ενίσχυση των υποδομών στην εκπαίδευση του προσωπικού, με τη δημιουργία σύγχρονων δομών για τους κρατούμενους. Επομένως, όπως καταλαβαίνετε, και αυτή την τροπολογία θα την καταψηφίσουμε. Σχετικά τώρα με τα άρθρα 40 και 41 του νομοσχεδίου, κυρίες και κύριοι συνάδελφοι, τα νέα άρθρα, η Δημοκρατική Συμπαράταξη έχει αποδείξει ότι υπερασπίζεται το ευρωπαϊκό νομικό κεκτημένο και τα ανθρώπινα δικαιώματα, καθώς και ότι σέβεται τις αποφάσεις, τόσο των ευρωπαϊκών θεσμών όσο και αυτές του Ευρωπαϊκού Δικαστηρίου Δικαιωμάτων του Ανθρώπου. Ιδιαίτερα οι τελευταίες έχουν συμβάλει στην εμπέδωση και στην εμβάθυνση των ανθρωπίνων δικαιωμάτων, καθώς και στην προστασία των ελευθεριών και έχουν προωθήσει στην Ευρώπη και στην Ελλάδα τις αρχές και τις αξίες του σύγχρονου νομικού πολιτισμού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σας ζητώ ένα λεπτό, κύριε Πρόεδρε, όχι παραπάνω. Υπό αυτή την έννοια συμφωνούμε στην εφαρμογή της οριστικής απόφασης του Ευρωπαϊκού Δικαστηρίου Δικαιωμάτων του Ανθρώπου, με την οποία κρίνεται ότι μια δικαστική απόφαση του Εθνικού Δικαστηρίου εκδόθηκε κατά παράβαση δικαιώματος και κάποια στιγμή, αν θέλατε να το συζητήσουμε, θα μας εξηγούσατε κι εσείς γιατί περιοριστήκατε μόνο στην εκούσια διαδικασία. Ό,τι αφορά στον δίκαιο χαρακτήρα της διαδικασίας και στις διατάξεις του ουσιαστικού δικαίου της Ευρωπαϊκής Σύμβασης Δικαιωμάτων του Ανθρώπου, μας βρίσκει απολύτως σύμφωνους. Είναι αυτονόητη η στάση αυτή για μια παράταξη η οποία αγωνίστηκε για την ανάδειξη του ευρωπαϊκού κεκτημένου του νομικού μας πολιτισμού. Επειδή αυτό είναι αυτονόητο, άλλο τόσο αυτονόητο είναι για μας να βάλουμε τέλος στο επικοινωνιακό παιχνίδι της παραπαίουσας συγκυβέρνησης ΣΥΡΙΖΑ - ΑΝΕΛ, όπου έχει επιλέξει ο ΣΥΡΙΖΑ να κυβερνά με τους ΑΝΕΛ για το μνημόνιο, τη φοροεπιδρομή απέναντι στους μισθωτούς και τους συνταξιούχους, τις παρεμβάσεις στη δικαιοσύνη, την υπονόμευση των θεσμών, τη νομή του πελατειακού καθεστώτος και να απευθύνεται στην Aντιπολίτευση - και ιδιαίτερα στη Δημοκρατική Συμπαράταξη - για να περνάει νομοσχέδια για το σύμφωνο συμβίωσης, το τέμενος, την ίση μεταχείριση προσώπων στην εργασία, τα ανθρώπινα και τα κοινωνικά δικαιώματα. Αυτό τέλος! Γι' αυτό σας δηλώνουμε ότι δεν δίνουμε άλλοθι στην έλλειψη κυβερνητικής πλειοψηφίας. Δεν θα δώσουμε στο εξής άλλοθι στην έλλειψη δεδηλωμένης για την υπερψήφιση σχεδίων νόμου ή μεμονωμένων διατάξεων, ανεξαρτήτως περιεχομένου. Αν στα άρθρα και τις τροπολογίες που εισηγείστε, κυρίες και κύριοι συνάδελφοι της συγκυβέρνησης, δεν έχετε την απαιτούμενη κυβερνητική πλειοψηφία, να γνωρίζετε ότι δεν θα βρείτε σε εμάς καμμία στήριξη ώστε να αναπληρώσετε με τις δικές μας ψήφους την ετερόκλητη συμφωνία συμφερόντων που συνδέει τη συμμαχία των δύο κομμάτων ΣΥΡΙΖΑ και ΑΝΕΛ. Επομένως σας ζητάμε σήμερα να αποσύρετε τις σχετικές ρυθμίσεις και αφού πείσετε τους εταίρους σας στην Κυβέρνηση να τις υπερψηφίσουν, τότε ευχαρίστως θα τις υπερψηφίσουμε κι εμείς. Εμείς, αντίθετα με τους συνεταίρους σας, πιστεύουμε ότι πρέπει να υπερψηφιστεί η συγκεκριμένη διάταξη από μία Κυβέρνηση η οποία έχει συμφωνήσει ότι έχει κοινή γραμμή σε αυτά τα θέματα, και στα θέματα της υπερφορολόγησης των πολιτών και στα θέματα των κοινωνικών δικαιωμάτων. Δεν γίνεται αλά καρτ συμφωνία. Μιας και έχετε μία έντιμη συμφωνία, όπως λέγατε μέχρι τώρα, αυτή την έντιμη συμφωνία σε όλα τα θέματα εμείς είμαστε έτοιμοι να τη διαπιστώσουμε κάθε φορά. Σε κάθε αντίθετη περίπτωση, από δω και πέρα θα καταψηφίζουμε οτιδήποτε δεν έχει δική σας συμφωνία.
Ευχαριστούμε, κύριε Παπαθεοδώρου.
Κύριε Πρόεδρε, ολοκληρώνω.
Κύριε Παπαθεοδώρου, έχετε και τη δευτερολογία σας. Σας παρακαλώ.
Κύριε Πρόεδρε, ολοκληρώνω τη φράση και κατεβαίνω από το Βήμα. Στην ουσία, λοιπόν, πέρα των άρθρων της ενσωμάτωσης της οδηγίας, καταψηφίζουμε το νομοσχέδιο για τις λοιπές διατάξεις που φέρατε σήμερα. Ευχαριστώ πολύ.
Τον λόγο έχει ο συνάδελφος κ. Ιωάννης Αϊβατίδης, ειδικός αγορητής της Χρυσής Αυγής.
Ευχαριστώ, κύριε Πρόεδρε. Είναι πλέον αργά για τη Δημοκρατική Συμπαράταξη, τη Νέα Δημοκρατία και άλλα κόμματα, τα οποία στήριξαν το σχέδιο νόμου που αφορούσε στο ισλαμικό τέμενος, αλλά και το σύμφωνο συμβίωσης. Έχουν στιγματιστεί πολιτικά από τις επιλογές αυτές και έδωσαν ένα άλλοθι τουλάχιστον στους Ανεξάρτητους Έλληνες, οι οποίοι δεν υπερψήφισαν τα συγκεκριμένα σχέδια νόμου. Επαναλαμβάνω: έχουν στιγματιστεί πολιτικά. Το εισαχθέν σχέδιο νόμου αποτελεί μία εναρμόνιση της ελληνικής νομοθεσίας με την ευρωπαϊκή οδηγία 2014/41/ΕΕ περί ευρωπαϊκής εντολής έρευνας για την καταπολέμηση του διασυνοριακού οργανωμένου εγκλήματος. Έχω ξανατονίσει πως οι οδηγίες της Ευρωπαϊκής Ένωσης για τα κράτη - μέλη έχουν δεσμευτικό χαρακτήρα μόνο όσον αφορά την επίτευξη των στόχων. Υπάρχει, λοιπόν, ένας επιδιωκόμενος στόχος, ο οποίος θα πρέπει να επιτευχθεί μέσω της νομοθέτησης, πλην όμως το κράτος - μέλος, αν συντρέχουν ειδικές εθνικές περιστάσεις, έχει κάποια διακριτική ευχέρεια στο να ρυθμίσει νομοθετικά τη συγκεκριμένη οδηγία, επ' ωφελεία του εθνικού κράτους και της εθνικής κυριαρχίας. Η εθνική κυριαρχία δεν αποτελεί ζήτημα που αφορά μόνο στα σύνορα. Αφορά και το εθνικό δίκαιο. Με το συγκεκριμένο σχέδιο νόμου, τη συγκεκριμένη οδηγία, κατά τη γνώμη μας καταστρατηγείται η εθνική κυριαρχία και το σύστημα δικαίου στη χώρα μας. Η ευρωπαϊκή κυριαρχία και η ελληνική εθνική κυριαρχία ή η εθνική κυριαρχία κάποιου άλλου ευρωπαϊκού κράτους, είναι έννοιες ανταγωνιστικές, αφού η ενίσχυση της ευρωπαϊκής κυριαρχίας συνεπάγεται συρρίκνωση της εθνικής κυριαρχίας του εκάστοτε κράτους - μέλους. Η Χρυσή Αυγή είναι στοχοπροσηλωμένη στο να διαφυλάσσει την εθνική κυριαρχία. Το σχετικό σχέδιο νόμου αφορά στο σύστημα δικαίου στη χώρα μας και η Χρυσή Αυγή ανενδοιάστως θα καταψηφίσει επί της αρχής, αλλά και επί των άρθρων το συγκεκριμένο σχέδιο νόμου, λειτουργώντας για μια ακόμη φορά ως εθνοφρουρός εντός του ελληνικού Κοινοβουλίου. Την ευθύνη για την εκχώρηση της εθνικής κυριαρχίας στο επίπεδο δικαίου τη φέρουν τα κόμματα που κυβέρνησαν επί σειρά ετών και συγκεκριμένα η Νέα Δημοκρατία και το ΠΑΣΟΚ. Τόσο η Ελλάς όσο και τα υπόλοιπα κράτη - μέλη έχουν μεταβιβάσει οριστικά και αμετάκλητα κυριαρχικά δικαιώματα στην Ευρωπαϊκή Ένωση. Δυστυχώς δεν μπορούν να υπαναχωρήσουν εκ των υστέρων, παρά μόνο αν αποφασίσουν απόσχιση από την Ευρωπαϊκή Ένωση. Άρα, λοιπόν, οι ρίζες του κακού είναι πολύ βαθιές και αφορούν τη Νέα Δημοκρατία και το ΠΑΣΟΚ, τη σημερινή Δημοκρατική Συμπαράταξη αλλά και γενικά το ψευδεπίγραφο αυτό συνταγματικό τόξο. Η οδηγία 41/2014 που εισάγεται, καταστρατηγεί την εθνική μας κυριαρχία. Εκείνο που έχει ιδιαίτερο ενδιαφέρον είναι ότι στον κατάλογο των αναφερομένων διασυνοριακών, οργανωμένων εγκλημάτων εμπεριέχεται και το ρατσιστικό έγκλημα, η ξενοφοβία. Ειλικρινά, η συγκεκριμένη αναφορά στο φερόμενο ως έγκλημα ρατσισμού και μάλιστα ως διασυνοριακό έγκλημα, υπερβαίνει τα εσκαμμένα και είναι καταχρηστική οπωσδήποτε. Θα ήθελα να επαναλάβω ότι όσοι γηγενείς Ευρωπαίοι, πολίτες των εθνικών ευρωπαϊκών κρατών, μάχονται υπέρ των ευρωπαϊκών αξιών και των ιδεωδών των εθνών τους, δεν είναι ρατσιστές. Είναι ένα μηχανισμός άμυνας να αντιμάχονται καινά δαιμόνια, που πράγματι τα εκπροσωπούν - κι έχει αποδειχθεί αυτό λόγω των τρομοκρατικών ενεργειών που έχουν λάβει χώρα ανά την Ευρώπη - οι φονταμενταλιστές ισλαμιστές. Ποιο είναι, λοιπόν, το διασυνοριακό έγκλημα το οποίο ταλανίζει και μαστίζει αυτή τη στιγμή την Ευρώπη; Είναι οι τρομοκρατικές ενέργειες τους ισλαμικού φονταμενταλισμού. Θα μπω στη διαδικασία αναφοράς και σχολιασμού δύο μόνο τροπολογιών στην πρωτολογία μου. Η πρώτη είναι η τροπολογία με αριθμό 1257, που αφορά στην παράταση του επονομαζόμενου νόμου Παρασκευόπουλου. Το έτος 2013, όταν υπηρετούσα ως αναπληρωτής προϊστάμενος στην Ιατροδικαστική Υπηρεσία Κέρκυρας, κατόπιν εγγράφου παραγγελίας κλήθηκα να εξετάσω μία εικοσάχρονη Ελληνίδα φοιτήτρια - το μικρό της όνομα ήταν Σπυριδούλα - η οποία είχε πέσει θύμα επίθεσης από έναν Αφγανό ψευδοπρόσφυγα - πράγματι, η Ελλάδα απέρριψε το αίτημα ασύλου του - και ψευδοανήλικου, διότι δεν ήταν ανήλικος. Διερευνώντας, λοιπόν, αυτό το περιστατικό, το οποίο μου είχε κάνει ιδιαίτερη εντύπωση και είχα καταγράψει τις κακώσεις που έφερε η Σπυριδούλα, η εικοσάχρονη τότε φοιτήτρια, εκείνο που μου έκανε ιδιαίτερη εντύπωση από την περιγραφή της ήταν ότι ο Αφγανός δράστης είχε αυξημένο δόλο ανθρωποκτονίας, δηλαδή ενώ το κορίτσι αυτό κάποια στιγμή συγκρατήθηκε πριν πέσει στον γκρεμό, ο δράστης τής επιτέθηκε εκ νέου, προκειμένου να καταπέσει στο κενό. Ο συγκεκριμένος, λοιπόν, Αφγανός, δήθεν ανήλικος, ο οποίος τιμωρήθηκε με δεκαετή κάθειρξη, αφέθηκε ελεύθερος στις 30 Οκτωβρίου του 2015. Έναν χρόνο μετά δολοφόνησε στη Γερμανία μία νεαρή Γερμανίδα, τη Μαρία Λαντενμπούργκερ, κάτι το οποίο ανάγκασε τη γερμανική κυβέρνηση να εγκαλέσει κατά έναν τρόπο την ελληνική Κυβέρνηση. Βέβαια, με κάποια ανακοίνωση, που είχε βγει από τη συγκυβέρνηση ΣΥΡΙΖΑ - ΑΝΕΛ, προσπαθούσαν να δικαιολογήσουν τα αδικαιολόγητα. Οι Γερμανοί, όμως, θεώρησαν υπαίτια τη Μέρκελ και την πολιτική ανοικτών συνόρων για την ανθρωποκτονία, γι' αυτό το ειδεχθές έγκλημα με θύμα τη Μαρία Λαντενμπούργκερ, πλην όμως δεν έκαναν ιδιαίτερη αναφορά στην πολιτική ανοικτών συνόρων που ακολουθεί η πατρίδα μας και στον «ευεργετικό» για τον Αφγανό δολοφόνο νόμο Παρασκευόπουλου. Βεβαίως, με τον επονομαζόμενο νόμο Παρασκευόπουλου η Κυβέρνηση αιτιάται ότι ο λόγος για τον οποίο εισήγαγε το συγκεκριμένο σχέδιο νόμου ήταν η αποσυμφόρηση των φυλακών. Άκουσα στην επιτροπή τον κ. Παρασκευόπουλο - ο οποίος εμφανίζεται ως η κινητή νομική βιβλιοθήκη του ΣΥΡΙΖΑ - ο οποίος είπε ότι δεν έχει καμμία επίδραση η πρόωρη αποφυλάκιση στην υποτροπή των εγκλημάτων. Αυτό δεν ισχύει. Υπάρχουν διάφορες απόψεις, μεταξύ των οποίων υπάρχει και η άποψη ότι όταν είναι ανεπαρκής ο σωφρονισμός, η υποτροπή λαμβάνει χώρα σε μεγαλύτερο ποσοστό. Ακόμα και στη Νορβηγία που έχει ένα άριστο σωφρονιστικό σύστημα, οι δράστες έχουν περίπου 43% υποτροπή της εγκληματικής τους δράσης. Τις προάλλες εξαρθρώθηκε μια συμμορία. Εγώ θα την έλεγα εγκληματική οργάνωση ενδεχομένως. Βέβαια, αυτό θα το αποφασίσει το δικαστήριο. Άλλωστε το τεκμήριο της αθωότητας υπάρχει. Πολυμελής σπείρα, με επικεφαλής μια Αλβανίδα γυναίκα, είχε δημιουργήσει πραγματικά τεράστιο πρόβλημα σε τουρίστες κυρίως, που κινούνταν με το μετρό. Έγιναν πάρα πολλές κλοπές. Τίθεται το ερώτημα: Ναι, δεν είναι στα ειδεχθή - ας το πούμε - εγκλήματα. Είναι, όμως, στα λίαν επιβλαβή, όσον αφορά το κοινωνικό σύνολο. Οι άνθρωποι αυτοί, εάν και εφόσον είναι πράγματι ένοχοι και καταδικαστούν, θα πρέπει να τύχουν της ευνοϊκής μεταχείρισης του νόμου Παρασκευόπουλου; Μα, θα υποτροπιάσουν και αυτό είναι δεδομένο. Άλλωστε η δράση τους ήταν μια δράση θρασύτατων κλεφτών. Τέλος, θα αναφερθώ στην άλλη τροπολογία. Είναι αυτή που ουσιαστικά εξυπηρετεί - και λυπάμαι που το λέω αυτό - τα συμφέροντα της επονομαζόμενης «Τουρκικής Ένωσης Θράκης», η οποία είχε προσφύγει στο Ευρωπαϊκό Δικαστήριο Δικαιωμάτων του Ανθρώπου. Είχε δικαιωθεί, ενώ ο Άρειος Πάγος είχε απορρίψει τις σχετικές αιτιάσεις και τα αιτήματα περί μιας δράσεως της Ενώσεως - το λένε άλλωστε ανενδοίαστα και ανερυθρίαστα, θα έλεγα - υπέρ της τουρκικής τους συνειδήσεως. Πράγματι, υπάρχουν στη Θράκη πάρα πολλοί πράκτορες, αμειβόμενοι από το τουρκικό κράτος. Δεν θα πρέπει, λοιπόν, το επίσημο ελληνικό κράτος να γίνει ουρά αυτών των μειοδοτικών πολιτικών, οι οποίες είναι πραγματικά εθνοφθόρες για την πατρίδα μας. Τέλος, δεν υιοθετώ ένα πρόσφατο δημοσίευμα, όμως, θέλω να το αναφέρω και θα παρακαλούσα τον κύριο Υπουργό, είτε να το διαψεύσει είτε να το επιβεβαιώσει. Φέρεται, λοιπόν, απεικονιζόμενος ο κύριος Υπουργός - δεν είναι κάτι μεμπτό αυτό, απλώς θα ήθελα, αν έχει την ευγενή καλοσύνη, να το επιβεβαιώσει ή να το διαψεύσει - κρατών μάλιστα το ένα άκρο της ελληνικής σημαίας σε μια παρέλαση, η οποία το 1989 είχε λάβει χώρα στη Βόρεια Κορέα του αποβιώσαντος Κιμ Γιονγκ Ιλ. Η επιβεβαίωση αυτού του δημοσιεύματος, αν πράγματι λάβει χώρα από τον κύριο Υπουργό - αν θέλει βεβαίως, επαναλαμβάνω, δεν είναι υποχρεωμένος, αλλά θα μείνουν κάποιες εντυπώσεις αλγεινές έχω την άποψη - δείχνει ότι υπάρχουν στεγανά κομμουνιστικά, τα οποία, παρ' ότι αναμειγνύονται με μια φιλελεύθερη ή νεοφιλελεύθερη πολιτική, αυτά παραμένουν. Βέβαια, το μόνο ενδεχομένως άλλοθι, το οποίο θα μπορούσε να έχει ο κύριος Υπουργός για την παρουσία του εκεί, είναι ότι ο συγκεκριμένος, ο Κιμ Γιονγκ Ιλ είχε γεννηθεί στην τότε Σοβιετική Ένωση το 1941 με το όνομα Γιούρι Ιρσέμοβιτς Κιμ. Ευχαριστώ.
Ευχαριστούμε, κύριε συνάδελφε. Ο συνάδελφος κ. Εμμανουήλ Συντυχάκης, ειδικός αγορητής από το Κομμουνιστικό Κόμμα Ελλάδας, έχει τον λόγο. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κυρίες και κύριοι, η Κυβέρνηση, πιστή στις ευρωενωσιακές της, αντιλαϊκές κατευθύνσεις και οδηγίες, επιδιώκει με το παρόν σχέδιο νόμου και με πρόσχημα το υπαρκτό ζήτημα της εγκληματικότητας και των διεθνών διαστάσεών της να ενδυναμώσει ακόμη περισσότερο τον κατασταλτικό μηχανισμό της Ευρωπαϊκής Ένωσης, εναρμονίζοντας την ελληνική νομοθεσία με τη συζητούμενη ευρωπαϊκή οδηγία, υπό τον τίτλο «Ευρωπαϊκή εντολή έρευνας στις ποινικές υποθέσεις». Δεν είναι τυχαίο το γεγονός ότι και τα υπόλοιπα κόμματα, πλην του Κομμουνιστικού Κόμματος Ελλάδας, εκφράστηκαν θετικά, υπερψηφίζοντας την ενσωμάτωση της συγκεκριμένης αντιδραστικής οδηγίας στο Ελληνικό Δίκαιο. Για το Κομμουνιστικό Κόμμα Ελλάδας η παρούσα οδηγία συμβάλλει στην ισχυροποίηση των μηχανισμών καταστολής της Ευρωπαϊκής Ένωσης, στην περαιτέρω προσπάθεια οικοδόμησης του γνωστού αντιδραστικού χώρου ελευθερίας, ασφάλειας και δικαιοσύνης και ως συνέχεια σειράς άλλων αυταρχικών συμβάσεων, οδηγιών και αποφάσεων, όπως για παράδειγμα της Συνθήκης Σένγκεν, του ευρωπαϊκού εντάλματος σύλληψης και πολλών άλλων. Όλοι αυτοί οι μηχανισμοί υπηρετούν τη στρατηγική προτεραιότητα των πολιτικών εκφραστών του ευρωενωσιακού κεφαλαίου. Είναι πράγματι υποκριτικό να διατείνεται η Κυβέρνηση και τα κόμματα του ευρωμονόδρομου ότι η Ευρωπαϊκή Ένωση, ένας κατ' εξοχήν ιμπεριαλιστικός μηχανισμός, προσπαθεί να καταπολεμήσει την εγκληματικότητα και μάλιστα σε διεθνές επίπεδο. Να υπενθυμίσουμε, κυρίες και κύριοι, ότι η Σένγκεν, ένας οργανωμένος μηχανισμός καταστολής της Ευρωπαϊκής Ένωσης, με τη μέχρι σήμερα εμπειρία δείχνει ότι όχι μόνο δεν πάταξε το οργανωμένο έγκλημα, αλλά το άφησε άθικτο, όπως για παράδειγμα τα κυκλώματα διακινητών προσφύγων και μεταναστών, καθώς επίσης και τις διάφορες εθνικιστικές - φασιστικές ομάδες, που με πρόσχημα την παράνομη είσοδο προσφύγων και μεταναστών στις χώρες Σένγκεν δεν χάνουν την ευκαιρία να χύνουν το δηλητήριό τους, να εκφράζουν το ρατσιστικό και φασιστικό τους μένος συλλαμβάνοντας και προπηλακίζοντας τρομαγμένους πρόσφυγες, όπως κάνει η εγκληματική ναζιστική Χρυσή Αυγή. Αυτό που ενδιαφέρει τους αρχιτέκτονες της Συνθήκης Σένγκεν και διαφόρων κοινοτικών οδηγιών, σαν αυτή που συζητάμε, είναι να προλάβουν να ελέγξουν και τελικά να καταστείλουν το κίνημα κατά της κοινοτικής νομιμότητας. Με πρόσχημα την καταπολέμηση του οργανωμένου εγκλήματος, την πάταξη της τρομοκρατίας και την αύξηση της μετανάστευσης δημιουργήθηκαν νέοι κατασταλτικοί μηχανισμοί της Europol, της Eurojust, της Frontex και άλλων, που υπάγονται στον λεγόμενο Ευρωπαϊκό Χώρο Ελευθερίας Ασφάλειας και Δικαιοσύνης και ενισχύθηκε σημαντικά το νομοθετικό αντιλαϊκό, αντιδημοκρατικό οπλοστάσιο σε διακρατικό και κρατικό επίπεδο. Η Eurojust, δηλαδή η Ευρωπαϊκή Μονάδα Δικαστικής Συνεργασίας, για την οποία γίνεται εκτενής αναφορά στο άρθρο 4 του σχεδίου νόμου, άρθρο 1 της οδηγίας σχετικά με το πεδίο εφαρμογής της Ευρωπαϊκής Εντολής Έρευνας, είναι ένας διωκτικός κατασταλτικός μηχανισμός που συμπληρώνει τη Σένγκεν, τη Europol και τη Frontex στο όνομα της αντιμετώπισης της διασυνοριακής εγκληματικότητας και κυρίως της λεγόμενης τρομοκρατίας. Και μάλιστα έχει και διττό ρόλο, που πολλές από αυτές τις πλευρές του διττού ρόλου αναφέρονται στο εν λόγω νομοσχέδιο. Δηλαδή, αφ' ενός τον συντονισμό των εθνικών αρχών στο διασυνοριακό έγκλημα και την εκτέλεση των ευρωπαϊκών ενταλμάτων σύλληψης και αφ' ετέρου την παρέμβαση και τη διάταξη των αρχών κρατών - μελών για την έναρξη ανακρίσεων και ποινικών διώξεων ακόμα και για εγκλήματα που αφορούν ένα μόνο κράτος - μέλος. Μπορεί να μετέχει ως αυτοτελής μηχανισμός στις έρευνες μέσω της σύστασης κοινών ομάδων δράσης. Κυρίες και κύριοι, είναι άλλο πράγμα η συνεργασία ανάμεσα σε χώρες που θέλουν να συμβάλουν στην αντιμετώπιση του οργανωμένου εγκλήματος, και το ΚΚΕ αυτό δεν το υποτιμά, και άλλο πράγμα το στήσιμο μηχανισμών που αξιοποιούνται από τις κυρίαρχες τάξεις ως πρόσθετο εργαλείο στα χέρια τους για την καταστολή ευρύτερα των εργαζομένων και των λαών των χωρών αυτών, κάτι το οποίο εμάς τουλάχιστον μας βρίσκει εντελώς αντίθετους και μάλιστα το αντιμαχόμαστε. Υπάρχει η μέγιστη υποκρισία ως προς τις επιδιώξεις. Θεωρούμε ότι, ειδικά στις σημερινές συνθήκες, στα πλαίσια, δηλαδή, της Ευρωπαϊκής Ένωσης αυτή η συνεργασία αποσκοπεί στην εξάπλωση και υιοθέτηση των αντιτρομοκρατικών και αντιμεταναστευτικών δογμάτων, τόσο των Ηνωμένων Πολιτειών, όσο και της Ευρωπαϊκής Ένωσης, που αξιοποιούνται για προληπτικούς πολέμους, για το χτύπημα των λαϊκών κινημάτων. Η μέχρι σήμερα πορεία των ευρωενωσιακών κατασταλτικών οδηγιών και μηχανισμών οδήγησαν στη σφοδρή επίθεση στα δικαιώματα και στις ελευθερίες του λαού μας και άλλων χωρών. Οι Συνθήκες του Μάαστριχτ και του Άμστερνταμ ήταν εκείνες, που οδήγησαν στη συγκρότηση, του ψευδεπίγραφα αποκαλούμενου χώρου ελευθερίας, ασφάλειας και δικαιοσύνης της Ευρωπαϊκής Ένωσης, όπως εμπλουτίστηκε με τη Συμφωνία του Τάμπερε της Φινλανδίας, στη συνέχεια με το Πρόγραμμα της Χάγης και το Πρόγραμμα της Στοκχόλμης το 2010, καθώς και στην ενσωμάτωση της Συνθήκης Σένγκεν στο κοινοτικό δίκαιο. Με τους μηχανισμούς αυτούς ενισχύθηκε και ενισχύεται ένα γιγάντιο δίκτυο ευρωενωσιακών και εθνικών μηχανισμών καταστολής, που κύριο στόχο έχει το ταξικό εργατικό λαϊκό κίνημα, καταπατώντας λαϊκές δημοκρατικές ελευθερίες, οδηγώντας στην καθυπόταξη και τρομοκράτηση των λαών. Μόνο το ΚΚΕ, κυρίες και κύριοι, έχει αντιταχθεί σε αυτούς τους μηχανισμούς τρομοκράτησης, παρακολούθησης και καταστολής των λαϊκών ελευθεριών και μέσα στη Βουλή, όταν νομοθετούνταν και ενσωματώνονταν ευρωπαϊκές οδηγίες στο ελληνικό δίκαιο, όπως γίνεται και σήμερα, και έξω από τη Βουλή με τους αγώνες για την υπεράσπιση και διεύρυνση των λαϊκών ελευθεριών και δικαιωμάτων. Ό,τι φτιάχνεται, ό,τι στήνεται σε επίπεδο Ευρωπαϊκής Ένωσης, μας αφορά όλους. Και αργά ή γρήγορα, χρησιμοποιείται για να χτυπηθεί το λαϊκό κίνημα, οι Έλληνες και ξένοι εργαζόμενοι, όποτε ορθώνουν κεφάλι και διεκδικούν έστω και ένα μικρό κομμάτι απ' ό,τι δικαιούνται και τους στερούν. Δεν δικαιολογείται σήμερα να έχει κάποιος αυταπάτες για τις πραγματικές προθέσεις της Ευρωπαϊκής Ένωσης, τη στιγμή που, τόσο η ίδια, όσο και οι κυβερνήσεις τους έχουν κατακρεουργήσει ολόκληρες χώρες και λαούς για την εξυπηρέτηση των συμφερόντων των μονοπωλίων τους, όταν είναι οι ίδιες θύτες. Από αυτές, αλήθεια, περιμένει κανείς να καταπολεμήσουν τη διεθνή εγκληματικότητα; Γνωρίζουμε πάρα πολύ καλά σε ποιού την πλάτη στοχεύουν τελικά να έχουν εφαρμογή και οι καινούργιοι αυτοί κατασταλτικοί μηχανισμοί και προειδοποιούμε για τις αρνητικές επιπτώσεις, που θα έχουν γενικότερα στις λαϊκές ελευθερίες. Είναι, λοιπόν, φανερό ότι με την παρούσα οδηγία αντιδραστικοποιείται ακόμη περισσότερο το νομοθετικό πλαίσιο της Ευρωπαϊκής Ένωσης, όπως αναδεικνύεται με ρυθμίσεις του συγκεκριμένου νομοσχεδίου. Για παράδειγμα, στο άρθρο 13 παράγραφος 1 περίπτωση ζ είχαμε πει και στη συζήτηση στη διαρκή επιτροπή ότι καταργείται το διπλό αξιόποινο. Δεν θα διαφωνήσουμε σε αυτό που είπατε, κύριε Υπουργέ, στην επιτροπή, ότι δηλαδή υπάρχουν εξαιρέσεις για φορολογικά, τελωνειακά και τραπεζικά εγκλήματα και ότι η Ελλάδα μπορεί να αρνηθεί την εκτέλεση της ευρωπαϊκής εντολής για πράξεις, οι οποίες δεν συνιστούν ποινικό αδίκημα στο κράτος εκτέλεσης. Εμείς, ως ΚΚΕ, εντάσσουμε την επιφύλαξή μας στο συνολικό σκεπτικό μας γι' αυτήν την αντιδραστική οδηγία, η οποία μας βρίσκει αντίθετους. Πολύ φοβόμαστε ότι η εφαρμογή της συγκεκριμένης διάταξης μελλοντικά μπορεί να επεκταθεί και σε άλλες υποθέσεις. Υπό αυτήν την έννοια, ψηφίζουμε «παρών». Το άρθρο 16, παράγραφος 3, της οδηγίας, το οποίο αναφέρεται στα ένδικα μέσα, είναι ενδεικτικό του πνεύματος, στο οποίο κινείται η συγκεκριμένη οδηγία. Πρώτον, η ενημέρωση του υπόπτου για τη δυνατότητα άσκησης ενδίκων μέσων γίνεται μόνο αν δεν τίθεται σε κίνδυνο η εμπιστευτικότητα της έρευνας. Κι έχουμε και πρόσφατη εμπειρία στη χώρα μας. Είναι νωπή ακόμη η βαριά καταδίκη της Ηριάννας, με μοναδικά στοιχεία το μισό αποτύπωμα και έναν μάρτυρα, που δεν εμφανίστηκε ποτέ στο δικαστήριο. Δεύτερον, στο ίδιο άρθρο, αναφέρεται ότι τα ένδικα μέσα που μπορεί να ασκήσει ο ενδιαφερόμενος στο κράτος εκτέλεσης της Ευρωπαϊκής Εντολής Έρευνας περιορίζονται μόνο στα τυπικά στοιχεία έκδοσης της Ευρωπαϊκής Εντολής Έρευνας και όχι σε λόγους ουσίας. Δηλαδή, με άλλα λόγια, η εν λόγω οδηγία αφ' ενός μεν θα τυγχάνει εφαρμογής, ακόμα και σε αδικήματα τα οποία μπορεί να μην διώκονται στη χώρα μας, αφ' ετέρου δε ο κατηγορούμενος θα αδυνατεί να υπεισέλθει και να αμφισβητήσει την ουσία της απόφασης για την οποία καταδικάστηκε. Το άρθρο 24, σχετικά με τις λαϊκές ελευθερίες και τα δικαιώματα και το οποίο αναφέρεται στη δυνατότητα μεταγωγής κρατουμένων στα πλαίσια των ανακριτικών αναγκών μεταξύ των χωρών της Ευρωπαϊκής Ένωσης, θεωρούμε ότι είναι ιδιαίτερα επικίνδυνο. Παρά το γεγονός πως η μεταγωγή κρατουμένων προς το παρόν προβλέπεται ότι δεν μπορεί να γίνει χωρίς τη συναίνεση του κρατούμενου, είναι μια άκρως αντιδραστική ρύθμιση, η οποία ανοίγει, κατά τη γνώμη μας, τον δρόμο για περαιτέρω αντιδραστικές εξελίξεις. Είναι άλλωστε γνωστές οι πρακτικές παγκοσμίως αερομεταφοράς υπόπτων από χώρα σε χώρα και οι ανακρίσεις κρατουμένων στα πλαίσια τάχα της καταπολέμησης της τρομοκρατίας από τη CIA και άλλες ιμπεριαλιστικές μυστικές υπηρεσίες. Με βάση, λοιπόν, όλα τα παραπάνω, εμείς, κυρίες και κύριοι, καταψηφίζουμε και καταγγέλλουμε αυτό το νομοσχέδιο. Έρχομαι τώρα στις υπουργικές τροπολογίες. Κατ' αρχάς, την τροπολογία για την αξιολόγηση των δημοσίων υπαλλήλων το ΚΚΕ θα την καταψηφίσει. Ούτε ήξεις ούτε αφήξεις, όπως κάνει η Νέα Δημοκρατία και το ΠΑΣΟΚ. Στη Διαρκή Επιτροπή Δημόσιας Διοίκησης και σήμερα εδώ ήταν, «ναι, να το δούμε. Κάποια τεχνικά και νομικά θέματα υπάρχουν. Επιφυλασσόμαστε» κ.λπ.. Ακόμα και αν την καταψηφίσουν, η διαφωνία της Νέας Δημοκρατίας, του ΠΑΣΟΚ και των άλλων κομμάτων - και του Ποταμιού και της Ένωσης Κεντρώων - δεν βρίσκεται στην ουσία αυτής της λεγόμενης αξιοκρατικής αξιολόγησης, που λέει η συγκυβέρνηση ΣΥΡΙΖΑ - ΑΝΕΛ, αφού συγκλίνουν οι θέσεις τους με εκείνες της Κυβέρνησης. Η όποια διαφωνία, έχει να κάνει με δευτερεύοντα τεχνικά και νομικίστικα ζητήματα. Για το ΚΚΕ, η τροπολογία είναι άκρως απαράδεκτη και εκβιαστική για τους δημοσίους υπαλλήλους. Η Κυβέρνηση επιχειρεί να τους διχάσει, να τους διασπάσει και να τους εξαναγκάσει να υλοποιήσουν την πολιτική της, αφού δεν μπόρεσε να το κάνει το προηγούμενο διάστημα στην απεργία - αποχή, που ξεπέρασε το 90% των δημοσίων υπαλλήλων. Τι κάνει η τροπολογία; Εκβιάζει τα στελέχη της δημόσιας διοίκησης, προϊσταμένους και διευθυντές, λέγοντάς τους ότι δεν έχουν δικαίωμα υποβολής αίτησης για την υπηρεσιακή τους εξέλιξη, εάν δεν αξιολογήσουν πρώτα τους δημοσίους υπαλλήλους, με βάση τον επίσης απαράδεκτο, αντιδραστικό ν 4369/2016, του κ. Βερναρδάκη. Η τροπολογία, λοιπόν, υπηρετεί τη γρήγορη και χωρίς αντιδράσεις προώθηση της αξιολόγησης του προσωπικού, υπηρετεί την αντιδραστική αναδιοργάνωση του κράτους, για να είναι πιο αποτελεσματικό για την καπιταλιστική ανάπτυξη και πιο ικανό απέναντι στους λαϊκούς αγώνες. Η Κυβέρνηση κρύβει επιμελώς ότι η αξιολόγηση στο αστικό κράτος δεν μπορεί να είναι ούτε αμερόληπτη ούτε αξιοκρατική. Είναι άμεσα συνδεδεμένη με τη στοχοθεσία, που υπηρετεί αντιλαϊκούς σχεδιασμούς και οδηγεί με μαθηματική ακρίβεια σε απολύσεις και μειώσεις μισθών, και ας λέει η Κυβέρνηση ότι υπηρετεί το ακριβώς αντίθετο. Και τον κρύβει αυτόν τον στόχο η συγκυβέρνηση ΣΥΡΙΖΑ - ΑΝΕΛ, όπως το έκαναν και οι προηγούμενες, της Νέας Δημοκρατίας και του ΠΑΣΟΚ. Δεν έχει καμμία σχέση η λεγόμενη αξιολόγηση με αυτό που λέει το ΚΚΕ, για την ανάγκη δηλαδή επιστημονικής, τεχνικής, επαγγελματικής στήριξης των δημοσίων υπαλλήλων, προκειμένου οι κρατικές κοινωνικές υπηρεσίες να γίνουν καλύτερες και σύγχρονες. Δεν σκοπεύει σε καμμία των περιπτώσεων στην ικανοποίηση των σύγχρονων και διευρυμένων λαϊκών αναγκών. Για το ΚΚΕ, είναι άλλο πράγμα να είναι ο δημόσιος υπάλληλος σωστός απέναντι στους εργαζόμενους, στους συμπολίτες και άλλο η συκοφαντία, προκειμένου η αποδοτικότητά του να συνδέεται με την αξιολόγηση, με την περικοπή μισθού και τις απολύσεις. Ακόμα περισσότερα, βέβαια, για την τροπολογία και τις θέσεις του ΚΚΕ για την αξιολόγηση θα πει άλλος Βουλευτής του κόμματός μας. Επίσης, επιτρέψτε μου να τοποθετηθώ, σε σχέση με την τροπολογία για τα έκτακτα μέτρα για την αποσυμφόρηση καταστημάτων κράτησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πρόκειται για μία ακόμη νομοθετική πρωτοβουλία έκτακτης αποσυμφόρησης των φυλακών, που δεν πιστεύουμε δυστυχώς ότι θα είναι και η τελευταία. Για τους ενήλικες διατηρείται το πλαίσιο των προϋποθέσεων αποφυλάκισης υπό όρους για τους καταδίκους με ποινές φυλάκισης και με ποινές κάθειρξης, που δεν υπερβαίνουν τα δέκα χρόνια, αυστηροποιεί κάπως το πλαίσιο των προϋποθέσεων αποφυλάκισης, υπό όρους για τους καταδίκους με ποινές κάθειρξης άνω των δέκα ετών και αφορά και άλλα ζητήματα - που δεν θα αναλύσω για να μην χάσω χρόνο - και ζητήματα που αφορούν ανήλικους. Από το 2008 μέχρι και σήμερα έχουν ψηφιστεί από όλες τις κυβερνήσεις, με αρχή αυτή της Νέας Δημοκρατίας, στη συνέχεια του ΠΑΣΟΚ και τελευταία της Κυβέρνησης ΣΥΡΙΖΑ - ΑΝΕΛ, τουλάχιστον έξι τέτοια νομοθετήματα, που επιχειρούν να αποσυμφορήσουν κατά διαστήματα με τεχνητό τρόπο τα υπερκορεσμένα καταστήματα κράτησης. Το αποτέλεσμα είναι, η κατάσταση στις φυλακές να παραμένει άσχημη και το πρόβλημα να ανακυκλώνεται συνεχώς, όχι μόνο γιατί η εγκληματικότητα δεν μπορεί να αντιμετωπιστεί ριζικά μέσα στο σάπιο εκμεταλλευτικό σύστημα που ζούμε, αλλά και γιατί όλα αυτά τα αποσπασματικά παρόμοια νομοθετήματα δεν υπηρετούν καμμία λογική σωφρονισμού, βελτίωσης των συνθηκών κράτησης, επανένταξης με συγκεκριμένα μέτρα για την αντιμετώπιση της υποτροπής. Διαχειρίζονται κοντόφθαλμα το πρόβλημα, χωρίς να το επιλύουν. Ο κύριος Υπουργός και ο κ. Παρασκευόπουλος ισχυρίσθηκαν στην επιτροπή ότι έχουν υπάρξει αποτελέσματα και μάλιστα θετικότερα, από την εφαρμογή του νόμου Παρασκευόπουλου, όσον αφορά την κατάσταση στις φυλακές, εννοώντας τον μικρότερο αριθμό κρατουμένων, σε σχέση με το 2015. Βεβαίως, η πραγματικότητα είναι ότι η κατάσταση στις φυλακές σε καμμία περίπτωση δεν βελτιώθηκε ουσιαστικά. Πώς, άλλωστε, θα μπορούσε να βελτιωθεί, εάν δεν διατεθούν αντίστοιχα κονδύλια για την αναβάθμιση της υλικοτεχνικής υποδομής, την πρόσληψη ειδικευμένου επιστημονικού προσωπικού και μια σειρά από άλλα μέτρα; Παραμένει το στοίβαγμα των κρατουμένων σε απαράδεκτες συνθήκες και, βεβαίως, το μεγάλο θέμα είναι τι γίνεται με αυτούς που βγαίνουν από τις φυλακές, ανάμεσά τους μάλιστα και βαρυποινίτες, που κανονικά δεν θα έπρεπε και αφήνονται στην τύχη τους, χωρίς δομές επανένταξης, χωρίς ουσιαστική επίβλεψη και βοήθεια, να υποτροπιάζουν και έτσι να ανακυκλώνεται το πρόβλημα. Ακόμα πιο σοβαρό και ανησυχητικό είναι το ζήτημα με τους ανήλικους, που μένουν απροστάτευτοι και γίνονται κυριολεκτικά βορά των διαφόρων εγκληματικών κυκλωμάτων, μέσα και έξω από τις φυλακές. Για όλα αυτά η Κυβέρνηση, ο κύριος Υπουργός, δεν λένε κουβέντα ούτε φυσικά προτείνονται πολύ συγκεκριμένα μέτρα. Για τους λόγους αυτούς δεν μπορούμε να ψηφίσουμε θετικά την τροπολογία και τοποθετούμαστε με το «παρών». Αυτά επί του νομοσχεδίου και επί των δυο τροπολογιών. Θα μας δοθεί η δυνατότητα στην πορεία να αναφερθούμε και στις άλλες τροπολογίες. Ευχαριστώ, κύριε Πρόεδρε.
Ευχαριστώ, κύριε συνάδελφε. Ο συνάδελφος κ. Αθανάσιος Παπαχριστόπουλος, ειδικός αγορητής των Ανεξαρτήτων Ελλήνων, έχει τον λόγο.
Πριν ξεκινήσει ο κ. Παπαχριστόπουλος, μπορώ να καταθέσω μια νομοτεχνική βελτίωση;
Δεν θέλετε να τελειώσουν πρώτα οι αγορητές;
Όποτε θέλετε.
Συνήθως δεν διακόπτουμε τη σειρά των αγορητών. Ευχαριστώ. Κύριε Παπαχριστόπουλε, έχετε τον λόγο.
Τον Ιανουάριο του 2015 κέρδισε ο ΣΥΡΙΖΑ πρώτη φορά στις εκλογές και εμείς συνεργαστήκαμε μαζί του. Τότε και τώρα ακόμα, μας ενώνουν συγκεκριμένες επιλογές. Ήταν αυτό που εμείς πιστεύαμε, ότι η φοροδιαφυγή ήταν πια ανεξέλεγκτη. Σήμερα μαθαίνουμε ότι είναι γύρω στα 16 με 17 δισεκατομμύρια τον χρόνο. Δεν ασχολούνταν κανείς. Η διαφθορά και η διαπλοκή είχαν πνίξει σχεδόν τη χώρα και η μιντιακή δικτατορία - συγχωρείστε μου την ακραία έκφραση - ήταν σήμα κατατεθέν. Καλό ή κακό που συνεργάστηκε ένα κόμμα συντηρητικών πεποιθήσεων με ένα αριστερό κόμμα; Και το λέω αυτό, με την ευκαιρία που άκουσα τον κ. Γκιουλέκα και τον κ. Παπαθεοδώρου - τους οποίους σέβομαι - να επιχειρηματολογούν, αλλά θα έρθω μετά εκεί. Καλό ή κακό που συνεργαστήκαμε; Εγώ πιστεύω ότι ήταν πολύ καλό. Απόδειξη ότι σήμερα, αφού περάσαμε μέσα από τα κλαυδιανά δίκρανα, η χώρα βγαίνει σε έναν χρόνο και λιγότερο από την επιτήρηση και τη μέγγενη των μνημονίων. Χωρίς κανείς να υπερβάλει, υπάρχει - για να μην πω επενδυτικός οργασμός - μια επενδυτική δραστηριότητα μεγάλη για πρώτη φορά μετά από χρόνια. Όλοι μας αναβάθμισαν, όλη η Ευρώπη λέει ότι αυτή η Κυβέρνηση κινείται σωστά ξαναλέω - χωρίς υπερβολές και θριαμβολογίες - και κατά κάποιον τρόπο δικαιώνει αυτή τη συνεργασία. Άκουσα, λοιπόν, τον κ. Γκιουλέκα να λέει, «όταν διαφωνείτε κάπου, εμείς παρ' ότι θα συμφωνούμε, θα το καταψηφίσουμε, δηλαδή θα σας φέρουμε σε δύσκολη θέση». Το επανέλαβε και ο κ. Παπαθεοδώρου. Είναι σεβαστή αυτή η άποψη. Νομίζω ότι ο καθένας επιλέγει τον τρόπο που θα αντιπολιτεύεται, αλλά θα μου επιτρέψετε να πω ότι δεν θεωρώ ότι είναι αξιόπιστη επιλογή. Δηλαδή, μου θυμίζει παιδικό παιχνίδι: μου έκανες αυτό, θα σου κάνω εκείνο. Εγώ δεν έχω να απολογηθώ για τίποτα. Απλώς σας το λέω. Έρχομαι στο θέμα της ουσίας το σημερινό. Είναι μια συμμόρφωση σε οδηγία, που νομίζω ότι όλοι συμφωνούμε ότι έπρεπε να γίνει και είναι ό,τι καλύτερο και θα χαιρόμουνα - το είπα και στις επιτροπές - να δούμε αυτή τη συμμόρφωση σε πολλά θέματα. Γιατί βλέπω ότι είναι επιλεκτική. Δηλαδή, εδώ είναι σωστή συμμόρφωση και πραγματικά, τη χαιρετήσανε όλοι, γιατί αν κατάλαβα καλά, όλοι δεν διαφωνούν με την κεντρική τουλάχιστον ουσία της συμμόρφωσης σε αυτήν την οδηγία. Κολλήσανε όλοι στο θέμα μιας συγκεκριμένης τροπολογίας. Δεν μονοπωλούμε την αλήθεια εμείς ούτε διεκδικούμε το αλάθητο. Ξέρουν όμως όλοι ότι έχουμε μια ευαισθησία στα εθνικά θέματα. Ξαναλέω: Δεν μονοπωλούμε την αλήθεια ούτε διεκδικούμε το αλάθητο. Δεν θα καταναλώσω πολύ χρόνο, εγώ θα σας χαρίσω χρόνο, κύριε Πρόεδρε. Είναι η τροπολογία με γενικό αριθμό 1247 και ειδικό 99. Αφού θυμίσω τι έχουμε κάνει εμείς και πως έχουμε συμπεριφερθεί και στις μειονότητες και στο μεταναστευτικό και στους πρόσφυγες - δεν είναι ώρα να τα απαριθμήσω - πραγματικά με πόση αγάπη, δηλαδή, έχουμε συμπεριφερθεί σε όλον αυτόν τον κόσμο - πρωτόγνωρη για ένα κόμμα συντηρητικών πεποιθήσεων, εγώ δεν το κρύβω - θα ήθελα να παρακαλέσω τον κύριο Υπουργό να ξαναδεί αυτό το θέμα. Εμείς έχουμε μια ευαισθησία εκεί. Πιστεύουμε ότι αγγίζει κάποια εθνικά θέματα. Ξαναλέω ότι δεν μονοπωλούμε την αλήθεια ούτε διεκδικούμε το αλάθητο. Είναι παράκληση αγάπης να ξαναδεί αυτήν την τροπολογία. Νομίζω ότι θα δώσει και σε μας την ευκαιρία να τη δούμε έτσι, με πιο ώριμη ματιά. Να είστε σίγουροι πάντως ότι η Κυβέρνηση δεν πρόκειται να πέσει. Δεν υπάρχει τέτοια περίπτωση ούτε μια στο δισεκατομμύριο. Αυτό να το ξεχάσουν κάποιοι αν το ονειρεύονται, γιατί δεν υπάρχει τέτοια περίπτωση. Μας ενώνουν τόσο δυνατές επιλογές - τις είπα από την αρχή - και το θεωρώ λίγο δύσκολο, έως απίθανο. Θέλω μόνο να πω το εξής. Εγώ πιστεύω ότι η κουβέντα αυτή σήμερα κινήθηκε σε καλά επίπεδα, χωρίς φανφάρες, χωρίς υψηλούς τόνους. Πιστεύω ότι θα τελειώσει η τρίτη αξιολόγηση, μέχρι το τέλος του χρόνου. Γίνονται φοβερές προσπάθειες και νομίζω ότι θα τελειώσει. Νομίζω ότι θα ξαναβγεί η χώρα πειραματικά στις αγορές και πιστεύω ότι στο τέλος του '18 θα φύγουμε από την επιτροπεία. Προσέξτε την τήρηση - υπάρχει σε όλες τις χώρες, ακόμα και στη Γερμανία - γιατί είναι πολλοί που τα συγχέουν και ακούμε διάφορα. Εγώ λέω ότι αυτή η συμμόρφωση είναι μια ωραία αρχή για όλους, με πολύ χαμηλούς τόνους και κυρίως με λογική. Κάποιοι στο χωριό μου λέγανε «καλύτερα να νογάς παρά να δίνεσαι». Δεν έχω να πω περισσότερα. Ξανακάνω την παράκληση στον Υπουργό Δικαιοσύνης να ξαναδεί αυτήν την τροπολογία και θέλω να πιστεύω ότι θα μας καταλάβει. Ευχαριστώ πολύ.
Ευχαριστούμε, κύριε συνάδελφε. Ο συνάδελφος κ. Ιωάννης Σαρίδης από την Ένωση Κεντρώων έχει τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, ως Βουλευτής Θεσσαλονίκης, έχω το προνόμιο να ζω κάθε χρόνο από κοντά, από πρώτο χέρι που λένε, τη Διεθνή Έκθεση της πόλης μου και το θεωρώ αυτό ευτυχές για μένα, γιατί έτσι μου δίνεται η ευκαιρία να παρακολουθώ και να ερμηνεύω τις πολιτικές ερμηνείες και του Πρωθυπουργού και του Αρχηγού της Αξιωματικής Αντιπολίτευσης στα καφενεία της πόλης και με τη βοήθεια των Θεσσαλονικέων, των οποίων η τεράστια εμπειρία στο να ακούν λόγια, υποσχέσεις, εξαγγελίες και προγράμματα δεν έχει ταίρι στην Ελλάδα. Δεν ιδρώνει πια το αυτί της Θεσσαλονίκης, κυρίες και κύριοι συνάδελφοι. Εδώ και πολλά χρόνια μάλιστα, δηλώνει ο Πρωθυπουργός πως θα βγούμε από τα μνημόνια τον Αύγουστο του 2018. Και η Θεσσαλονίκη ρωτάει: Πώς θα βγούμε; Δηλώνει ο Αρχηγός της Αξιωματικής Αντιπολίτευσης πως θα μειώσει τους φόρους και η Θεσσαλονίκη ρωτάει: πώς θα μειώσει τους φόρους. Οι ερωτήσεις, όμως, της Θεσσαλονίκης παραμένουν αναπάντητες, εδώ και δεκαετίες. Γι' αυτό ακριβώς τον λόγο, κύριε συνάδελφε, η Θεσσαλονίκη ξέρει πως όσοι την επισκέπτονται κάθε Σεπτέμβρη, μια φορά τον χρόνο, όσοι τη θυμούνται για μια και μόνο εβδομάδα τον χρόνο, δεν έρχονται για να ακούσουν, αλλά για να μιλήσουν. Δεν έρχονται για να απαντήσουν, αλλά για να δηλώσουν, να εξαγγείλουν, να υποσχεθούν. Και έρχονται όλοι πολύ καλά προπονημένοι και πολύ καλά προετοιμασμένοι από τα επιτελεία τους, από τους επικοινωνιολόγους τους, για να μπορούν να κάνουν ένα και μόνο πράγμα, να αποφύγουν να απαντήσουν σε ερωτήσεις, που είναι εξίσου απλές, όσο και δύσκολες, όπως για παράδειγμα στο πώς μπορούμε να μιλάμε για έξοδο από τα μνημόνια, όταν έχουμε παραχωρήσει τα πάντα για ενενήντα εννέα χρόνια. Πώς μπορούμε να μιλάμε για μείωση της φορολόγησης, όταν δεν μας επιτρέπουν να δώσουμε συντάξεις στις χήρες ή να επιστρέψουμε τις διπλές εισφορές από τους εθελοντές μακράς θητείας; Κυρίες και κύριοι συνάδελφοι, νιώθω υποχρεωμένος να μεταφέρω στην Αίθουσα της Ολομέλειας ένα μήνυμα από τους συμπολίτες μου στη Θεσσαλονίκη και το μήνυμα είναι απλό: Κανείς δεν σας πιστεύει, διότι κανείς δεν άκουσε να του εξηγείτε με επιχειρήματα με ποιο τρόπο θα τα κάνετε πράξη όλα αυτά, που με περίτεχνα λόγια και έπειτα από πολλές πρόβες έρχεστε και υπόσχεστε στη Διεθνή Έκθεση της Θεσσαλονίκης. Αν πραγματικά, κατανοείτε την ευθύνη σας να εκφέρετε έναν πολιτικό λόγο, που να ανταποκρίνεται στην πραγματικότητα, τότε θα πρέπει να σας απασχολήσει περισσότερο στο μέλλον και πιο έντονα το καθολικό αίτημα της ελληνικής κοινωνίας για την επαναφορά της χρήσης τεκμηριωμένων επιχειρημάτων στην πολιτική ζωή αυτού εδώ του τόπου. Είναι απαραίτητα, κυρίες και κύριοι συνάδελφοι, τα επιχειρήματα, για να μπορέσουν να καταλαβαίνουν οι πολίτες τι ψηφίζουμε εδώ μέσα γι' αυτούς, πολλές φορές, δυστυχώς, χωρίς αυτούς. Είναι αναγκαία τα επιχειρήματα, για να μπορέσουν να διακρίνουν οι πολίτες τις ουσιαστικές διαφορές ανάμεσα στα πολιτικά κόμματα, που διεκδικούν την ψήφο τους, για να κυβερνήσουν αυτόν εδώ τον τόπο. Για όσο, λοιπόν, συνεχίζεται αυτή η κατάσταση, όπου κανείς δεν νιώθει την ανάγκη να τεκμηριώσει τα όσα λέει, να εξηγήσει και να εξηγηθεί, μην περιμένετε να αλλάξουν γνώμη οι πολίτες και να αναθεωρήσουν την ισοπεδωτική άποψή τους, πως όλοι μέσα εδώ είμαστε το ίδιο και πως κανείς δεν ενδιαφέρεται πραγματικά να ενισχύσει τη δημοκρατία μας, να υπερασπιστεί το εθνικό, το δημόσιο, το κοινό συμφέρον όλων μας. Θα έπρεπε να κινούμαστε όλοι και όλες σε αυτήν εδώ την Αίθουσα σε αυτήν την κατεύθυνση, φέρνοντας στο προσκήνιο τον ενημερωμένο και υπεύθυνο πολίτη και απευθυνόμενοι πρωτίστως σε εκείνους, που δεν δέχονται καμμία άλλη ταμπέλα, παρά του Έλληνα και της Ελληνίδας. Δεν υπάρχουν σήμερα υπεύθυνοι πολίτες, που δέχονται να τους προσδιορίζουμε με μια λέξη, ένα όνομα ενός κόμματος. Τι σημαίνει συριζαίος; Τι σημαίνει νεοδημοκράτης; Τι σημαίνει κεντρώος; Τι σημαίνει πασόκος; Έτσι όπως λειτουργεί το εγχώριο πολιτικό σύστημα, αυτές οι λέξεις είναι σήμερα κενές περιεχομένου. Απαίτηση του κοινοβουλευτισμού δεν είναι το να εξηγούμε κάθε νομική και τεχνική λεπτομέρεια στους πολίτες. Απαίτηση του κοινοβουλευτισμού είναι να εξηγούμε με ποιον τρόπο τα όσα ψηφίζουμε βελτιώνουν τη ζωή των πολιτών και εξασφαλίζουν το δημόσιο συμφέρον, όπως για παράδειγμα το σημερινό υπό ένταξη νομοσχέδιο του Υπουργείου Δικαιοσύνης, με το οποίο επιχειρούμε να ενσωματώσουμε στο ελληνικό δίκαιο την πολύ σημαντική ευρωπαϊκή οδηγία 2014/41. Πρόκειται, φυσικά, για ένα σχετικά πολύπλοκο και οπωσδήποτε εξειδικευμένο νομοσχέδιο, το οποίο, όμως, έχει μια πολύ απλή και ξεκάθαρη στόχευση, να αφαιρεθούν τα εμπόδια που δημιουργεί η ύπαρξη των εθνικών συνόρων στην απονομή της δικαιοσύνης. Όπως όλοι γνωρίζουμε, το οργανωμένο έγκλημα, η διεθνής τρομοκρατία, η βία και το κακό δεν γνωρίζουν από σύνορα, δεν έχουν γεωγραφικούς προσδιορισμούς και σε κάθε περίπτωση, δεν νοιάζονται καθόλου για το ποιος είναι αρμόδιος ή αναρμόδιος να τους πιάσει και να τους τιμωρήσει. Ούτε φυσικά, ενοχλεί τους κατά επάγγελμα διασυνοριακούς εγκληματίες η γραφειοκρατία που αντιμετωπίζουν οι εισαγγελείς και οι δικαστές της Ευρώπης στην προσπάθειά τους να αποδώσουν δικαιοσύνη. Αυτά τα προβλήματα επιχειρεί να λύσει η Ευρώπη με τη συγκεκριμένη οδηγία, της οποίας την ένταξη στο εθνικό μας δίκαιο εξετάζουμε σήμερα. Ήδη, κατά τις συνεδριάσεις της αρμόδιας επιτροπής τοποθετηθήκαμε θετικά, δηλώνοντας πως η Ένωση Κεντρώων θα υπερψηφίσει επί της αρχής αυτό το τόσο σημαντικό νομοσχέδιο, που στόχο έχει να δημιουργήσει εκείνες τις προϋποθέσεις, ώστε να μην μπορεί να νιώθει κανείς εγκληματίας ασφαλής πουθενά στην Ευρώπη, επειδή απλά μπορεί να πέρασε κάποια σύνορα ή να έχει λεφτά, για να μπορέσει να προσλάβει έναν καλό δικηγόρο, που θα εκμεταλλευτεί τα κενά και τη γραφειοκρατία, αλλά και την ασυνεννοησία, που βλέπουμε πολλές φορές να υπάρχει μεταξύ των ευρωπαϊκών διωκτικών εισαγγελικών και δικαστικών αρχών. Πέραν από τις λεπτομέρειες του νομοσχεδίου, που εξετάστηκαν επαρκώς κατά τη γνώμη μου στις επιτροπές, και με την επισήμανση πως θα πρέπει να ενημερωθούν, με ευθύνη της πολιτείας, όλοι οι δημόσιοι υπάλληλοι για τις ευθύνες τους, εκείνο που οφείλουμε να τονίσουμε, ως Ένωση Κεντρώων, είναι πως η ευρωπαϊκή οδηγία 41 αποτελεί ένα πολύ καλό παράδειγμα για το τι μπορεί να προσφέρει σε όλους μας μια πιο ενωμένη Ευρώπη, μια πιο δυνατή Ευρώπη, μια Ευρώπη, που επιδιώκει με δημοκρατικές διαδικασίες να βρίσκει λύσεις σε κοινά προβλήματα. Το οργανωμένο έγκλημα και η διεθνής τρομοκρατία είναι κοινά μας προβλήματα και στα κοινά μας προβλήματα χρειαζόμαστε κοινές λύσεις. Έχοντας πει αυτά, προχωρώ στον σχολιασμό των τροπολογιών, που μας υποχρέωσαν να προσθέσουμε στον τίτλο τού υπό ψήφιση νομοσχεδίου τη φράση «λοιπές διατάξεις». Σχετικά με την τροπολογία με αριθμό 1245 της Υπουργού, της κ. Γεροβασίλη, που αφορά στην αξιολόγηση των δημοσίων υπαλλήλων, έχω δύο πράγματα να πω. Πρώτον, δεν ευθύνονται οι δημόσιοι υπάλληλοι για την αποτυχία της διαδικασίας αξιολόγησης στο δημόσιο. Και δεύτερον, δεν πρόκειται να πετύχετε τίποτα με απειλές και με φοβέρες. Συνδυαστικά, θα έλεγα πως η αποτυχία αυτής της πολύ κρίσιμης και απαραίτητης αξιολόγησης είναι κυρίως η έλλειψη εμπιστοσύνης προς την Κυβέρνηση. Κανείς δεν έχει πεισθεί πως η διαδικασία αυτή είναι αξιοκρατική και δίκαιη και δεν κερδίζετε την εμπιστοσύνη κανενός δημόσιου υπαλλήλου, απειλώντας τον και στερώντας του την ευκαιρία να εξελιχθεί. Βιάστηκε ο σεβαστός αγορητής του ΚΚΕ να κρίνει και να κατακρίνει την Ένωση Κεντρώων για τη θέση, που θα διατύπωνε για τη συγκεκριμένη τροπολογία. Η Ένωση Κεντρώων υπήρξε ξεκάθαρη από την πρώτη στιγμή: Και αξιολόγηση πρέπει να γίνει και οι αργόμισθοι πρέπει να εκδιωχθούν από το δημόσιο, όχι όμως με αυτόν τον τρόπο, ο οποίος τρόπος δεν πείθει κανέναν. Θα καταψηφίσουμε την συγκεκριμένη τροπολογία, τονίζοντας πως ο διάλογος είναι ο μοναδικός τρόπος να λυθεί αυτό το πρόβλημα, το κόστος του οποίου επωμίζονται όλοι οι Έλληνες φορολογούμενοι. Όσον αφορά την τροπολογία με αριθμό 1246 του Υπουργού Περιβάλλοντος, του κ. Φάμελλου, σχετικά με τους δασικούς χάρτες, κατ' αρχήν είναι η μόνη τροπολογία που έχουμε ήδη υπερψηφίσει από τις συνεδριάσεις των επιτροπών. Είναι κεντρική πολιτική απόφασή μας να στηρίξουμε τις διαδικασίες ολοκλήρωσης των δασικών χαρτών και αυτό για έναν και μόνο λόγο: Οι δασικοί χάρτες είναι ένα εργαλείο οικονομικής ανάπτυξης. Η Ελλάδα έχει χάσει πάρα πολλές ευκαιρίες στο παρελθόν, επειδή παραμένει η μοναδική ευρωπαϊκή χώρα, που δεν έχει δασικούς χάρτες. Είναι υποχρέωσή μας να κάνουμε ό,τι μπορούμε, για να σταματήσει πια αυτή η χώρα να βγάζει τα μάτια της μόνη της. Αυτό όμως δεν σημαίνει πως δεν σεβόμαστε και τα επιχειρήματα της τοπικής αυτοδιοίκησης και των περιβαλλοντικών οργανώσεων. Αρκούμαστε, όμως, στη διαβεβαίωση του αρμόδιου Υπουργού πως σύντομα, πριν το τέλος του έτους, θα έρθει στις αρμόδιες επιτροπές το θέμα των οικιστικών πυκνώσεων, κύριε Υπουργέ, το οποίο παρακολουθούμε με πολύ μεγάλη προσοχή και από πολύ κοντά με σκοπό να καταλήξουμε σε κάποιες βιώσιμες λύσεις, σε κάποιες τεκμηριωμένες προτάσεις. Και έρχομαι τώρα στην τροπολογία 1247 με τον άκρως παραπλανητικό τίτλο «συμπλήρωση διατάξεων του άρθρου 758 του Κώδικα Πολιτικής Δικονομίας». Κρύβεται μία ιστορία πίσω από αυτή τη συγκεκριμένη τροπολογία, της οποίας τους εισηγητές θα ήθελα να μας τους ονομάσει σε αυτήν εδώ την Αίθουσα σήμερα ο Υπουργός Δικαιοσύνης ο κ. Κοντονής. Γνωρίζει ο κύριος Υπουργός πως η έκθεση αξιολόγησης συνεπειών, που συνοδεύει την υπουργική αυτή τροπολογία είναι άκρως παράτυπη, σε βαθμό που να υποψιάζομαι πως οι συντάκτες της είχαν κακόβουλα κίνητρα, καθώς της λείπουν ακόμη και τα τυπικά στοιχεία, που προβλέπει ο Κανονισμός; Η Ένωση Κεντρώων ζητάει την άμεση απόσυρση της συγκεκριμένης τροπολογίας, για λόγους εθνικού συμφέροντος. Σε περίπτωση που δεν θα την αποσύρετε, σκοπεύω να εισηγηθώ την αποχώρηση της Ένωσης Κεντρώων από τη σημερινή διαδικασία. Κυρίες και κύριοι συνάδελφοι της Συμπολίτευσης, για την εν λόγω τροπολογία και τους κινδύνους που αυτή εμπεριέχει για την εθνική ασφάλεια ενημέρωσα την Κυβέρνηση πριν από μία εβδομάδα ιδιαιτέρως, αρμοδίως και εμπιστευτικά, όπως έκρινα ότι επιβάλλει η ευθύνη που έχω, ως μέλος της Επιτροπής Εξωτερικών Υποθέσεων και Εθνικής Άμυνας. Σας ενημέρωσα πολύ πριν κάποιος από εσάς διαρρεύσει σε δημοσιογράφους το περιεχόμενό της, για να το αξιοποιήσει για δική του προβολή. Δεν παίζουμε με τα θέματα της Θράκης, κύριοι. Δεν γνωρίζετε την δράση του Τουρκικού Προξενείου; Την αγνοείτε; Τι παιχνίδια είναι αυτά; Τι επιχειρήματα είναι αυτά από την Δημοκρατική Συμπαράταξη και από την Νέα Δημοκρατία; Τι πάει να πει «ναι μεν, αλλά»; Εδώ μιλάμε για εθνικό θέμα, κύριοι. Μιλάμε για ιδιαιτερότητες, που έπρεπε να έχουν αξιολογηθεί και δεν αξιολογήθηκαν, γιατί δεν βρέθηκε κανείς να υποστηρίξει τις ιδιαιτερότητες αυτές στο Ευρωπαϊκό Δικαστήριο. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Άλλο η Ελλάδα, άλλο η Αυστρία, άλλο το Λουξεμβούργο, άλλο το Βέλγιο, υπάρχουν ιδιαιτερότητες. Έχουμε εθνικά θέματα. Στην Ελλάδα δεν υπάρχουν εθνικές μειονότητες. Στην Θράκη δεν υπάρχει τουρκική μειονότητα. Υπάρχουν μετανάστες, υπάρχουν οι πρόσφυγες, υπάρχει και η μουσουλμανική μειονότητα, όχι όμως η τουρκική μειονότητα. Μία λέξη κάνει όλη τη διαφορά. Μία λέξη εγγυάται για την τήρηση της Συνθήκης της Λωζάνης. Έχουμε θρησκευτική μειονότητα στην Θράκη και όχι εθνική.
Λέει η τροπολογία τίποτα τέτοιο, κύριε συνάδελφε;
Για το λοιπό νομοθετικό έργο της Κυβέρνησης θα τοποθετηθούμε στη δευτερολογία μας. Ευχαριστώ πολύ.
Ευχαριστούμε τον κ. Σαρίδη, ειδικό αγορητή της Ένωσης Κεντρώων. Τον λόγο έχει τώρα ο κ. Δανέλλης από το Ποτάμι.
Ευχαριστώ, κύριε Πρόεδρε. Κυρίες και κύριοι συνάδελφοι, όπως είπαμε και στις συνεδριάσεις της επιτροπής, το Ποτάμι υπερψηφίζει το παρόν σχέδιο νόμου, όπως άλλωστε κάνει και σε κάθε ανάλογη περίπτωση ενσωμάτωσης ευρωπαϊκής οδηγίας στο ελληνικό δίκαιο. Με το παρόν νομοσχέδιο, ενσωματώνουμε την ευρωπαϊκή οδηγία για την λεγόμενη Ευρωπαϊκή Εντολή Έρευνας σε ποινικές υποθέσεις. Πρόκειται για ένα νομοσχέδιο, με το οποίο επισπεύδονται οι διαδικασίες δικαστικής συνδρομής μεταξύ της Ελλάδας και των λοιπών χωρών της Ευρωπαϊκής Ένωσης σε ποινικές έρευνες, που βρίσκονται σε εξέλιξη. Εφεξής, βάσει των όσων προβλέπονται από τις εισαγόμενες ρυθμίσεις, Έλληνες ερευνητές, ανακριτές, εισαγγελείς, θα μπορούν να μεταβαίνουν σε άλλες ευρωπαϊκές χώρες, προκειμένου να συμμετέχουν σε έρευνες, που βρίσκονται σε εξέλιξη, για μεγάλες ή διεθνείς ποινικές υποθέσεις, ενώ το ίδιο ισχύει και για τους ευρωπαίους ομολόγους τους. Οι προβλεπόμενες διαδικασίες βασίζονται σε ένα και μοναδικό μέσο, το οποίο ονομάζεται Ευρωπαϊκή Εντολή Έρευνας. Η Ευρωπαϊκή Εντολή Έρευνας αποτελεί δικαστική απόφαση ή επικυρώνει δικαστική αρχή κατά μέλους της Ευρωπαϊκής Ένωσης, προκειμένου να εκτελεστούν σειρά ενεργειών για την διερεύνηση σε άλλο κράτος - μέλος. Η Ευρωπαϊκή Εντολή Έρευνας έχει οριζόντιο πεδίο εφαρμογής, δηλαδή, θα πρέπει να εφαρμόζεται σε όλα τα ερευνητικά μέτρα, που στοχεύουν στην συγκέντρωση αποδεικτικών στοιχείων. Θεσμοθετείται πλέον, ένα ενιαίο καθεστώς για την συγκέντρωση αποδεικτικών στοιχείων, καθ' όλη την ποινική διαδικασία. Θεσπίζονται κανόνες για την εκτέλεση ενός ερευνητικού μέτρου σε όλα τα στάδια της ποινικής διαδικασίας, συμπεριλαμβανομένης της δίκης, εφόσον είναι αναγκαίο, με συμμετοχή του ενδιαφερομένου προς το σκοπό της συλλογής αποδείξεων. Θα πρέπει να σημειωθεί ότι θεμελιώδης αρχή που διέπει την οδηγία είναι η υποχρέωση μέριμνας από τα κράτη - μέλη για θέσπιση διάφορων πολιτικών ως προς την επεξεργασία δεδομένων προσωπικού χαρακτήρα για την άσκηση των δικαιωμάτων των ενδιαφερομένων προσώπων ως προς τα ένδικα μέσα. Αυτό έχει ως σκοπό την προστασία των δεδομένων προσωπικού χαρακτήρα και βεβαίως, τον σεβασμό των θεμελιωδών δικαιωμάτων για τη μικρότερη δυνατή παραβίασή τους. Όσον αφορά τις τροπολογίες, η πρώτη που έχει ενσωματωθεί ως άρθρο 36 αφορά το Εθνικό Μητρώο Επιτελικών Στελεχών Δημόσιας Διοίκησης, σχετικά με τη διαδικασία υποβολής εκθέσεων αξιολόγησης στο πλαίσιο της επιλογής προϊσταμένων οργανικών μονάδων. Η αξιολόγηση είναι ένα θέμα καθοριστικό για την ποιότητα της δημόσιας διοίκησης, που δυστυχώς όλες οι κυβερνήσεις μέχρι σήμερα ανέβαλαν να πραγματοποιήσουν, τουλάχιστον με τρόπο ουσιαστικό, υποστηρίζοντας μικροκομματικά τη συνέχιση της ασυδοσίας, στη βάση της λογικής των πολιτικών αντιπαροχών με συντεχνίες, συνδικαλιστές και ομάδες επιρροής. Είναι γνωστό πώς η αποδοτικότητα ενός υπαλλήλου αποτελεί συνάρτηση τριών παραγόντων: Πρώτον, λειτουργικότητα και ορθολογική οργάνωση της δομής της υπηρεσίας, στην οποία ο υπάλληλος υπηρετεί. Δεύτερον, ολοκληρωμένο επιχειρησιακό σχεδιασμό. Και τρίτον, σωστή διαχείριση του ανθρώπινου δυναμικού. Λάθος άνθρωποι σε λάθος θέσεις δεν μπορούν να είναι αποδοτικοί και βέβαια, δεν νοείται αξιολόγηση χωρίς κίνητρα και αντικίνητρα. Ο αποσπασματικός τρόπος νομοθέτησης σε ότι αφορά την αξιολόγηση δείχνει, δυστυχώς, και τη δική σας αμηχανία σχετικά με το θέμα αυτό. Η τροπολογία είναι ενδεικτική. Εμείς είμαστε πάντα ξεκάθαροι σε ότι αφορά τη μητέρα όλων των μεταρρυθμίσεων, τη μεταρρύθμιση του δημοσίου, γι' αυτό και σήμερα λέμε να αφήσετε τις αποσπασματικές τροπολογίες και να προχωρήσετε άμεσα και ουσιαστικά σε μια ολοκληρωμένη αξιολόγηση. Αυτή η τροπολογία είναι ίσως ένα πρώτο βήμα συμφιλίωσης με την πραγματικότητα, που όμως, δεν γιατρεύει τη χρόνια αυτή παθογένεια του δημοσίου, την άρνηση δηλαδή ουσιαστικής και διαρκούς αξιολόγησης. Γι' αυτό το λόγο στην τροπολογία αυτή θα ψηφίσουμε «παρών». Η τροπολογία με αριθμό 1246 για την τροποποίηση διατάξεων της δασικής νομοθεσίας, που έχει ενσωματωθεί στα άρθρα 37, 38 και 39, περιλαμβάνει τροποποίηση της παραγράφου 4 του άρθρου 23 του ν.3889/2010 για την αποτύπωση των ορίων οικισμών στους δασικούς χάρτες. Με αυτόν τον τρόπο επιχειρείται η έγκριση με νόμο υπουργικής απόφασης, η οποία ανοίγει σαφώς το δρόμο για εξαίρεση από τη δασική νομοθεσία αυθαιρέτων οικισμών, όχι μόνο αποσπασματικών κτισμάτων, που έχουν αναγερθεί σε δασική γη. Η εν λόγω υπουργική απόφαση για τις οικιστικές πυκνώσεις έχει προσβληθεί με αίτηση ακύρωσης από το WWF Ελλάς και άλλους φορείς ενώπιον του Συμβουλίου της Επικρατείας. Τον περασμένο Ιούλιο το Ε΄ Τμήμα του Συμβουλίου της Επικρατείας έκρινε ότι η ακυρωτέα απόφαση παραβιάζει δύο άρθρα του Συντάγματος και παρέπεμψε την υπόθεση στην Ολομέλεια. Αποφαίνεται επίσης ότι μόνο με προεδρικό διάταγμα μπορούν να εγκριθούν οι ρυθμίσεις που περιλαμβάνονται σ' αυτήν. Με τις ρυθμίσεις που προβλέπει η συγκεκριμένη απόφαση προωθείται η οριζόντια εξαίρεση, από τους δασικούς χάρτες και το δασολόγιο, αυθαίρετων οικισμών που περιλαμβάνουν δάση, δασικές ή αναδασωτέες εκτάσεις. Η παράκαμψη του δικαστικού ελέγχου και η αγνόηση της περιβαλλοντικής νομοθεσίας αντιστρατεύεται τη συνταγματικώς κατοχυρωμένη αρχή της διάκρισης των εξουσιών. Από αυτές τις διαδικασίες αμφίβολο είναι αν και πάλι θα επαρκέσει ο χρόνος που προβλέπουμε στη συγκεκριμένη ρύθμιση, καθώς είναι σύντομος ο χρόνος αυτός και φοβόμαστε ότι πολύ σύντομα θα έχουμε νέα τροπολογία για να παρατείνουμε το διάστημα ισχύος. Άρα σε αυτήν την τροπολογία είμαστε αρνητικοί. Η τροπολογία υπ' αριθμόν 1247/95, που ενσωματώνεται στα άρθρα 40 και 41 στο παρόν νομοσχέδιο, που αφορούν στη συμπλήρωση διατάξεων του άρθρου 758 του Κώδικα Πολιτικής Δικονομίας, είναι ένα θέμα που μας απασχολεί χρόνια τώρα. Υπάρχει μια χρόνια εκκρεμότητα υιοθέτησης και αποδοχής τελεσίδικων αποφάσεων του Ευρωπαϊκού Δικαστηρίου Ανθρωπίνων Δικαιωμάτων, που διαχρονικά εκθέτει τη χώρα μας σε κορυφαίους ευρωπαϊκούς θεσμούς, όπως το Συμβούλιο της Ευρώπης. Επιβάλλεται να κλείσει με τον καλύτερο δυνατό τρόπο για τη χώρα μας. Υπάρχουν, όμως, ζητήματα ανοιχτά, για τα οποία απαιτούνται κάποιες εξηγήσεις και γι' αυτό τη στάση μας θα την εξαρτήσουμε από τη συνέχεια της συζήτησης, κύριε Υπουργέ. Σε σχέση με την τροπολογία με γενικό αριθμό 1254 και ειδικό 102 για την τροποποίηση στο άρθρο 32 του Κώδικα Νόμων για το Ελεγκτικό Συνέδριο, δεν καταλαβαίνουμε γιατί κρίνεται τώρα ειδικά αναγκαίο, πέντε χρόνια μόλις μετά την άσκηση αυτής της αρμοδιότητας από το ιεραρχικά κατώτερο τριμελές κλιμάκιο επιτρόπων, να περάσει στο ανώτερο πενταμελές τμήμα. Γίνεται για λόγους αποσυμφόρησης των κλιμακίων;
Για συντόμευση, κύριε Δανέλλη.
Εμείς φοβόμαστε ότι αυτό θα επιβάλει νέες καθυστερήσεις στην ολοκλήρωση διαχείρισης προσφυγών ή άλλων υποθέσεων και γι' αυτόν τον λόγο έχουμε την άποψη ότι ίσως περιττεύει αυτό το πρόσθετο κλιμάκιο, το οποίο φοβόμαστε, όπως σας είπα, ότι αντί να συντομεύσει, θα καθυστερήσει την ολοκλήρωση κρίσης υποθέσεων κρίσιμων για τη διοίκηση. Σε σχέση με την τροπολογία με γενικό αριθμό 1257 και ειδικό 105 με σημερινή ημερομηνία κατάθεσης, που αφορά την παράταση της ευνοϊκής ρύθμισης για την αποφυλάκιση κρατουμένων μέχρι 28-08-2018, σύμφωνα με τον νόμο περί αποσυμφόρησης των φυλακών που είχε ψηφιστεί επί υπουργίας του κ. Παρασκευόπουλου, εδώ παρατείνουμε την ευνοϊκή ρύθμιση για έναν χρόνο ακόμα, ακυρώνοντας στην πράξη την κρίση των δικαστών όσον αφορά την επιμέτρηση των ποινών. Μάλιστα, η παράταση ισχύος του νόμου περιλαμβάνει και όσους θα καταδικαστούν μέχρι τις 28-08-2018, απ' ό,τι έχουμε αντιληφθεί. Λογικά, όπως καταλαβαίνουμε, αυτό θα οδηγήσει σε μεγάλες πιέσεις από πλευράς των κατηγορουμένων για ταχεία εκδίκαση. Θα δούμε περιπτώσεις κατηγορουμένων να προτιμούν το αυτόφωρο από το να ζητούν προθεσμία, προκειμένου να τύχουν των ευνοϊκών ρυθμίσεων. Μπορεί, βεβαίως, να οδηγήσει και στην αύξηση των ορίων των ποινών από την άλλη πλευρά, από πλευράς δηλαδή των δικαστών, προκειμένου να μη διασαλευτεί η έννομη τάξη και τα σχετικά ποινολόγια, έτσι όπως τα ήξεραν και όπως τα εφαρμόζουν μέχρι σήμερα. Μάλιστα, ενώ σωστά προβλέπεται εξαίρεση από την αποφυλάκιση για μία σειρά πράξεων κακουργηματικού χαρακτήρα, όπως για την προσβολή της ανθρώπινης αξίας και της γενετήσιας ελευθερίας, σε επόμενη παράγραφο παρατηρούμε μία περίεργη «αντιεξαίρεση». Με απόφαση του εισαγγελέα πλημμελειοδικών, κατόπιν αιτήσεως των ενδιαφερομένων, θα μπορούν να αποφυλακιστούν υπό τον όρο του κατ' οίκον περιορισμού και της ηλεκτρονικής επιτήρησης με το βραχιολάκι. Το θέλουμε αυτό; Επίσης, κύριε Υπουργέ, στις εξαιρέσεις δεν βλέπουμε τους καταδικασθέντες για πράξεις τρομοκρατίας, καθώς επίσης και τους συμμετέχοντες σε οργανωμένο έγκλημα. Δεν θα έπρεπε αυτές οι κατηγορίες καταδικασθέντων να εξαιρεθούν αυτών των διατάξεων; Βέβαια, κύριε Υπουργέ, κανείς δεν μπορεί να αρνηθεί ότι οι συνθήκες κράτησης στα ελληνικά σωφρονιστικά καταστήματα είναι απαράδεκτες. Είναι απαράδεκτες σύμφωνα κυρίως με τον ευρωπαϊκό πολιτισμό. Όμως οι οριζόντιες απολύσεις κρατουμένων δεν υπηρετούν το περί δικαίου αίσθημα των πολιτών, όπως επίσης και το αίσθημα ασφάλειας των πολιτών. Βεβαίως, δεν υπηρετούν και το ελληνικό δικαιικό σύστημα και φοβούμαι πάρα πολύ ότι το όλο θέμα συνιστά μία ευθεία παρέμβαση της εκτελεστικής, όπως και της νομοθετικής εξουσίας, σε ζητήματα κατ' εξοχήν δικαστικής εξουσίας. Γι' αυτούς τους λόγους δεν μπορούμε να υπερψηφίσουμε αυτήν την τροπολογία. Σας ευχαριστώ.
Ευχαριστούμε τον κ. Δανέλλη. Τον λόγο θα πάρουν για λίγο οι Υπουργοί για νομοτεχνικές βελτιώσεις.
Κύριε Πρόεδρε, θα μπορούσα να κάνω μία νομοτεχνική βελτίωση;
Ορίστε, κύριε Υπουργέ, έχετε τον λόγο.
Κύριοι συνάδελφοι, θα ήθελα να κάνω μία νομοτεχνική βελτίωση στην παράγραφο 3 του πρώτου άρθρου της τροπολογίας με γενικό αριθμό 1257 και ειδικό 105 που αφορά την αποσυμφόρηση. Διαγράφεται η φράση «και συγχρόνως» και αντικαθίσταται με το διαζευκτικό «ή».
Παρακαλώ, κύριε Υπουργέ, να κατατεθεί και να διανεμηθεί στους κυρίους συναδέλφους.
Βεβαίως, κύριε Πρόεδρε. Το καταθέτω για τα Πρακτικά.
Ευχαριστούμε. Ο Αναπληρωτής Υπουργός Υγείας κ. Πολάκης έχει τον λόγο.
Ευχαριστώ, κύριε Πρόεδρε. Πρόκειται για δύο τροπολογίες. Η μία είναι η με γενικό αριθμό 1253 και ειδικό 101 και αφορά τις ρυθμίσεις για τη νέα Κεντρική Αρχή Προμηθειών Υγείας. Στο μεταβατικό διάστημα και μέχρι να συγκροτηθεί ο προϋπολογισμός του νέου νομικού προσώπου θα μπορεί το προσωπικό που μεταφέρεται από τη σημερινή Επιτροπή Προμηθειών Υγείας να πληρώνεται από τον προϋπολογισμό του Υπουργείου και συγκεκριμένα από τον ΚΑΕ του Φ.240. Είναι μια μεταβατική ρύθμιση για να μπορέσουμε να πληρώνεται το προσωπικό στο μεσοδιάστημα μέχρι τη συγκρότηση του νέου προϋπολογισμού. Η δεύτερη τροπολογία με γενικό αριθμό 1254 και ειδικό 102 αφορά τη διόρθωση δύο σημείων, να μην τα πω λάθη, γιατί λόγω της αμφισημίας της διατύπωσης που υπήρχε στη ρύθμιση για το rebate, την έκπτωση όγκου στη φαρμακευτική δαπάνη, δημιουργήθηκαν κάποιες δυσκολίες στην εφαρμογή που έχουν να κάνουν με δύο ζητήματα. Το πρώτο ζήτημα αφορά την παράγραφο 3 του άρθρου 35, το πέμπτο και έκτο εδάφιο, όπου ενώ όλη η παράγραφος είχε ισχύ από 1-1-2017, η συγκεκριμένη παράγραφος που έλεγε για μια μεταβλητή που αφορούσε στα νέα φάρμακα, ουσιαστικά εξαιρούσε τα φάρμακα που μπήκαν στη θετική λίστα τον Γενάρη του 2017. Ουσιαστικά, διορθώνουμε αυτό ότι, δηλαδή ότι αφορά και αυτά τα φάρμακα αυτή η επιπλέον έκπτωση όγκου των δύο πρώτων χρόνων για τα νέα φάρμακα. Αφορά δηλαδή και τα φάρμακα που μπήκαν στη λίστα από 1-1-2017. Η δεύτερη παράγραφος αφορά το δέκατο έκτο εδάφιο της παραγράφου 3 του άρθρου 35 του ν. 3918. Ουσιαστικά ρυθμίζουμε το θέμα ως εξής: Όταν υπολογίζει ο ΕΟΠΥΥ το rebate των φαρμακευτικών σκευασμάτων που πωλούνται στα φαρμακεία, το υπολογίζει στο σύνολο της δαπάνης σε όλη τη χώρα. Για το ίδιο φάρμακο που το αγοράζουν διαφορετικά νοσοκομεία, ο υπολογισμός της δαπάνης μέχρι τώρα, του rebate, της έκπτωσης, γινόταν ανά νοσοκομείο. Τώρα το αθροίζουμε. Θα γίνεται στη συνολική δαπάνη. Δηλαδή αν δέκα νοσοκομεία αγοράζουν το συγκεκριμένο φάρμακο, ο υπολογισμός της έκπτωσης θα υπολογίζεται από τον συνολικό όγκο των πωλήσεων του φαρμάκου αυτού, στο σύνολο του νοσοκομείου. Και θα επιμερίζεται αντιστοίχως αυτή η έκπτωση στους προϋπολογισμούς, με βάση το μερίδιο αγοράς του κάθε νοσοκομείου, στο σύνολο της φαρμακευτικής δαπάνης. Αυτές είναι οι δύο τροπολογίες. Επίσης, να σας πω, κύριε Υπουργέ Δικαιοσύνης, ότι η τροπολογία την οποία θα υπερασπίσει ο Βουλευτής του ΣΥΡΙΖΑ, ο κ. Παπαδόπουλος, έχει τη σύμφωνή μας γνώμη. Θα παρακαλούσαμε να την κάνετε δεκτή. Αφορά το θέμα των εκλογών των ιατρικών συλλόγων. Διότι ετοιμάζεται μια μεγάλη νομοθετική ρύθμιση με κωδικοποίηση ιατρικής νομοθεσίας του συνόλου της νομοθεσίας που υπάρχει, με βάση την ομόφωνη πρόταση την οποία έχει καταθέσει ο Πανελλήνιος Ιατρικός Σύλλογος. Ευχαριστώ πολύ.
Ευχαριστούμε, κύριε Υπουργέ. Τον λόγο έχει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος.
Ευχαριστώ, κύριε Πρόεδρε. Πήρα τον λόγο από το Βήμα γιατί θα καταθέσω μια νομοτεχνική βελτίωση και θα κάνω μια τρίλεπτη, τετράλεπτη τοποθέτηση. Η νομοτεχνική βελτίωση η οποία υποβάλλεται, αφορά στα συγκεκριμένα άρθρα της τροπολογίας του Υπουργείου Περιβάλλοντος και Ενέργειας. Είναι μόνο αριθμοί. Διαγράφεται ο αριθμός 1. Τροποποιείται και ο αριθμός 17 με τον αριθμό 14. Θα το δείτε. Θα μοιραστεί. Δεν είναι κάτι ιδιαίτερο.
Όμως θα ήθελα, ενημερώνοντας και συναδέλφους Βουλευτές που πήραν τον λόγο και εκπροσώπους εισηγητές να διευκρινίσω ότι με τις τροπολογίες τις οποίες βάλαμε στις επιτροπές και έχουν σήμερα τη μορφή άρθρων, δίνεται η δυνατότητα της παράτασης μέχρι την άλλη Δευτέρα της πρώτης ανάρτησης των χαρτών. Άρα να είναι γνωστό ότι την άλλη Δευτέρα τελειώνει η πρώτη ανάρτηση των χαρτών στη χώρα μας, στο 35%. Δεύτερον, να διευκρινίσω ότι μπορούν να υποβληθούν στοιχεία του έννομου συμφέροντος και του παράβολου ακόμα και δέκα ημέρες μετά τη λήξη της ανάρτησης, γιατί δεν εκδίδονται αμέσως τα παράβολα. Τρίτον, να διευκρινίσω επίσης ότι κατά την εξέταση των αντιρρήσεων μπορούν οι ενδιαφερόμενοι να φέρνουν στην επιτροπή των αντιρρήσεων άλλα συνοδευτικά στοιχεία, όπως φωτοερμηνείες, επεξεργασίες δασολόγων, παλιές δορυφορικές φωτογραφίες, οτιδήποτε χρειάζονται, ό,τι θα χρησιμοποιήσουν μέχρι και την τελευταία ημέρα. Όμως πρέπει να διευκρινίσω ζητήματα που έβαλε ο κ. Δανέλλης, που σε ένα βαθμό ακούστηκαν και από τον εισηγητή της Ένωσης Κεντρώων και πιθανά ενδιαφέρουν όλους σας, γιατί έχετε λάβει επιστολές από περιβαλλοντικές οργανώσεις και καλό είναι να είμαστε ξεκάθαροι. Με την προτεινόμενη τροπολογία το Κοινοβούλιο δεν καλείται για πρώτη φορά να αποφασίσει για κανένα θέμα για το οποίο δεν έχει ήδη συζητήσει. Το θέμα των οικιστικών πυκνώσεων και του ιώδους περιγράμματος έχει ήδη αποφασιστεί με τον ν.4389 τον Μάιο του 2016 και προβλέπει την εξαίρεση από την παρούσα μόνο ανάρτηση των περιοχών που είναι σε ιώδες. Εμείς σήμερα ζητούμε από το Κοινοβούλιο να εξειδικεύσει τα κριτήρια προσδιορισμού των περιοχών αυτών και όχι τη διαδικασία. Διευκρινίζοντας, λοιπόν, να σας πω και για τα σχόλια που κάνατε για το Συμβούλιο της Επικρατείας ότι ο νομοθέτης έχει γενικά τη δυνατότητα να δώσει εξουσιοδότηση στην εκτελεστική εξουσία για ζητήματα γενικά και ειδικά βέβαια. Η εξουσιοδότηση αυτή πρέπει να παρέχεται στον Πρόεδρο της Δημοκρατίας γενικότερα και μόνο για ειδικά ζητήματα μπορεί ο Υπουργός. Επ' αυτού έχει τοποθετηθεί το Συμβούλιο της Επικρατείας. Με την προτεινόμενη όμως, διάταξη δεν γίνεται χρήση αυτής της δυνατότητας για να απαιτείται προεδρικό διάταγμα, αλλά καθορίζονται απευθείας με διάταξη νόμου τα κριτήρια προσδιορισμού της οικιστικής πύκνωσης. Το καθορίζει ο νομοθέτης και δεν έχει κανένα πρόβλημα πριν και μετά, να υποτιμήσουμε καμία διαδικασία άλλη του Προέδρου της Δημοκρατίας ή του Συμβουλίου της Επικρατείας. Είναι όμως, σημαντικό να αναφέρουμε, για να μην έχετε καμμία παρανόηση και να το δηλώσουμε δημόσια, ότι δεν γίνεται καμμία εξαίρεση από την ανάρτηση των δασικών χαρτών και από την εφαρμογή της δασικής νομοθεσίας. Δεν εξαιρούνται από την κατάρτιση δασικών χαρτών οι περιοχές του ιώδους περιγράμματος, δηλαδή των οικιστικών πυκνώσεων. Πρακτικά παρατείνεται η υποχρέωση αυτή, για να υπάρχει και ο απαραίτητος προσδιορισμός του τρόπου αντιμετώπισης των οικιστικών πυκνώσεων και όχι να εξαιρεθούν. Για τους δήμους δηλαδή που βρίσκονται τώρα σε ανάρτηση, να ξεκαθαρίσουμε ότι σαφέστατα και έχει καταρτιστεί δασικός χάρτης και για τις οικιστικές πυκνώσεις, δεν έχουν εξαιρεθεί. Δεν αναρτώνται προσωρινά βέβαια, θα συμφωνήσω μαζί σας. Όμως οι περιοχές αυτές είναι και παραμένουν καταγεγραμμένες μέχρι την ολοκλήρωση της διαδικασίας ρύθμισης των περιοχών αυτών και σαφώς αποκλείεται κάθε μη νόμιμη δόμηση σε αυτές τις περιοχές, αφού αποτυπώθηκε πλέον σε αυτές η δασική κατάσταση και ισχύουν προφανώς, οι διατάξεις της δασικής νομοθεσίας. Η προτεινόμενη διάταξη, λοιπόν, από εμάς λαμβάνει υπ' όψιν την απόφαση του Τμήματος του Συμβουλίου της Επικρατείας και αποβλέπει στην επιτάχυνση της διαδικασίας κύρωσης των δασικών χαρτών. Εξάλλου, γράφουμε μέσα ξεκάθαρα στο δεύτερο εδάφιο της παραγράφου 6 ότι όλες αυτές οι περιοχές που εξαιρούνται από την ανάρτηση σε αυτή τη φάση παραπέμπονται, αποστέλλονται στην αρμόδια υπηρεσία του Υπουργείου Περιβάλλοντος για την περιβαλλοντική και πολεοδομική τους αδειοδότηση. Άρα δεν υπάρχει έλλειψη περιοχής που δεν θα εφαρμοστεί δασικός χάρτης. Και θέλω να το ξεκαθαρίσω. Σας ενημερώνουμε, λοιπόν, ότι στο Υπουργείο Περιβάλλοντος έχει ήδη συσταθεί νομοπαρασκευαστική επιτροπή με υπαλλήλους από τις δασικές και πολεοδομικές υπηρεσίες και δεσμευόμαστε ότι θα υπάρξει νόμος για το πώς θα επιλυθούν οι οικιστικές πυκνώσεις και θα εφαρμοστεί η δασική νομοθεσία και θα υπάρχει δασικός χάρτης και για αυτές εντός του 2017. Και προς απόδειξη αυτού σας ενημερώνω ότι μέσα στο άρθρο πλέον, γιατί είναι άρθρο, υπάρχει πρόβλεψη ότι ακόμα και οι ΟΤΑ, το 65% της χώρας που θα αναρτηθούν από τον Οκτώβριο, του υπολοίπου, υποχρεούνται να κλείσουν τις οικιστικές πυκνώσεις μέχρι τις 20 Δεκεμβρίου, για να είμαστε έτοιμοι και με τον νόμο και να αρχίσουμε να τις εξετάζουμε, ως μια απόδειξη που προφανώς θα αποδειχθεί εδώ μέσα, στο Κοινοβούλιο. Όμως θα ήθελα να σας πω κλείνοντας, κύριε Πρόεδρε, ότι υπάρχει μια παραπληροφόρηση ότι ο κόσμος δεν χρειάζεται να πληρώσει και πρέπει να πάει στο Συμβούλιο Επικρατείας με ενστάσεις και αγωγές και όχι να πάει σε αντιρρήσεις. Αυτό είναι παραπληροφόρηση. Προφανώς και όλες οι δυνατότητες προσφυγής στο Σ.τ.Ε. υπάρχουν, αλλά δεν ξέρουμε τι χρόνο και τι κόστος θα δημιουργήσουν. Η αντίρρηση είναι ένα στάδιο διοικητικής διευκόλυνσης του πολίτη - και με την έκπτωση που έχει γίνει. Και βέβαια, πρέπει να σας πω ότι σήμερα υπογράφεται η απόφαση ατέλειας για τα Υπουργεία, που δεν υπήρχε μέχρι τώρα. Σε περίπτωση που έχουν ήδη υποβληθεί αντιρρήσεις, επιστρέφεται το αντίτιμο για όλες τις ατέλειες. Έχουμε ήδη ετοιμάσει τη συγκρότηση των επιτροπών αντιρρήσεων. Και θέλω να σας πω ότι ήδη το 96% των δήμων έχουν στείλει στοιχεία - είναι μια πολύ μεγάλη αλλαγή, θέλω να τη γνωρίζετε - μόνο οι Δήμοι Γορτυνίας, Ωραιοκάστρου, Νότιου Πηλίου, Κιμώλου και Μήλου δεν έχουν στείλει. Οι επόμενες τέσσερις ημέρες είναι ουσιαστικές για αυτούς. Και να σας πω και τα πρώτα αποτελέσματα, για να κλείσω και να κατέβω. Παρ' ότι έχουμε αρκετές υποβληθείσες αντιρρήσεις και πρόδηλα σφάλματα, η αναγωγή των αντιρρήσεων στην έκταση είναι πάρα πολύ μικρή, ήτοι σημαίνει ότι οι αντιρρήσεις καταλαμβάνουν το 1,78% των αναρτημένων χαρτών. Και με αυτό νομίζω ότι μπορώ να απαλύνω λίγο την ανησυχία σας σχετικά με τις εξαιρέσιμες περιοχές. Είναι πολύ μικρές οι περιοχές στις οποίες έχουμε αντιρρήσεις. Τα πρόδηλα είναι 0,36%, οι δασικές εκτάσεις στις αναρτημένες είναι το 67%. Αυτό είναι αποτυπωμένο, λοιπόν, δασικό κεφάλαιο της χώρας. Οι εκχερσωμένες - θα σας ενδιέφερε ίσως να το ακούσετε τελικά - είναι το 3,4%, ενώ οι δασωμένοι αγροί το 6,16. Γιατί πολλοί ρωτούν το δασικό ισοζύγιο στη χώρα εάν βελτιώνεται ή υποχωρεί. Βελτιώνεται, απ' ό,τι φαίνεται, με την εγκατάλειψη δασωμένων αγρών, κάτι που μας υποχρεώνει να δούμε στο μέλλον πώς να τις διαχειριστούμε. Πάντως, σχετικά με τα διαθέσιμα μέχρι τώρα στοιχεία, το 96,7% των χαρτών θα κυρωθούν τον Νοέμβριο. Θα έχουμε κυρωμένο, δηλαδή, στο 1/3 της χώρας το 96,7% των αναρτημένων περιοχών. Κι αν θέλετε να το δούμε στο πλαίσιο της χώρας μας, το 32,5% της Ελλάδας θα έχει κυρωμένους δασικούς χάρτες, έστω προσωρινά, έστω σε αυτό το τμήμα προς το παρόν τον Νοέμβριο και ακολουθούν και οι υπόλοιπες περιοχές των αντιρρήσεων αλλά και οι νέες αναρτήσεις. Ελπίζω να διευκρίνισα κάτι που σας ανησύχησε. Ήθελα να είμαι ξεκάθαρος. Δεν θα αποκλειστεί καμμία περιοχή της χώρας από την εφαρμογή του δασικού χάρτη. Προφανώς αναφέρομαι στην εκτός σχεδίου περιοχή. Εντός σχεδίου δεν εφαρμόζεται με αυτές τις διατάξεις ο δασικός χάρτης. Σας ευχαριστώ.
Ευχαριστούμε τον Αναπληρωτή Υπουργό Περιβάλλοντος και Ενέργειας, τον κ. Φάμελλο, για τη διευκρίνιση που έδωσε. Κύριε Αμυρά, βλέπω ότι θέλετε να πείτε κάτι. Σας ακούω.
Ευχαριστώ, κύριε Πρόεδρε. Ήθελα επ' αυτού του ζητήματος, και μια που ο κύριος Υπουργός μάς μίλησε για την τροπολογία, να ζητήσω διευκρινιστικές απαντήσεις σε κάποια ερωτήματα. Γιατί με την εξαίρεση των οικιστικών πυκνώσεων από την παρούσα φάση της ανάρτησης των δασικών χαρτών στην ουσία, κύριε Υπουργέ, αποφεύγεται να δοθεί η δυνατότητα στους ιδιοκτήτες αυθαιρέτων εντός τέτοιων περιοχών το δικαίωμα της υποβολής αντιρρήσεων, οι οποίες θα έπρεπε να κριθούν από τις αρμόδιες επιτροπές εξέτασης αντιρρήσεων. Άρα εάν είχαν τη δυνατότητα οι ιδιοκτήτες αυτών των αυθαιρέτων εντός αυτών των οικιστικών πυκνώσεων που εξαιρούνται, όμως, τώρα από την ανάρτηση, το πιο πιθανό, σας λέω εγώ, είναι ότι η επιτροπή θα τους έκρινε ως δασική περιοχή και ότι είναι αυθαίρετο «καραμπινάτο», να το πω απλά, το οίκημά τους. Μετά την κύρωση του κάθε δασικού χάρτη, που θα έχει και την κρίση της επιτροπής, θα μπορούσε ο κάθε ιδιοκτήτης αυθαιρέτου εντός μιας τέτοιας οικιστικής πύκνωσης μέσα σε δασική έκταση, να προσφύγει στο Συμβούλιο της Επικρατείας και εκεί να αποφασίσει το Συμβούλιο της Επικρατείας. Τώρα, όμως, δεν γίνεται, δεν μπορεί να συμβεί αυτό. Εγώ σας λέω ότι και το Συμβούλιο της Επικρατείας θα τα έβγαζε, το λέω και πάλι απλά, «καραμπινάτα» αυθαίρετα. Όμως τώρα τι γίνεται με τους ιδιοκτήτες αυτών των αυθαιρέτων; Παραμένουν όμηροι μιας υπουργικής απόφασης, η οποία θα έρθει στο μέλλον.
Όχι με υπουργική απόφαση.
Προσέξτε, εάν…
Ας τελειώσει και θα απαντήσετε, κύριε Υπουργέ.
…(δεν ακούστηκε)
Μιας μελλοντικής ευνοϊκής ρύθμισης, έστω, με νόμο εγώ σας λέω. Άρα είναι πιθανόν και για αυτό εγώ πήρα τον λόγο, κυρίες και κύριοι συνάδελφοι - και ως Κοινοβουλευτικός Εκπρόσωπος μόνο για αυτό το θέμα θα μιλούσα - σε μια μελλοντική αναθεώρηση του Συντάγματος να κριθούν οι δασικές εκτάσεις με αεροφωτογραφίες μεταγενέστερες από αυτές με βάση τις οποίες κρίνονται σήμερα και είναι ένας κίνδυνος αυτό. Το επισημαίνω. Ελπίζω να έχω κάποιες απαντήσεις, κύριε Υπουργέ, που να με κάνουν να θεωρήσω ότι τα πράγματα θα έχουν άλλη εξέλιξη. Σας ευχαριστώ πολύ.
Ευχαριστούμε, κύριε Αμυρά. Καταλάβατε ότι κάναμε και εξοικονόμηση χρόνου, γιατί μετά δεν θα μιλήσει ο κ. Αμυράς. Εκμεταλλεύεται την παρουσία του κυρίου Υπουργού, για να δώσει μια απάντηση ο κύριος Υπουργός. Κύριε Υπουργέ, έχετε τον λόγο.
Μόνο για ένα λεπτό, κύριε Πρόεδρε. Δεν θα υπάρχει όμηρος κανένας υπουργικής απόφασης ή προσωπικής ρύθμισης ή προσωπικής ή πολιτικής σχέσης. Αυτό που πρέπει να είναι ξεκάθαρο είναι η δέσμευσή μας ότι θα εφαρμοστεί ο δασικός χάρτης. Γιατί υπάρχει μια ανησυχία μήπως δεν εφαρμοστεί, την οποία εγώ θα απαντήσω δημόσια. Εξάλλου πρέπει να σας πω ότι μόνο αυτή η Κυβέρνηση άντεξε να τροποποιήσει και να δουλέψει οκτώ μήνες πάνω στο αντικείμενο αυτό και να έχουμε δασικό χάρτη. Νομίζω ότι θα έπρεπε να ανησυχούμε για όλους αυτούς που τόσα χρόνια δεν έπαιρναν την ευθύνη. Εμείς αναλάβαμε την ευθύνη, παρ' όλες τις δυσκολίες, και στο κοινωνικό επίπεδο. Γιατί κάποιοι επέτρεψαν και άφησαν την ύπαιθρο σε καθυστέρηση, γιατί έκρυβαν το πρόβλημα κάτω από το χαλί και άφηναν ανοιχτό το θέμα της δασικής νομοθεσίας. Εμείς δεν έχουμε καμμία τέτοια διάθεση. Άρα κύριε Αμυρά, θα υπάρχει νομοθετική πράξη, άρα συζήτηση εδώ, άρα νομοσχέδιο, το οποίο θα το ετοιμάσουμε μέσα στο ΄17 για να το βάλουμε στη διαβούλευση και να έρθει εδώ, που θα επιλύει το θέμα των οικιστικών πυκνώσεων για να εφαρμοστούν οι δασικοί χάρτες, έτσι ώστε ο κάθε πολίτης να διεκδικήσει μετά σε όποιο όργανο θέλει, μετά το αποτέλεσμα των οικιστικών πυκνώσεων, τα δικαιώματά του και να επιλυθεί διά παντός στη χώρα μας το θέμα της δασικής νομοθεσίας, γιατί επαναλαμβάνω, κανείς δεν τόλμησε μέχρι τώρα να εφαρμόσει τον κανόνα της κανονικότητας και του περιβάλλοντος. Ευχαριστώ πολύ.
Ευχαριστούμε τον Υπουργό. Έχει ζητήσει τον λόγο για μερικές διευκρινίσεις η Υπουργός Διοικητικής Ανασυγκρότησης κ. Όλγα Γεροβασίλη.
Ευχαριστώ, κύριε Πρόεδρε. Χρειάζομαι λίγο χρόνο, δεν νομίζω παραπάνω από τρία λεπτά, για να απαντήσω σε κάποια ζητήματα που αφορούν την τροπολογία που συζητάμε σήμερα για την αξιολόγηση, η οποία βεβαίως δεν εμφανίστηκε αιφνιδιαστικά. Είχα έλθει στην αρμόδια επιτροπή όταν συνεδρίασε και παρουσίασα, βεβαίως, την τροπολογία κανονικά εκεί. Επειδή όμως, ακούστηκαν διάφορα, θα μου επιτρέψετε για τρία λεπτά να σας πω το εξής, απαντώντας στην κριτική και κυρίως, απαντώντας σήμερα στην κριτική του κ. Παπαθεοδώρου εκ μέρους της Δημοκρατικής Συμπαράταξης, που έχει τίτλο ως κριτική προς εμάς ότι «δεν θέλουμε, δεν μπορούμε να μεταρρυθμίσουμε το κράτος, να το κάνουμε αξιοκρατικό, διαφανές, αποδοτικό, αποτελεσματικό και λιγότερο γραφειοκρατικό, επειδή εμείς κάτι άλλο σκεπτόμαστε, κάτι άλλο κρύβουμε». Το λιγότερο που μπορώ να σας πω, κύριε Παπαθεοδώρου, είναι ότι δεν είστε καλά ενημερωμένος. Διότι αυτά όλα συνέβησαν σε αυτήν τη χώρα, αλλά συνέβησαν επί δεκαετίες σε αυτήν τη χώρα, όχι όμως από αυτήν την κυβέρνηση. Αυτά συνέβησαν από τις κυβερνήσεις ΠΑΣΟΚ και Νέας Δημοκρατίας διαχρονικά, οι οποίες έστησαν αυτό το κράτος και το συντήρησαν μεθοδικά και με αποτελεσματικότητα. Και το πελατειακό και το γραφειοκρατικό και το ρουσφετολογικό και το αναποτελεσματικό και όποιον άλλον όρο χρησιμοποιήσατε. Προσφάτως, λοιπόν, και είναι στη δημοσιότητα - έχει δοθεί και στο διαδίκτυο και στην ιστοσελίδα του Υπουργείου - , παρουσιάσαμε ένα ολοκληρωμένο πρόγραμμα, το οποίο απαντά σε όλα αυτά τα ζητήματα και απαντά και με ημερομηνίες, με βήματα και με στόχους, προκειμένου να φθάσουμε σε αυτό που θέλουμε να φθάσουμε. Δεν είναι μικρή μεταρρύθμιση, δεν γίνεται βεβαίως με μαγικό κουμπί, αλλά σε αυτά τα δύο προηγούμενα χρόνια - δύο και κάτι - , η Κυβέρνηση αυτή πρώτον, είχε να καταργήσει νόμους, οι οποίοι στρέφονται ενάντια στη δημόσια διοίκηση και οι οποίοι από τη συγκυβέρνηση ΠΑΣΟΚ και Νέας Δημοκρατίας, επί υπουργίας στην αντίστοιχη θέση του σημερινού επικεφαλής της Αξιωματικής Αντιπολίτευσης, έθεσε στο προσκήνιο, δημιουργώντας πλήρη ανασφάλεια στο εργασιακό καθεστώς των δημοσίων υπαλλήλων, νομοθετώντας δηλαδή διαθεσιμότητα, απολύσεις, αυτοδίκαιη αργία και πολλά άλλα τέτοια, κύριε Βορίδη. Αυτά, λοιπόν, έπρεπε να τα καταργήσουμε και τα καταργήσαμε, ακριβώς για να επαναφέρουμε στη συνείδηση του κάθε δημοσίου υπαλλήλου και να μεταρρυθμίσουμε τη λέξη μεταρρύθμιση. Να αποκαταστήσουμε το κύρος των δημοσίων υπαλλήλων και να μιλήσουμε για το ποιο δημόσιο εκτιμούμε εμείς και είναι η θέση μας ότι χρειάζεται σήμερα η ελληνική κοινωνία. Η ελληνική κοινωνία, λοιπόν, χρειάζεται ένα δημόσιο με τα χαρακτηριστικά που αναφέρατε και το οποίο επίσης, έχουμε ήδη δρομολογήσει ως σχέδιο και υλοποιούμε. Σας θυμίζω ότι το Μητρώο Επιτελικών Στελεχών συνεχίζεται και είναι σε εξέλιξη και στο τέλος Σεπτεμβρίου θα είναι έτοιμη η προκήρυξη για τους γενικούς γραμματείς Υπουργείων. Η επιτροπή που θα κρίνει έχει αναρτηθεί και δημοσιοποιηθεί, η ανώτατη αυτή επιτροπή αξιολόγησης για τους γενικούς γραμματείς, αναπληρωτές και τομεακούς γραμματείς. Τα οργανογράμματα των Υπουργείων έχουν ολοκληρωθεί. Τα περιγράμματα θέσεων ολοκληρώνονται εντός των επόμενων ημερών και η στοχοθεσία και η αξιολόγηση δομών. Και βεβαίως, έχουν ξεκινήσει και οι κρίσεις γενικών διευθυντών, αν δεν το ξέρετε και η πρώτη τους φάση ολοκληρώνεται. Είναι στη διαδικασία συνεντεύξεων που τις κάνει το ΑΣΕΠ και όχι η Κυβέρνηση. Αυτά όλα συμβαίνουν. Συμβαίνουν αυτές τις ημέρες και δημοσιοποιούνται κιόλας. Γι' αυτό σας είπα ότι δεν έχετε ενημερωθεί σωστά. Επομένως, είμαστε η πρώτη Κυβέρνηση που σχεδιάσαμε και υλοποιούμε μεταρρύθμιση του κράτους. Και είμαστε αποφασισμένοι και θα συνεχίσουμε. Όσον αφορά την τροπολογία και την κριτική που ακούστηκε εδώ και στον δημόσιο διάλογο, η τροπολογία έρχεται να λύσει θέμα το οποίο αφορά την αξιολόγηση των δημοσίων υπαλλήλων για το έτος 2016. Δεν αλλάζει τον νόμο που ισχύει για την αξιολόγηση. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Θα χρειαστώ λίγο χρόνο ακόμα, κύριε Πρόεδρε. Και αυτό επειδή οι δημόσιοι υπάλληλοι όταν άκουσαν αξιολόγηση αισθάνθηκαν ανασφαλείς, παρ' όλο που εμείς έχουμε αποδείξει ότι έχουμε κάνει όλα όσα πρέπει για να μην το αισθάνονται. Κάποιοι, λοιπόν, αισθάνθηκαν ανασφαλείς, ενώ κάποιοι άλλοι έχουν και άλλους στόχους, που είναι πιο μικροπολιτικοί και διαφορετικοί. Δεν είναι όλοι ίδια κατηγορία. Αντιστάθηκαν και μπήκαν σε αποχή από τον μήνα Φεβρουάριο. Ήταν σε αποχή και όχι σε απεργία. Και αυτό το επαναλαμβάνω για να μπορούμε να βάλουμε και τους όρους σωστά. Δώσαμε παράταση. Συζητήσαμε και με τους συνδικαλιστικούς φορείς πάρα πολλές φορές και δημοσίως και σε εκδηλώσεις. Υπήρξαν ομιλίες και ό,τι μπορούσαμε να κάνουμε στον δημόσιο διάλογο το κάναμε, προκειμένου να πείσουμε ότι πρέπει να συνεργαστούν, διότι πρέπει να προχωρήσει η αξιολόγηση. Έχουν ένα δίκιο: Δεν είχαν γίνει κρίσεις προϊσταμένων, άρα θα κριθούν από προϊσταμένους οι οποίοι δεν έχουν κριθεί. Συμφωνήσαμε. Το 2016, όμως, για το οποίο συζητάμε, θα κριθούν από τους προϊσταμένους του 2016 εκ του νόμου. Και τώρα, αύριο το πρωί, να αλλάξουμε όλους τους προϊσταμένους, πάλι δεν θα κάνουν την αξιολόγηση αυτοί, αλλά εκείνοι. Πότε έπρεπε να έχουν αλλάξει εκείνοι; Μήπως έπρεπε να ξεκινήσει η διαδικασία αξιολόγησης από το 2014 και να ολοκληρωθεί το 2015, προκειμένου να μπορέσουν να έχουν κριθεί οι προϊστάμενοι του 2016, άρα να τους κρίνουν ορθολογικά;
Αφού αλλάξατε τον νόμο;
Μιλάμε για το παρελθόν όταν ήσασταν εσείς στην κυβέρνηση, όχι εμείς.
Ναι, γι' αυτό λέω.
Εμείς, λοιπόν, αλλάξαμε τον νόμο και επειδή αναγνωρίσαμε αυτό το θέμα ως πρόβλημα, ο νόμος προέβλεψε αυτήν την ασυνέπεια και είπε ότι η αξιολόγηση του έτους 2016- επαναλαμβάνω ότι μόνο γι' αυτήν μιλάμε - δεν θα κρίνει και δεν θα έχει επίπτωση στις κρίσεις προϊσταμένων στην πορεία, ακριβώς διότι έχει αυτήν την ανακολουθία. Από εκεί και πέρα, ολοκληρώνοντας τις κρίσεις, τις αξιολογήσεις προϊσταμένων κ.λπ., δηλαδή στην αξιολόγηση για το έτος 2017, η οποία θα γίνει τους πρώτους μήνες του 2018, θα έχει ολοκληρωθεί η διαδικασία κρίσεων, ούτως ώστε να είναι όπως πρέπει. Επίσης, έχουμε συστήσει τα αρμόδια όργανα τα οποία θα κρίνουν όλο αυτό και είμαστε έτοιμοι για να προχωρήσουμε. Έχουμε ξεκινήσει, όπως σας είπα, από τους γενικούς διευθυντές. Γιατί δεν έτρεξαν πιο γρήγορα οι κρίσεις; Διότι, το ελληνικό δημόσιο έπρεπε να εμφανίσει καινούργια οργανογράμματα. Αυτό ξέρετε, όσο και αν ακούγεται ως ένας μικρός τίτλος, είναι μια πολύ δυσκίνητη, βαριά διαδικασία στη δημόσια διοίκηση, διότι καταργούνται διευθύνσεις, τμήματα και γίνονται καινούργια τμήματα, άλλαξαν οι εποχές, άλλαξαν οι ανάγκες. Πρέπει το ελληνικό δημόσιο να προσαρμοστεί. Έτσι, λοιπόν, έχουμε καινούργια οργανογράμματα στα Υπουργεία κατατεθειμένα από τον Αύγουστο. Έχουμε περιγράμματα θέσεων που ολοκληρώνονται. Πρόκειται για τομές που δεν έχουν ξανασυμβεί ποτέ στη δημόσια διοίκηση.
Δεν υπήρχαν περιγράμματα;
Όχι, δεν υπήρχαν περιγράμματα. Ετοιμάζονται και τέλος του μήνα θα είναι όλα ορατά μπροστά σας. Και επ' αυτού τότε να συζητήσουμε για το αν τα κάναμε καλά ή όχι. Όλα αυτά, λοιπόν, γίνονται μαζί, γίνονται σε αυτόν τον χρόνο. Βεβαίως, όπως είπαμε στους ανθρώπους της ΑΔΕΔΥ και στους υπαλλήλους, είμαστε εδώ ώστε όλοι μαζί να συζητήσουμε τις ατέλειες. Και εδώ είναι το ελληνικό Κοινοβούλιο για να τα συζητήσουμε και να μιλήσουμε για ατέλειες. Αυτή, λοιπόν, η τροπολογία η οποία έρχεται να λύσει αυτό το πρόβλημα του 2016, ήρθε μόνο για να επιταχύνει και να απλοποιήσει τη διαδικασία της αξιολόγησης των υπαλλήλων για αυτόν τον χρόνο. Δεν αλλοιώνει τον νόμο, δεν έχει τιμωρητικό χαρακτήρα. Απαλλάσσει τον υπάλληλο από κάθε ευθύνη και γραφειοκρατική αγκύλωση. Υπενθυμίζει στα στελέχη που είναι σε θέσεις ευθύνης την αυτονόητη υποχρέωση, δηλαδή ότι δεν μπορείς να είσαι σήμερα προϊστάμενος, να μην αξιολογείς το προσωπικό σου και να διεκδικείς πάλι να είσαι προϊστάμενος. Αυτά όλα δε, δεν τα θυμηθήκαμε εμείς σήμερα ξαφνικά. Η αξιολόγηση για μας δεν έχει κανέναν τιμωρητικό χαρακτήρα και αποδεικνύεται στον ίδιο τον νόμο. Ούτε τα συνδικαλιστικά όργανα έφερναν αντιρρήσεις για τον νόμο, γιατί είναι μια αξιολόγηση η οποία δεν έχει τιμωρητικά στοιχεία, είναι τριακοσίων εξήντα μοιρών κλπ.. Ας μην αναφερθώ. Η αξιολόγηση των υπαλλήλων θεσμοθετείται στο ελληνικό κράτος από το 1833. Και πότε γινόταν, πότε δεν γινόταν, αναλόγως τις κυβερνήσεις και αναλόγως τα πελατειακά και τα ρουσφετολογικά. Είναι βέβαιο ότι δεν έγιναν αξιολογήσεις τα πρώτα μνημονιακά χρόνια. Στη συγκυβέρνηση ΠΑΣΟΚ - Νέας Δημοκρατίας δεν έγινε καμμία αξιολόγηση και γι' αυτό δημιουργήθηκε το αδιέξοδο το οποίο πάμε σήμερα να λύσουμε και να ξεπεράσουμε για να φύγουμε μπροστά. Διότι οι μεταρρυθμίσεις δεν έρχονται προς τα πίσω. Δεν γίνεται αυτό. Οι μεταρρυθμίσεις είναι προς τα μπροστά. Εκεί είμαστε, λοιπόν. Επαναλαμβάνω και τελειώνω. Η αξιολόγηση των υπαλλήλων είναι ένα σύστημα διαφανές, αντικειμενικό, αξιοκρατικό. Έχει όλα τα εχέγγυα. Ο νόμος τα θεσπίζει και κατοχυρώνει τις λέξεις για τις οποίες μιλάω. Δεν είναι λέξεις κενές και στον αέρα. Εκτιμώ ότι θα προχωρήσει και θα ολοκληρωθεί, διότι θα καταλάβουν και οι δημόσιοι υπάλληλοι ότι πολλές φορές μια τέτοιου τύπου αντιμετώπιση χωρίς επιχειρήματα τροφοδοτεί τον κοινωνικό αυτοματισμό. Δεν βοηθάει. Θα έπρεπε να σκεφτούν και τα συνδικαλιστικά τους όργανα αν εξυπηρετούνται τα συμφέροντα των δημοσίων υπαλλήλων κι αν έρχονται να δώσουν κύρος στο δημόσιο ή αν μια τέτοια στάση στρέφεται εναντίον τους. Σας ευχαριστώ.
Ευχαριστούμε την Υπουργό Διοικητικής Ανασυγκρότησης, κ. Όλγα Γεροβασίλη. Προχωρούμε στον κατάλογο ομιλητών επί της αρχής. Είναι δεκαπέντε οι εγγεγραμμένοι ομιλητές. Κάθε δυο - τρεις ομιλητές θα παρεμβάλλεται και ένας ή δύο Κοινοβουλευτικοί Εκπρόσωποι. Αρχίζουμε με τον κ. Ιωάννη Μιχελογιαννάκη, Βουλευτή του ΣΥΡΙΖΑ. Ορίστε, κύριε Μιχελογιαννάκη, έχετε τον λόγο για επτά λεπτά.
Ευχαριστώ, κύριε Πρόεδρε. Θα πρέπει να μιλήσουμε και λίγο για το σημερινό νομοσχέδιο. Είδαμε από τη μείζονα και ελάσσονα Αντιπολίτευση να στέλνει πυρά σε άλλα πράγματα φεύγοντας από την ουσία ενός νομοσχεδίου το οποίο είναι πολύ - πολύ σοβαρό. Διευκολύνει την έρευνα για τη δίωξη με διασυνοριακή διάσταση και συγκεντρώνει αποδεικτικά στοιχεία. Είναι, δηλαδή, μια νομική πράξη που διατηρεί την ελευθερία, την ασφάλεια και τη δικαιοσύνη. Υπάρχει αμοιβαία αναγνώριση και προβλέπεται η έκδοση, η διαβίβαση και η εκτέλεση με σεβασμό στα ατομικά δικαιώματα. Η ευρωπαϊκή εντολή έρευνας εκδίδεται στο πλαίσιο είτε ποινικής διαδικασίας είτε διαδικασίας που κινούν διοικητικές αρχές για πράξεις ενώπιον δικαστηρίου για ποινικά είτε διαδικασίας που κινούν δικαστικές αρχές με τρεις τρόπους. Επιτρέπεται, επίσης, και για νομικά πρόσωπα για αξιόποινες πράξεις. Καθιερώνει δύο όργανα ως αρχή έκδοσης, τη δικαστική αρχή και κάθε άλλη αρχή, προανακριτική, τελωνειακή που αναλαμβάνει ανακριτικά. Η ευρωπαϊκή εντολή έρευνας εκδίδεται είτε αυτεπάγγελτα είτε μετά από αίτηση του υπόπτου. Η ελληνική αρχή έκδοσης μπορεί να ζητήσει και τη συνδρομή κι άλλων ελληνικών αρχών. Αρμόδια αρχή στην Ελλάδα είναι ο εισαγγελέας εφετών κατά τον τόπο αρμοδιότητάς του. Λόγοι τώρα μη αναγνώρισης ή μη εκτέλεσης της ευρωπαϊκής εντολής έρευνας από την αρχή εκτέλεσης και λόγοι αναβολής υπάρχουν. Αφορούν φορολογικά, τραπεζικά, τελωνειακά εγκλήματα. Μπορεί και ένδικα μέσα επίσης να μπουν κατά της ευρωπαϊκής εντολής έρευνας. Υπάρχει η υποχρέωση τήρησης της εμπιστευτικότητας, αλλιώς υπάρχουν κυρώσεις συγκεκριμένες. Κι εδώ φαίνεται και η δημοκρατικότητα, τελικά, του νόμου. Οι δαπάνες της ευρωπαϊκής εντολής βαραίνουν την ελληνική Αρχή. Οι δαπάνες, επίσης, μεταγωγής του προσώπου από και προς το κράτος εκτέλεσης βαρύνουν τα κράτη αυτής. Προβλέπεται η εξέταση μάρτυρα ή πραγματογνώμονα με τηλεδιάσκεψη ή οποιοδήποτε άλλο οπτικοακουστικό μέσο. Δίνεται η δυνατότητα άρσης απορρήτου τηλεπικοινωνιών στο κράτος εκτέλεσης της ευρωπαϊκής εντολής έρευνας. Υπάρχει, επίσης, η δυνατότητα ευρωπαϊκής εντολής έρευνας για προσωρινά μέτρα, ώστε να προληφθεί η καταστροφή, η μετατροπή, η απομάκρυνση, η μεταφορά, η διάθεση ενός αποδεικτικού στοιχείου. Όσον αφορά τώρα τις τροπολογίες, σαφώς και η Κυβέρνηση θα προχωρήσει στην αξιολόγηση. Ήδη η αρμόδια Υπουργός έθεσε τη βάση. Σαφώς και στα θέματα της δικαιοσύνης η παράταση ενός νόμου δίδει λύσεις. Και όσον αφορά την εισήγηση την οποία έκανε ο κ. Φάμελλος σχετικά με τους δασικούς χάρτες, ξεκαθάρισε ακόμα και τις τελευταίες αμφιβολίες οι οποίες υπάρχουν. Και μην ξεχνάτε, όσον αφορά στο επίμαχο όπου οι ΑΝΕΛ διαφοροποιούνται, ότι από το 1928 μέχρι το 1986 υπήρχε αυτή η κατάσταση. Μετά άλλαξε. Ουσιαστικά, όμως, δεν φέρνει καμμία αλλαγή, απλώς, σέβεται τις αποφάσεις του Ευρωπαϊκού Δικαστηρίου και διευκολύνει τους πληθυσμούς εκεί να ζήσουν περισσότερο αρμονικά και τίποτα άλλο. Είναι κάτι για το οποίο υπερβάλλουμε, χωρίς ουσία. Και γι' αυτό πιστεύω ότι και οι ΑΝΕΛ πρέπει να ξαναδούν αυτήν την περίπτωση και να το υπερψηφίσουν. Ευχαριστώ πολύ.
Ευχαριστούμε τον κ. Μιχελογιαννάκη, Βουλευτή του ΣΥΡΙΖΑ. Τον λόγο τώρα έχει ο Βουλευτής της Νέας Δημοκρατίας κ. Μαυρουδής Βορίδης. Ορίστε, κύριε Βορίδη, έχετε τον λόγο.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Να ξεκινήσω με θερμά συγχαρητήρια που θέλω να απευθύνω από το Βήμα της Βουλής στους συμμαχητές μου στο Υπουργείο Υγείας, όπου εκεί γίνονται πραγματικές δημοσκοπήσεις. Η δε ΔΑΚΕ, στις εκλογές που έγιναν, από τέσσερις έδρες πήγε στις επτά, σε σύνολο έντεκα. Αυτές είναι «Commonview» δημοσκοπήσεις και όχι οι άλλες. Και αυτό εξηγεί, κυρίες και κύριοι συνάδελφοι - για να έρθω και σε μια προτεινόμενη τροπολογία την οποία έσπευσε ο κύριος Αναπληρωτής Υπουργός Υγείας να κάνει αποδεκτή - τον λόγο για τον οποίο ζητείται η παράταση, δηλαδή η αναβολή των εκλογών στους ιατρικούς συλλόγους. Διότι η Κυβέρνηση φοβάται τα αποτελέσματα των εκλογών αυτών και έχει κάθε λόγο να παρατείνει αενάως και να αποφεύγει να πιει το πικρό αυτό ποτήρι. Διότι οι γιατροί περιμένουν να ψηφίσουν και είναι σίγουρο ότι έχουν πολλά μηνύματα να στείλουν στην Κυβέρνηση σε αυτές τις εκλογές. Γι' αυτό, λοιπόν, αναβάλλονται συνεχώς οι εκλογές, μπας και αποφευχθεί η λήψη του μηνύματος και μας σώσει η «Commonview». Αλλά εδώ είναι τα σωματεία, εδώ είναι η ΑΔΕΔΥ, εδώ είναι η κοινωνία, εδώ είναι οι ιατρικοί σύλλογοι, εδώ είναι όλοι όσοι στέλνουν τα σωστά μηνύματα στην Κυβέρνηση και η Κυβέρνηση αδυνατεί να τα λάβει. Σημαντικότατο το νομοσχέδιο. Σημαντικότατη η ενσωμάτωση της oδηγίας, καθοριστική για τη μάχη της Ευρώπης εναντίον της τρομοκρατίας. Πάρα πολύ σημαντικές οι διατάξεις αυτές. Θα μπορούσαν να αποτελέσουν πραγματικά το αντικείμενο μιας ευρείας και σοβαρής συζήτησης, η οποία όμως επισκιάζεται, δυστυχώς, από τις τροπολογίες οι οποίες και αυτές έχουν την ιδιαίτερη βαρύτητα και σημασία τους. Έρχομαι, λοιπόν, κατευθείαν στις τροπολογίες, γιατί επί των άλλων, παρ' ότι πολλά θα μπορούσαν να ειπωθούν, δυστυχώς δεν έχω τον χρόνο. Ποια είναι η συνεχιζόμενη επιλογή της Κυβέρνησης; Η συνεχής και μόνιμη αποφυλάκιση σκληρών εγκληματιών, στη γραμμή του νόμου Παρασκευόπουλου. Με ποιο επιχείρημα; Όχι με αυτά που ακούστηκαν στην επιτροπή, όχι με το επιχείρημα μιας συγκροτημένης αντι - εγκληματικής πολιτικής, αλλά με μόνο επιχείρημα το επιχείρημα της αποσυμφόρησης των φυλακών. Δεν χωράνε στις φυλακές, δεν έχουν ανθρώπινες συνθήκες κράτησης. Δεν έχει σημασία, όμως, τελικά αν έχουν τιμωρηθεί και αν έχουν εγκληματήσει. Αποσυμφόρηση έστω και αν βγαίνουν έξω σκληροί εγκληματίες, έστω και αν δολοφονούν, έστω και αν συνεχίζουν την εγκληματική τους δράση χωρίς κανένα κριτήριο, χωρίς καμμιά αξιολόγηση της προσωπικότητάς τους, χωρίς να ξέρουμε αν έχουν αναμορφωθεί. Όλα αυτά δεν έχουν καμμία απολύτως σημασία. Σημασία έχει να αποσυμφορηθούν οι φυλακές. Ερώτηση: Ποιο είναι αυτό το αντι - εγκληματικό δόγμα που επιβάλλει τέτοια πολιτική; Κανένα! Κανείς στη θεωρία, κανείς στην επιστήμη δεν έχει υποστηρίξει ποτέ τέτοια πράγματα. Υποτίθεται ότι υπάρχει μια βελτίωση την οποία κάνει εδώ ο κ. Κοντονής και ενώ η προηγούμενη ρύθμιση στην πραγματικότητα δεν έθετε, δεν διαφοροποιούσε εγκλήματα, τώρα υπάρχουν εγκλήματα που διαφοροποιούνται και δεν επιτρέπουν τον ευεργετικό υπολογισμό, δηλαδή τις μειώσεις ουσιαστικά που υπάρχουν εδώ. Ποια είναι τα εγκλήματα αυτά; Εξαιρούνται: η ανθρωποκτονία, η αρπαγή, το εμπόριο δούλων, η εμπορία ανθρώπων, η αρπαγή ανηλίκων, ο βιασμός, η κατάχρηση σε ασέλγεια, η αποπλάνηση, η κατάχρηση ανηλίκων σε ασέλγεια, η πορνογραφία ανηλίκων, η μαστροπεία, η σωματεμπορία, ασέλγεια με ανήλικο, η ληστεία με πολεμικό όπλο. Αυτά είναι αυτά που εξαιρούνται από τον ευεργετικό υπολογισμό. Ερώτηση τώρα: καταδικασμένος για εμπορία ναρκωτικών σε ισόβια; Α, όχι! Αυτός μπορεί να χρησιμοποιήσει τις ευεργετικές διατάξεις.
Αυτός ήταν ο δικός σας νόμος!
Καταδικασμένος σε ισόβια για απάτη κατά του δημοσίου; Α, όχι! Και αυτός στις ευεργετικές διατάξεις. Εγκληματικές οργανώσεις; Έξω! Τρομοκρατικές οργανώσεις; Έξω! Δηλαδή, κυρίες και κύριοι συνάδελφοι, τρομοκράτης που τον ρωτάει κάποιος: «Μετάνιωσες; Έχεις κάνει φόνους. Έχεις μετανοήσει γι' αυτό;» Απαντάει: «Καθόλου και θα συνεχίσω». Μάλιστα. Έξω, αποφυλακίζεται. Αυτές είναι οι ρυθμίσεις. Και παρεμπιπτόντως αυτές οι ρυθμίσεις, οι εξαιρέσεις δηλαδή που εισάγονται, δεν εισάγονται για όλους, αλλά εξαιρούνται ήδη αυτοί που έχουν ευεργετικό χρόνο να υπολογίσει κανείς σήμερα. Και ερωτώ: αυτό είναι αντι - εγκληματική πολιτική; Θα μιλήσουμε για την προστασία της κοινωνίας; Θα μιλήσουμε για την προστασία των θυμάτων; Θα μιλήσουμε για την κοινωνική ειρήνη; Μα, δεν υπάρχει καν αυτή η επιχειρηματολογία. Εδώ άκουσα την προηγούμενη φορά στην επιτροπή από τον κ. Παρασκευόπουλο ένα επιχείρημα - εγώ διαφωνώ - με το οποίο λέει ότι είναι βαριές οι ποινές και θα έπρεπε να μειωθούν. Εδώ, στην αιτιολογική έκθεση, δεν υπάρχει καν αυτό, διότι λέει ότι εκείνο που ενδιαφέρει είναι ο υπέρμετρος συνωστισμός. Αυτό είναι το κριτήριο. Άρα, εδώ είναι ξεκάθαρο αυτό το οποίο γίνεται. Έρχομαι, όμως, και σε κάτι άλλο. Η διάταξη η οποία αφορά την τροποποίηση του Κώδικα Πολιτικής Δικονομίας στην πραγματικότητα για το ζήτημα το οποίο, για να μην κρυβόμαστε πίσω από το δάχτυλό μας, αφορά τη δυνατότητα νέας εκδόσεως αποφάσεως, παρά των ήδη εκδοθεισών αποφάσεων ή συμμόρφωση, κατά τη διατύπωση που γίνεται, με αποφάσεις του Δικαστηρίου των Ανθρωπίνων Δικαιωμάτων. Εδώ να είμαστε λίγο συνεννοημένοι. Δεν υπάρχει πια η δυνατότητα στην Κυβέρνηση να έρχεται και να βρίσκει πλειοψηφίες στο ελληνικό Κοινοβούλιο εάν η ίδια δεν έχει συμπαγή πλειοψηφία. Ξεκάθαρα πράγματα! Το έχετε κάνει πολλές φορές. Αυτήν τη στιγμή σταματάει αυτή η ιστορία. Θα έρχεστε με κοινοβουλευτική πλειοψηφία. Θα έρχεστε ως Κυβέρνηση στο σύνολό της που έχουν συμφωνήσει οι κοινοβουλευτικές ομάδες. Όχι να έχετε εσείς, υποτίθεται, διαφωνίες εσωτερικές, να ακούμε έκκληση από τον εισηγητή των Ανεξαρτήτων Ελλήνων, τον κ. Παπαχριστόπουλο, για απόσυρση της διατάξεως - σας το είπε γλυκά, με πολλή αγάπη - , αλλά εσείς να στηρίζεστε στο να αναζητάτε να στηρίξει τις νομοθετικές σας πρωτοβουλίες η Αντιπολίτευση, τα κόμματα της Αντιπολίτευσης. Αυτό, λοιπόν, δεν έχει κανένα νόημα, δεν πρόκειται να γίνεται, δεν πρόκειται να γίνεται αποδεκτό, ανεξαρτήτως - τονίζω - του όποιου περιεχομένου έχουν οι ρυθμίσεις σας. Παύει αυτή η πρακτική, τελειώνει σήμερα. Θα διαμορφώνετε κοινοβουλευτικές πλειοψηφίες και αφού διαμορφώσετε την εσωτερική σας πλειοψηφία, θα έρχεστε να κάνετε πρόταση στη Βουλή. Τα υπόλοιπα εν προκειμένω παρέλκουν, γιατί πολλά μπορεί να ειπωθούν, αλλά ξαναλέω ότι τα υπόλοιπα παρέλκουν. Και η τρίτη τροπολογία, η οποία επίσης είναι απολύτως απαράδεκτη, αφορά το θέμα δήθεν της επιλύσεως των διαφωνιών των επιτρόπων του Ελεγκτικού Συνεδρίου ως προς τη θεώρηση των χρηματικών ενταλμάτων. Μέχρι τώρα πού επιλύονταν αυτές οι διαφορές; Σε επίπεδο κλιμακίου. Και μας φέρνει ο κύριος Υπουργός μια αλλαγή: να πάει στο τμήμα. Γιατί άραγε;
Για πιο σύντομα.
Για έναν απλό λόγο. Γιατί δεν ελέγχετε τη συγκεκριμένη διαδικασία και επειδή όλη αυτή η υπόθεση σας βγήκε θεαματικά μπούμερανκ στην υπόθεση των συμβασιούχων, τώρα πρέπει να δώσετε μια λύση με τα χρηματικά εντάλματα πληρωμής. Καμμία άλλη νομιμοποιητική βάση δεν υπάρχει και στην πραγματικότητα αυτή είναι μια ακόμη κατασκευή κατασκευασμένη στα μέτρα της προσπάθειας χειραγώγησης της δικαιοσύνης, στην οποία συστηματικά επιδίδεστε. Να ξέρουμε όλοι ότι τα πράγματα είναι σαφή και ξεκάθαρα. Σε επίπεδο αντεγκληματικής πολιτικής είναι καταστροφικοί, βγαίνουν έξω οι εγκληματίες, σκοτώνουν κόσμο. Έχετε τεράστια ευθύνη γι' αυτήν την πολιτική την οποία ακολουθείτε. Στο επίπεδο της δικαιοσύνης ακολουθείται συστηματικά ένα σχέδιο χειραγώγησής της με συγκεκριμένες μεθοδεύσεις και θεσμικού χαρακτήρα. Και από εκεί και πέρα, είναι προφανές ότι τουλάχιστον εμείς δεν πρόκειται να συμπράξουμε στο να πηγαίνετε και να έρχεστε να «ψαρεύετε» πλειοψηφία μέσα στο Κοινοβούλιο. Ή θα έχετε πλειοψηφία μέσα στην Κυβέρνηση ή εάν δεν έχετε, θα πρέπει το Κοινοβούλιο να καταψηφίζει την οποιαδήποτε νομοθετική σας πρωτοβουλία. Ευχαριστώ πολύ, κύριε Πρόεδρε.
Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Χρήστος Παππάς για δώδεκα λεπτά.
Προτού τοποθετηθώ επί του νομοσχεδίου, θέλω να κάνω μια σύντομη αναφορά στην περιβαλλοντική καταστροφή η οποία προκλήθηκε στον Σαρωνικό, ο οποίος μεταβλήθηκε σε νεκρά θάλασσα. Παραμένουν πολλά τα «γιατί». Η υπόθεση της ρύπανσης του Σαρωνικού αποτελεί ένα μεγάλο έγκλημα και για έναν επιπλέον λόγο. Επειδή συνέβη σε έναν - κατ' εμάς θα έπρεπε να είναι προστατευόμενος και πλήρως αξιοποιημένος - θαλάσσιο αρχαιολογικό χώρο, τον χώρο της Σαλαμίνας. Το θέμα της βύθισης του πλοίου «Αγία Ζώνη ΙΙ» δεν είναι μόνο περιβαλλοντικό, αλλά είναι και πολιτικό και οικονομικό. Και δεν υπήρξε, δυστυχώς, ουδεμία παραίτηση, έστω για τη χαμένη τιμή της Κυβέρνησης. Και ενώ η Κυβέρνηση έστω και με μεγάλη καθυστέρηση - η υποτίθεται ευαίσθητη Κυβέρνηση σε θέματα οικολογίας, περιβάλλοντος κλπ. - προσπαθούσε να διαχειριστεί το θέμα, τουλάχιστον, επικοινωνιακά, οι ένοχοι βρέθηκαν. Και βρέθηκαν από τον οικολόγο Υπουργό της Κυβέρνησης, τον κ. Γεώργιο Τσιρώνη, ο οποίος είπε στην τηλεόραση του «ΣΚΑΪ» το αμίμητο, αυτό που μόνο ένας Υπουργός της Κυβέρνησης ΣΥΡΙΖΑ - ΑΝΕΛ θα μπορούσε να πει, ότι ο ένοχος τελικά είναι η κοινωνία, η «κακούργα» η κοινωνία, θυμίζοντας σε όλους μας τις μελό ασπρόμαυρες ταινίες της δεκαετίας του '60. Το έγκλημα, κυρίες και κύριοι, στον Σαρωνικό έχει να κάνει με το απόστημα της Μεταπολίτευσης, ένα από τα αποστήματα της Μεταπολίτευσης που λέγεται «λαθρεμπόριο καυσίμων» και «σχέσεις των λαθρεμπόρων με τους πυλώνες της εξουσίας», δηλαδή με την εκτελεστική εξουσία, τις εκάστοτε κυβερνήσεις, τους ελεγκτικούς μηχανισμούς, τη δικαστική εξουσία, με τους επίορκους δικαστές και την ατιμωρησία, αλλά και με τις σχέσεις της νομοθετικής εξουσίας με τους λαθρεμπόρους, δηλαδή τις σχέσεις με κόμματα, Βουλευτές κλπ.. Αυτή τη βρωμιά, αυτό το απόστημα, όπως και άλλα που ταλανίζουν την πολιτική και οικονομική ζωή των Ελλήνων, θα καθαρίσει η Χρυσή Αυγή. Όταν θα έχουμε τη δύναμη θα ξεβρωμίσει ο τόπος κι όχι μόνο ο Σαρωνικός. Τώρα έρχομαι στο τρέχον νομοσχέδιο. Φέρατε εδώ σήμερα μια πονηρή τροπολογία σε ένα νομοσχέδιο του Υπουργείου Δικαιοσύνης με σκοπό τη «νομιμοποίηση» των τουρκοσυλλόγων, οι οποίοι ασκούν επιθετική προπαγάνδα για απόσχιση της Θράκης μας και προσάρτησή της στην Τουρκία. Συγκεκριμένα, με την τροπολογία προβλέπεται ότι προστίθενται εδάφια στην παράγραφο 1 του άρθρου 758 του Κώδικα Πολιτικής Δικονομίας, ώστε να χωρεί αίτηση ανάκλησης ή μεταρρύθμισης οριστικής απόφασης ακούσιας δικαιοδοσίας μετά την έκδοση οριστικής απόφασης του Ευρωπαϊκού Δικαστηρίου Δικαιωμάτων του Ανθρώπου, με την οποία διαπιστώθηκε παραβίαση του δικαιώματος που αφορά τον δίκαιο χαρακτήρα της διαδικασίας που τηρήθηκε ή διάταξης ουσιαστικού δικαίου της Ευρωπαϊκής Σύμβασης Δικαιωμάτων του Ανθρώπου. Με το άρθρο τίθεται μεταβατική διάταξη. Έτσι γράφετε μέσα.
Πού είναι η εύνοια για τα σωματεία; Και πού δεσμεύεται η ελληνική δικαιοσύνη;
Κύριε Υπουργέ, θα μιλήσετε και θα τα πείτε. Και έχετε δίκιο, γιατί με την πρώτη ανάγνωση η τροπολογία μοιάζει αθώα.
Και είναι.
Και είναι. Θα το δούμε, όμως. Όμως, στην ουσία «φωτογραφίζει» μια υπόθεση και πρόκειται για την υπόθεση της παράνομης οργάνωσης, της οργάνωσης με την επωνυμία «Τουρκική Ένωση Ξάνθης». Τη συγκεκριμένη οργάνωση είχε αρνηθεί να αναγνωρίσει ο Άρειος Πάγος με το σκεπτικό ότι είναι απαράδεκτος ο όρος Τουρκική. Λογικό, αφού οι μόνοι Τούρκοι που είναι στη Θράκη είναι υπάλληλοι του Προξενείου. Οι τουρκόφρονες πράκτορες είχαν προσφύγει τότε στο Ευρωπαϊκό Δικαστήριο Ανθρωπίνων Δικαιωμάτων. Κι εκεί, με τη συμβολή ενός ανθρώπου του συστήματος, ενός ανθρώπου του Σημίτη και του Σόρος, του γνωστού Ροζάκη, κατάφεραν να αποσπάσουν μια απόφαση που λέει ότι παραβιάστηκε το δικαίωμά τους να ιδρύσουν τον σύλλογο. Για να μην κάνουν, λοιπόν, κάποιοι λόγο για θεωρίες συνωμοσίας, επειδή είπα για τον Ροζάκη, ο Ροζάκης είναι μέλος του διοικητικού συμβουλίου του εν Ελλάδι Ιδρύματος Σόρος και παράλληλα ήταν και στο ψηφοδέλτιο του κόμματος ΤΟ ΠΟΤΑΜΙ, το οποίο ως γνωστόν είναι το κόμμα του Σημίτη στην Ελλάδα. Ο Άρειος Πάγος απέρριψε αυτήν την απόφαση του Ευρωπαϊκού Δικαστηρίου και η υπόθεση έκλεισε με το αιτιολογικό ότι η απόφαση του Ευρωπαϊκού Δικαστηρίου δεν αποτελεί κάποιο νέο στοιχείο που να καθιστά αναγκαία την αναψηλάφηση της υποθέσεως. Αυτό είναι απολύτως λογικό, αφού δεν τους αρνήθηκε κανείς την ίδρυση συλλόγου, όπως λέει η απόφαση Ροζάκη, αλλά τους απαγορεύτηκε η χρήση του ονόματος, ενός παραπλανητικού, ψευδούς και εθνικώς επιζήμιου όρου στην ονομασία του συλλόγου. Τώρα με την τροπολογία τη δική σας, με την τροπολογία της Κυβερνήσεως ΣΥΡΙΖΑ - ΑΝΕΛ οι εγκάθετοι του τουρκικού προξενείου αποκτούν το δικαίωμα εκ νέου προσφυγής στο Ευρωπαϊκό Δικαστήριο Ανθρωπίνων Δικαιωμάτων, με αίτημα την οριστική αναγνώριση και την εφαρμογή της προηγούμενης απόφασης του Ευρωπαϊκού Δικαστηρίου, γιατί λέτε και για προγενέστερη απόφαση μέσα.
Κάνετε λάθος. Δεν λέει αυτό.
Ανοίγετε ουσιαστικά τον ασκό του Αιόλου ώστε να ιδρυθούν δεκάδες «τουρκικοί» σύλλογοι και να πιέζουν αυτοί οι σύλλογοι για την απόσχιση εθνικού εδάφους. Και μετά την αναγνώριση της «Τουρκικής Ένωσης της Ξάνθης» ξέρω τι θα γίνει. Θα ξεσηκωθούν και οι διάφοροι μειονοτικοί δήθεν για μακεδονικές ενώσεις, που θα τις στήνουν κάποιοι Σκοπιανοί. Και εν συνεχεία θα υπάρχει η διεκδίκηση αναγνώρισης της «μακεδονικής» μειονότητας. Έτσι θα δικαιωθούν και θα δικαιώσετε κι εσείς ως αριστερή Κυβέρνηση τους αγώνες των ΕΑΜοβουλγάρων και των συμμοριτών που ζητούσαν αυτόνομη Μακεδονία και Θράκη. Μπράβο σας! Εμείς, κύριε Υπουργέ, δεν παραδίδουμε τη Θράκη στους τουρκοπράκτορες και στους εγχώριους συνεργάτες τους. Η Χρυσή Αυγή λέει ένα μεγάλο «όχι». Εμείς από το 2012 που εισήλθαμε στο ελληνικό Κοινοβούλιο έχουμε σταθερές και αταλάντευτες εκφρασμένες θέσεις για όλα τα εθνικά θέματα. Μάλιστα, επικαιροποιημένα ψηφίστηκαν στο Εθνικό Συμβούλιο του Λαϊκού Συνδέσμου, που συνεδρίασε στις 17 Δεκεμβρίου του περασμένου έτους, και αποφασίσαμε ξεκάθαρα και απερίφραστα σε ό,τι αφορά την τουρκική απειλή ότι εμείς ως κράτος, ως Ελλάδα, πρέπει να πάρουμε μία ξεκάθαρη θέση, με ένα ελληνικό casus belli, το οποίο να ψηφιστεί από την ελληνική Βουλή, να στήσουμε έναν φραγμό στις διεκδικήσεις των Τούρκων και του Ερντογάν στο Αιγαίο, να στήσουμε έναν φράχτη στο σχέδιο του Ερντογάν να πλημμυρίσει με εκατομμύρια λαθρομετανάστες την πατρίδα μας, πράγμα το οποίο και κάνει, και θεωρούμε αυτονόητο το δικαίωμά μας να επεκτείνουμε τα χωρικά μας ύδατα στα δώδεκα μίλια, όπως και οι διεθνείς νόμοι και τα διεθνή ειωθότα επιτρέπουν και να ανακηρύξουμε επιτέλους και την ελληνική ΑΟΖ. Συγχρόνως, θα πρέπει να καταγγείλουμε τους τουρκοπράκτορες της Κομοτηνής, την τουρκική προπαγάνδα που διεξάγει και τις πιέσεις που έχει στους εκεί Έλληνες υπηκόους το τουρκικό προξενείο. Επιτέλους, θα πρέπει να κλείσει το τουρκικό προξενείο στην Κομοτηνή, να κλείσει αυτή η φιδοφωλιά. Έχει υπερβεί κατά πολύ αυτό και οι τούρκοι υπάλληλοί του τον ρόλο μιας διπλωματικής αποστολής. Πρέπει να κλείσει, λοιπόν, αυτή η φιδοφωλιά που λέγεται «τουρκικό προξενείο της Κομοτηνής». Σε ό,τι αφορά ένα ακόμα εθνικό μας ζήτημα, ένα μεγάλο θέμα, η Χρυσή Αυγή παραμένει αταλάντευτη στη θέση της από τις αρχές της δεκαετίας του 1990. Ήταν μάλιστα και ο τίτλος του πρώτου φύλλου της εφημερίδας μας, που λέει «κανένας συμβιβασμός για τη Μακεδονία μας». Και Δεξιά και Αριστερά έχετε συμφωνήσει, ερήμην του ελληνικού λαού, για ονομασία με γεωγραφικό προσδιορισμό, πράγμα ανεπίτρεπτο. Η Μακεδονία ήταν, είναι και θα είναι ελληνική και μόνο. Συν τοις άλλοις, απαιτούμε και επιθετική ελληνική πολιτική. Δηλαδή, απαιτούμε την επίσημη αναγνώριση της εθνικής μειονότητας που ζει στα Σκόπια, της ελληνικής εθνικής μειονότητας που ζει στα Σκόπια, την ύπαρξη της οποίας είχε δημοσίως ομολογήσει και ο ίδιος τότε Πρόεδρος των Σκοπίων, ο Γκλιγκόροφ. Επίσης, απαιτούμε από την ελληνική Κυβέρνηση να επιδείξει την πρέπουσα στάση και να δώσει και την πρέπουσα απάντηση στην αλβανική επιθετικότητα, που έχει δείξει όλο το ανάλγητο και βάρβαρο πρόσωπό της στους Έλληνες Βορειοηπειρώτες της Χιμάρας και όχι μόνο. Κύριε Κοντονή, θα πρέπει - να το πείτε και στους συναδέλφους σας - να εφαρμόσετε επιτέλους εθνική εξωτερική πολιτική. Δεν μπορεί να λέτε ότι είναι σε ισχύ η Συνθήκη της Λωζάννης του 1922, δηλαδή, να διαλέγετε συνθήκες κατά το δοκούν, και να μην ισχύσει το Πρωτόκολλο της Κέρκυρας της 17ης Μαΐου 1914. Είναι σε ισχύ το Πρωτόκολλο της Κέρκυρας. Είναι υπογεγραμμένο και από τους Αλβανούς και από τις Μεγάλες Δυνάμεις. Να απαιτήσουμε, λοιπόν, ως αντίβαρο στην επιθετική αλβανική πολιτική που διεξάγει εναντίον της μειονότητας και όχι μόνο, την ενεργοποίηση του Πρωτοκόλλου της Κέρκυρας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα λίγο ακόμα χρόνο. Δεν θα δευτερολογήσω. Θα ήθελα να πάρω ένα κομμάτι της δευτερολογίας μου. Τελειώνοντας θα ήθελα να πω ότι εμείς, οι Έλληνες εθνικιστές, καταγγέλλουμε τις όποιες συνομιλίες διεξήχθησαν ή και με ελληνική πρωτοβουλία παρακαλάμε τώρα να ξαναξεκινήσουν για το πρόβλημα της Κύπρου μας. Το πρόβλημα αυτό είναι πρόβλημα κατοχής και εισβολής ενός ξένου κράτους, σύμφωνα με τις επίσημες αποφάσεις του ΟΗΕ. Πιστεύουμε, λοιπόν, ότι η Κύπρος θα πρέπει να παραμείνει, τουλάχιστον προς το παρόν, ένα ενιαίο κυρίαρχο κράτος - λέω προς το παρόν, γιατί για εμάς η Κύπρος ήταν, είναι και θα είναι Ελλάδα - και να μην περιοριστεί ο ελληνισμός σε ένα κομμάτι της Μεγαλονήσου. Να μη γίνει, δηλαδή, από ένα ανεξάρτητο κράτος μία κοινότητα. Κάθε τέτοια λύση, δηλαδή κάθε λύση διζωνική, δικοινοτική, ομοσπονδίας κλπ., αποτελεί διχοτόμηση και είναι εθνικά απαράδεκτη. Σε ό,τι αφορά το πρόβλημα, το εθνικό θέμα της μεταναστευτικής πολιτικής, η Χρυσή Αυγή έχει καταθέσει στη Βουλή, τον Μάρτιο του 2016, νόμο για την αντιμετώπιση της λαθρομετανάστευσης. Ζητήστε τον. Αν τον θέλετε, να τον δώσουμε στις θυρίδες σας. Είναι ένας νόμος ο οποίος θα λύσει τα χέρια του ελληνικού κράτους. Η εισβολή στην πατρίδα μας, η παράνομη είσοδος, δηλαδή, των αλλοδαπών, θα πρέπει να θεωρείται ποινικό αδίκημα, να επιβάλλονται αυστηρές ποινές καθείρξεως. Επίσης, να επιβάλλονται αυστηρές ποινές καθείρξεως σε πολίτες τρίτων χωρών που ασκούν το επάγγελμα του διακινητή και καταγγελία, φυσικά, της δικής σας πολιτικής των ανοικτών συνόρων, που μας φέρνουν σε αυτή την κατάσταση στην οποία μας φέρνουν. Και επιτέλους, τα σύνορά μας να τα φυλάει ο Ελληνικός Στρατός, η Ελληνική Αεροπορία, το Πολεμικό Ναυτικό κι όχι η κάθε FRONTEX, η οποία στην ουσία διευκολύνει την είσοδο αυτών των παρανόμων. Κυρίες και κύριοι, η Χρυσή Αυγή έχει ενοχλήσει εξαιρετικά το σύστημα. Και αναφέρομαι και στην κακώς λεγόμενη «Δεξιά» - ας το βάλουμε εντός εισαγωγικών, οι ίδιοι έχετε αποποιηθεί τον όρο - και αναφέρομαι και στην Αριστερά, σε εσάς τους συστημικούς. Ενόχλησε η Χρυσή Αυγή το σύστημα από το 2012 και συνεχίζει να ενοχλεί το σύστημα για τη σταθερή της πίστη στους πυλώνες της εθνικής ζωής, δηλαδή, στην πατρίδα, στη θρησκεία, στην οικογένεια, σε αυτό το τρίπτυχο το οποίο εσείς ως γνήσιοι μπολσεβίκοι το πολεμάτε με κάθε τρόπο. Να μείνετε ήσυχοι και να έχει πίστη ο ελληνικός λαός και επιτέλους ας καταλάβει ότι η μοναδική εγγύηση και η μοναδική ελπίδα για μια μεγάλη ανατροπή είναι το σύγχρονο, λαϊκό, επαναστατικό κίνημα της Χρυσής Αυγής.
Προχωρούμε με τον Βουλευτή της Δημοκρατικής Συμπαράταξης κ. Γιάννη Κουτσούκο, ο οποίος έχει τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, αυτό το νομοσχέδιο με τις τροπολογίες που κατέθεσε η Κυβέρνηση προσφέρεται για μία κριτική που αφορά τον τρόπο που νομοθετεί και κυβερνά αυτή η Κυβέρνηση. Και δεν αναφέρομαι στην ενσωμάτωση μιας οδηγίας, που εμείς έχουμε αποδείξει, σε αντίθεση με αυτά που έκανε ο ΣΥΡΙΖΑ στο παρελθόν εδώ ως αντιπολίτευση, ότι έχουμε μία σταθερή γραμμή σε σχέση με τις ευρωπαϊκές οδηγίες. Το πρώτο θέμα, κυρίες και κύριοι συνάδελφοι, είναι με ποια δεδηλωμένη κυβερνάει αυτή η Κυβέρνηση. Κυβερνάει με τη δεδηλωμένη της εξουσίας που περνάει τα μνημόνια, νέμεται τις θέσεις και κάνει πολιτική παραμονής για να κερδίζει χρόνο ή κυβερνάει με έναν κυβερνητικό εταίρο εμφορούμενο από ακροδεξιές αντιλήψεις και απόψεις που είναι σε βάρος των ανθρωπίνων δικαιωμάτων, που είναι σε βάρος των ελευθεριών; Αυτή η πολιτική a la carte δεν μπορεί να συνεχίζεται. Γι' αυτό δηλώσαμε ότι πρέπει να μπει ένα τέλος. Δεν μπορεί δηλαδή από τη μια μεριά με την κυβερνητική πλειοψηφία να περνάμε τα μνημόνια και από την άλλη να προσφεύγουμε στην αντιπολίτευση, στη Δημοκρατική Συμπαράταξη εν προκειμένω, για να περνάμε τις διατάξεις που αφορούν την προσαρμογή της ελληνικής νομοθεσίας σε σχέση με τα ανθρώπινα δικαιώματα, σε σχέση με τη διαφορετικότητα, σε σχέση με την ιθαγένεια κ.ο.κ. Και δυστυχώς, κύριοι Υπουργοί, ο τρόπος που νομοθετείτε δίνει αφορμή για άλλη μια φορά να ακούγεται σε αυτήν εδώ την Αίθουσα ένα εθνικιστικό παραλήρημα. Το ακούσατε προηγουμένως. Κυρίες και κύριοι συνάδελφοι, εμείς δηλώσαμε ότι με τη διάταξη του νόμου και συγκεκριμένα με τα άρθρα 40 και 41 συμφωνούμε επί της ουσίας, γιατί σεβόμαστε τις αποφάσεις του Ευρωπαϊκού Δικαστηρίου των Ανθρωπίνων Δικαιωμάτων και θέλουμε η χώρα μας να είναι προσαρμοσμένη στα κεκτημένα του ευρωπαϊκού νομικού πολιτισμού. Πιστεύουμε ότι με αυτά τα κεκτημένα και με το διεθνές δίκαιο πρέπει να λύσουμε τα προβλήματά μας, γιατί αλίμονο εάν τα αφήσουμε στους εθνικιστές της Ελλάδας, της Τουρκίας ή στους ναζιστές που υπάρχουν ακόμα σε μερικά ευρωπαϊκά κράτη. Και ακούω αυτό το ναζιστικό παραλήρημα εδώ την ώρα που διεξάγεται και μία δίκη, κύριε Υπουργέ, που περιμένει και ρωτάει ο λαός πότε θα τελειώσει, για ένα έγκλημα που το έχουν διαπράξει συγκεκριμένοι ναζιστές. Αυτή είναι η πρώτη μου παρατήρηση. Η δεύτερη παρατήρησή μου έχει να κάνει με τον κ. Φάμελλο που έφυγε. Άλλη μία παράταση, άλλη μία προσπάθεια οριοθέτησης των οικισμών. Όταν λέγαμε εδώ σε αυτό το Βήμα ότι ολόκληροι οικισμοί εμφανίζονται ως δασικοί χάρτες, γιατί η Κυβέρνηση δεν έκανε επικαιροποίηση, προσπάθησε να τα φορτώσει στην αυτοδιοίκηση. Τώρα μας είπε ότι προσαρμόστηκε η αυτοδιοίκηση. Μας είπε, όμως, - και δεν το κατάλαβα καλά και ρώταγα τους συναδέλφους εκεί δίπλα - ότι θα φέρει και άλλο νόμο για την ερμηνεία των πυκνώσεων. Αυτή η Κυβέρνηση είναι φανερό ότι δεν μπορεί να διαχειριστεί το θέμα των δασικών χαρτών. Έχει δημιουργήσει τεράστια αναστάτωση σε όλη την Ελλάδα. Και δεν είναι επιχείρημα προς επίρρωσιν της κυβερνητικής πολιτικής ότι το 16% - όπως είπε ο κ. Φάμελλος - εμφανίζονται ως δασωθέντες αγροί. Διότι αυτά ήταν αγροτεμάχια που τα καλλιεργούσαν οι συμπολίτες μας στις ορεινές και ημιορεινές περιοχές, οι οποίοι μετά μετανάστευσαν την εποχή της αστικοποίησης, και προφανώς δασώθηκαν. Είναι, όμως, αγροτεμάχια και τα διεκδικούν. Έρχομαι τώρα στο τρίτο θέμα που αφορά την αξιολόγηση των δημοσίων υπαλλήλων. Προηγήθηκε στο Βήμα η κ. Γεροβασίλη, η οποία μας είπε ότι η Κυβέρνηση έχει ένα μεταρρυθμιστικό σχέδιο. «Μεταρρύθμιση» και «ΣΥΡΙΖΑ» είναι λέξεις ασύμβατες, κυρίες και κύριοι συνάδελφοι. Και περιέγραψε το όραμα για τη διοικητική μεταρρύθμιση και έβαλαν τον κ. Τσίπρα και το εκφώνησε, με τη σύμφωνη γνώμη και των Γάλλων συμβούλων, αυτούς που ξορκίζαμε στο παρελθόν. Θυμάστε τι κάνατε όταν είχε έρθει εδώ ένας Γερμανός - ήταν Υφυπουργός Εργασίας - για να συμβουλεύσει την ελληνική κυβέρνηση σε θέματα μεταρρυθμίσεων. Αυτό εσείς δεν μπορείτε να το πετύχετε, διότι έχετε αποτύχει στη πράξη σε όλα αυτά που λέτε ότι θα κάνετε. Ο κ. Βερναρδάκης - δεν ξέρω πού βρίσκεται αυτή τη στιγμή και τι κάνει - υπέκλεψε την ψήφο του ελληνικού Κοινοβουλίου, αλλάζοντας με νομοθετική βελτίωση το άρθρο του νομοσχεδίου για το μητρώο, που προέβλεπε - όπως έλεγε η εισηγητική έκθεση και η ρητορεία της Κυβέρνησης - ότι θα πάμε σε επιλεγμένους από το μητρώο Γενικούς Γραμματείς. Και το άλλαξε τελευταία στιγμή, αντικαθιστώντας τους γενικούς γραμματείς με τους διοικητικούς διευθυντές και τους θεματικούς γραμματείς και γεμίσαμε τη δημόσια διοίκηση με μία επιπρόσθετη δομή θεματικών και αναπληρωτών και διοικητικών διευθυντών. Και αυτό το μητρώο στο οποίο προσήλθαν κάποιοι αξιόλογοι δημόσιοι υπάλληλοι - και έχουν αξιολογηθεί πράγματι - δεν έχει μέχρι σήμερα λειτουργήσει. Ούτε ένας δεν έχει τοποθετηθεί απ' αυτό το μητρώο. Γιατί; Γιατί πρέπει να διορίζετε τους κομματάρχες. Και θα μας μιλήσετε για αποκομματικοποίηση; Η επιλογή των προϊσταμένων με δικό σας νόμο δεν έχει γίνει. Η αξιολόγηση είναι η παταγώδη σας αποτυχία. Σας είχαμε προειδοποιήσει από αυτό εδώ το Βήμα ότι περνάτε από το ένα άκρο στο άλλο. Είχαμε πει, όταν έφερε ο κ. Μητσοτάκης την αξιολόγηση με την καμπύλη Gauss της κατανομής των πληθυσμών, ότι δεν μπορεί να έχουμε 15% καλούς και 15% κακούς σώνει και καλά και προειδοποιήσαμε ότι θα αποτύχει αυτό το σύστημα. Και απέτυχε. Γι' αυτό, κυρία Γεροβασίλη, δεν έγινε αξιολόγηση από το 2014. Νωρίτερα γινόταν με το παλιό σύστημα, όχι ότι δεν γινόταν, κυρία Γεροβασίλη. Και είπαμε ότι θα αποτύχει και το δικό σας. Και ήταν φοβισμένοι οι δημόσιοι υπάλληλοι, που ανταποκρίθηκαν κατά 90% στην απεργία της ΑΔΕΔΥ; Έχετε δει άλλη απεργία να έχει τέτοια επιτυχία; Αποτύχατε γιατί δεν μπορέσατε να πείσετε αυτούς, που υποκινούσατε να προπηλακίζουν τους προϊσταμένους που συγκέντρωναν τα χαρτιά να προσκομίσουν τους φακέλους για τα πειθαρχικά των δημοσίων υπαλλήλων, για τα πλαστά πτυχία. Γιατί καλλιεργήσατε την λογική της ήσσονος προσπάθειας, του ισοπεδωτισμού των πάντων. Δεν μπορείτε να τους πείσετε. Είδα σήμερα την αντιπροσωπεία της ΑΔΕΔΥ. Μιλάνε για την κατάργηση του συνδικαλιστικού δικαιώματος, γιατί πέρα από τη ρύθμιση αυτή που τιμωρεί όποιον θα πειθαρχήσει στο συνδικαλιστικό του όργανο, ξέρουν ότι έχετε στα σκαριά και την αλλαγή του ν.1264, την οποίο δηλώνει ότι θα την ψηφίσει και η Νέα Δημοκρατία, εδώ έχετε συμμάχους. Κατά συνέπεια, κυρίες και κύριοι συνάδελφοι, ένα σύστημα αξιολόγησης που το χρειάζεται το δημόσιο γιατί έχει ικανά στελέχη - μπορεί να έφυγε η γενιά που έβαλε την Ελλάδα στην Ευρωπαϊκή Ένωση, μπορεί να φεύγει τώρα σιγά - σιγά και η γενιά που έβαλε την Ελλάδα στην ΟΝΕ, αλλά έχει ικανά στελέχη, έχει μορφωμένους ανθρώπους, έμπειρους και φιλότιμους - θέλει υποκίνηση, θέλει πειθώ, θέλει ένα σχέδιο στοχοθεσίας, περιγραφή καθηκόντων και ηγεσία. Τέτοιο πράγμα δεν υπάρχει. Γι' αυτό αυτή η μιλιταριστικού χαρακτήρα έμπνευση να τιμωρήσουμε τους υπαλλήλους θα αποτύχει και γι' αυτό θα την καταψηφίσουμε. Κάλεσα σήμερα στην συνάντησή μου με την ΑΔΕΔΥ να κάνουν αυτό που εσείς δεν κάνατε. Τι μεθοδεύσατε, κυρίες και κύριοι συνάδελφοι; Μεθοδεύσατε να φέρετε την τροπολογία όταν τελείωσε η συζήτηση του νομοσχεδίου, για να μην καλέσουμε την ΑΔΕΔΥ να μας πει τη γνώμη της. Πρέπει, λοιπόν, να υπάρξει μία πρωτοβουλία ενός ευρύτατου διαλόγου και κοινωνικής συναίνεσης πάνω στην ανάγκη αναβάθμισης της δημόσιας διοίκησης και συμμετοχής των υπαλλήλων σε ένα σχέδιο που θα είναι αξιόπιστο και αποτελεσματικό. Προφανώς αυτή η Κυβέρνηση, εσείς δηλαδή, αυτό δεν μπορείτε να το κάνετε. Θα το κάνει μία άλλη κυβέρνηση που πιστεύει στον κοινωνικό διάλογο, όπως πιστεύει η Δημοκρατική Συμπαράταξη. Ευχαριστώ, κύριε Πρόεδρε και για την ανοχή.
Τον λόγο έχει ο Βουλευτής της Χρυσής Αυγής κ. Ιωάννης Λαγός.
Ευχαριστώ, κύριε Πρόεδρε. Ας ξεκινήσουμε με μία ιστορία που είναι άγνωστη μάλλον στο ευρύ κοινό και σε πάρα πολλούς εδώ μέσα, αν και έχει γίνει πριν από λίγες μέρες, αλλά μιλάει για Ελλάδα, οπότε δεν συμφέρει να ακουστεί. Υπάρχει μία ποδοσφαιρική ομάδα, η ΠΑΕ Ποντίων, και υπάρχει και άλλη μία ποδοσφαιρική ομάδα, ο Απόλλων Ποντίων. Η ΠΑΕ Ποντίων, λοιπόν, πριν από λίγες μέρες έκανε την επίσημη παρουσίαση της φανέλας της ποδοσφαιρικής της ομάδας. Είχε βάλει σαν λογότυπο - ας το πούμε σαν διαφήμιση, γιατί φυσικά δεν είναι διαφήμιση αυτό, αλλά η πραγματικότητα - ένα σύνθημα που έλεγε ότι δεν ξεχνάνε τη γενοκτονία των Ποντίων. Εν συνεχεία, βλέποντας αυτό το πράγμα το ελληνικό κράτος και η Ποδοσφαιρική Ομοσπονδία έτρεξαν να απαγορεύσουν στο συγκεκριμένο ποδοσφαιρικό σωματείο να αγωνιστεί στην κατηγορία που αγωνίζεται. Έκαναν την παρουσίαση της φανέλας οι άνθρωποι με κάθε επισημότητα και με πολύ μεγάλη χαρά, γιατί μιλούσαν γι' αυτά που έχουν υποστεί οι πρόγονοί τους. Ήρθε, λοιπόν, η Ελληνική Ποδοσφαιρική Ομοσπονδία με εντολές διεθνών οργανώσεων, της Διεθνούς Ποδοσφαιρικής Ομοσπονδίας, και απαγόρευσε στην συγκεκριμένη ομάδα - επαναλαμβάνω - , στην ΠΑΕ Ποντίων, να λάβει μέρος στον ποδοσφαιρικό αγώνα που είχε την περασμένη εβδομάδα, την Κυριακή που μας πέρασε, όπως απαγόρευσε και στον Απόλλωνα Ποντίων, ο οποίος είχε μία παρεμφερή εμφάνιση, μια παρεμφερή μπλούζα, να αναγράφει αυτό το σύνθημα η «ελληνική» Κυβέρνηση των ραγιάδων και των υποτακτικών. Έρχεται, όμως, σήμερα στο ελληνικό Κοινοβούλιο η ίδια Κυβέρνηση, που έχει απαγορεύσει στους Ποντίους να μιλάνε για τη γενοκτονία, την οποία έχουν υποστεί, και μας λέει ότι σε αναίρεση αποφάσεως του Αρείου Πάγου, ο οποίος είχε συνεδριάσει στις 23 Σεπτεμβρίου του 2004 και είχε πει ότι δεν υπάρχει και δεν αναγνωρίζεται καμμία τουρκική ένωση Ξάνθης, αυτό το διεφθαρμένο πολιτικό σημερινό σύστημα των γραικύλων, των ραγιάδων και των υποτακτικών έρχεται με συγκεκριμένη τροπολογία, που δεν δέχονται να ψηφίσουν ούτε καν αυτοί που είναι μαζί σας συγκυβέρνηση, αυτοί που σας έχουν στηρίξει σε τόσα σκάνδαλα που έχετε κάνει, να περάσει αυτήν την τροπολογία, προκειμένου να ανοίξετε την κερκόπορτα και να αναγνωρίσετε ότι μέσα στη Θράκη μας, η οποία τόσα πολλά χτυπήματα δέχεται, υπάρχει τουρκική μειονότητα. Εάν δεν είστε ραγιάδες, εάν δεν είστε εθνικοί μειοδότες, τότε πείτε μας τι είστε! Υποτακτικοί και γραικύλοι του συστήματος! Θα σας διαβάσω μόνο τι έλεγε η απόφαση, ορισμένα σημεία της απόφασης του Αρείου Πάγου. Επαναλαμβάνω ότι πρόκειται για απόφαση του Αρείου Πάγου στις 23 Σεπτεμβρίου του 2004. Έλεγε: «Ο ανωτέρω σκοπός της συγκεκριμένης οργάνωσης προσκρούει στις προαναφερόμενες συμβάσεις που υπογράφηκαν στη Λωζάνη και έχουν κυρωθεί με νόμο, αφού επιχειρείται απροκάλυπτα να εμφανιστεί η ύπαρξη στην Ελλάδα περιοχής δυτικής Θράκης εθνικής τουρκικής μειονότητας, ενώ με τις συμβάσεις αυτές - εννοείται της Συνθήκης της Λωζάνης - μόνο η ύπαρξη θρησκευτικής μουσουλμανικής μειονότητας αναγνωρίζεται». Αυτά δεν τα λέει η Χρυσή Αυγή, τα λέει ο Άρειος Πάγος εν έτει 2004, όμως εν έτει 2017 στην Ελλάδα μόνο η Χρυσή Αυγή υπερασπίζεται αυτά τα πράγματα. Συνεχίζει η απόφαση και το σκεπτικό ως εξής: «Το εν λόγω σωματείο μετέχει διά του προέδρου του στη μη αναγνωρισμένη ως σωματείο συντονιστική ή συμβουλευτική επιτροπή τουρκικής μειονότητας». Άλλη ένωση, η οποία δεν αναγνωρίζεται και με την οποία ανοίγετε τον δρόμο από αυτήν τη στιγμή να αναγνωριστεί και αυτή, «η οποία συνεδριάζει» - λέει η απόφαση του Αρείου Πάγου - «συχνά στους χώρους της τουρκικής ένωσης Ξάνθης ή του αντίστοιχου σωματείου στην Κομοτηνή». «Το ίδιο σωματείο» - λέει ο Άρειος Πάγος και όχι η Χρυσή Αυγή - «συμμετέχει σε συνέδρια της Ομοσπονδίας Τούρκων Δυτικής Θράκης, που προβάλλει ως στόχο τη διατήρηση επικαιρότητας δήθεν τουρκικής μειονότητας στη Θράκη». Τι είναι αυτά που κάνετε, βρε αστείοι; Τι είναι αυτά που κάνετε, ραγιάδες; Συνεχίζει ο Άρειος Πάγος ως εξής: «Και μόνο το επίθετο «τουρκικής» στην επωνυμία της ένωσης, σε αντίθεση προς τις προαναφερόμενες συνθήκες, όχι μόνο δεν συμβάλλει στην ειρηνική συμβίωση των πολιτών της περιοχής, που είναι αναγκαία για το γενικό καλό και των δύο ελληνικών κοινοτήτων, μουσουλμανικής και χριστιανικής, αλλά απεναντίας εγείρει ανύπαρκτο μειονοτικό πρόβλημα Τούρκων». Τα ακούτε; Υπουργέ, ακούς αυτά τα πράγματα; Η ιστορία, λοιπόν, εάν περάσει αυτή η τροπολογία, θα σας γράψει ως τους νέους Εφιάλτες και επισήμως, γιατί ανεπισήμως στον ελληνικό λαό έχετε περάσει. Προκαλώ όλους εσάς, διότι πολλά από αυτά τα κόμματα έχετε μάλιστα και κάποιους Βουλευτές εδώ μέσα - γιατί τους παίρνετε για ψηφοθηρικούς λόγους - οι οποίοι δηλώνουν Τούρκοι. Δηλώνουν Τούρκοι κάποιοι Βουλευτές εδώ μέσα! Άρα, ανοίγετε την πόρτα και σε αυτούς να δηλώνουν ότι είναι Τούρκοι, όπως είχε γίνει την περασμένη χρονιά, το 2015, το 2016, αν θυμάμαι καλά, τότε που είχαμε επαναστατήσει σαν Χρυσή Αυγή, γιατί λέγαμε ότι Βουλευτής του ΣΥΡΙΖΑ φωτογραφίζεται κάτω από τις σημαίες της δήθεν ανεξάρτητης δυτικής Θράκης με την ημισέληνο. Υπήρχε εδώ πάνω στην Έδρα ένας Πρόεδρος της Νέας Δημοκρατίας, των δεξιών «πατριωτών», πατριδοκαπήλων και μας φώναζε αυτός ο Πρόεδρος τότε, που ήταν ο Νικήτας Κακλαμάνης «δεν μπορείτε» - λέει - «να κάνετε έναν Βουλευτή δηλωσία». Ήταν, λοιπόν, για τη Νέα Δημοκρατία και για το ελληνικό Κοινοβούλιο δηλωσίας ένας Βουλευτής του ελληνικού Κοινοβουλίου αν δήλωνε ότι δεν υπήρχε τουρκική μειονότητα στη Θράκη. Μα, ακριβώς αυτό κάνετε τώρα εσείς. Αυτό είναι το σχέδιο που έχετε, βήμα - βήμα. Για να μαθαίνει ο κόσμος και να το λένε, εμείς είχαμε κάνει σαν Χρυσή Αυγή κινήσεις, κινηθήκαμε νόμιμα, γιατί με νόμιμο τρόπο θα σας ρημάξουμε - και είχαμε κλείσει τέσσερα παράνομα νηπιαγωγεία που λειτουργούσαν στην Ξάνθη, επειδή είχαν τον προσδιορισμό «τουρκικά νηπιαγωγεία», που απαγορευόταν. Κάναμε, λοιπόν, τις δέουσες κινήσεις και αυτά τα - εκτός εισαγωγικών - τουρκικά νηπιαγωγεία έκλεισαν. Αυτά που καταφέραμε εμείς, λοιπόν, ως Χρυσή Αυγή, χρησιμοποιώντας τους νόμους του ελληνικού κράτους, αποδεχόμενοι μέχρι τέλους το Σύνταγμα του κράτους, που εσείς μόνο δεν αποδέχεστε τελικά και ας λέτε για μας ότι είμαστε φασίστες - εμείς διεκδικούμε με το Σύνταγμα να κερδίσουμε τα νόμιμα - έρχεστε σήμερα εσείς να τους τα αναγνωρίσετε. Είστε, λοιπόν, οι προδότες του 2017. Είστε οι προδότες της πατρίδας μας. Ανοίγετε μια πόρτα - θυμηθείτε την κουβέντα που σας λέω, το ξέρετε όλοι εδώ και δεν το κάνετε τυχαία - και θα δημιουργηθούν πάρα πολλές ενώσεις, σωματεία και οτιδήποτε άλλο θέλετε στη Θράκη, τα οποία θα ονομαστούν τουρκικά πλέον, μετά από όλα αυτά που κάνετε. Είναι απαράδεκτο και ντροπιαστικό. Για να το τελειώσουμε - γιατί είχαμε πολλά θέματα να πούμε, αλλά δεν προλαβαίνουμε, τι να συζητήσουμε - καλούμε όλα τα κόμματα της Αντιπολίτευσης, αυτά που ακόμη έχουν ένα ψήγμα πατριωτισμού - δεν ξέρω αν σας πειράζει η λέξη «πατριωτισμός», μπορεί να στεναχωριέστε, μπορεί να το θεωρείτε υποτιμητικό - να αποχωρήσουν από την ψηφοφορία. Η Χρυσή Αυγή, παρ' όλες τις διαφωνίες που έχει με όλο το πολιτικό σύστημα, καλεί όλα τα κόμματα να αποχωρήσουμε και να αφήσουμε αυτούς τους αισχρούς πολιτικούς του ΣΥΡΙΖΑ να περάσουν και να ψηφίσουν μόνοι τους αυτήν την αισχρή και ανθελληνική τροπολογία. Θα σας γράψει η ιστορία. Θα ξεφτιλιστείτε για άλλη μια φορά. Τελειώνοντας, θα σας πω ότι, όπως έλεγε ένας πολύ μεγάλος Έλληνας, όταν το κράτος είναι εναντίον του έθνους, τότε εμείς, η Χρυσή Αυγή, φωνάζουμε: «Κάτω το κράτος, ζήτω το έθνος!».
Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Αθανάσιος Θεοχαρόπουλος.
Κύριε Πρόεδρε, πριν ξεκινήσω θα πω ότι η δημοκρατία έχει τρόπους θεσμικής αντιμετώπισης αυτού του εθνικιστικού παραληρήματος και έπρεπε να παρέμβετε πριν στη διαδικασία και να μην επιτρέψετε αυτό το εθνικιστικό παραλήρημα εδώ μέσα, στο ελληνικό Κοινοβούλιο. Η δημοκρατία θα νικήσει, δεν θα νικήσει ο φασισμός. Επιτέλους, υπάρχουν θεσμικοί τρόποι αντιμετώπισης μέσα στη δημοκρατία μας, για να μην επιτρέπουμε ξανά τέτοιο λόγο εθνικιστικό που είναι εκτός των δημοκρατικών κανόνων.
Πρόσεχε μην σκίσεις κανένα καλσόν.
Όχι τέτοια, κύριε Παππά, σας παρακαλώ!
Κύριε Πρόεδρε, πριν από μένα μίλησε ο υπόδικος της Χρυσής Αυγής. Πριν από μένα μίλησε ο υπόδικος!
Το έσκισε πάντως.
Εξακολουθείτε να ασχημονείτε!
Κύριε Υπουργέ, η δίκη έχει καθυστερήσει πράγματι και θα πρέπει γρήγορα να ολοκληρωθεί.
Θα σκίσεις κανένα καλσόν!
Γι' αυτό κι εσείς θα πρέπει να αναλάβετε πρωτοβουλίες προς αυτήν την κατεύθυνση, γιατί ακούσαμε προηγουμένως υπόδικους να μιλούν με έναν τέτοιο λόγο και έναν λόγο ο οποίος είναι απέναντι στη δημοκρατία.
Εσύ ύβρισες!
Κυρίες και κύριοι Βουλευτές, σήμερα συζητούμε την ενσωμάτωση στην εθνική έννομη τάξη της οδηγίας σχετικά με την ευρωπαϊκή εντολή έρευνας σε ποινικές υποθέσεις. Θα μπορούσαμε, βέβαια, καθότι υπάρχει συναίνεση, να επικεντρώσουμε τη συζήτησή μας, για παράδειγμα, στις ασφαλιστικές δικλείδες για την ορθή εφαρμογή της. Αντ' αυτού, λίγα λέμε και πάλι σήμερα για την οδηγία, για την οποία έχουμε πει ότι βεβαίως είμαστε θετικοί στην εναρμόνιση της νομοθεσίας με την οδηγία, όπως είμαστε και σε όλους τους ευρωπαϊκούς κανόνες, όπως θα πω και στη συνέχεια της ομιλίας μου. Αντ' αυτού, όμως, είμαστε αντιμέτωποι για μία ακόμη φορά με την αδυναμία της Κυβέρνησης να σχεδιάσει και να υλοποιήσει μεταρρυθμίσεις και γι' αυτό φέρνει τροπολογίες με τις οποίες έχουμε πολλές φορές και ριζική διαφωνία. Σ' αυτό το πλαίσιο, δεν θα πω πολλά πράγματα σήμερα για την οδηγία. Δεν νομίζω ότι αυτό είναι το κρίσιμο ζήτημα με αυτά τα οποία έχουν συζητηθεί. Περνώ κατευθείαν, λοιπόν, σε μερικές από τις τροπολογίες, τις οποίες θεωρώ κρίσιμες. Φέρνετε, λοιπόν, μία τροπολογία, που αφορά στη συμπλήρωση των διατάξεων του νόμου για το εθνικό μητρώο επιτελικών στελεχών της δημόσιας διοίκησης και ειδικότερα στην αξιολόγηση των δημοσίων υπαλλήλων. Ορίζετε ρητά ότι οι αξιολογητές των υπαλλήλων, προκειμένου να συμμετάσχουν σε διαδικασίες επιλογής και τοποθέτησης προϊσταμένων, πρέπει να έχουν εκπληρώσει την υποχρέωση αξιολόγησης των υφισταμένων τους. Τι ακριβώς κάνετε; Ουσιαστικά εκβιάζετε τους αξιολογητές να προβούν σε αξιολόγηση, εάν θέλουν να διεκδικήσουν θέση ευθύνης. Εμείς σαφώς και είμαστε υπέρ της αξιολόγησης, αλλά μιας διαφανούς και αξιόπιστης αξιολόγησης. Εσείς, η Κυβέρνησή σας, αυτόν τον τρόπο βρίσκετε για να καλύψετε την παταγώδη αποτυχία σας για την αξιολόγηση δομών και προσωπικού; Αυτόν τον τρόπο βρίσκετε για να ξεμπλοκάρετε τη διαδικασία, καθώς από τον Μάρτιο έως σήμερα προχωρά με πολύ αργούς ρυθμούς; Από την ψήφιση του ν.4369/2016 μέχρι και σήμερα, λιγότερο από το 20% των δημοσίων υπαλλήλων δέχθηκε έστω να παραλάβει τα φυλλάδια αξιολόγησης. Είναι, πράγματι, αμφίβολο με τον τρόπο και με τις μεθοδεύσεις με τις οποίες εισάγεται, το κατά πόσο η προωθούμενη αξιολόγηση συνδέεται με την ανάγκη για επιστημονική και επαγγελματική στήριξη των δημοσίων υπαλλήλων και όχι με έναν μηχανισμό που ουσιαστικά δεν επιτυγχάνει το αποτέλεσμα. Εκείνο που είναι σίγουρο είναι το έλλειμμα αξιοπιστίας στον τρόπο λειτουργίας του κράτους, που προκαλεί και τις αντιδράσεις, στο αυτονόητο δηλαδή, στη μόνιμη αξιολόγηση δημοσίων υπαλλήλων και τη σύνδεσή της με την ταχύτερη ανέλιξη, με την οποία και συμφωνούμε, αλλά ουσιαστικά δεν γίνεται. Άκουσα, μάλιστα, την κ. Γεροβασίλη, την αρμόδια Υπουργό, με έκπληξη να αναφέρεται στο ότι ποτέ δεν έχει λειτουργήσει όπως θα έπρεπε. Πολύ σωστά σας είπε πριν ο Βουλευτής της Δημοκρατικής Συμπαράταξης, ο κ. Κουτσούκος, ότι μάλλον έχει μπερδέψει τα χρόνια και έχει μπερδέψει τις κυβερνήσεις των προηγούμενων ετών. Το 2012-2013 λειτούργησαν η αξιολόγηση και η κινητικότητα και ήσασταν απέναντι στην κινητικότητα, αγαπητοί συνάδελφοι του ΣΥΡΙΖΑ. Ήσασταν όλοι και κάνατε καταλήψεις και προκαλούσατε στις καταλήψεις και δεν υπήρξε ούτε μία απόλυση και λειτούργησε η κινητικότητα προς όφελος των δημοσίων υπαλλήλων. Βεβαίως αργότερα, το 2014, εμείς πρώτοι είχαμε πει ότι το σύστημα το οποίο είχε προτείνει εκείνη τη στιγμή ο Υπουργός Διοικητικής Μεταρρύθμισης, ο κ. Μητσοτάκης, με το 15% υποχρεωτικά να παίρνει τον αρνητικό βαθμό - και το υπενθυμίσαμε πριν από λίγο - ήταν κάτι το οποίο δεν θα λειτουργήσει ποτέ και διαφωνήσαμε. Σας λέμε, όμως, ότι και αυτό που φέρνετε εσείς είναι η άλλη όψη του ίδιου νομίσματος του κ. Μητσοτάκη. Αυτό είναι στην πραγματικότητα. Άκουσα την κυρία Υπουργό να λέει ότι δεν υπήρχαν περιγράμματα για τις θέσεις εργασίας, δεν υπήρχαν οργανογράμματα. Μάλλον έχετε μπερδέψει ή δεν έχετε δει ακριβώς τι είχε συμβεί τα προηγούμενα χρόνια. Βεβαίως, άκουσα να κατηγορεί ξανά το πελατειακό σύστημα εν γένει όλων των προηγούμενων ετών, αντί να απαντά γιατί διευρύνετε το πελατειακό σύστημα σήμερα, γιατί δεν αντιμετωπίζετε τις παθογένειες, που υπάρχουν σήμερα και γιατί δημιουργείτε και νέες παθογένειες του κομματικού συστήματος. Η πορεία, λοιπόν, αγαπητοί συνάδελφοι, της όλης διαδικασίας θεωρείται δεδομένο ότι θα βρεθεί στο επίκεντρο του ενδιαφέροντος και των δανειστών κατά την τρίτη αξιολόγηση, παρά το γεγονός ότι η κυρία Υπουργός υποστηρίζει ότι δεν πρόκειται για μνημονιακή υποχρέωση, αλλά για συνταγματική επιταγή. Δεν θα έπρεπε όμως ένα τέτοιο ζήτημα να αποτελεί θέμα συζήτησης με τους εταίρους. Έπρεπε μόνοι μας ως χώρα να έχουμε δημιουργήσει τους κατάλληλους θεσμούς αξιολόγησης, αντικειμενικής και δίκαιης αξιολόγησης, η οποία θα γίνει αποδεκτή από την πλειοψηφία του κοινωνικού συνόλου και θα μπορεί να λειτουργήσει πραγματικά και αξιοκρατικά. Δυστυχώς, βρισκόμαστε για άλλη μια φορά να απολογούμαστε για πράγματα, τα οποία θα έπρεπε μόνοι μας ως χώρα να έχουμε λύσει. Ας είμαστε απόλυτα ειλικρινείς. Η Κυβέρνηση ΣΥΡΙΖΑ. - .ΑΝΕΛ στο κρίσιμο αυτό ζήτημα της αξιολόγησης παραμένει δέσμια της λογικής της ήσσονος προσπάθειας και καταλήγει σε μέτρα πειθαρχικού χαρακτήρα. Δεν πιστεύετε στις μεταρρυθμίσεις, ούτε μπορείτε να τις σχεδιάσετε και να τις υλοποιήσετε. Παραβαίνετε μέχρι και τους δικούς σας νόμους. Αφού βέβαια ξεχάσατε ότι το κόμμα σας πολέμησε την κινητικότητα των δημοσίων υπαλλήλων και την αξιολόγηση το 2012 και το 2013, επιβεβαιώνετε και την πλήρη ανικανότητα εφαρμογής και υλοποίησης των διατάξεων του δικού σας νόμου, του ν.4440/2016, λόγω αποτυχίας της ολοκλήρωσης των ηλεκτρονικών οργανογραμμάτων των Υπουργείων. Φυσικά, ποιος συνεχίζει να είναι ο μεγάλος ασθενής; Η δημόσια διοίκηση και αυτό επηρεάζει οριζόντια όλες τις πολιτικές. Απαιτείται, επιτέλους, η συγκρότηση ενός ολοκληρωμένου συστήματος διαδικασιών και τρόπου επιλογής και εξέλιξης του στελεχιακού δυναμικού της δημόσιας διοίκησης. Χρειάζονται μεταρρυθμίσεις και μεταρρύθμιση είναι να αλλάζουμε δομικά ένα σύστημα. Δεν είναι μια απλή ρύθμιση. Να ξεκαθαρίσουμε τις έννοιες. Από τη μία έχουμε τις απορρυθμίσεις, που πολλές φορές εννοεί η Νέα Δημοκρατία και πολλές φορές οδηγούν και σε απολύσεις δημοσίων υπαλλήλων και από την άλλη έχουμε τις αντιμεταρρυθμίσεις, στις οποίες προχωρείτε εσείς στον ΣΥΡΙΖΑ και εξυπηρετούν διάφορες πελατειακές σχέσεις. Βεβαίως, τις ονομάζετε, παρ' όλα αυτά, μεταρρυθμίσεις. Δυστυχώς, παρά τα νομοσχέδια που πέρασαν και παρά τις επιμέρους τροπολογίες, συνεχίζει να λείπει μια δομική αλλαγή του συστήματος, γιατί συνεχίζουν να λείπουν οι προϋποθέσεις μιας ουσιαστικής μεταρρύθμισης, όπως για παράδειγμα η εφαρμογή αρχών διαφάνειας, αξιοκρατίας, αποτελεσματικότητας, η αναθεώρηση της σχέσης κράτους - κόμματος, ο εξορθολογισμός των πόρων. Αποτέλεσμα όλης αυτής της κατάστασης είναι το έλλειμμα εμπιστοσύνης. Πώς θεωρείτε ότι θα εμπιστευθούν το σύστημα αξιολόγησης οι πολίτες; Με το να εκβιάζονται απλώς ότι εάν δεν αξιολογήσουν, δεν θα έχουν δικαίωμα να συμμετάσχουν στις διαδικασίες επιλογής προϊσταμένων; Έτσι θα κερδηθεί η εμπιστοσύνη στα χρόνια μας; Ή μήπως με το να τους διχάζετε; Ή μήπως με το να αφήνετε για τους επόμενους την εφαρμογή των διατάξεων της τροπολογίας, αφού θα έχετε εξασφαλίσει όσους σας στήριξαν; Φαίνεται ότι η Κυβέρνηση, εκτός του ότι όψιμα ανακάλυψε την αναγκαιότητα της αξιολόγησης και της κινητικότητας, έχει ένα δικό της ερμηνευτικό λεξικό, που προφανώς κατανοεί μόνο η ίδια. Να μιλήσω λίγο και για μια άλλη τροπολογία σχετικά με την τροποποίηση διατάξεων της δασικής νομοθεσίας. Άκουσα και τον Βουλευτή του Ποταμιού, τον κ. Δανέλλη, που πολύ σωστά έθεσε στον αρμόδιο Υπουργό ορισμένα ερωτήματα. Ορισμένες μόνο απαντήσεις δόθηκαν, όχι όλες. Όσον αφορά στο θέμα της παράτασης των προθεσμιών υποβολής, φυσικά συμφωνούμε, αλλά δεν μπορούμε παρά να παρατηρήσουμε ότι οι διαρκείς παρατάσεις δείχνουν την εξαρχής ανυπαρξία ολοκληρωμένου σχεδιασμού και στάθμισης των δυσκολιών εφαρμογής και των προβλημάτων για τους πολίτες. Το πιο προβληματικό, όμως, σημείο της τροπολογίας είναι ότι επιχειρείται η έγκριση με νόμο υπουργικής απόφασης του 2016, την οποία το πέμπτο τμήμα του Συμβουλίου της Επικρατείας έκρινε ακυρωτέα, γιατί παραβιάζει δύο άρθρα του Συντάγματος και γιατί μόνο με προεδρικό διάταγμα μπορούν να εγκριθούν οι ρυθμίσεις που περιλαμβάνονται σε αυτήν. Όπως παρατηρούν και οι περιβαλλοντικές οργανώσεις, η WWF και άλλοι φορείς, με τις ρυθμίσεις αυτές προωθείται η οριζόντια εξαίρεση από τους δασικούς χάρτες και το δασολόγιο αυθαίρετων οικισμών που περιλαμβάνουν δάση, δασικές ή αναδασωτέες εκτάσεις. Ακούσαμε τις εξηγήσεις του Υπουργού και δεν λύνουν το πρόβλημα συνολικά. Δίνονται ξανά υποσχέσεις για ένα νέο νομοσχέδιο που θα τα λύσει, χωρίς να αναφέρεται, όμως, κάτι συγκεκριμένο. Κύριε Υπουργέ, είχατε αναφερθεί στις πυρκαγιές και είχατε τονίσει ότι υπάρχει ένα σχέδιο ανωμαλίας και αποσταθεροποίησης. Εσείς το είχατε πει.
Όχι.
Είχατε πει ότι πιθανώς υπάρχει ένα σχέδιο ανωμαλίας.
Δεν είχα πει κάτι τέτοιο.
Θα με διορθώσετε στη συνέχεια. Είχαμε πει τότε…
Όχι, δεν έχω πει αυτό.
Κύριε Κοντονή, μαζί με τον κ. Πολάκη είχατε πει…
Μη βάζετε λόγια στο στόμα μου που δεν έχω πει.
Σας ακούω.
Είχα πει ότι υπάρχει ένα σχέδιο για τον τόπο μου…
Για τη Ζάκυνθο.
Ναι, για τη Ζάκυνθο, διότι βλέπαμε πώς γίνονταν οι πυρκαγιές.
Το κατάλαβα. Αυτό εννοώ. Δεν θα σας αδικήσω.
Μα, υπάρχει, είναι φανερό. Τα άλλα είναι ερμηνείες.
Όταν είχατε πει, λοιπόν, ότι βλέπατε ότι πιθανόν να υπάρχει ένα σχέδιο στην περιοχή σας ανωμαλίας και αποσταθεροποίησης, σας είχα πει κάτι δημοσίως. Είχα πει αντί της αποποίησης ευθυνών, που γίνεται πολλές φορές στην Κυβέρνηση, να κάνετε επιτέλους κάτι αριστερό, να σταματήσετε τις χαριστικές ρυθμίσεις για τα αυθαίρετα. Να σταματήσει, λοιπόν, η Κυβέρνησή σας να περνάει κάποια χαριστική ρύθμιση - όπως γινόταν και στο παρελθόν, θέλω να είμαι ακριβής σε αυτό που σας λέω για τα αυθαίρετα - ώστε να νομιμοποιούν τα αυθαίρετα. Αυτά να σταματήσουν εδώ και τώρα, γιατί αυτά γνωρίζουν πολλές φορές όσοι εκμεταλλεύονται αυτά τα γεγονότα. Αυτό είναι ένα κρίσιμο ζήτημα και το αντιμετωπίζουμε σε μεταβατική διάταξη σήμερα και το αντιμετωπίζουμε πάρα πολλές φορές στα νομοσχέδια. Αν θέλουμε, λοιπόν, να σταματήσουν να υπάρχουν τα κίνητρα πίσω από αυτές τις ενέργειες, στις οποίες αναφερθήκατε με έναν τρόπο - αν θέλετε την άποψή μου - δίνοντας οριστική απάντηση στο πρόβλημα ως μη οφείλατε εκείνη την περίοδο, αλλά εν πάση περιπτώσει αν θέλουμε να το λύσουμε, έτσι πρέπει να προχωρήσουμε. Μας έχει συνηθίσει, βέβαια, αυτή η Κυβέρνηση και στην κατά περίπτωση αποδοχή των αποφάσεων του ανωτάτου ακυρωτικού δικαστηρίου και τον κατά περίπτωση σεβασμό της περιβαλλοντικής νομοθεσίας. Αυτό εξάλλου λένε και οι περιβαλλοντικές οργανώσεις για το συγκεκριμένο θέμα, ότι έρχεται απέναντι στη διάκριση των εξουσιών. Κλείνοντας - θα πάρω και όσο χρόνο έχω από τη δευτερολογία, δεν θα αξιοποιήσω άλλο χρόνο, κύριε Πρόεδρε - επιτρέψτε μου να κάνω κάποιες επισημάνσεις για την τροπολογία σχετικά με τη συμπλήρωση της διάταξης του Κώδικα Πολιτικής Δικονομίας, σχετικά με την απόφαση του Ευρωπαϊκού Δικαστηρίου των Δικαιωμάτων του Ανθρώπου. Φυσικά με την ουσία εμείς συμφωνούμε, δηλαδή εμείς έχουμε τη σταθερή άποψη ότι σεβόμαστε τις αποφάσεις των ευρωπαϊκών δικαστηρίων. Προφανώς, η τροπολογία αυτή αφορά και την ευαίσθητη περίπτωση στη χώρα μας, που αφορά την Ένωση της Ξάνθης, την οποία τα ελληνικά δικαστήρια απέρριψαν με το σκεπτικό ότι παρήγαγε κίνδυνο για τη δημόσια τάξη. Η υπόθεση έφτασε στο Ευρωπαϊκό Δικαστήριο το 2005 και το 2008. Με ένα σκεπτικό το Ευρωπαϊκό Δικαστήριο αποφάσισε και βεβαίως το 2012 η Επιτροπή Υπουργών του Συμβουλίου της Ευρώπης, που είναι το αρμόδιο όργανο του οργανισμού, καλεί τις ελληνικές αρχές να αναγνωρίσουν τη συγκεκριμένη οργάνωση και άλλες οργανώσεις. Τον Δεκέμβρη του 2014 κοινοποιήθηκε η απόφαση στην Ελλάδα με τις τρεις συσχετισμένες προσφυγές. Σε συνέχεια των παραπάνω, προφανώς και θα πρέπει η χώρα μας να προσαρμοστεί. Αυτή είναι η ουσία. Με την κυβερνητική πλειοψηφία, κύριε Υπουργέ, θα πρέπει να φέρνετε αυτήν την απόφαση και οποιαδήποτε απόφαση έχετε στην Ολομέλεια της Βουλής. Δεν είναι δυνατόν να συνεχιστεί αυτό που συνέβη στο σύμφωνο συμβίωσης, αυτό που συνέβη στο τζαμί, αυτό που συνέβη σε πάρα πολλές περιπτώσεις μέχρι τώρα, δηλαδή, να μην έχετε την κυβερνητική πλειοψηφία, να έρχεστε εδώ και να ζητάτε από εμάς - να μην ζητάτε μάλλον, να θεωρείτε δεδομένο - ότι χωρίς να έχετε την κυβερνητική πλειοψηφία, θα παίρνετε στήριξη σε αυτά τα θέματα. Επιτέλους, η Κυβέρνηση να αναλάβει τις ευθύνες της. Ο κ. Τσίπρας ξεκαθάρισε στη ΔΕΘ ότι θεωρεί τον κ. Καμμένο την πατριωτική κεντροδεξιά και ότι δεν του δημιουργεί προβλήματα. Φαντάζομαι ότι μάλλον εννοεί ότι ψηφίζουν μνημόνια μόνο μαζί, απ' ό,τι φάνηκε, και όχι τα θέματα ανθρωπίνων δικαιωμάτων. Εν πάση περιπτώσει, δεν μπορεί να συνεχιστεί αυτή η περίπτωση της a la carte νομοθέτησης, να κάνετε ό,τι θέλετε και κάποια στιγμή απλώς που δεν έχετε την πλειοψηφία στα θέματα ανθρωπίνων δικαιωμάτων να στηρίζεστε στις ψήφους της Δημοκρατικής Συμπαράταξης, του Ποταμιού και πιθανόν και άλλων δυνάμεων. Δεν γίνεται να συνεχιστεί αυτή η κατάσταση. Εμείς σας είπαμε ότι θα πρέπει να τα φέρνετε με την κυβερνητική πλειοψηφία. Μαζί συγκυβερνάτε, μαζί αποφασίζετε κι εμείς, βεβαίως, όταν έρχεται κάτι εδώ με την απόφαση της κυβερνητικής πλειοψηφίας, παίρνουμε ξεκάθαρη θέση. Κυρίες και κύριοι Βουλευτές, δυστυχώς σε όλα τα επίπεδα διαχρονικά υστερούμε. Κατακρίνετε πολιτικές και λογικές του παρελθόντος, αλλά τις ακολουθείτε και σήμερα. Ενεργείτε κατά περίπτωση. Τα αντανακλαστικά παραμένουν πολύ αργά. Οι εξελίξεις πάντοτε προλαβαίνουν και αναζητούμε λύσεις τις τελευταίας στιγμής, που μοιραία είναι πυροσβεστικές και πολλές φορές, όπως βλέπουμε και σε πολλά θέματα σήμερα, δεν κατορθώνουν να σβήσουν τη φωτιά. Αυτό πρέπει να σταματήσει για να μπορέσουμε να δώσουμε μια καλύτερη προοπτική στον ελληνικό λαό. Ευχαριστώ πολύ.
Κι εμείς ευχαριστούμε. Τον λόγο έχει ο Βουλευτής του Κομμουνιστικού Κόμματος Ελλάδας κ. Ιωάννης Δελής.
Η ουσία του σημερινού νομοσχεδίου είναι ότι πολύ απλά ενισχύεται ακόμη περισσότερο ο πολυπλόκαμος κατασταλτικός μηχανισμός της Ευρωπαϊκής Ένωσης, στο πλαίσιο βέβαια της συνολικότερης πορείας αντιδραστικοποίησής της. Υπάρχει, όμως, και μια διάταξη στο νομοσχέδιο στην οποία ως ΚΚΕ θέλουμε να σταθούμε ιδιαίτερα. Εδώ λοιπόν - κοίτα πώς τα φέρνει ο καιρός - σε αυτό το νομοσχέδιο κατατέθηκε και η τροπολογία Γεροβασίλη του ν.4369/2016 για την αξιολόγηση των δημοσίων υπαλλήλων, η οποία έχει ενσωματωθεί ως το τριακοστό έκτο του άρθρο. Πρόκειται για μια τροπολογία, με την οποία η Κυβέρνηση αφήνει κατά μέρος τα λόγια τα γλυκά και παίρνει τον βούρδουλα της τιμωρίας, προκειμένου να εφαρμόσει τη λεγόμενη αξιολόγηση στο δημόσιο, δηλαδή, τον κρατικό αντιδραστικό έλεγχο των δημοσίων υπαλλήλων, ώστε να εφαρμόζεται από τον κρατικό μηχανισμό ανεμπόδιστα η αντιλαϊκή πολιτική. Έτσι, επιβεβαιώνεται για ακόμα μια φορά ότι η αντιλαϊκή πολιτική συνοδεύεται πάντα από τον αυταρχισμό και καταφεύγει διαρκώς στην αυστηροποίηση του νομικού πλαισίου. Όλα αυτά, βέβαια, εκδηλώνονται αμέσως μόλις αυτή συναντήσει τις οργανωμένες λαϊκές αντιδράσεις. Αυτό ακριβώς συνέβη και με τον ν.4369, γνωστό και ως νόμο Βερναρδάκη, νόμος που επιχειρεί την ακόμα μεγαλύτερη προσαρμογή και ανταπόκριση του αστικού κράτους στις σημερινές ανάγκες των κεφαλαιοκρατών, που είναι και οι πραγματικοί ιδιοκτήτες αυτού του κράτους, όπως άλλωστε και κάθε καπιταλιστικού κράτους, νόμος, όμως, που συναντάει αρκετές δυσκολίες στην εφαρμογή του από τη μαχητική στάση της πλειοψηφίας των δημοσίων υπαλλήλων. Η αξιολόγηση των δημοσίων υπαλλήλων αποτελεί βασικό μοχλό και εργαλείο για τη θωράκιση, την αναδιοργάνωση και τον εκσυγχρονισμού αυτού του αστικού κράτους, ώστε να υπηρετήσει πιο αποτελεσματικά τα συμφέροντα των λίγων, των κεφαλαιοκρατών και του συστήματός τους και όχι βέβαια των πολλών, της λαϊκής πλειοψηφίας που την ίδια στιγμή τους ρημάζει στους φόρους, στα χαράτσια και στη δουλειά ως τα βαθιά γεράματα. Με την τροπολογία Γεροβασίλη σήμερα πέφτουν οι μάσκες. Τελειώνει το παραμύθι της Κυβέρνησης ΣΥΡΙΖΑ - ΑΝΕΛ για τον δήθεν μη τιμωρητικό χαρακτήρα της αξιολόγησης των δημοσίων υπαλλήλων και επισείεται πια ανοιχτά ο «δράκος» της τιμωρίας σε όσους δημόσιους υπαλλήλους επιμένουν να αγωνίζονται και να αντιστέκονται ενάντια στην αντιλαϊκή πολιτική ενός κράτους καπιταλιστικού και γι' αυτό ταξικού ως το μεδούλι του, που επιτίθεται με μανία στα εργατικά και λαϊκά δικαιώματα με όλες διαδοχικά τις κυβερνήσεις του. Τι φέρνει, λοιπόν, η Κυβέρνηση με τη σημερινή διάταξη για την εφαρμογή της αξιολόγησης στο δημόσιο, που είναι και από τα βασικά του τρίτου μνημονίου; Για να μην ξεχνιόμαστε, δηλαδή. Δεν της έφτανε της Κυβέρνησης η άμεση σύνδεση της αξιολόγησης των δημοσίων υπαλλήλων με την περικοπή του μισθού τους ή την παραπομπή τους με το ερώτημα της απόλυσης, όπως προβλέπονται ρητά από τη συνδυασμένη εφαρμογή των ν.4354/2015 και ν.4369/2016, μισθολόγιο δηλαδή και αξιολόγηση που η ίδια ψήφισε, αλλά προσπαθεί με τη σημερινή διάταξη να θέσει σε πλήρη εφαρμογή το σύνολο αυτού του αντιδραστικού οπλοστασίου, που μένει ως ένα βαθμό ανενεργό από τη δράση του κινήματος. Έτσι πολύ απλά νομοθετεί την τιμωρία των δημοσίων υπαλλήλων με τον αποκλεισμό από την περαιτέρω υπηρεσιακή τους εξέλιξη, κατ' αρχάς, όσων στελεχών της δημόσιας διοίκησης, προϊσταμένων, διευθυντών και άλλων, δεν αξιολογήσουν πρώτα τους υφιστάμενούς τους δημοσίους υπαλλήλους όχι γενικώς, αλλά με βάσει τα αντιδραστικά κριτήρια του νόμου Βερναρδάκη. Ποια είναι αυτά τα κριτήρια; Τα ορίζει ο ίδιος ο νόμος Βερναρδάκη με βασική τη στοχοθεσία των δημοσίων υπηρεσιών, που ορίζεται βέβαια από την Κυβέρνηση, αλλά και κριτήρια όπως η συμπεριφορά των δημοσίων υπαλλήλων εντός και εκτός υπηρεσίας, η διαχείριση κρίσεων και άλλα. Για να δούμε, όμως, από πιο κοντά λιγάκι αυτή τη στοχοθεσία. Οι στόχοι δεν καθορίζονται πάντα από τη γενική κυβερνητική πολιτική; Από τη γενικότερη αντιλαϊκή στρατηγική της Ευρωπαϊκής Ένωσης; Μια αντιλαϊκή πολιτική, όμως, και στρατηγική μόνο αντιλαϊκούς στόχους μπορεί να θέτει στην κρατική διοίκηση. Όταν, παραδείγματος χάριν, έχει στόχο την αυτοχρηματοδοτούμενη λειτουργία των νοσοκομείων, για να φτάνεις να μην δίνεις σ' αυτά ούτε ένα ευρώ από τον προϋπολογισμό, τότε η αξιολόγηση των υγειονομικών θα κρίνεται κυρίως από το πόσο μοχθούν για την επιχειρηματική λειτουργία των δημόσιων νοσοκομείων, παρά τη διάθεσή τους και τις ηρωικές τους προσπάθειες να βοηθήσουν τους ασθενείς. Ο στόχος της αύξησης της εισπραξιμότητας, ας πούμε, στο Υπουργείο Οικονομικών δεν σημαίνει ένταση της φοροληστείας, κυνήγι για την είσπραξη των χαρατσιών; Ο στόχος για την πιστή υλοποίηση του κρατικού προϋπολογισμού δεν σημαίνει μειωμένες δαπάνες για παιδεία και υγεία; Ο στόχος των ισοσκελισμένων προϋπολογισμών των δήμων δεν σημαίνει λιγότερους και ακριβότερους παιδικούς σταθμούς, τροφεία και ανταποδοτικότητα στο φουλ; Το ίδιο θα συμβεί και στην εκπαίδευση για την οποία ετοιμάζεται και γι' αυτήν η αξιολόγηση, έρχεται, ώστε να δεθεί πιο στενά στις ανάγκες των επιχειρηματικών ομίλων και του βάρβαρου συστήματός τους. Στοχοθεσία και αποτελεσματικότητα του κράτους, λοιπόν, για ποιον; Για τον λαό και τις ανάγκες του; Όχι βέβαια. Για το κεφάλαιο μόνο. Για να μπορεί να κερδοφορεί όλο και πιο πολύ, αλωνίζοντας ανεμπόδιστα παντού, ροκανίζοντας τον κρατικό προϋπολογισμό και ματώνοντας τον λαό. Να γιατί η αξιολόγηση δεν στοχεύει μόνο τους δημόσιους υπαλλήλους, αλλά όλο τον λαό και τις ανάγκες του. Η σημερινή Κυβέρνηση πασχίζει, λοιπόν, με κάθε τρόπο να πετύχει εκεί που δεν μπόρεσαν οι προηγούμενες. Το ομολόγησε σήμερα, πριν από λίγο και η ίδια η Υπουργός, όταν κατηγόρησε τις προηγούμενες κυβερνήσεις ότι δεν προχώρησαν έγκαιρα στην αξιολόγηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Και με περίσσιο θράσος και υποκρισία μίλησε και απόψε για τον μη τιμωρητικό χαρακτήρα της αξιολόγησης. Πότε; Την ώρα που η Κυβέρνηση φτάνει να εκβιάζει τα στελέχη της δημόσιας διοίκησης και να τιμωρεί όσους αντιστέκονται. Την ώρα που η αξιολόγηση του ΣΥΡΙΖΑ, δηλαδή, συναντά την αξιολόγηση του Μητσοτάκη και την ώρα που είναι μπροστά μας άλλη μια απόδειξη της στρατηγικής τους συμπόρευσης. Τον λόγο έχει τώρα το κίνημα, χωρίς αυταπάτες και ψευδαισθήσεις. Πρέπει να σημαδέψεις την καρδιά της αντιλαϊκής πολιτικής ανατρέποντας κάθε αντιλαϊκό μέτρο. Το ΚΚΕ σε αυτή τη μάχη θα είναι, όπως πάντα, στην πρώτη γραμμή. Ευχαριστώ.
Ευχαριστούμε. Προχωρούμε με τον ανεξάρτητο Βουλευτή Γεώργιο - Δημήτριο Καρρά. Κύριε Καρρά, έχετε τον λόγο.
Ευχαριστώ, κύριε Πρόεδρε. Είναι ευκαιρία και πάλι να ενσωματωθεί μία σημαντική οδηγία που αφορά το ευρωπαϊκό ένταλμα έρευνας. Είναι μία ενδιαφέρουσα νομοθέτηση κατά το μέρος αυτό. Όμως, κάθε φορά που ενσωματώνεται μία οδηγία στο ελληνικό εσωτερικό δίκαιο, δημιουργούμε πλέον με αυτόν τον τρόπο και ένα όχημα επιβίβασης ή μάλλον - θα μου επιτρέψετε - λαθρεπιβίβασης μίας σειράς τροπολογιών, που δεν είναι συναφείς με τον κύριο κορμό του νόμου και πολλές φορές είναι εκπρόθεσμες. Κάποιες από τις τροπολογίες αυτές νομίζω ότι δεν χρειάζονται ιδιαίτερο σχολιασμό. Για παράδειγμα, τα ποσά επιστροφής του Υπουργείου Υγείας, τα περίφημα rebate ήρθαν και θα ξανάρθουν. Κάνουμε οικονομία στο κράτος. Σχετικά με το ζήτημα του Ελεγκτικού Συνεδρίου, εάν θα παραπέμπει τη διαφωνία των επιτρόπων για την πληρωμή εντάλματος στο κλιμάκιο ή το τμήμα, ας το θεωρήσω κυρίως εσωτερικό ζήτημα, δικονομικό, για να μην επεκταθώ και κάνω άλλο σχόλιο.
Η διάταξη της πρότυπης δίκης τι θα γίνει;
Ας εφαρμοστεί, κύριε Αθανασίου, η πρότυπη δίκη.
Να μην κάνουμε διάλογο, εάν θέλετε, κύριε Καρρά. Να προχωρήσουμε!
Παρακαλώ, κύριε Πρόεδρε. Ας αναφερθώ και στην πρότυπη δίκη, μιας και τέθηκε το θέμα. Ξέρουμε ότι η πρότυπη δίκη πέτυχε στο Συμβούλιο της Επικρατείας, αλλά στα άλλα δικαστήρια δεν πέτυχε. Ας επανέλθω, λοιπόν, στην τοποθέτησή μου. Έλεγα ότι εκείνο στο οποίο θα πρέπει να σταθούμε είναι η αξιολόγηση πια για το έτος 2016, η οποία, όμως, φέρνει μαζί της μία παθολογία, η οποία έγκειται στη μη εφαρμογή μέχρι σήμερα του νόμου για το Μητρώο Επιτελικών Στελεχών. Δεν θα πρέπει να προβληματιστούμε σε αυτό το σημείο, όταν με τυμπανοκρουσίες ως επιτυχία μία μεταρρύθμιση της δημόσιας διοίκησης θα μπορούσε τουλάχιστον να αποκόψει τον κομματισμό; Δεν εφαρμόστηκε, όμως, σήμερα. Βλέπουμε ότι και ο τρόπος αξιολόγησης ακόμη και σήμερα πάσχει. Διότι εάν είχαμε με το μητρώο ορισμένους ή διορισμένους με τον αντικειμενικό αυτό τρόπο προϊσταμένους, θα μπορούσαμε να μιλάμε και για μία αξιολόγηση, η οποία είναι πράγματι αναγκαία στη δημόσια διοίκηση, όχι με την τιμωρητική μορφή των υπαλλήλων, αλλά με τη μορφή της βελτιώσεως της αποδόσεως των ιδίων που αξιολογούνται. Είναι χρήσιμο αυτό. Βεβαίως, εάν προχωρήσω παρακάτω θα πρέπει να αναφερθώ στις διατάξεις που έχουν ενσωματωθεί, των άρθρων 37 και 38, που είναι οι γνωστοί δασικοί χάρτες, οι οικιστικές πυκνώσεις. Δεν θέλω να πω περισσότερα. Θα είμαι επιγραμματικός. Εκείνο το οποίο εύχομαι και εξακολουθώ να εύχομαι από την πρώτη στιγμή και πάω πολύ πίσω, στον ν.4280/2014, είναι τέλος πάντων να πετύχει κάτι αυτή η ρύθμιση. Οι δασικοί χάρτες έναν σκοπό έχουν: την αποκατάσταση αγροτών. Είναι ενδιαφέρον, είναι σωστό, εάν θέλετε. Όμως, με τον τρόπο, με τον οποίο πάει να γίνει η κύρωσή της, βλέπουμε και τις αδυναμίες οπωσδήποτε της νομοθεσίας. Δεν θέλω να μπω στη λογική των προηγούμενων ρυθμίσεων, αλλά έρχεται σήμερα σε ένα σημείο και προχωρεί η Κυβέρνηση σχετικά με τις περίφημες «οικιστικές πυκνώσεις». Θα μου επιτρέψετε να πω ότι για τη δική μου νομική αντίληψη είναι ένας νεολογισμός. Δεν είναι κάτι που έχω συναντήσει μέχρι σήμερα στην πορεία μου, τις οικιστικές πυκνώσεις, τουτέστιν περιοχές που έχουν δομηθεί αυθαίρετα, ίσως κάλυπταν ανάγκες, ίσως εξυπηρέτησαν πραγματικές ανάγκες την εποχή που έγιναν. Προσπαθεί, λοιπόν, να δώσει τον ορισμό μέσω νόμου, να αποφύγει τον δικαστικό έλεγχο. Μα, δεν μπορεί να αποφύγει τον δικαστικό έλεγχο, διότι αυτό το ανακριβές που ακούστηκε από όλες τις πλευρές, το εάν θα είναι με υπουργική απόφαση ή με προεδρικό διάταγμα ο ορισμός, είναι δευτερεύον τελικά. Το κύριο είναι εάν συμβαδίζει ή όχι με τη συνταγματική διάταξη περί προστασίας του περιβάλλοντος η ρύθμιση αυτή. Όλα τα άλλα είναι άνευ αξίας. Περιμένουμε, λοιπόν, την απόφαση της ολομέλειας του Συμβουλίου Επικρατείας. Ήδη έχει παραπεμφθεί από τμήμα από επταμελή σύνθεση. Νομίζω ότι βιάστηκε η Κυβέρνηση σε αυτό το σημείο να πει ότι εξαιρεί από τους δασικούς χάρτες τις οικιστικές πυκνώσεις. Ας αναζητούσε μία άλλη λύση, γιατί τα θύματα θα είναι πάλι εκείνοι οι οποίοι στην ανάγκη τους ή - αν θέλετε - και στην πονηριά τους οικοδόμησαν πάνω σε αυθαίρετα, ή δημιούργησαν αυθαίρετους οικισμούς. Τους ταλαιπωρούμε, δεν τους σώζουμε με αυτές τις ρυθμίσεις. Θέλω, όμως, να αναφερθώ στη συνέχεια και σε κάτι πραγματικά ενοχλητικό. Έρχεται ένας τίτλος σε μία τροπολογία - η οποία μάλιστα κατετέθη σήμερα το μεσημέρι, ενώ είχε εξαγγελθεί από εβδομάδος τουλάχιστον - και λέει «έκτακτες ρυθμίσεις για την αποσυμφόρηση των φυλακών». Είναι έκτακτες οι ρυθμίσεις, όταν το ζήτημα του πληθωρισμού των φυλακών και οι αποφάσεις που επικαλούμεθα για παραβίαση των ανθρωπίνων δικαιωμάτων στον τρόπο κράτησης καταδικασθέντων είναι παλαιές; Ο νόμος Παρασκευόπουλου - είναι εδώ ο κ. Παρασκευόπουλος - ισχύει ήδη σχεδόν δυόμισι χρόνια. Αυτές, λοιπόν, οι έκτακτες συνθήκες έγιναν μόνιμες; Για εμένα γίνονται μόνιμες και αυτό δίνει ένα προκάλυμμα στην Κυβέρνηση να απολύει και να μη σκέπτεται τις συνέπειες που έχει στον κόσμο αυτή η - υποτίθεται - ελάφρυνση των φυλακών και η δημιουργία καλύτερων συνθηκών διαβιώσεως των κρατουμένων. Μα, πετυχαίνει το σωφρονιστικό σύστημα; Έχει σκοπό σωφρονισμού αυτό; Είναι αστείο, δηλαδή. Είναι η πλήρης ανικανότητα στον τομέα του σωφρονισμού, στον τομέα της απονομής της ποινικής δικαιοσύνης, την οποία καλείται η Βουλή να θεσμοθετήσει, αλλά και να επιβραβεύσει. Δεν θέλω να αναφερθώ στα παραδείγματα της επανειλημμένης εγκληματικότητας εκείνων οι οποίοι με τις προηγούμενες ρυθμίσεις απολύθηκαν από τις φυλακές. Μέχρι τη Γερμανία έφθασε η χάρις μας από κάποιον που απολύθηκε από τις ελληνικές φυλακές και έγινε βιαστής και δολοφόνος. Θέλω να πω κάτι άλλο, πολύ απλό για αυτόν τον τόπο που ζούμε. Ξέρετε αυτούς που απολύονται σε ποσοστό; Να μας φέρει η Κυβέρνηση στοιχεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δείξτε ελάχιστη ανοχή, κύριε Πρόεδρε. Να μας φέρει η Κυβέρνηση στοιχεία, για να δούμε τον αριθμό των απολυθέντων, αλλά και τον αριθμό εκείνων που εγκληματούν και ξανά οδηγούνται στις φυλακές. Αυτούς, λοιπόν, κυκλικά τους ελευθερώνουμε; Έχω πληροφορίες από αστυνομικούς - και είναι επίσημα αυτά, αν θέλετε, κύριοι - ότι είναι υψηλό το ποσοστό της υποτροπής εκείνων που ελευθερώνονται. Είναι υψηλό το ποσοστό. Τι επιδιώκουμε, λοιπόν; Ξέρετε ότι στις γειτονιές της Αθήνας και στις μικρές περιοχές επικρατεί ο φόβος από τις έξι και επτά το απόγευμα, μόλις πάει να νυχτώσει, επειδή φοβούνται την εκδίκηση εκείνων που είχαν εγκληματίσει, τους οποίους είχαν καταγγείλει; Πήγαν αυτοί οι άνθρωποι μάρτυρες στα δικαστήρια να βεβαιώσουν το έγκλημα που είχαν υποστεί τα θύματα και φοβούνται να βγουν έξω από το σπίτι τους μετά τις επτά και οκτώ το βράδυ. Έτσι προστατεύουμε τους πολίτες; Έτσι ασκούμε αντιεγκληματική πολιτική; Έτσι θέλουμε να έχουμε ένα κράτος; Ε, όχι, κύριοι, σε αυτό το σημείο είναι υπερβολική η απαίτηση της Κυβέρνησης. Εγώ πιστεύω ότι και οι Βουλευτές της κυβερνητικής Πλειοψηφίας θα πρέπει κάποια στιγμή να αντιδράσουν, να μην είναι συνεχώς παθητικοί. Δεν πρέπει να δέχονται οτιδήποτε φέρνει η Κυβέρνηση και να βοηθήσουν τουλάχιστον αυτόν τον τόπο. Ευχαριστώ, κύριε Πρόεδρε.
Ευχαριστούμε, κύριε Καρρά. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τζαβάρας για δώδεκα λεπτά.
Ευχαριστώ, κύριε Πρόεδρε. Κύριοι συνάδελφοι, όλοι πια γνωρίζουμε ότι για να ψηφιστεί και εν συνεχεία να τεθεί σε ισχύ μια νομοθετική ρύθμιση από τη Βουλή χρειάζεται με βάση τους κανόνες της ορθής νομοθέτησης να διατρέξει κάποια συγκεκριμένα στάδια, τα οποία αρχίζουν από τη δημόσια διαβούλευση και ολοκληρώνονται με την ψήφιση ενός νομοσχεδίου στο σύνολό του. Οποιαδήποτε ρύθμιση δεν διατρέχει όλη αυτή τη διαδικασία δεν υπηρετεί τον δημοκρατικό σκοπό με τον οποίο θα πρέπει τουλάχιστον κάθε μέλος αυτής της Βουλής να αντιμετωπίζει τα καθήκοντά του. Είναι αδιανόητο την ύστατη στιγμή να έρχονται προς ψήφιση στη Βουλή ρυθμίσεις που έχουν από τη φύση τους, από το περιεχόμενό τους, από το αντικείμενο που καλούνται να ρυθμίσουν, μεγάλη σπουδαιότητα και αφορούν βέβαια ζητήματα γενικότερης σημασίας. Κύριε Υπουργέ, στην ενσωμάτωση αυτής της οδηγίας όλοι συμφωνούμε, γιατί πράγματι τελικά πολύ ορθά κάνετε και ενσωματώνετε στο εθνικό δίκαιο κάτι το οποίο έλειπε, κάτι το οποίο προάγει τη διεθνή συνεργασία στον τομέα της δίωξης των εγκλημάτων. Κανένας δεν έχει από ό,τι είδατε καμμία αντίρρηση. Όλα, όμως, τα ζητήματα που ηγέρθησαν αφορούν τις τροπολογίες. Εδώ θα μου επιτρέψετε να πω ότι ο ΣΥΡΙΖΑ και η Κυβέρνησή σας προσπαθούν να εγκαταστήσουν στο Κοινοβούλιο ένα είδος λαθρονομίας. Ουσιαστικά μία διάταξη, η οποία δεν έχει διαβεί όλα αυτά τα στάδια, δεν μπορεί να αντιμετωπίζεται ως κανόνας δικαίου ο οποίος έχει στο σπέρμα του, στην καταγωγή του την αρχή της δημοκρατικής νομιμοποίησης. Γιατί θα πρέπει όχι μόνο να αισθανόμαστε ότι αντιπροσωπεύουμε τον λαό και λειτουργούμε εξ ονόματός του, αλλά και σε όλα τα στάδια της συζήτησης στο Κοινοβούλιο θα πρέπει να έχουμε την αίσθηση ότι συμμετέχουμε σε έναν απεριόριστο κοινοβουλευτικό διάλογο, ο οποίος δεν μπορεί με τερτίπια να συρρικνώνεται. Σας ρωτώ ευθέως, κύριε Υπουργέ. Είστε ευχαριστημένος με αυτή τη διάταξη που φέρνετε για την τροποποίηση του άρθρου 758 του Κώδικα Πολιτικής Δικονομίας; Πιστεύετε ότι με αυτόν τον τρόπο ανταποκρίνεστε στην υποχρέωση της χώρας να τηρεί τις υποχρεώσεις που υπαγορεύονται γι' αυτήν από τις διατάξεις της Ευρωπαϊκής Σύμβασης των Δικαιωμάτων του Ανθρώπου και από τις αποφάσεις που εκδίδει το Ευρωπαϊκό Δικαστήριο των Ανθρωπίνων Δικαιωμάτων; Γνωρίζετε ότι στις 11 Ιουλίου εκδόθηκε απόφαση Μορέιρα - Φερέιρα εναντίον της Πορτογαλίας, όπου όλα τα ζητήματα που αναφέρονται στην έκταση της υποχρέωσης για συμμόρφωση επί του άρθρου 46 της Ευρωπαϊκής Σύμβασης των Δικαιωμάτων του Ανθρώπου επιλύονται; [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Θα σας αναφέρω δυο, τρία ζητήματα τα οποία νομίζετε ότι αποτελούν για μας βάρος και έρχεστε εδώ όλοι και βεβαίως αισθάνεστε και υπερήφανοι, γιατί ικανοποιείτε την επιταγή του Δικαστηρίου των Ανθρωπίνων Δικαιωμάτων. Πλην όμως, το ίδιο το Δικαστήριο των Ανθρωπίνων Δικαιωμάτων, στη συγκεκριμένη απόφαση, λέει ότι η διαπίστωση ή η κρίση για την παραβίαση οποιουδήποτε κανόνα της συγκεκριμένης σύμβασης έχει δηλωτικό χαρακτήρα και δεν μπορεί σε καμμία περίπτωση το δικαστήριο του Στρασβούργου να διατάξει ή και να εισηγηθεί την αντιμετώπιση ή τη συμμόρφωση στο διατακτικό της απόφασης με άλλον τρόπον, πλην απ' αυτόν τον οποίο αναφέρει. Πράγματι δεν υπάρχει από τις διατάξεις, από τους ορισμούς μιας απόφασης του Δικαστηρίου των Ανθρωπίνων Δικαιωμάτων, διαρκής δικονομική υποχρέωση του κράτους - μέλους για να έχει ως μέσο συμμόρφωσης την τροποποίηση της εσωτερικής του νομοθεσίας. Όπως χαρακτηριστικά λέει το δικαστήριο στην απόφαση αυτή - και πραγματικά ενδεχομένως να τη γνωρίζετε, αν δεν την γνωρίζετε, όμως, αξίζει να τη διαβάσετε - κάθε κράτος επιθεωρείται για το εάν συμμορφώνεται στις αποφάσεις σε γενικό επίπεδο και όχι σε συγκεκριμένο εξατομικευμένο επίπεδο. Βέβαια, δεν χρειάζεται να υπάρξει επανάνοιγμα της κάθε υπόθεσης, όταν υπάρχει καταδίκη για παραβίαση του άρθρου 6 παράγραφος 1 της ΕΣΔΑ. Βέβαια, αν συνέβαινε κάτι τέτοιο, θα μας είχαν κηρύξει αποσυνάγωγους, θα μας είχαν διώξει από το Συμβούλιο της Ευρώπης, κύριε Υπουργέ, γιατί αυτό που συστηματικά θα έπρεπε να σας ευαισθητοποιεί είναι το γεγονός ότι εξακολουθεί ακόμα να μας καταδικάζει το Ευρωπαϊκό Δικαστήριο των Ανθρωπίνων Δικαιωμάτων για την υπερβολική καθυστέρηση στην έκδοση των δικαστικών αποφάσεων. Θεωρώ πράγματι ότι η πρώτη δήλωση που έκανε ο νεοεκλεγείς ρόεδρος του Αρείου Πάγου για το ότι η χώρα χρειάζεται μία αποτελεσματική δικαιοσύνη, αποτελεί για μένα, αν θέλετε, αλλά και για όλους τους πολίτες αυτής της χώρας, μία ελπιδοφόρα αρχή μίας θητείας, για την οποία ευχόμαστε όλοι βέβαια να είναι επιτυχής. Όσον αφορά δε το ζήτημα του άρθρου 758 του Κώδικα Πολιτικής Δικονομίας, επειδή είστε νομικός, θα πρέπει να δούμε εάν και κατά πόσο υπήρχε μία τέτοια υποχρέωση και από τη φύση της υπόθεσης για την οποία γίνεται λόγος, γιατί η διάταξη του άρθρου 6, παράγραφος 1, κύριοι συνάδελφοι, αφορά το δικαίωμα στη δίκαιη διαδικασία για την εκδίκαση διαφορών αστικών ή κατηγορίας η οποία ασκείται εναντίον συγκεκριμένου προσώπου. Όμως, όπως ξέρουμε όλοι οι νομικοί, υπάρχουν δύο ειδών δικαιοδοσίες στην Πολιτική Δικονομία. Υπάρχει η αμφισβητούμενη, όπου πράγματι εκεί τα δικαστήρια επιλύουν διαφορές - και υπενθυμίζω ότι διαφορά είναι το αίτημα για αυθεντική με δύναμη δεδικασμένου διάγνωση των εννόμων συνεπειών του ιδιωτικού δικαίου - και η εκουσία δικαιοδοσία, όπου εκεί το δικαστήριο δεν ασχολείται με διαφορές, αλλά με διοικητικές κατ' ουσίαν υποθέσεις. Ερωτώ, λοιπόν, το εξής: Πώς είναι δυνατόν σε μία διαδικασία που δεν έχει τον χαρακτήρα της δικαιοδοτικής λειτουργίας, εν στενή εννοία και με την έννοια της αμφισβητούμενης δικαιοδοσίας, να λέει κάποιος ότι έχουμε εδώ παραβίαση του δικαιώματος στη δίκαιη διαδικασία, όταν αυτό δεν είναι τίποτα άλλο από μία υπόθεση που έχει να κάνει με την υποχρέωση της δικαιοσύνης να περιάπτει ουσιαστικά μία συγκεκριμένη απόφαση με το κύρος της; Υπάρχει και κάτι άλλο πολύ σημαντικό, το οποίο θέλω ειλικρινά να σας πω ότι δεν περίμενα από εσάς να το έχετε παραλείψει. Κύριε Υπουργέ, υπάρχει ήδη και στο Κοινοβούλιο η Ειδική Μόνιμη Επιτροπή παρακολούθησης της νομολογίας του Ευρωπαϊκού Δικαστηρίου του Στρασβούργου και επειδή μαζί με άλλους συναδέλφους έχω την τιμή να συμμετέχω, σας πληροφορώ ότι μέχρι σήμερα δεν έχει συνεδριάσει ποτέ αυτή η συγκεκριμένη Επιτροπή, προκειμένου τουλάχιστον να εκτελέσει θέματα της αρμοδιότητάς της. Ξέρετε μεταξύ των άλλων ποια είναι η αρμοδιότητα; Είναι η μελέτη των αποφάσεων του Ευρωπαϊκού Δικαστηρίου του Στρασβούργου και η κατάρτιση προτάσεων για την εναρμόνιση της νομοθεσίας της χώρας μας με κάποια συγκεκριμένα στοιχεία τα οποία αφορούν παραβιάσεις ή κατευθύνσεις που δίνει η νομολογία του Ευρωπαϊκού Δικαστηρίου προστασίας των ανθρωπίνων δικαιωμάτων. Γιατί, λοιπόν, θα πρέπει σ' αυτή τη συγκεκριμένη περίπτωση να δείξουμε τόσο πολύ μεγάλη βιασύνη και με μία τροπολογία να φέρουμε αυτή τη μεταβολή του Κώδικα Πολιτικής Δικονομίας, όταν αυτό, τουλάχιστον εσείς, θα έπρεπε να το αφήσετε να ωριμάσει για να μην υπάρχει και να μην ακούγεται σ' αυτήν την Αίθουσα ότι απ' αυτού του είδους τη βιαστική νομοθέτηση δημιουργούνται και κάποιες καχυποψίες που έχουν προεκτάσεις και σε εθνικά θέματα; Όμως, εδώ εγώ θα σας πω και κάτι άλλο για να δείτε ότι είστε πραγματικά βιαστικός και αυτή η βιασύνη για μας είναι ύποπτη. Θεωρείτε τώρα ότι η άλλη τροπολογία που φέρνετε, με την οποία αναβάλλετε τις εκλογές στους ιατρικούς συλλόγους, δεν παραβιάζει ανθρώπινα δικαιώματα που προβλέπονται στην Ευρωπαϊκή Σύμβαση των Δικαιωμάτων του Ανθρώπου; Όταν, δηλαδή, η πολιτεία επεμβαίνει κατ' αυτόν τον τρόπο, χωρίς τη σύμφωνη γνώμη και χωρίς αποφάσεις των γενικών συνελεύσεων των ιατρικών συλλόγων και παρατείνει τη διάρκεια της θητείας διοικήσεων, για τις οποίες αποφάσισαν οι γενικές συνελεύσεις να έχουν μία συγκεκριμένη διάρκεια η οποία ήδη εξαντλείται και εσείς την παρατείνετε, δεν παραβιάζετε την Ευρωπαϊκή Σύμβαση των Δικαιωμάτων του Ανθρώπου, δηλαδή τα άρθρα 11 και 12 του Συντάγματος; Γιατί δημιουργείτε, λοιπόν, την εντύπωση ότι χρησιμοποιείτε δύο μέτρα και δύο σταθμά; Υπό αυτή την έννοια πραγματικά η προσπάθειά σας, εν όψει μάλιστα και της διχοστασίας που έχει εκδηλωθεί στο κυβερνητικό στρατόπεδο, μας δημιουργεί και εμάς την υποχρέωση να πούμε ότι αυτό είναι ένα ζήτημα το οποίο με πολύ μεγάλη περίσκεψη θα πρέπει εδώ οι συνάδελφοι να το αντιμετωπίσουν. Τέλος, θα ήθελα να σας πω και ένα ακόμα σημείο. Υπάρχει ένα θέμα με αυτό το rebate. Υπάρχει ένα θέμα με αυτή την εντελώς πλέον καταδιωκτικού χαρακτήρα αντιμετώπιση της τάξης των ανθρώπων που έχουν στη ζωή τους επιλέξει να υπηρετούν την υγεία είτε ως γιατροί, είτε ως επιχειρηματίες, είτε με μια σειρά άλλα επαγγέλματα τα οποία χρηματοδοτούνται από τον προϋπολογισμό του Υπουργείου Υγείας. Γιατί να τους καταλαμβάνετε εξαπίνης αυτούς; Ενώ ήδη τον Ιούλιο νομοθετήσατε στο πλαίσιο του ν.4486 και είπατε ότι αυτή η συγκεκριμένη επιβάρυνση που θα υπάρχει, θα ξεκινήσει από τον Ιούλιο, τους καταλαμβάνετε πάλι και τους κεραυνοβολείτε εντελώς απρόβλεπτα και τους δημιουργείτε την υποχρέωση μιας αναδρομικής εφαρμογής αυτού του συγκεκριμένου βάρους. Θεωρώ ότι και εδώ, όχι μόνο δεν πράττετε σωστά, αλλά θα πρέπει όλες αυτές τις τροπολογίες να τις αποσύρετε. Ευχαριστώ πολύ, κύριε Πρόεδρε.
Τον λόγο έχει ο κ. Νικόλαος Παρασκευόπουλος από τον ΣΥΡΙΖΑ.
Ίσως είναι πρωτότυπο, αλλά θα μιλήσω λίγο για την ίδια την οδηγία και για την ενσωμάτωσή της και όχι για τις τροπολογίες. Σε ό,τι αφορά την επί της αρχής αποδοχή της οδηγίας η οποία ενσωματώνεται, όλοι είναι σύμφωνοι. Χρειάζεται συνεργασία διακρατική για την καταπολέμηση του οργανωμένου εγκλήματος και γι' αυτό χρειάζεται δικονομική συνεργασία. Επομένως, η δική μου κριτική δεν αφορά τόσο την ενσωμάτωση - πρέπει να γίνει βασικά η ενσωμάτωση - όσο την ευρωπαϊκή τακτική να προχωρεί σε έκδοση οδηγιών χωρίς ταυτόχρονα η θεσμική προσέγγιση των νομοθεσιών των ευρωπαϊκών χωρών να προχωρεί με την ίδια ταχύτητα. Τι εννοώ εδώ; Θα το πω με ένα συγκεκριμένο παράδειγμα. Στο άρθρο 1 της οδηγίας, όπως ενσωματώνεται κιόλας, γίνεται λόγος για δικαστική αρχή κράτους που εκδίδει την ευρωπαϊκή εντολή έρευνας. Τι είναι δικαστική αρχή κράτους; Και να δούμε τους ορισμούς, δεν λέγεται τίποτα. Γίνεται λόγος για αρχής έκδοσης και όχι για δικαστική αρχή. Μπορεί ως δικαστική αρχή έκδοσης να λογιστεί μια διοικητική αρχή, μια αστυνομική αρχή; Σε ό,τι αφορά τη χώρα μας όταν εκδίδει ευρωπαϊκό ένταλμα έρευνας, όχι. Σε ό,τι αφορά άλλες χώρες, όμως, ναι, διότι προβλέπεται η δυνατότητα έκδοσης ευρωπαϊκού εντάλματος σύλληψης από άλλες χώρες και χωρίς αυτές να αποτελούν δικαστική αρχή. Αυτό είναι μείζον θέμα. Διότι ή έχουμε διάκριση των εξουσιών, και η δικαστική αρχή διακρίνεται από την αστυνομική αρχή, ή έχουμε ώσμωση. Στο πλαίσιο του Συμβουλίου της Ευρώπης, προχωρούμε προς την ώσμωση. Στον χώρο των δικαίων της Ευρώπης, των παραδοσιακών, έχουμε διάκριση των εξουσιών. Τα δύο συστήματα είναι ασύμβατα. Πιθανόν να σας φαίνονται ότι αυτά από νομοθετική άποψη είναι ψιλά γράμματα. Πιστεύω, όμως, ότι στον ευρωπαϊκό ορίζοντα έχει μεγάλη σημασία η έννοια της δικαστικής αρχής, η οποία άλλωστε με τη λειτουργία της οδηγεί σε έννομες συνέπειες. Τελείωσα με την ενσωμάτωση της οδηγίας. Βεβαίως, οφείλω να ασχοληθώ λίγο με τη ρύθμιση που εισάγεται με τροπολογία από τον Υπουργό, τον κ. Κοντονή, και αφορά την αποσυμφόρηση των φυλακών. Κοιτάξτε, όσοι έκαναν κριτική στη διάταξη από την πλευρά της Αξιωματικής Αντιπολίτευσης - όχι όλοι, πολλοί - είχαν ένα κοινό στοιχείο πάντως: την αδιαφορία για την αποσυμφόρηση. Η αποσυμφόρηση ή αναφερόταν στην αρχή σαν ένα «ναι μεν» που αμέσως περνάμε στο «αλλά» ή σαν κάτι το οποίο μνημονεύεται επειδή έχει ως κόστος το να αυξάνει την εγκληματικότητα. Πρέπει να καταλάβουμε ότι αυτή θεώρηση των πραγμάτων, δηλαδή των ανθρώπινων δικαιωμάτων στις ελληνικές φυλακές, δεν είναι μόνο αντίθετη προς τον ανθρωπισμό, δεν είναι μόνο αντίθετη προς τον πολιτισμό και τα ανθρώπινα δικαιώματα που δέχεται όλη η γη, είναι αντίθετη και προς την ανάγκη της ασφάλειας. Γιατί εάν δεν ενδιαφέρεσαι για τη συμφόρηση, εάν αδιαφορείς για συνθήκες κράτησης, οι οποίες είναι άθλιες, αυτό σημαίνει ότι τον κρατούμενο τον αφήνεις σε συνθήκες εξαγρίωσης. Ξέρετε τι γίνεται αυτός που εξαγριώνεται; Γίνεται άγριος. Τι γίνεται αυτός που εκβαρβαρίζεται; Γίνεται βάρβαρος. Αυτό θα φανεί μετά την αποφυλάκιση. Διότι από αιώνες το έλεγαν όλοι ότι η υποτροπή είναι η εκδίκηση του κρατουμένου για τις βάρβαρες συνθήκες κράτησης. Θέλουμε όλοι να έχουμε ασφάλεια μετά την αποφυλάκιση. Τι ποσοστά υποτροπής έχουμε; Δεν έχουμε στην χώρα μας, δεν τα μετράμε. Έχουμε άλλες χώρες που τα μετρούν; Βεβαίως, και στην Ευρώπη και στην Αμερική. Τι ποσοστά βγάζουν; Περίπου στο 50%. Στις Ηνωμένες Πολιτείες μιλούν για 60% υποτροπή μετά την αποφυλάκιση. Βγάζουμε κανένα συμπέρασμα με το να πιάνουμε μία περίπτωση υποτροπής από τις χίλιες ή χίλιες πεντακόσιες που μπορεί να υπάρχουν τον χρόνο και να λέμε: «Να έγινε ένα έγκλημα με τον νόμο Παρασκευόπουλου;» Όλες οι απολύσεις γίνονται με βάση την σήμερα ισχύουσα νομοθεσία. Και ένα μέρος αυτών οι οποίοι απολύονται θα τελέσουν κάποιο έγκλημα. Μας ενδιαφέρουν τα στατιστικά. Μας ενδιαφέρει αυτή η εγκληματικότητα, που έρχεται μετά την υποτροπή, να μειώνεται. Υπάρχει κανείς εδώ, ο οποίος έφερε ένα στοιχείο, μία οποιαδήποτε απόδειξη ότι η εγκληματικότητα μετά την φυλάκιση γίνεται υψηλότερη, τα εγκλήματα γίνονται περισσότερα, εάν έχουμε μία παραλλαγή λίγων μηνών στον χρόνο της απόλυσης; Δεν είναι αυτονόητο ότι εάν ένας άνθρωπος, όταν βγει από την φυλακή, είναι ακόμη σε μία κατάσταση βιώσιμη κοινωνικά, εάν έχει στη φυλακή μία στοιχειώδη κατάρτιση, μία παιδεία και έχει μία δυνατότητα υποδοχής μετά, η εγκληματικότητά του θα είναι χαμηλότερη; Βεβαίως, και βγαίνει από τις έρευνες. Βεβαίως, και βγαίνει από τα βιβλία. Χρειάζεται να μας το πουν τα βιβλία ότι θα είναι αυτονόητο ότι όταν ο άνθρωπος βγει έξω και έχει έναν τρόπο να μπορέσει αξιοπρεπώς να ζήσει, τουλάχιστον, δεν θα πάει με αυτά τα ποσοστά στις συμμορίες; Πολλοί από εσάς είναι νεοφιλελεύθεροι. Δικαίωμά τους. Ιδεολογία είναι. Τι λέει μέσα; Ποια είναι η πεμπτουσία της φιλοσοφίας αυτής; Είναι ότι τη συμπεριφορά του ανθρώπου την γνωρίζουν όροι αγοράς, προσφορά και ζήτηση. Όταν κάποιος βγει από την φυλακή και η κοινωνία δεν του προσφέρει ένταξη, γιατί η οικογένεια δεν μπορεί να τον υποδεχθεί, δεν έχει τα χρήματα, τον έχει ξεχάσει μετά από χρόνια και η αγορά επίσης, δεν του δίνει δουλειά και έρχεται η συμμορία και του προσφέρει δουλειά, του προσφέρει μεροκάματο, δεν είναι πολύ πιθανόν να πάει με τις συμμορίες και να μην εγκλιματιστεί κανονικά; Και ξεχνάμε την επανένταξη και μιλάνε μόνο μην βγει ο άλλος δύο μήνες νωρίτερα και εάν βγει δύο μήνες νωρίτερα θα κάνει περισσότερα εγκλήματα. Και ποιος το λέει αυτό; Ο μύθος! Διότι, δεν έχετε καμμία έρευνα να δείξετε. Τι λένε οι έρευνες της αστυνομίας; Δείχνουν άνοδο της εγκληματικότητας; Άκουσα ότι ένας φίλος μου αστυνομικός είπε ότι έτσι μετράμε την εγκληματικότητα, δεν ανοίγουμε ένα βιβλίο να διαβάζουμε, δεν βλέπουμε στο διαδίκτυο εάν πραγματικά οι δείκτες δείχνουν άνοδο ή όχι; Κοιτάξτε, στα θέματα αυτά πρέπει να μιλάμε με πολύ προσοχή και με μεγάλη τεκμηρίωση. Επανέρχομαι στον σωστό τόνο και με συγχωρείτε για την ένταση της φωνής. Πρέπει να είμαστε διαβασμένοι και να μπορούμε να υποστηρίξουμε αυτά που λέμε. Ούτε έχει νόημα να λένε ότι βγαίνουν ισοβίτες γρήγορα γρήγορα με τον νόμο Κοντονή ή με τον νόμο Παρασκευόπουλου, διότι η τροπολογία αυτή και η προηγούμενη η αντίστοιχη η οποία υπήρχε, δεν αφορά τα ισόβια, αφορά μόνο τις καθείρξεις κάτω των δέκα ετών, άνω των δέκα ετών και όχι τα ισόβια. Ούτε έχει νόημα να λέμε, βεβαίως, ότι αντί να κάνετε αποσυμφόρηση, δημιουργήστε καλύτερες συνθήκες στην φυλακή, όταν κάθε ημέρα, κάθε εβδομάδα, κάθε μήνα, διαβάζουμε για νέες δομές ένταξης που δημιουργούνται στην φυλακή, για βελτίωση των συνθηκών, για σχολεία δεύτερης ευκαιρίας τα οποία εγκαινιάζονται το ένα μετά το άλλο, για επιτυχίες κρατουμένων φοιτητών, οι οποίοι έδωσαν εξετάσεις, διαβάζουμε και παρακολουθούμε από τον τύπο, όσοι δεν πηγαίνουμε μέσα, ότι αναβαθμίζονται οι συνθήκες περίθαλψης στις φυλακές. Παρακολουθούμε τη διαδικασία βελτίωσης των συνθηκών στα επισκεπτήρια των φυλακών. Κάθε ημέρα γίνεται κάτι. Είδε κανείς ότι έχει εγκαταλειφθεί η πολιτική βελτίωσης των φυλακών επειδή έγινε μία αποσυμφόρηση, η οποία, σε τελική ανάλυση, δεν μας έφερε στα κανονικά επίπεδα, απλώς η συμφόρηση δεν είναι όπως πρώτα πολλή, αλλά είναι τώρα λιγότερη. Νομίζω ότι πρέπει όλοι να καταλάβουμε ότι, ακόμα και αν δεν μας ενδιαφέρουν τα ανθρώπινα δικαιώματα, για να έχουμε λιγότερη εγκληματικότητα, για να έχουμε περισσότερη ασφάλεια μετά την αποφυλάκιση, λιγότερη επιθετικότητα από τους ανθρώπους που βγαίνουν από τη φυλακή, πρέπει να είμαστε πιο ανθρώπινοι απέναντί τους και πρέπει να βοηθάμε την επανένταξή τους. Σας ευχαριστώ.
Τον λόγο έχει ο κ. Κουμουτσάκος από τη Νέα Δημοκρατία και μετά θα ακολουθήσει ο Υπουργός Δικαιοσύνης κ. Κοντονής. Ορίστε, κύριε Κουμουτσάκο.
Κύριε Υπουργέ, κύριοι συνάδελφοι, ζήτησα να παρέμβω σε αυτή τη συζήτηση που αφορά ένα ζήτημα αρμοδιότητας του Υπουργείου Δικαιοσύνης. Δεν θα το έκανα, αν δεν υπήρχε μία συγκεκριμένη τροπολογία που καταθέσατε, μία τροπολογία που σχετίζεται με τη μεταβολή της παραγράφου 1 του άρθρου 758 του Κώδικα Πολιτικής Δικονομίας. Κύριε Υπουργέ, πρόκειται για τροπολογία με σοβαρότατες εθνικές προεκτάσεις και διαστάσεις που εντοπίζονται στη Θράκη. Η σοβαρότητα και το αίσθημα εθνικής ευθύνης μου επιβάλλει να μην επεκταθώ περισσότερο στο πώς και με ποιον τρόπο μπορεί να επηρεάσει. Το ότι η τροπολογία αυτή έχει μείζονες εθνικές προεκτάσεις και διαστάσεις δεν είναι μόνο δική μας ανάγνωση, είναι και του κυβερνητικού σας εταίρου, του οποίου ο εκπρόσωπος εδώ σας πρόσβαλε, κύριε Υπουργέ, κατά πρόσωπο. Διότι τι είπε; «Εμείς δεν το ψηφίζουμε, γιατί έχουμε εθνικές ευαισθησίες». Εμμέσως, λοιπόν, τι σας είπε; Ότι εσείς το φέρατε, γιατί δεν έχετε εθνικές ευαισθησίες. Και το ανέχεστε! Κύριε Υπουργέ, έχετε την κυβερνητική πλειοψηφία μαζί σας στην τροπολογία αυτή; Είναι η κυβερνητική πλειοψηφία παρούσα; Είναι πίσω από αυτή την τροπολογία; Αν δεν την έχετε, γιατί τη φέρατε; Πού επενδύετε; Επενδύετε στην υπεύθυνη στάση της Αντιπολίτευσης για να παρακάμψετε την ανεύθυνη του κυβερνητικού σας εταίρου; Πού ακούστηκαν αυτά τα πράγματα; Επειδή αυτό έχει κατά καιρούς επαναληφθεί, ορθώς σήμερα η Νέα Δημοκρατία - και χαίρομαι που ακολούθησαν την απόφασή της και άλλες πολιτικές δυνάμεις - δήλωσε και δηλώνει ξεκάθαρα ότι «τέρμα αυτό το παιχνίδι». Δεν μπορεί να υπάρχουν δύο κοινοβουλευτικές πλειοψηφίες, μία που θα βολεύει τον κυβερνητικό σας εταίρο και μία που δεν θα τον βολεύει, αλλά θα περνάνε τα νομοθετήματα με την υπεύθυνη στάση της Αξιωματικής Αντιπολίτευσης. Τέρμα αυτό το παιχνίδι! Αυτό το οποίο, όμως, προβληματίζει κυρίως είναι ότι αυτή η πρακτική εφαρμόζεται σε ζητήματα που άπτονται της εξωτερικής πολιτικής της χώρας και κρίσιμων εθνικών θεμάτων. Δεν είναι αυθαίρετη η τοποθέτησή μου. Θυμίζω ότι μερικές εβδομάδες πριν εδώ, σε αυτή την Αίθουσα, και μάλιστα σε επίπεδο πολιτικών αρχηγών διαπιστώθηκαν - και το διαπίστωσε το Πανελλήνιο - αποκλίνουσες θέσεις στο μείζον ζήτημα των Σκοπίων και της ονομασίας. Άλλη η θέση του Υπουργείου Εξωτερικών, επίσημη και καταγεγραμμένη, και άλλη η θέση του Υπουργού Εθνικής Άμυνας. Αναρωτιέμαι, επειδή γίνονται τώρα συζητήσεις και στη Νέα Υόρκη και στον ΟΗΕ και πρόσφατα στα Σκόπια, ο Υπουργός Εξωτερικών με ποια θέση διαπραγματεύεται; Αυτό είναι μείζον θέμα. Έχει κάποια διαπραγματευτική εντολή; Αν έχει διαπραγματευτική εντολή, ποια είναι; Αυτή που πιστεύει εκείνος ή αυτή που πιστεύει ο Υπουργός Εθνικής Άμυνας; Δεν είναι δυνατόν σε ένα τόσο σοβαρό θέμα να εμφανίζεται απέναντι και στην άλλη πλευρά της διαπραγμάτευσης ένας Υπουργός ο οποίος ουσιαστικά δεν έχει εντολή. Διότι τα παρακολουθούν όλα. Με τι αξιοπιστία κάθεται στο τραπέζι των συναντήσεων με τον Γενικό Γραμματέα του ΟΗΕ, με τον κ. Νίμιτς, με τον ομόλογό του των Σκοπίων; Ποια είναι η θέση του; Αυτό το παιχνιδάκι με τα εθνικά θέματα να τελειώσει. Η Νέα Δημοκρατία δεν πρόκειται να το παρακολουθήσει, κηδόμενη της υπευθυνότητας, της διαρκούς εθνικής της στάσης σε όλα τα ζητήματα που αφορούν τα εθνικά συμφέροντα. Ακούω - και κλείνω με αυτό, γιατί νομίζω ότι έχει εξαντληθεί η επιχειρηματολογία για το ζήτημα αυτό - ότι τίθενται και ερωτήματα προς την πλευρά της Αξιωματικής Αντιπολίτευσης «Ποια είναι η θέση σας;». Αυτό είναι το ζήτημα; Να μας πείτε ποια είναι η δική σας θέση.
Για ποιο θέμα;
Για το θέμα της τροπολογίας.
Σας είπαμε. Η θέση μας είναι η τροπολογία.
Έχετε κοινοβουλευτική πλειοψηφία; Δεν την έχετε. Επομένως, το μείζον πολιτικό ζήτημα δεν είναι ποια είναι η θέση της Αντιπολίτευσης, αλλά αν υπάρχει κυβερνητική κοινοβουλευτική Πλειοψηφία στον τρόπο που νομοθετείτε. Αυτό είναι το μείζον ζήτημα. Αυτό, είτε θέλετε είτε δεν θέλετε, θα το αντιμετωπίζετε κάθε φορά που θα επιχειρήσει ο κυβερνητικός σας εταίρος να κάνει σπέκουλα και παιχνιδάκια πολιτικά με σοβαρά ζητήματα. Γιατί εμείς συνένοχοι σε αυτό το παιχνίδι δεν θα ξαναγίνουμε. Τελεία και παράγραφος.
Πείτε μας, όμως κι εσείς την ουσία της...
Παρακαλώ, κύριε Υπουργέ, θα πάρετε τον λόγο αμέσως μετά για να απαντήσετε.
Και κλείνω με ένα τελευταίο, επειδή ακούστηκε και μάλιστα με ένταση από την πλευρά εκείνη του Κοινοβουλίου που σχετίζεται και έχει τις ρίζες της στις πιο σκοτεινές σελίδες της ευρωπαϊκής ιστορίας. Αφού κατήγγειλε τους πάντες, αφού σχεδόν όλη η υπόλοιπη Εθνική Αντιπροσωπεία κατηγορήθηκε ως προδότες, κατέληξε με την εξής εκπληκτική θέση που είναι χείρα βοηθείας στην Κυβέρνηση. Θα αποχωρήσουν, λέει, στην ψηφοφορία της συγκεκριμένης ψηφοφορίας, μειώνοντας δηλαδή τον αριθμό της απαιτούμενης πλειοψηφίας. Αυτό είναι συμπαιγνία, είναι χείρα βοηθείας προς την Κυβέρνηση, γιατί διευκολύνει τον σχηματισμό κυβερνητικής πλειοψηφίας, που πιθανώς δεν έχει. Ευχαριστώ πολύ.
Δεν ισχύει αυτό.
Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Κοντονής.
Κυρίες και κύριοι συνάδελφοι, η σημερινή συζήτηση είναι ιδιαίτερα αποκαλυπτική για πολλά ζητήματα. Εν πρώτοις, έγινε μεγάλη φασαρία για το θέμα της τροπολογίας, η οποία σχετίζεται με τις αποφάσεις του Δικαστηρίου Ανθρωπίνων Δικαιωμάτων, του Δικαστηρίου του Στρασβούργου. Τι λέει η τροπολογία; Διότι εδώ από τους θαυμαστές του Χίτλερ, τους φασίστες και τους ναζί - κι αυτό το λέω διότι αποδείχτηκε από τα ντοκουμέντα της «Εφημερίδας των Συντακτών» ότι είναι θαυμαστές του Χίτλερ, λένε «Ναι, είμαστε φασίστες, είμαστε ναζί», μεταχειρίζονται μεταξύ τους τσιτάτα του Γκέμπελς και κάνουν και αστεϊσμούς από αυτούς δεν περιμέναμε να ακούσουμε τίποτα άλλο. Όπως λέει και η λαϊκή παροιμία: «Από κοράκου στόμα τι θα ακούσεις; Θα ακούσεις «κρα»». Από τους φασίστες και τους νεοναζί αυτά περιμέναμε. Εγώ περιμένω ακόμα, όμως, να ακούσω τη θέση της Νέας Δημοκρατίας. Διότι για τα θέματα κοινοβουλευτικής συνοχής θα μιλήσω μετά. Αλλά τη θέση σας θέλουμε να ακούσουμε. Να μας πείτε τι λέτε επί της ουσίας της τροπολογίας. Και γι' αυτό δεν μας έχετε μιλήσει ακόμα. Το ΠΑΣΟΚ είπε: «Εμείς συμφωνούμε με την τροπολογία, αλλά δεν θα την ψηφίσουμε, διότι προτάσσουμε θέματα άλλα, να δημιουργήσουμε πρόβλημα στην Κυβέρνηση». Έτσι το αντιλαμβάνονται. Το Ποτάμι έκανε τη δική του τοποθέτηση. Είπε: «Εμείς συμφωνούμε με την τροπολογία. Περιμένουμε την πορεία της συζήτησης για τα περαιτέρω». Εσείς της Νέας Δημοκρατίας τι μας λέτε; Συμφωνείτε ή δεν συμφωνείτε; Εσείς οι φανατικοί «Μένουμε Ευρώπη» μπορείτε να μας πείτε τι λέτε για την ουσία αυτής της διάταξης; Εσείς οι οποίοι είχατε νομοθετήσει το ίδιο ακριβώς πράγμα για τις ποινικές υποθέσεις και για τις υποθέσεις των διοικητικών δικαστηρίων, θα μας πείτε τι λέτε; Ή εσείς θα μείνετε εκτός συζήτησης; Να μας λέτε, λοιπόν, καθαρές κουβέντες εδώ και να μη μένετε σε διαδικαστικά ζητήματα ή σε πολιτικά τα οποία εσείς θέτετε. Το δεύτερο που θέλω να σας πω…
Η κοινοβουλευτική Πλειοψηφία είναι διαδικαστικό θέμα;
Αν θέλετε σταματήστε, γιατί γίνεστε και καταγέλαστοι με αυτά που λέτε.
Παρακαλώ, μη διακόπτετε.
Προσέξτε, λοιπόν, να δείτε τι σοβαρό κόμμα είσαστε και όσοι λένε τα ίδια πράγματα με εσάς. Προ δυόμισι ετών είχαμε μια άλλη κυβέρνηση συνεργασίας. Είχαμε μια άλλη κυβέρνηση συνεργασίας. Συμφωνούσαν πάντα τα κόμματα που την αποτελούσαν στα νομοσχέδια που έφερνε; Όχι βέβαια. Ο ΣΥΡΙΖΑ, όμως, επειδή είναι υπεύθυνο κόμμα και λέμε με παρρησία τη γνώμη μας - και τη λέγαμε και τότε - , όταν είχε φέρει ο κ. Ρουπακιώτης ένα νομοσχέδιο για τα ναρκωτικά, εμείς το ψηφίσαμε. Δεν λέγαμε τις αστειότητες που λέτε σήμερα.
Το παρακάνετε.
Το παρακάνω; Είναι υπεύθυνη στάση, κύριε Παναγιωτόπουλε, η στάση του κόμματός σας, να λέτε αυτά τα πράγματα;
Ποια καραγκιοζιλίκια; Βρες πρώτα την πλειοψηφία.
Παρακαλώ.
Να λέτε ότι συμφωνούμε, αλλά δεν ψηφίζουμε; Τι είσαστε; Πολιτικά σχιζοφρενείς; Και το λέμε σε όλους. Δηλαδή, συμφωνούμε με αυτά που λέει η Κυβέρνηση, αλλά δεν τα ψηφίζουμε γιατί θέλουμε να δημιουργηθεί πολιτικό θέμα.
Παρακαλώ.
Σταματήστε, λοιπόν, να φωνάζετε γιατί δείχνει πόσο άδικο έχετε. Σας υπενθυμίζω ότι εμείς τότε, ψηφίσαμε αυτά με τα οποία συμφωνούσαμε. Εσείς που κατηγορείτε το ΣΥΡΙΖΑ για ανεύθυνη στάση, για τυφλή αντιπολίτευση κ.ο.κ..
Μόνο μια τροπολογία ψηφίσατε στα δύο χρόνια!
Παρακαλώ, ησυχία. Ηρεμήστε.
Είδατε που η αλήθεια σας εκνευρίζει; Και δείχνουμε τη διαφορά μας. Ότι όπου εμείς συμφωνούμε με κάτι σωστό, το έχουμε αποδείξει. Όταν ήμασταν αντιπολίτευση το υπερψηφίζαμε. [[Θόρυβος από την πτέρυγα της Νέας Δημοκρατίας]] Εσείς έρχεστε σήμερα και συσκοτίζετε την κατάσταση και λέτε «Δεν εξετάζουμε αν συμφωνούμε η διαφωνούμε με κάτι, άλλα θέματα προτάσσουμε». Και αυτό κάνει και το ΠΑΣΟΚ, κύριε Παπαθεοδώρου.
Μία φορά...
Μία φορά φθάνει για να δείξει. Αν δεν συμφωνούσαμε σε άλλα θέματα, κύριε Παπαθεοδώρου, λέγαμε ότι δεν συμφωνούσαμε. Δεν ήλθαμε από το Βήμα της Βουλής να πούμε «συμφωνούμε, αλλά καταψηφίζουμε». Αυτό είναι ανεύθυνη κοινοβουλευτική στάση και αυτός είναι πολιτικός διπολισμός.
Ποιος το είπε αυτό; Ποιος είπε συμφωνούμε;
Σας λέμε, λοιπόν, τώρα να δούμε την ουσία της διάταξης. Αυτά που έχετε ψηφίσει εσείς για τα θέματα που άπτονται των αποφάσεων των ποινικών και διοικητικών δικαστηρίων τα φέρνει η Κυβέρνηση σήμερα και για τις αστικές υποθέσεις ιδιαίτερα της εκούσιας δικαιοδοσίας. Τι λέμε, λοιπόν;
Δεν είναι καραγκιοζιλίκια αυτό που σας είπα!
Τι λέμε λοιπόν, κύριε Τζαβάρα, και λάβετε υπ' όψιν σας και τα δημοσιονομικά της χώρας, γι' αυτό η διαταξη δεν επεκτείνεται σε θέματα αποζημιώσεων αυτή τη στιγμή. Θα πρέπει να γίνει και αυτό κάποια στιγμή.
Απαντήστε σε αυτό που σας είπα.
Δεν τα λέει για εμάς. Για τον Καμμένο τα λέει.
Σταματάτε επιτέλους; Κύριε Πρόεδρε! Δεν μπορώ!
Θα σταματήσετε σας παρακαλώ;
Αν εκνευρίζονται οι κύριοι συνάδελφοι το καταλαβαίνω. Διότι είναι παντελώς ανακόλουθοι με τη στάση τους.
Δεν εκνευριζόμαστε. Το ευχαριστιόμαστε.
Παρακαλώ πολύ. Ελάτε, κύριε Τζαβάρα.
Σας καταλαβαίνω. Εμείς, λοιπόν, αυτά που είχατε ψηφίσει εσείς για τα ποινικά και διοικητικά δικαστήρια, για τις ποινικές και διοικητικές δίκες το φέρνουμε και για τη συγκεκριμένη υπόθεση. Και τι λέμε; Έχουν βάση αυτές οι αστειότητες - γιατί δεν μπορώ να τις χαρακτηρίσω αλλιώς - , που ακούστηκαν από τη Χρυσή Αυγή εδώ, από του Βήματος της Βουλής, δηλαδή ότι με αυτόν τον τρόπο επιβάλουμε την αναγνώριση τουρκικών σωματείων; Αυτό λέει η διάταξη, κύριοι συνάδελφοι; Και απευθύνομαι σε εσάς που είστε και νομικοί. Η διάταξη εγκαθιδρύει δικαίωμα σε αυτόν που έχει επιτύχει θετική απόφαση από το δικαστήριο ανθρωπίνων δικαιωμάτων να επανεξεταστεί η υπόθεσή του από τα ελληνικά δικαστήρια, τα οποία - προσέξτε - , κυρίαρχα θα αποφασίσουν και δεν υποχρεούνται με βάση τη διάταξη να εναρμονίσουν την απόφαση τους με αυτή του Διεθνούς Δικαστηρίου. Επομένως εδώ εγκαθιδρύεται ένα δικαίωμα επανεξετάσεως, χωρίς τίποτα περισσότερο. Τα ελληνικά δικαστήρια κυρίαρχα θα αποφασίσουν, έτσι όπως ορίζει το Σύνταγμά μας και οι νόμοι. Επομένως, όλες αυτές οι αστειότητες που ακούστηκαν από του Βήματος της Βουλής και όλες αυτές οι ερμηνείες το μόνο που κάνουν, εκτός από το να γίνονται κάποιοι καταγέλαστοι, είναι να προσφέρουν κακές υπηρεσίες στον τόπο και στην πατρίδα, κύριοι συνάδελφοι. Και να σας πω γιατί; Γιατί ανοίγετε εσείς θέματα εκεί που δεν υπάρχουν στη διάταξη.
Κύριε Υπουργέ, είναι μεταβατική η διάταξη.
Μη διακόπτετε, σας παρακαλώ, κύριε Αθανασίου.
Σας παρακαλώ, κύριε συνάδελφε. Η διάταξη είναι σαφής. Γι' αυτό και οι κατά ομολογία τους φασίστες από του Βήματος αυτού της Βουλής έλεγαν αυτά που έλεγαν πριν από μία ώρα. Τα ακούσατε. Σε αυτό το παραλήρημα, το φασιστικό παραλήρημα, ποιος απαντάει, κύριοι συνάδελφοι; Απαντάει η Κυβέρνηση η οποία λέει προς όλους: Κοιτάξτε εδώ, να συνεννοηθούμε. Το δικαστήριο ανθρωπίνων δικαιωμάτων έχει εκδώσει και κάποιες άλλες αποφάσεις. Να σας θυμίσω την υπόθεση Λοϊζίδου; Αυτές τις αποφάσεις η χώρα τις κάνει σημαία. Και λέμε πάλι σε εσάς, τους πολύ Ευρωπαίους, αυτές τις αποφάσεις που κατά συνθήκη - λέω εγώ - μπορεί να μην βολεύουν την Ελλάδα, τι θα τις κάνουμε εμείς; Θα συμπεριφερθούμε όπως η χούντα το '68 που απεβλήθη από το Συμβούλιο της Ευρώπης;
Γιατί δεν το λέτε στον εταίρο σας;
Μη διακόπτετε παρακαλώ. Κύριε Κουμουτσάκο, σας παρακαλώ.
Κύριε Κουμουτσάκο, που ήρθατε εδώ για να πείτε σήμερα για τα Σκόπια, ενώ συζητάμε άλλα θέματα, λέμε ότι η χώρα θα πρέπει πρώτον, να είναι συνεπής στις διεθνείς υποχρεώσεις της, να σέβεται - αφού έχει αποφασίσει να συμμετέχει σε αυτά τα διεθνή όργανα - τις αποφάσεις των διεθνών δικαστηρίων και να δίνει τη δυνατότητα στους Έλληνες πολίτες επανάκρισης της υπόθεσής τους, όταν έχουν πετύχει θετική απόφαση από το Ευρωπαϊκό Δικαστήριο Ανθρωπίνων Δικαιωμάτων. Τι είναι όλη αυτή η συνωμοσιολογία περί τουρκικών σωματείων της Θράκης κ.λπ.; Τι είναι;
Θα έρθει ο κ. Καμμένος να μας το εξηγήσει.
Θέλω, λοιπόν, να σας πω το εξής.
Έλεος, κύριε Βορίδη!
Επιτέλους θα σεβαστείτε τον ομιλητή; Παρακαλώ πολύ, κύριε Βορίδη!
Αφού μιλάει σε εμάς! Να τα πει στον εταίρο του!
Κύριε Βορίδη, θα έρθω σε εσάς μετά. Μην ανησυχείτε.
Να τα πείτε στον εταίρο σας!
Κύριε Υπουργέ, θα σας παρακαλούσα να μην αναφέρεστε προσωπικά. Κάντε την κριτική σας και αναπτύξτε τις απόψεις σας.
Ήρθατε από του Βήματος της Βουλής να μας πείτε πόσο βλαπτικό είναι για την κοινωνία να επικρατήσουν ανθρώπινες συνθήκες στις φυλακές και πόσο κακό πράγμα είναι η αποσυμφόρηση, όταν εσείς διεκδικούσατε την απόλυση των πραξικοπηματιών επί έτη και έτη στη νεότητά σας. Αλλά αυτά θα τα πούμε στην ώρα τους.
Τι σχέση έχει;
Α, δεν έχουν σχέση;
Άλλα αντί άλλων!
Εκείνοι να βγαίνουν και κάποιοι άλλοι να μένουν στη φυλακή!
Άλλα αντί άλλων!
Ναι, ναι το καταλάβαμε. Θέλω να σας πω, κύριοι συνάδελφοι, ότι ενημερώθηκα από τον εκπρόσωπο της χώρας στο Συμβούλιο της Ευρώπης, τον Πρέσβη κ. Περάκη, πως αναβλήθηκε σήμερα η συζήτηση - ενώπιον του Συμβουλίου των Μονίμων Αντιπροσώπων. Γι' αυτό ακριβώς είχαμε επισπεύσει την τροπολογία. Μας δίνεται όμως τώρα το χρονικό περιθώριο τόσο στα κόμματα της συγκυβέρνησης όσο και στα άλλα κόμματα να ενημερωθούν καλύτερα για το τι ακριβώς λέει και τι επιδιώκει η συγκεκριμένη διάταξη. Σας επαναλαμβάνω, μην προσφέρετε κακές υπηρεσίες στη χώρα ανοίγοντας θέματα εκεί που δεν υπάρχουν. Εγώ, λοιπόν, ανταποκρινόμενος και στην έκκληση που έκανε ο κ. Παπαχριστόπουλος, ο εισηγητής των ΑΝΕΛ, θέλω να πω ότι θα δοθεί αυτό το χρονικό περιθώριο μιας εβδομάδας, δέκα ημερών. Εμείς θα αποσύρουμε τα δύο αυτά άρθρα και θα έρθουν σε ψηφοφορία στο επόμενο νομοσχέδιο. Προσέξτε, αυτά τα λέω διότι σήμερα έγινε αυτή η αναβολή της συζήτησης στο Συμβούλιο των Αντιπροσώπων. Εάν δεν είχε γίνει θα προχωρούσαμε κανονικά. Και όποιος θέλει, ας αναλάβει τις ευθύνες τους εδώ στην Εθνική Αντιπροσωπεία. Καταθέτω και για τα Πρακτικά μια νομοτεχνική βελτίωση.
Σας παρακαλώ, κύριοι συνάδελφοι, για τέτοια θέματα πάρα πολύ σοβαρά ή να λέτε καθαρά τη γνώμη σας και τις απόψεις σας ή να μην κρυβόσαστε πίσω από θέματα διαδικασίας. Θέλω δε να σας πω…
Αυτά δεν είναι καραγκιοζιλίκια. Επιτρέψτε μου. Σας παρακαλούμε. Δεν είναι καραγκιοζιλίκι. Είναι η στάση μας. Την κρίνετε πολιτικά αλλά…
Παρακαλώ, κύριε Γκιουλέκα, μη διακόπτετε. Κύριε Υπουργέ, συνεχίστε.
Θέλω, λοιπόν, να σας πω το εξής. Έχουμε πει από του Βήματος της Βουλής ότι υπάρχουν και θα υπάρχουν νομοσχέδια με τα οποία δεν θα συμφωνούν τα δύο κόμματα τα οποία στηρίζουν την Κυβέρνηση ή δεν θα συμφωνούν όλοι οι Βουλευτές των δύο αυτών κομμάτων. Τις επόμενες μέρες έρχεται προς συζήτηση το νομοσχέδιο περί της ταυτότητας φύλου. Εκεί μπορεί να υπάρχουν διαφωνίες με κάποιους Βουλευτές των ΑΝΕΛ. Η Κυβέρνηση, το Υπουργείο Δικαιοσύνης θα φέρει το νομοσχέδιο και θα συζητηθεί στη Βουλή. Όπως, σας ξαναλέω, η συγκεκριμένη διάταξη θα έρθει και πάλι στη Βουλή προς ψήφιση. Μην ανοίγουμε όμως θέματα εκεί που δεν υπάρχουν και εκθέτουμε τη χώρα περαιτέρω για μικροκομματικούς σκοπούς. Γι' αυτό μίλησα με τόσο αυστηρό λόγο, πράγμα που δεν συνηθίζω άλλωστε. Κυρίες και κύριοι συνάδελφοι, επίσης πολύς λόγος έχει γίνει για την παράταση των νόμων 4322/2015 και 4411/2016 για την αποσυμφόρηση των φυλακών. Η νομοθετική πρωτοβουλία αποσυμφόρησης των φυλακών είναι μια πρωτοτυπία της δικής μας Κυβέρνησης; Δεν νομίζω ότι υπάρχει κάποιος άνθρωπος στην Ελλάδα που να πει: «Ναι, είναι δική σας πρωτοβουλία». Όλες οι προηγούμενες κυβερνήσεις είχαν πάρει τέτοια μέτρα. Πού είχαν καταλήξει όσον αφορά στην αποτελεσματικότητά τους; Στο μηδέν. Διότι εμείς παραλάβαμε καταστήματα κράτησης τα οποία είχαν κρατούμενους αριθμού που πλησίαζε ή κατά τι ξεπερνούσε τις δώδεκα χιλιάδες. Αυτό είναι κατάστημα κράτησης, κύριοι συνάδελφοι; Αυτό είναι κολαστήριο. Κι αν θέλετε να ξέρετε, αυτοί οι άνθρωποι που θα βγαίνουν κάποια στιγμή από τα καταστήματα κράτησης - γιατί όλοι θα βγουν είτε με το 105 του Ποινικού Κώδικα, είτε με άλλους νόμους - γίνονται ακόμα χειρότεροι. Γιατί ούτε σωφρονισμός γίνεται στις φυλακές, ούτε κάποιο μέτρο βελτίωσης των συνθηκών κράτησης μπορεί να υπάρξει. Εμείς, λοιπόν, τι πετύχαμε; Πετύχαμε τον περιορισμό των κρατουμένων με βάση αυτούς τους νόμους που ψηφίσαμε. Πιστεύω θα είναι η τελευταία φορά που φέρνουμε νόμο για την αποσυμφόρηση γιατί ήδη ο αριθμός των κρατουμένων είναι σε ένα λελογισμένο επίπεδο. Με τη μεταρρύθμιση του Ποινικού Κώδικα θα γίνουν ακόμα καλύτερα τα πράγματα οπότε θα έχουμε απόλυτα καλύτερο διαχειρίσιμο αριθμό κρατουμένων. Τι έχουμε πετύχει; Αυτή την ώρα για μετρήστε πόσα σχολεία δεύτερης ευκαιρίας έχουν ιδρυθεί στις φυλακές; Πόσα ΙΕΚ έχουν ιδρυθεί στις φυλακές; Τι δραστηριότητες και τι δράσεις γίνονται στις φυλακές; Πόσα έχουν γίνει τα τελευταία δυόμισι χρόνια; Πήραμε κολαστήρια στα χέρια μας και έχουν γίνει καταστήματα κράτησης με αποτέλεσμα να είναι η Ελλάδα σήμερα η καλύτερη χώρα στο σύνολο των ευρωπαϊκών κρατών σε επιτεύγματα στον χώρο των φυλακών. Έχουμε τα πιο εντυπωσιακά αποτελέσματα και έχουμε επαινεθεί. Μην ακούτε εμένα τι λέω. Ακούστε τον Πρόεδρο του Ευρωπαϊκού Δικαστηρίου, τον κ. Ραϊμόντι που είχε έρθει στην Ελλάδα και είχε πει ότι η Ελλάδα επανήλθε στον δρόμο της αρετής, διότι αυτό που συνέβαινε στις φυλακές ήταν απερίγραπτο και τώρα έχει διορθωθεί. Επομένως, θέλω να σας πω ότι όλη αυτή η φιλολογία δεν λαμβάνει υπ' όψιν της το βασικό. Δεν βλέπει τη στόχευση. Είναι τελικώς η αντεγκληματική πολιτική. Αυτό είναι το κυρίαρχο. Αντεγκληματική πολιτική σε κολαστήρια δεν μπορεί να κάνει κανένας, κύριοι συνάδελφοι. Γι' αυτό αποτύχατε στο σημείο αυτό εσείς με τρόπο παταγώδη και οριστικό. Και λέτε, κύριε Βορίδη, και κάτι άλλο που μου έκανε εντύπωση γιατί είστε έγκριτος νομικός: Ότι η διάταξη προβλέπει την αποφυλάκιση ισοβιτών; Και τα λέτε αυτά τα πράγματα από Βήματος της Βουλής;
Άρα τα είκοσι χρόνια στους εμπόρους ναρκωτικών δεν πειράζουν;
Την έχετε διαβάσει τη διάταξη; Λοιπόν μην λέτε ανακρίβειες και μην προσπαθείτε με αυτόν τον τρόπο να διορθώνετε τις ανακρίβειές σας. Σας παρακαλώ διαβάστε τις διατάξεις - όπως για το προηγούμενο έτσι και για το συγκεκριμένο - και μην λέτε ανακρίβειες! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Θα τελειώσω, κύριε Πρόεδρε. Απ' ό,τι είδατε αναφέρθηκα μόνο στις δύο κρίσιμες τροπολογίες και θα μιλήσω αύριο για τα υπόλοιπα. Θα χρησιμοποιήσω τον χρόνο μου για το νομοσχέδιο. Θέλω, λοιπόν, να σας πω το εξής: Οι διατάξεις των έκτακτων αποσυμφορητικών δομών δεν εγκαθιδρύουν δικαιώματα υπέρ των κρατουμένων. Είναι έκτακτοι νόμοι που ψηφίζονται και υλοποιούνται για να επιτευχθεί η αποσυμφόρηση. Δεν πρέπει, λοιπόν, να συγχέουν - το λέω προς πάσα κατεύθυνση - τα δικαιώματα των κρατουμένων και τα ανθρώπινα δικαιώματα με τους έκτακτους αποσυμφορητικούς νόμους και να θεωρούμε ότι οι αποσυμφορητικοί νόμοι εγκαθιδρύουν δικαιώματα. Το λέω αυτό για δύο λόγους: Πρώτα απ' όλα, έναν λόγο θεωρητικό και δογματικό για να ξεκαθαρίζουμε τα πράγματα και έναν άλλο λόγο. Κυρίες και κύριοι συνάδελφοι, σας θυμίζω απόφαση ελληνικού δικαστηρίου που έκρινε ατιμώρητο τα προηγούμενα χρόνια κρατούμενο ο οποίος απέδρασε, ακριβώς γιατί οι συνθήκες στις φυλακές επί των ημερών σας ήταν απάνθρωπες. Σας προβληματίζουν οι αποφάσεις των δικαστηρίων; Αυτές τις κρίσεις των Ελλήνων δικαστών τις λαμβάνετε υπ' όψιν σας; Ερχόσαστε, λοιπόν, σήμερα και λέτε εδώ ότι ο ΣΥΡΙΖΑ αποφυλακίζει κρατούμενους. Δεν μου λέτε, το άρθρο 105 του Ποινικού Κώδικα δεν αποφυλακίζει πρόωρα κρατούμενους; Αποφυλακίζει.
Ευκολότερα, όχι πρόωρα.
Το θέμα, λοιπόν, είναι αν θα μείνουν ένα ή δύο χρόνια παραπάνω στη φυλακή; Το πρόβλημα ποιο είναι και πρέπει να το καταλάβετε; Ότι στον χρόνο που θα μείνουν στη φυλακή, πρέπει να υπάρχουν ανθρώπινες συνθήκες κράτησης, επιβεβαίωσης των ανθρωπίνων δικαιωμάτων - γιατί και οι κρατούμενοι είναι άνθρωποι - και πρέπει να γίνει σοβαρή δουλειά στην αντεγκληματική πολιτική και στον σωφρονισμό.
Γι' αυτό είστε εκεί.
Εάν εσείς μου πείτε, λοιπόν, ότι «όλα αυτά που μας λες, κύριε Υπουργέ, μπορούν να γίνουν με δώδεκα χιλιάδες κρατούμενους, με συνθήκες εκβαρβαρισμού στις φυλακές, με τις συνθήκες κολαστηρίων στις φυλακές», τότε, γιατί δεν τα κάνατε εσείς;
Τα κάναμε. Όλα τα κάναμε.
Δεν τα κάνατε. Τίποτα δεν κάνατε! Γι' αυτό ακριβώς και είχαμε γίνει το μαύρο πρόβατο στην Ευρώπη για τις συνθήκες κράτησης στις φυλακές και το επίπεδο των ανθρωπίνων δικαιωμάτων. Γι' αυτά, λοιπόν, κάνετε πως δεν ξέρετε τίποτα. Γι' αυτά που συνέβαιναν στη χώρα τόσα χρόνια, κάνετε πως δεν ξέρετε τίποτα. Και τι πριμοδοτείτε; Πριμοδοτείτε μια λογική, η οποία στο τέλος τι λέει; Να μην αφήνουμε κανέναν. Διατάξεις οι οποίες ισχύουν για είκοσι και τριάντα χρόνια πριν, εσείς τι μας λέτε; Να τους κρατάμε όλους στη φυλακή για πάντα επειδή έχουν κάνει ένα αδίκημα; Είναι σοβαρά πράγματα και σοβαρές προσεγγίσεις αυτές; Σας ξαναλέω ότι όλοι ο κρατούμενοι κάποια στιγμή βγαίνουν από τις φυλακές και βγαίνουν προώρως, πριν εκτίσουν το σύνολο της ποινής τους. Το άρθρο 105 του Ποινικού Κώδικα ισχύει τριάντα χρόνια και οι αποσυμφορητικοί νόμοι είναι αυτοί που φέρνατε εσείς. Άλλο στο τέλος αν δεν πετυχαίνατε τίποτα. Γιατί σαν θύματα της ιδεοληψίας σας, τι σας οδηγούσε; Να βάζετε τόσες πολλές εξαιρέσεις σε έναν αποσυμφορητικό νόμο που δεν γινόταν αποσυμφόρηση. Τον αποσυμφορητικό νόμο τον φέρνατε εδώ μόνο για το θεαθήναι. Θέλω, λοιπόν, να σας πω να αφήσετε στην άκρη τους λαϊκισμούς και να αφήσετε στην άκρη…
Ωραίο να ακούγεται από το ΣΥΡΙΖΑ αυτό!
Μα, πρωτίστως ο ΣΥΡΙΖΑ θα σας το πει. Αφήστε στην άκρη τους λαϊκισμούς και το εμπόριο φόβου - γιατί αυτό κάνετε - και αφήστε στην άκρη τα έωλα, έως και γελοία, επιχειρήματα. Ακούστηκε από του Βήματος εδώ, κάποιος Βουλευτής να λέει ότι του είπε φίλος του αστυνομικός πως η παραβατικότητα αυτών που απολύονται προώρως από τις φυλακές, είναι αυξημένη. Δηλαδή με τέτοια επιχειρήματα, κύριοι συνάδελφοι, θα διεξαχθεί ένας σοβαρός διάλογος για ένα πολύ κρίσιμο θέμα το οποίο απασχολεί την ελληνική κοινωνία δεκαετίες τώρα; Κύριε Πρόεδρε, εξάντλησα αυτά που ήθελα να πω για τις δύο τροπολογίες και αύριο θα κάνω χρήση του χρόνου μου όσον αφορά το νομοσχέδιο. Παρακαλώ, όμως, για το εξής. Εγώ εξαιρώ τους φασίστες και τη Χρυσή Αυγή. Με αυτούς δεν μπορείς να κάνεις διάλογο, είναι οι αρνητές του διαλόγου. Τα υπόλοιπα κόμματα, όμως, έχουμε τη δυνατότητα να συνομιλούμε, να διαφωνούμε, αλλά να λέμε καθαρά τις απόψεις μας και να λαμβάνουμε υπ' όψιν μας το εθνικό συμφέρον. Πρωτίστως το τελευταίο. Σας ευχαριστώ, κύριοι συνάδελφοι.
Μετά από τον κύριο Υπουργό, να πάμε ως εξής ώσπου να διακόψουμε τη συνεδρίαση: να μιλήσουν άλλοι τρεις ομιλητές, να παρεμβληθεί η κ. Βάκη, η Κοινοβουλευτική Εκπρόσωπος του ΣΥΡΙΖΑ - οι υπόλοιποι Κοινοβουλευτικοί Εκπρόσωποι, οι τέσσερις που απέμειναν, θα μιλήσουν αύριο κατόπιν συνεννόησης, όπως και τρεις ομιλητές...
Εγώ αύριο θα μιλήσω.
Εσείς μιλήσατε, κύριε Τζαβάρα.
Για τη δευτερολογία μου λέω.
Ναι, έχετε δικαίωμα. Γιατί αναφέρθηκα εγώ σε δευτερολογίες; Εγώ αναφέρθηκα σε τέσσερις εναπομείναντες Κοινοβουλευτικούς που δεν μίλησαν σήμερα και θα μιλήσουν αύριο. Θα μείνουν, λοιπόν, για αύριο τρεις ομιλητές, ο κ. Αθανασίου, ο κ. Ιλχάν - Αχμέτ και ο κ. Παναγιωτόπουλος, οι τέσσερις Κοινοβουλευτικοί και θα κλείσουμε με τον κ. Γεωργαντά σήμερα, θα είναι τελευταίος από τους ομιλητές, δηλαδή.
Αύριο θα είναι οι προτασσόμενες δευτερολογίες.
Αύριο θα είναι οι δευτερολογίες. Θα έχουν δικαίωμα οι εισηγητές και οι αγορητές. Όμως επειδή προέκυψε ένα επείγον ζήτημα με τον εισηγητή του Κομμουνιστικού Κόμματος, ζήτησε από το Προεδρείο και νομίζω ότι δεν έχει αντίρρηση το Σώμα, να του δώσουμε τον λόγο μετά τον κ. Γεωργαντά, όπως είναι η σειρά που είπαμε ότι θα ακολουθηθεί και πριν τη διακοπή της αποψινής συνεδρίασης, για τέσσερα - πέντε λεπτά για τη δευτερολογία του, αξιοποιώντας δηλαδή τη δυνατότητα της δευτερολογίας, επειδή αύριο θα λείπει από τη συνεδρίαση να μιλήσει σήμερα. Οπότε, δίνουμε τον λόγο στην κ. Παναγιώτα Κοζομπόλη - Αμανατίδη, μετά θα μιλήσει ο κ. Παπαδόπουλος, η κ. Βάκη και ο κ. Γεωργαντάς. Η συνεδρίαση αύριο θα ξεκινήσει στις 10.00΄.
Κύριε Πρόεδρε, θα ήθελα τον λόγο.
Τι θέλετε, κύριε Παπαθεοδώρου; Κάτι δαδικαστικό;
Καθαρά τεχνικό. Θα το λύσετε εσείς. Σχετικά με τη συνεδρίαση αύριο στις 10.00΄, την ίδια ώρα υπάρχει Επιτροπή Δεοντολογίας στην οποία συμμετέχουμε πολλοί εκ των εισηγητών. Άρα, παρακαλώ, ή θα αναβληθεί η μία ή θα πρέπει να γίνει κάτι άλλο με την άλλη.
Κοιτάξτε, δεν ξέρω πόσοι εκ των εισηγητών συμμετέχουν στην αυριανή συνεδρίαση της Επιτροπής Δεοντολογίας που είπατε. Υπάρχουν, όμως, οι Κοινοβουλευτικοί. Δηλαδή οι Κοινοβουλευτικές Ομάδες μπορούν να εκπροσωπηθούν. Δεν μπορώ εγώ να αναβάλω την αυριανή συνεδρίαση από το Βήμα. Αυτό γίνεται κατόπιν συνεννόησης του Προεδρείου. Όμως, δεν μπορώ να δεσμευτώ τώρα. Να το λέμε ανοιχτά και ξεκάθαρα, κύριε Παπαθεοδώρου. Είναι λογικό το αίτημά σας, αλλά έχει η Κοινοβουλευτική Ομάδα, και η δική σας και άλλων ομάδων, Κοινοβουλευτικούς Εκπροσώπους και άλλους Βουλευτές για να εκπροσωπήσουν στην Ολομέλεια. Ελάτε, κυρία Αμανατίδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, δεν θα αναφερθώ στην ευρωπαϊκή εντολή έρευνας στις ποινικές υποθέσεις. Είναι ένα νομοθέτημα με θετικό πρόσημο, που ενσωματώνει ευρωπαϊκή οδηγία, προάγει τη διεθνή συνεργασία για την καταπολέμηση των εγκλημάτων με διασυνοριακά στοιχεία. Θα αναφερθώ κι εγώ περισσότερο στην τροπολογία για την αποσυμφόρηση των φυλακών. Όπως ειπώθηκε κιόλας και προ ολίγου, μέτρα για την αποσυμφόρηση των φυλακών έχουν παρθεί πολλές φορές στο παρελθόν. Μπορεί να είναι και έξι νομοθετήματα, τα οποία, όμως, πράγματι, ήταν αναποτελεσματικά γιατί είχαν πάρα πολλές εξαιρέσεις και έτσι δεν επιτέλεσαν τον σκοπό για τον οποίο κάθε φορά θεσπίζονταν. Θέλω να σας πω από αυτό εδώ το Βήμα την προσωπική μου μαρτυρία ως πρόεδρος και μέλος της επιτροπής σωφρονιστικού. Όπως όλα τα μέλη της επιτροπής για το σωφρονιστικό σύστημα έχουμε επισκεφτεί πολλά καταστήματα κράτησης. Εκεί όλοι είμαστε μάρτυρες αυτού που βλέπουμε. Οι διευθυντές των φυλακών μας ενημερώνουν για πριν από τον ν.4322/2015 και για μετά από τον ν.4322/2015 και με την παράταση που πήρε την επόμενη χρονιά. Η κατάσταση στις φυλακές είναι ανθρώπινη γι' αυτόν ακριβώς τον λόγο με αυτά τα μέτρα που ψηφίστηκαν. Είδαμε, λοιπόν, εκεί στις επισκέψεις μας χώρους που προέκυψαν από αυτή καθ' εαυτήν την αποσυμφόρηση. Είδαμε σε αυτούς τους χώρους να λειτουργούν σχολεία δεύτερης ευκαιρίας, να λειτουργούν χώροι για υπολογιστές, εργαστήρια κεραμεικής, εργαστήρια κατάρτισης των κρατούμενων. Προέκυψε, δηλαδή, χώρος για εφαρμογή εκπαιδευτικών προγραμμάτων, προγραμμάτων σωφρονισμού και προγραμμάτων επανένταξης. Αυτό είναι το κέρδος για την κοινωνία. Έστω και μικρό ποσοστό πρώην κρατουμένων να επανενταχθεί στην κοινωνία, είναι η ασφάλεια για αυτήν. Ακούστηκε το επιχείρημα: «Γιατί δεν χτίζονται νέες φυλακές, νέα καταστήματα ευρύχωρα, ευάερα, ευήλια;». Μάλιστα, ο ειδικός αγορητής της Δημοκρατικής Συμπαράταξης είπε «θα φτιάξουμε δομές που θα είναι κατάλληλες και θα χωρούν όλους τους φυλακισμένους». Γιατί δεν φτιάχτηκαν, όμως, τον καιρό που η χώρα είχε την οικονομική δυνατότητα, που ευημερούσε οικονομικά; Γιατί δεν φτιάχτηκαν αυτά τα καταστήματα για να μπορέσουν να στεγάσουν με ανθρώπινες συνθήκες τους κρατούμενους; Η πολιτεία οφείλει να εκσυγχρονίζει τα παμπάλαια και κακοφτιαγμένα στην πλειονότητά τους καταστήματα κράτησης και μερικά μάλιστα από τα οποία έχουν φτιαχτεί στο πουθενά, σε ακατάλληλους χώρους για να εξυπηρετήσουν άλλους σκοπούς, ξένους προς το σωφρονιστικό σύστημα. Οφείλει, λοιπόν, η πολιτεία να δώσει χώρο για την εφαρμογή σωφρονιστικών συστημάτων, αποσκοπώντας στην επανένταξη των κρατουμένων στην κοινωνία, διαδικασία που αρχίζει από την πρώτη μέρα έκτισης της ποινής. Η επανένταξη των κρατουμένων είναι πραγματικά ένα δύσκολο εγχείρημα, είναι, όμως, ο μόνος τρόπος να θωρακιστεί η κοινωνία και να αισθανθεί ασφαλής. Η επανένταξη είναι η πρόληψη της υποτροπής, σημαίνει λιγότερο έγκλημα και σε αυτό αποσκοπεί η συγκεκριμένη διάταξη και όλα τα υπόλοιπα πραγματικά τα θεωρώ υποκριτικά. Τέλος θα ήθελα να πω μια λέξη για την αξιολόγηση των δημοσίων υπαλλήλων. Πραγματικά δεν κατανοώ τι ακριβώς μας λέει σύμπασα η Αντιπολίτευση. Δεν πρέπει να αξιολογούνται οι δημόσιοι υπάλληλοι και μάλιστα με μια αξιολόγηση που δεν έχει καμμία σχέση με την αξιολόγηση του κ. Μητσοτάκη, που 15% των δημοσίων υπαλλήλων έπρεπε να απολυθούν; Η αξιολόγηση που θεσπίστηκε, ούτε εκβιαστικό, ούτε τιμωρητικό χαρακτήρα έχει. Αποβλέπει στη βελτίωση της λειτουργίας της δημόσιας διοίκησης και με το σύνολο των διατάξεων που έχουν ήδη θεσπιστεί είμαστε βέβαιοι ότι θα πάψει η δημόσια διοίκηση να είναι ο μεγάλος ασθενής. Ευχαριστώ.
Τον λόγο έχει ο κ. Παπαδόπουλος από τον ΣΥΡΙΖΑ.
Θεωρούσαμε αυτονόητο, αγαπητοί συνάδελφοι, ότι στα ζητήματα που είναι αυτονόητα, όπως αυτό για το οποίο καταθέσαμε τροπολογία ορισμένοι Βουλευτές, προκειμένου οι εκλογές για τη διοίκηση των ιατρικών συλλόγων όλης της χώρας και για τη διοίκηση του Πανελλήνιου Ιατρικού Συλλόγου να γίνουν στα τέσσερα χρόνια, ότι θα περνούσε αυτονόητα σχεδόν - θα έλεγα - από όλες τις πτέρυγες της Βουλής. Φαίνεται, όμως, σήμερα ότι τα αυτονόητα δεν είναι τόσο αυτονόητα. Από την πλευρά του κ. Βορίδη δεν με εξέπληξε η ακραία επιθετικότητα. Με εξέπληξε ειλικρινά η στάση του κ. Τζαβάρα. Τι είπε; Μέχρι και για παραβίαση ανθρώπινων δικαιωμάτων, γιατί λέει ότι βούληση των ιατρικών συλλόγων είναι να μη γίνουν οι εκλογές με παράταση, αλλά να γίνουν τώρα. Κοιτάξτε λίγο: Οι ιατρικοί σύλλογοι όλης της χώρας, η γενική συνέλευση του Πανελλήνιου Ιατρικού Συλλόγου, η διαβούλευση που έχει γίνει πάνω σε ένα σχέδιο νόμου, το οποίο έχει ετοιμάσει το Υπουργείο Υγείας, έχουν καταλήξει ότι στις διατάξεις για τον εκσυγχρονισμό της ιατρικής νομοθεσίας πρέπει να περιλαμβάνεται και η δυνατότητα της τετραετούς αντί της τριετούς θητείας και η εναρμόνιση των εκλογών στους ιατρικούς συλλόγους όλης της χώρας με το νέο σύστημα αντιπροσώπευσης, το οποίο περιλαμβάνεται μέσα. Το αίτημα το οποίο φέρνουμε εμείς για τη νομοθετική τροπολογία είναι σε απόλυτη συνεννόηση με τη διοίκηση του Πανελλήνιου Ιατρικού Συλλόγου. Κάποιοι όμως της ακραίας επιθετικότητας ήρθαν εδώ μέσα με αντιπολιτευτική τακτική απέναντι στην κυβερνητική πλειοψηφία λέγοντάς μας τα περίεργα, ότι «ακόμα και σ' αυτά με τα οποία συμφωνούμε, εμείς θα τα καταψηφίζουμε». Διότι έχετε την αυταπάτη ότι θα πέσει η Κυβέρνηση. Διότι μέχρι τώρα δεν κατορθώσατε με τις αλλεπάλληλες προσπάθειές σας να πέσει η Κυβέρνηση. Τώρα φοβάστε πάρα πολύ ότι, παρ' όλες τις διαφωνίες που έχουμε με τους ΑΝΕΛ σε αρκετά ζητήματα, αυτή η κυβερνητική πλειοψηφία θα πάει στις επόμενες εκλογές, για να απολογηθεί για το σύνολο του έργου της, για να παρουσιάσει τη δυνατότητα μιας συνολικής ανασυγκρότησης της χώρας σε όλα τα επίπεδα, για να μπορέσουμε να παρουσιάσουμε στους Έλληνες πολίτες ότι εμείς κάναμε καθετί ώστε να φύγουμε από την κηδεμονία, για να μπορούμε να πούμε ότι η Ελλάδα που παραδίδουμε σε σχέση με την Ελλάδα που παραλάβαμε είναι πάρα πολύ καλύτερη. Επειδή ορισμένα είναι αυτονόητα για κάποιες πλευρές της Βουλής, θα πρέπει να προετοιμάζονται και για την απλή αναλογική, όπως θα έπρεπε να είναι η Δημοκρατική Συμπαράταξη. Θα έπρεπε! Τι μας είπε εδώ; Εναρμονίζεται - λέει - με την αντιπολιτευτική τακτική της Νέας Δημοκρατίας. Δεν ξέρουμε ακόμα ποιον θα βγάλουν οι εκλογές για νέα ή νέο Πρόεδρο στο σχήμα που θα προκύψει. Ελπίζουμε, όμως, ότι η λογική η οποία οδηγεί σε προγραμματικές συγκλίσεις να μην είναι στη βάση αυτής της επιχειρηματολογίας που παρουσίασαν εδώ μέσα. Διότι αυτό εμποδίζει κάθε προσπάθεια προγραμματικών συνεννοήσεων. Καταλαβαίνουμε πάρα πολύ καλά τις αντιθέσεις του Κομμουνιστικού Κόμματος Ελλάδας σε αρκετά ζητήματα στα οποία έχει το νομοσχέδιο και οι τροπολογίες. Δεν κατανοούμε εκείνους, οι οποίοι λένε πολύ καθαρά ότι «εμείς συμφωνούμε, αλλά, για αντιπολιτευτικούς λόγους, επειδή νομίζουμε ότι θα πέσετε, δεν τις ψηφίζουμε». Από την πλευρά του Ποταμιού, θα ήταν παράλειψη από μέρους μου να μην τονίσω ότι ήταν πάρα πολύ σημαντική η ενότητα θεωρίας και πράξης που παρουσίασαν εδώ μέσα. Είπαν πάρα πολύ καθαρά ότι «στα ζητήματα στα οποία συμφωνούμε, εμείς θα πάμε μέχρι το τέλος». Προέκυψαν κι άλλα ζητήματα πάρα πολύ σοβαρά, με βάση τροπολογία η οποία κατατίθεται μέσα στο νομοσχέδιο, όπως ένα ναζιστικό κήρυγμα περί πατριωτισμού, το οποίο βάζει την εξής περίεργη λογική: πατριώτες είναι οι ναζί, εμείς είμαστε - λέει - αντιπατριώτες. Ξέρετε κανέναν από τους ναζί της εποχής του πατριωτικού αγώνα εναντίον των Γερμανών κατακτητών να συμμετέχει σε πατριωτικό κίνημα; Πείτε μου έναν! Ήταν συνεργάτης των Γερμανών. Ξέρετε ποια στάση κράτησαν οι Κομμουνιστές, οι Αριστεροί στον πατριωτισμό και μας κάνετε κηρύγματα εδώ μέσα; Αυτά τα ζητήματα αφορούν και την αγνή σχέση μας με τους Ανεξάρτητους Έλληνες. Ο Θανάσης Παπαχριστόπουλος, που τον εκτιμώ, μας είπε ούτε λίγο ούτε πολύ, αγαπητέ Υπουργέ, ότι θα πρέπει να αποσύρουμε την τροπολογία, επειδή είναι αντίθετη με τις πατριωτικές ευαισθησίες των ΑΝΕΛ. Να είμαστε καθαροί. Σε ζητήματα που είναι θέματα αρχών, κάνουμε κι εμείς έκκληση και στον Πρόεδρο των ΑΝΕΛ και στην Κοινοβουλευτική τους Ομάδα. Γιατί ο Πρόεδρος των ΑΝΕΛ, ο κ. Καμμένος, είπε ότι «θα πάμε μαζί για να δώσουμε τη μάχη του έργου που κάνουμε στις επόμενες εκλογές». Αυτό, όμως, με τέτοια τερτίπια, δεν πάει πολύ. Νομίζω ότι αυτή η προειδοποίηση πρέπει να απευθυνθεί. Οι καθαρές κουβέντες κάνουν και τους καθαρούς φίλους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επειδή επιμένω ότι πρέπει να προετοιμαζόμαστε για ένα Κοινοβούλιο, μετά τις επόμενες εκλογές, της απλής αναλογικής, που θα δημιουργεί πραγματικά προγραμματικές συμφωνίες, ας κάνουμε από τώρα αυτές τις συζητήσεις. Ας τις κάνουμε από τώρα, για να είμαστε καθαροί. Μια τελική λέξη περί αξιολόγησης. Όλοι μας ωριμάζουμε. Κι εμείς κάποια περίοδο επιτρέπαμε σε ορισμένες από τις συνδικαλιστικές αποχρώσεις να θεωρούν ότι είναι κατά της αξιολόγησης, επειδή είχαν προβληματισμούς για το αν θα γίνονταν σωστά η αξιολόγηση. Να ξεκαθαρίζουμε. Η αξιολόγηση για όλους μας, από τους πάνω μέχρι τους κάτω, από τον Πρωθυπουργό, από τους Υπουργούς, από τους Γενικούς Γραμματείς, από τους Γενικούς Διευθυντές, μέχρι τους υπαλλήλους, είναι μια αναγκαιότητα. Αξιολογούνται οι πάντες. Και οι Υπουργοί αξιολογούνται. Αξιολογούνται γι' αυτά που κάνουν, σε σχέση με αυτά τα οποία οφείλουμε να κάνουμε. Όσον αφορά την αξιολόγηση, οφείλουμε να πούμε πάρα πολύ καθαρά και προς την ΑΔΕΔΥ και προς τους δημόσιους υπάλληλους, οι οποίοι συνεχίζουν να έχουν τη γνώμη ότι θα αξιολογηθούν με έναν τρόπο όπως είχε παρουσιαστεί από το παρελθόν, ότι αυτή η Κυβέρνηση παρουσίασε μια μεγάλη δημοκρατική μεταρρύθμιση στη δημόσια διοίκηση. Δεν υλοποιήθηκε μέχρι τώρα. Έχουν δίκιο που κάνουν κριτική ότι το Μητρώο Επιτελικών Στελεχών δεν εφαρμόστηκε ακόμη, όπως και αρκετά άλλα από τα ζητήματα που θα επιτάχυναν την αξιολόγηση.
Κύριε Παπαδόπουλε, ολοκληρώστε, σας παρακαλώ.
Τελειώνω, κύριε Πρόεδρε. Όμως, αυτή η Κυβέρνηση έχει προχωρήσει στην αξιολόγηση των γενικών διευθυντών. Κάνουμε εμείς αξιολόγηση των διοικητών των νοσοκομείων. Οι διοικητές των νοσοκομείων αξιολογούνται και ορισμένοι από αυτούς που παρουσίασαν ένα αρνητικό έργο άρχισαν να παίρνουν και τον δρόμο της αρνητικής τους αξιολόγησης. Η αξιολόγηση αυτή θα πρέπει να γίνει βίωμά μας, γιατί έτσι θα μπορέσουμε να κάνουμε μια κοινωνία η οποία θα έχει τον αξιοκρατικό τρόπο ανάδειξης και μια αξιολόγηση όλων μας γι' αυτά που λέγαμε, γι' αυτά που κάνουμε και γι' αυτά που είναι το όραμά μας. Ευχαριστώ πολύ.
Τον λόγο έχει η Κοινοβουλευτική Εκπρόσωπος του ΣΥΡΙΖΑ κ. Βάκη.
Κυρίες και κύριοι Βουλευτές, θα το άφηνα ασχολίαστο, γιατί το βρήκα πολύ ευτελές ως επιχείρημα. Επειδή, όμως, το χρησιμοποίησαν πολλοί συνάδελφοι και από τη Νέα Δημοκρατία και από τη Δημοκρατική Συμπαράταξη και φαίνεται ότι αποτελεί το νέο αφήγημά σας, ελλείψει κάποιου άλλου το οποίο συνέχει το αρραγές, από το 2012, βεβαίως, μέτωπο Νέας Δημοκρατίας - Δημοκρατικής Συμπαράταξης, ας μου επιτρέψετε να κάνω ένα σχόλιο και επιτρέψτε μου να το εκφράσω κάπως φιλοσοφικώ τω τρόπω. Μάθαμε, λοιπόν, σήμερα ένα νέο αξιολογικό κριτήριο θεμελίωσης δικαιικών κρίσεων. Μάθαμε σήμερα ένα νέο κριτήριο αποτίμησης της ορθότητας ή της μη ορθότητας ενός άρθρου, μιας διάταξης, ενός νομοσχεδίου. Θα πίστευε, λοιπόν, κάποιος ότι αυτό το κριτήριο θα ήταν, παραδείγματος χάριν, κατά πόσον ένας νόμος ωφελεί το κοινωνικό σύνολο ή κατά πόσον ένας νόμος υπηρετεί το δημόσιο συμφέρον. Μας λέει, εν χορώ, η Νέα Δημοκρατία και η Δημοκρατική Συμπαράταξη ότι, εφεξής, το κριτήριό της για το αν θα ψηφίζει εναντίον ενός νόμου θα είναι ένα και μοναδικό, το κατά πόσον αυτός ο νόμος θα τυγχάνει συμφωνίας ή συναίνεσης μεταξύ των συγκυβερνητών ΣΥΡΙΖΑ και ΑΝΕΛ. Οποία σοβαρότης! Έτσι ασκείτε εσείς νομοθετική εξουσία; Με αυτά τα κριτήρια ψηφίζετε νόμους του κράτους, νόμους που εφαρμόζονται στον ελληνικό λαό; Αυτά είναι τα κριτήριά σας; Μας κουνάτε και το δάχτυλο ότι ζητούμε τη συναίνεσή σας ή την ψήφο σας! Ποιος ζήτησε την ψήφο σας; Ποιος ζήτησε τη συναίνεσή σας; Δεν ζητάμε την ψήφο σας. Παρ' όλα αυτά, σας ζητούμε να εκφέρετε γνώμη και να εκφράσετε τη θέση σας για τις τροπολογίες, για το νομοσχέδιο. Εισέρχομαι τώρα στο κύριο μέρος του νομοσχεδίου και θα μου επιτρέψετε να πω δυο λόγια για κάποιες από τις τροπολογίες. Κατ' αρχάς συζητούμε σήμερα την ενσωμάτωση στην εθνική νομοθεσία μιας οδηγίας η οποία, σύμφωνα με την ορολογία των θεσμών της Ευρωπαϊκής Ένωσης, αποκαλείται «ευρωπαϊκός πυλώνας δικαιοσύνης, ασφάλειας και ανθρωπίνων δικαιωμάτων». Ο εν λόγω πυλώνας μπορεί να οδηγήσει σε κοινή αντιμετώπιση του οργανωμένου εγκλήματος, διασφαλίζοντας την εύρυθμη λειτουργία του κοινού ευρωπαϊκού χώρου χωρίς εσωτερικά σύνορα. Πρόκειται βεβαίως για μια διαδικασία αμφίσημη, η οποία ευλόγως προκάλεσε και κάποιες ενστάσεις, που άπτονται της προστασίας των προσωπικών δεδομένων, των κοινωνικών ελευθεριών αλλά και του πυρήνα του εθνικού κράτους και της κυριαρχίας του σε κάποιους νευραλγικούς τομείς, όπως είναι αυτοί της δικαιοσύνης και της εσωτερικής ασφάλειας. Εισάγοντας μια κοινή δικαστική μέθοδο, αυτή της ευρωπαϊκής εντολής έρευνας στις δικαστικές υποθέσεις, η ενσωμάτωση αποσκοπεί στην περαιτέρω εμβάθυνση της Ευρωπαϊκής Ένωσης. Θεωρώ παρ' όλα αυτά ότι έχει διεξαχθεί μια αναλυτική και γόνιμη συζήτηση κατά τη διάρκεια της νομοτεχνικής επεξεργασίας του νομοσχεδίου στην αρμόδια επιτροπή και το Υπουργείο επεξήγησε επιμέρους εφαρμοστικές πρόνοιες σε σχέση με την προαναφερθείσα προβληματική. Κυρίες και κύριοι συνάδελφοι, θα ήθελα τώρα να αναφερθώ σε κάποιες τροπολογίες. Θα ξεκινήσω απ' αυτή που αναφέρεται στην αξιολόγηση στο δημόσιο. Το τελευταίο πράγμα για το οποίο πρέπει να κατηγορήσετε την Κυβέρνηση ΣΥΡΙΖΑ - ΑΝΕΛ είναι ότι δημιούργησε πελατειακό κράτος ή ότι έκανε ρουσφετολογικούς διορισμούς στο δημόσιο. Οι κυβερνήσεις που δημιούργησαν το πελατειακό κράτος και τις τερατογενέσεις του, ήτοι ένα απολύτως δυσκίνητο και ανορθολογικό δημόσιο, ένα δημόσιο τρόπαιο και λάφυρο των πολιτικών και όχι του πολίτη, όταν ενέσκηψε η κρίση, απάντησαν στην κρίση με την κήρυξη ενός εργασιακού πολέμου. Ποιος ήταν αυτός; Να θυμίσουμε μερικά πράγματα: απολύσεις, διαθεσιμότητες, κατάργηση του τεκμηρίου της αθωότητας στο Πειθαρχικό Δίκαιο των δημοσίων υπαλλήλων, τουτέστιν κοινωνικός αυτοματισμός και διάλυση του κοινωνικού κράτους. Τι κάνουμε εμείς; Επαναφέραμε την εργασιακή ειρήνη και αποκαταστήσαμε την αξιοπρέπεια των υπαλλήλων, το κύρος των υπηρεσιών αλλά και την αξιοκρατία της επιλογής των προϊσταμένων με τον ν.4369/2016, που προέβλεπε τη δημιουργία Μητρώου Επιτελικών Στελεχών. Το πνεύμα των νομοθετικών πρωτοβουλιών για ένα ολοκληρωμένο σύστημα δημόσιας διοίκησης της χώρας δεν διαπνέεται από μεσαιωνικό, τιμωρητικό χαρακτήρα των κατ' επίφαση αξιολογήσεων του νόμου Μητσοτάκη. Δεν είναι ανθρωποδιωκτικό. Είναι ανθρωποκεντρικό. Δεν τιμωρεί, αλλά βελτιώνει. Εμφορείται από τις αρχές της κοινωνικής λογοδοσίας και της συμμετοχικής δημοκρατίας και βεβαίως δεν λειτουργεί ως πρόσχημα απολύσεων ή ως άλλοθι για να εκχωρηθούν αρμοδιότητες της πολιτείας στους ιδιώτες. Εισέρχομαι τώρα στην επόμενη τροπολογία, που αφορά το θέμα της αποσυμφόρησης των φυλακών. Τα είπαν και οι προηγούμενοι ομιλητές. Θα ήταν κοινοτοπία να επαναλάβω ότι ο υπερπληθυσμός των ελληνικών φυλακών αποτελεί τροχοπέδη στην εφαρμογή πολιτικών κοινωνικής επανένταξης των κρατουμένων. Θα ήταν επίσης κοινοτοπία να πω ότι σε πολλούς τομείς ο ελληνικός Ποινικός Κώδικας είναι εξαιρετικά αυστηρός σε σχέση με τις ποινές, οι οποίες ορισμένες φορές θα μπορούσαν να χαρακτηριστούν ακόμη και ως εξοντωτικές. Για παράδειγμα, η Ελλάδα είναι μια από τις χώρες με το μεγαλύτερο ποσοστό ποινών ισόβιας κάθειρξης στην Ευρώπη. Άρα, λοιπόν, οι παρεμβάσεις για την απόλυση υπό όρους λειτουργούν με θετικό τρόπο και για το σωφρονιστικό σύστημα και για το κοινωνικό σύνολο. Ένα από τα πρώτα νομοθετήματα αυτής της Κυβέρνησης ήταν ο νόμος για την αποσυμφόρηση των φυλακών, ο νόμος Παρασκευόπουλου, όπως είθισται να τον αποκαλούμε. Το κράτος δικαίου, οι αρχές του νεωτερικού πολιτισμού από την εποχή του Τσέζαρε Μπεκαρία ερμηνεύουν τη δικαιοσύνη ως σωφρονισμό και βεβαίως υπερβαίνουν την ανταποδοτική της διάσταση, που αποτυπώνεται στο οφθαλμός αντί οφθαλμού. Ο ποινικός κολασμός, θωρακισμένος με ηθικές και ανθρωπιστικές αρχές, δεν εκδικείται. Το αντίθετο, αποτρέπει μελλοντικές εκδηλώσεις εγκληματικής συμπεριφοράς. Ο νόμος που είχαμε ψηφίσει τότε μας υπενθύμισε ότι οι φυλακές δεν είναι αποθήκες ανθρώπων και οι κρατούμενοι δεν είναι αόρατοι άνθρωποι - σκιές χωρίς δικαιώματα, που θα πρέπει να φτάσουν στο έσχατο όριο της βιολογικής τους υπόστασης. Επιτρέψτε μου να κάνω μνεία, διότι το πνεύμα αυτού του νόμου το κρατούμε, το φυλούμε ως κόρη οφθαλμού, σε κάτι παρά πολύ σημαντικό, στη μεγάλη συμβολή τότε αυτού του νομοσχεδίου, που συνίστατο στην κατάργηση των κολαστηρίων - επειδή ακούσαμε πολλά πριν από συναδέλφους της Αξιωματικής Αντιπολίτευσης - , στην κατάργηση των διαβόητων φυλακών τύπου Γ΄, που σαφέστατα διέπονταν από τη λογική εξόντωσης των κρατουμένων. Η κατάργηση των φυλακών τύπου Γ΄, για την οποία είμαστε υπερήφανοι, ισοδυναμεί με την αποκατάσταση της δημοκρατίας, με την αποκατάσταση της ισότητας και της αναλογικότητας, των καταστατικών δηλαδή αρχών ενός κράτους δικαίου. Βεβαίως, οι συνάδελφοι της Αξιωματικής Αντιπολίτευσης μας έχετε δηλώσει ότι θα θέλατε να επανέλθουν αυτές οι φυλακές, διότι φαίνεται ότι εσείς, που δεν τρέφετε αυταπάτες, όπως μας είπε και ο αρχηγός της Αξιωματικής Αντιπολίτευσης στη ΔΕΘ, για μια κοινωνία χωρίς ανισότητες - γιατί τούτο αντίκειται άλλωστε στην ανθρώπινη φύση - δεν θα θέλατε μόνο την αριστερή παρένθεση, θα θέλατε και όλον τον ευρωπαϊκό δικαιικό πολιτισμό παρένθεση, θα θέλατε και τον Διαφωτισμό παρένθεση και τις μεγάλες διακηρύξεις των δικαιωμάτων του ανθρώπου και του πολίτη που γέννησε. Μας τα είπατε ευθαρσώς πριν.
Σιγά! Σε ποιους μιλάτε, κυρία Βάκη; Αν η χώρα είναι στην Ευρώπη, οφείλεται στη Νέα Δημοκρατία. Αφήστε τώρα! Ξαφνικά υπερασπιστές και του ευρωπαϊκού δικαιικού συστήματος; Μην τρελαθούμε τελείως!
Μας τα είπατε ευθαρσώς πριν, μη με διακόπτετε. Θέλετε παρένθεση το κράτος δικαίου και τη δημοκρατία. Οι νόμοι της φύσης, κύριε συνάδελφε, δεν εφαρμόζονται στην κοινωνία. Αν συμβεί αυτό, τότε τα προνεωτερικά σας σχήματα θα συμπορευθούν με τις ακραίες νεοφιλελεύθερες δοξασίες της πλήρους απορρύθμισης της εργασίας, της ιδιωτικοποίησης της παιδείας. Μας είπατε ακόμα και να εκχωρηθεί και το Γενικό Λογιστήριο του Κράτους σε ιδιώτες. Ξέρετε κάτι; Οι μαθητές δεν είναι πελάτες. Η δημόσια και δωρεάν παιδεία, για την προάσπιση της οποίας δόθηκαν μεγάλοι αγώνες σε τούτο τον τόπο συνώνυμοι της δημοκρατίας, δεν είναι κρατικά μονοπώλια που φράζουν τον δρόμο στους επιχειρηματίες. Οι επενδύσεις, που μας κουνάτε το δάχτυλο, δεν ταυτίζονται με τη λεηλασία της φύσης και του δημόσιου πλούτου. Η χώρα δεν είναι «Μπανανία» και ο ευρωπαϊσμός «μένουμε Ευρώπη», εις τον οποίο ομνύετε, δεν είναι αποικιοκρατικού τύπου «ELDORADO GOLD». Ευρωπαϊσμός και επενδύσεις χωρίς κανόνες και όρους προστασίας της φύσης και της ανθρώπινης αξιοπρέπειας είναι κάτι οξύμωρο. Όμως, το πρόγραμμά σας - κάτι που καταλάβαμε και σήμερα από την Ολομέλεια - είναι αυτό: καταστολή, ξύλο, απολύσεις και πλήρης ταύτιση με τους εκπροσώπους των funds, που λεηλατούν και ερημώνουν χώρες. Ο κοινωνικός δαρβινισμός του νεοφιλελευθερισμού, που προσφάτως προσπέρασε τρεις αιώνες Διαφωτισμού και πλαστογραφεί την ιστορία ερήμην των μεγάλων κοινωνικών αγώνων. Σας ευχαριστώ.
Κύριε Πρόεδρε, θα ήθελα τον λόγο.
Τον λόγο έχει ο κύριος Υπουργός για μια ανακοίνωση.
Κύριε Πρόεδρε, θα ήθελα να ανακοινώσω στο Σώμα ότι οι δύο βουλευτικές τροπολογίες που έχουν υποβληθεί γίνονται δεκτές και θα ενσωματωθούν στο νομοσχέδιο.
Σας είναι εύκολο να μας πείτε τους αριθμούς των τροπολογιών;
Είναι η τροπολογία με γενικό αριθμό 1249 και η τροπολογία με γενικό αριθμό 1256.
Ευχαριστούμε τον κύριο Υπουργό. Τον λόγο έχει ο κ. Γεωργαντάς από τη Νέα Δημοκρατία. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Επειδή είναι και αργά, κύριε Πρόεδρε, και είμαι και ο τελευταίος ομιλητής, επιτρέψτε μου να δώσω έναν λίγο διαφορετικό τόνο στην ομιλία μου σήμερα. Κύριοι συνάδελφοι, θα σας πω ένα ωραίο παραμύθι. Αυτό το ωραίο παραμύθι αναφέρεται σε μια Κυβέρνηση, η οποία κάποια στιγμή τον Φεβρουάριο του 2016 έφερε έναν πολύ ωραίο νόμο, όπως τον παρουσίασε, ο οποίος αποτελούσε μια μεταρρύθμιση στη δημόσια διοίκηση. Ήταν ένας νόμος ο οποίος παρουσιάστηκε από τον Υπουργό ως μια τομή στη δημόσια διοίκηση, ως κάτι που θα βοηθήσει στην αποκομματικοποίηση του κράτους. Ακούσαμε εκείνη την ημέρα λόγια πολλά, λόγια μεγάλα για μεταρρυθμίσεις, για ένα άλλο δημόσιο, για ένα δημοσιοϋπαλληλικό σώμα, το οποίο θα αγκαλιάσει αυτή την προσπάθεια της Κυβέρνησης, και περιμέναμε να δούμε την υλοποίηση αυτού του νόμου. Αυτός ο νόμος είχε τρία σκέλη. Το ένα λεγόταν: «Μητρώο Επιτελικών Στελεχών του δημοσίου». Το άλλο λεγόταν: «Επιλογή προϊσταμένων» και το τρίτο λεγόταν: «Αξιολόγηση των υπαλλήλων». Πέρασαν δεκαεννέα μήνες από τότε. Ήταν 27 Φεβρουαρίου 2016. Όσον αφορά το Μητρώο Επιτελικών Στελεχών του δημοσίου, επειδή είχα την τιμή να είμαι ο εισηγητής της Νέας Δημοκρατίας εκείνη την ημέρα, είπα στον κ. Βερναρδάκη, τον Υπουργό, ότι θα το ψηφίσουμε με μια προϋπόθεση: μη βάλετε μεταβατικές διατάξεις, βάλτε το να εφαρμοστεί τώρα, το επόμενο τρίμηνο, τετράμηνο. Σαν να ήμουν μάντης, ενώ προέβλεπε ότι θα ξεκινήσει η εφαρμογή του από τον Ιούλιο του 2016 και πλέον σε απόλυτο βαθμό θα επιλέγονται από αυτό το μητρώο όλα τα διευθυντικά στελέχη του δημοσίου από τον Σεπτέμβριο του 2016, ξέρετε πολύ καλά, κύριοι συνάδελφοι, ότι αυτό το Μητρώο Επιτελικών Στελεχών του δημοσίου δεν εφαρμόστηκε ποτέ, γιατί προφανώς δεν τέλειωσαν τα κομματικά στελέχη και οι συγγενείς του ΣΥΡΙΖΑ, οι οποίοι πρέπει να αποκατασταθούν σε θέσεις ευθύνης. Σε σχέση με την επιλογή των προϊσταμένων, το οποίο επίσης παρουσιάστηκε ως μια μεγάλη τομή, μέχρι σήμερα δεν έχει γίνει απολύτως τίποτα. Η κ. Γεροβασίλη πριν, προσπαθώντας να δικαιολογήσει την εύλογη ένσταση των δημοσίων υπαλλήλων «μα, πώς θα μας αξιολογήσουν κάποιοι οι οποίοι δεν έχουν αξιολογηθεί», είπε τα εξής: Μα, για το 2016, ούτως ή άλλως, επειδή είναι μια μεταβατική χρονιά, η αξιολόγηση δεν μπορούσε να γίνει από τους αξιολογημένους προϊσταμένους. Για αυτό εμείς αυτόν τον χρόνο, αυτούς τους δεκαεννιά μήνες, συνεχίζουμε και με ανάθεση βάζουμε προϊσταμένους, βάζουμε διευθυντές, γενικούς διευθυντές. Όμως, αυτό θα είναι για μια χρονιά. Δηλαδή, θέλει να μας πει η κ. Γεροβασίλη ότι σήμερα, που είναι Σεπτέμβριος του 2017, και το πρώτο τρίμηνο του 2018 πρέπει να γίνει η αξιολόγηση αυτού του έτους από τους προϊσταμένους αυτού του έτους. Δεν είναι αυτοί οι προϊστάμενοι οι ίδιοι που είναι με ανάθεση, οι ίδιοι που είναι από παλιά, οι ίδιοι που μπήκαν πριν, αλλά δεν μπήκαν με τον νόμο αυτόν, τον οποίο πολυδιαφημίζει; Η αξιολόγηση, λοιπόν, του 2017 θα γίνει από αυτούς τους προϊσταμένους που αυτή τη στιγμή υπάρχουν. Αυτοί οι προϊστάμενοι που υπάρχουν αυτή τη στιγμή είναι με ανάθεση οι περισσότεροι και πολλοί εξ αυτών κομματικά στελέχη. Όλο αυτό ξέρετε τι δημιουργεί; Ένα κλίμα αναξιοπιστίας και έλλειψη εμπιστοσύνης προς τους δημοσίους υπαλλήλους, με αποτέλεσμα το 80% εξ αυτών - που, βεβαίως, επιχειρήθηκε να το χαρίσετε στη Νέα Δημοκρατία, να το δεχθούμε εμείς, θα θέλαμε - να μη συμμετέχει. Αντί να καταλάβει η Κυβέρνηση και να ψάξει τι δεν πήγε καλά και να τρέξει γρήγορα τις άλλες διαδικασίες επιλογής προϊσταμένων με τον νόμο, έστω, αυτόν που ψήφισε η ίδια - που εμείς διαφωνούμε σε μερικά σημεία του, αλλά με τον νόμο που ψήφισε η ίδια, με αυτόν που η ίδια διαφήμισε - , περνάει με το Μητρώο Επιτελικών Στελεχών του δημοσίου και με τη μη επιλογή προϊσταμένων έναν λάθος συμβολισμό προς όλους τους δημοσίους υπαλλήλους, ότι δεν πρόκειται να γίνει καμμία αξιοκρατική διαδικασία. Για αυτό και αρνούνται να συμμετάσχουν. Η Νέα Δημοκρατία ήταν πάντα φωνή ευθύνης σε αυτή την Αίθουσα. Αυτό το οποίο βγήκε και είπε είναι ότι αυτή τη στιγμή την απαξίωση της διαδικασίας της αξιολόγησης, την οποία την έκανε η παρούσα Κυβέρνηση ως αντιπολίτευση, τη βρίσκει τώρα μπροστά της. Φέρνει μία τροπολογία, η οποία έχει κάτι πολύ πονηρό. Λέει ότι οι αξιολογητές, οι προϊστάμενοι δηλαδή, που δεν θα συμπληρώσουν τα φύλλα αξιολόγησης για να τα αποστείλουν στις διευθύνσεις, δεν θα μπορούν να συμμετάσχουν σε επόμενες διαδικασίες επιλογής προϊσταμένων. Ποιος μου λέει ότι αυτό δεν θα γίνει σε δύο χρόνια ή δεν θα γίνει ποτέ από την παρούσα Κυβέρνηση; Και θα έχουμε συνεχείς αναθέσεις. Δηλαδή, με ανάθεση μπορείς να είσαι, στην επιλογή δεν μπορείς να είσαι. Ακόμη και να ψηφιστεί αυτή η τροπολογία σήμερα και κάποιος αξιολογητής να μη στείλει τα φύλλα, δικαιούται να είναι με ανάθεση προϊστάμενος την άλλη μέρα. Όχι να είναι ήδη, να γίνει τώρα, εκ νέου. Γιατί αυτή η τροπολογία απαγορεύει μόνο αυτούς που είναι να συμμετάσχουν σε διαδικασία επιλογής προϊσταμένων. Βεβαίως δημιουργεί πλείστα τεχνικά και νομικά ζητήματα, καθώς θα έχουμε αξιολογήσεις τριών κατηγοριών: μία που θα συμμετάσχει και ο υπάλληλος και ο αξιολογητής, μία που είναι μόνο ο αξιολογητής, μία που είναι μόνο ο υπάλληλος. Μα, αυτό ακυρώνει τη διαδικασία της αξιολογήσεως από τη γέννησή της. Καλούμε την Κυβέρνηση να «τρέξει» γρήγορα τη διαδικασία της επιλογής προϊσταμένων, να ανακτήσει αυτή την εμπιστοσύνη που πρέπει να υπάρχει με τους δημοσίους υπαλλήλους και με την πολιτική και υπόλοιπη ηγεσία του Υπουργείου, της δημόσιας διοίκησης, έτσι ώστε να επιτευχθεί ο στόχος, τον οποίο θέλουμε όλοι - η Νέα Δημοκρατία τον υποστήριζε πάντα - και ο οποίος είναι να γίνει μία πραγματική και ουσιαστική αξιολόγηση στο δημόσιο. Βεβαίως να θυμίσω και κάτι στους συναδέλφους που το ξεχνάνε. Τον Γενάρη του 2015 είχε βγει σε διαβούλευση το νομοσχέδιο της τότε κυβέρνησης της Νέας Δημοκρατίας, το οποίο είχε ακριβώς το πάγιο σύστημα αξιολόγησης των δημοσίων υπαλλήλων - γιατί αυτό το οποίο συνεχίζετε να αναμασάτε εδώ ήταν ένα μεταβατικό στάδιο που λειτούργησε για δύο έτη - , που έχει πάρα πολλά θετικά σημεία και σας καλώ να το διαβάσετε. Κατατέθηκε σε διαβούλευση τον Γενάρη του 2015, πλην όμως η Κυβέρνηση ήρθε και ακύρωσε ό,τι βρήκε και έρχεται σήμερα σε αυτά τα αδιέξοδα. Κύριε Πρόεδρε, θέλω να πω μόνο κάτι για την τροπολογία για την αποσυμφόρηση των φυλακών. Δεν είναι δείγμα μιας ευνομούμενης πολιτείας το να ερχόμαστε κάθε δύο χρόνια και να λέμε ότι είναι αναγκαίο να γίνει η αποσυμφόρηση των φυλακών, για να υπάρχουν καλές συνθήκες στους κρατούμενους, τους οποίους δεν μπορεί η πολιτεία να τους διασφαλίσει και γι' αυτόν τον λόγο να οδηγούμαστε στην αποφυλάκιση εγκληματιών οι οποίοι έχουν υποπέσει σε βαριά αδικήματα. Εγώ θα καταλάβαινα τις αγνές προθέσεις του Υπουργού και των Βουλευτών του ΣΥΡΙΖΑ, εάν μέσα στα αδικήματα τα οποία δεν μπορούν να τύχουν αυτών των ευεργετημάτων ήταν και τα αδικήματα που περιγράφονται στο άρθρο 187 του Ποινικού Κώδικα. Δεν μπορούμε να έχουμε καταδικασθέντες για εγκληματικές οργανώσεις ή για συμμετοχή σε τρομοκρατικές πράξεις οι οποίοι να μπορούν να τύχουν αυτού του ευεργετήματος. Εάν είστε πραγματικά με καλή διάθεση, με πρόθεση και αυτό που σας ενδιαφέρει είναι μόνο η αποσυμφόρηση των φυλακών και όχι το να εξυπηρετήσετε και κάποιους από την παράταξή σας, οι οποίοι ευνοϊκώς βλέπουν προς αυτήν την κατεύθυνση, βάλτε μέσα στις εξαιρέσεις και το άρθρο 187 του Ποινικού Κώδικα. Ευχαριστώ πολύ, κύριε Πρόεδρε.
Ευχαριστούμε τον κ. Γεωργαντά. Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Συντυχάκης, για να δευτερολογήσει.
Σε σχέση με τις τροπολογίες θα ήθελα να τοποθετηθώ. Έχουμε εξαντλήσει την έκθεση της άποψής μας σε σχέση με το νομοσχέδιο. Είπε ο κύριος Υπουργός ότι αποσύρει την τροπολογία σχετικά με το Ευρωπαϊκό Δικαστήριο Δικαιωμάτων του Ανθρώπου, αλλά θα επανέλθει. Επιτρέψτε μου, όμως, επειδή έγινε πάρα πολλή συζήτηση να εκφράσουμε την άποψή μας ως κόμμα. Θεωρούμε ότι η ουσία της τροπολογίας σχετικά με τις αποφάσεις του Ευρωπαϊκού Δικαστηρίου Δικαιωμάτων του Ανθρώπου είναι ότι το Συμβούλιο της Ευρώπης, μέρος του οποίου αποτελεί το Ευρωπαϊκό Δικαστήριο Δικαιωμάτων του Ανθρώπου, παρ' όλο που κατά καιρούς έχει πάρει κάποιες θετικές αποφάσεις, όπως, για παράδειγμα, για την υπόθεση της Μανωλάδας, στην πράξη αυτό το Συμβούλιο αντιδραστικοποιείται όλο και πιο πολύ, κάτι που φαίνεται από μια σειρά αποφάσεις του, όπως, για παράδειγμα, τη λειτουργία των κομμάτων, την ανατροπή εργασιακών δικαιωμάτων και μια σειρά άλλες αποφάσεις που βάζουν σε αμφισβήτηση δημοκρατικά, κοινωνικά δικαιώματα και ελευθερίες. Από αυτή την άποψη εκφράζουμε την ανησυχία για το πού μπορούν να οδηγηθούν τα πράγματα και γι' αυτόν τον λόγο θα ψηφίζαμε «παρών» για τη συγκεκριμένη τροπολογία. Σε σχέση με το ζήτημα της μουσουλμανικής μειονότητας στη Θράκη, θα θέλαμε να επισημάνουμε ότι αυτό το ζήτημα καθορίζεται από διεθνείς συνθήκες, τη Συνθήκη της Λωζάνης στην προκειμένη περίπτωση και δεν μπορεί να αλλάξει σε καμμία των περιπτώσεων με δικαστικές αποφάσεις. Σε σχέση τώρα με την τροπολογία του Υπουργείου Υγείας που ρυθμίζει τη μισθοδοσία των υπαλλήλων και τις λειτουργικές δαπάνες της Εθνικής Κεντρικής Επιτροπής Προμηθειών Υγείας, ψηφίζουμε θετικά, με κριτήριο να μην υπάρξει πρόβλημα στην καταβολή της μισθοδοσίας των υπαλλήλων. Συμφωνούμε με τη ρύθμιση για χρηματοδότηση, για να χρηματοδοτείται η ΕΚΑΠΥ από το Υπουργείο Υγείας. Σε σχέση με την τροπολογία, επίσης, του Υπουργείου Υγείας για το rebate, θέλω να πω ότι με αυτή την τροπολογία εντάσσονται στο σύστημα της υποχρεωτικής έκπτωσης τα πρωτότυπα φάρμακα που είναι εντός χρόνου πατέντας και έχουν πάρει άδεια από την 1-1-2017 και όχι όπως προβλεπόταν, για αυτά που έπαιρναν άδεια μετά τη δημοσίευση νόμου και, επίσης, τροποποιούν τον τρόπο υπολογισμού και κατανομής του rebate για τα νοσοκομεία. Το ερώτημα για εμάς, βέβαια, είναι εάν απ' αυτή τη ρύθμιση του τρόπου υπολογισμού των υποχρεωτικών εκπτώσεων ωφελούνται οι ασθενείς. Κατά την άποψή μας, δεν ωφελούνται σε τίποτα. Από τις επιστροφές των ποσών της υπέρβασης από τη φαρμακοβιομηχανία δεν πάει ούτε ένα ευρώ υπέρ της μείωσης των αυξημένων ποσών που πληρώνουν οι ασθενείς. Και με τον προηγούμενο νόμο, που τώρα τροποποιείται, οι ασθενείς πλήρωναν αυξημένες συμμετοχές και απ' αυτή την άποψη εμείς ψηφίζουμε «παρών» στη συγκεκριμένη τροπολογία. Σε σχέση με την τροποποίηση διατάξεων της δασικής νομοθεσίας, τροπολογία που μετατράπηκε σε άρθρα 37, 38 και 39, ψηφίζουμε «παρών» στα άρθρα 37 και 38 που αφορούν την παράταση της προθεσμίας των δασικών χαρτών και τη διαδικασία υποβολής αντιρρήσεων και καταψηφίζουμε το άρθρο 39 για τις οικιστικές πυκνώσεις. Σε κάθε περίπτωση, όμως, και εδώ αποδεικνύεται η προχειρότητα του νόμου για τους δασικούς χάρτες, τον οποίο νόμο εμείς καταψηφίσαμε αιτιολογώντας το, όταν έγινε η συζήτηση στην Ολομέλεια για αυτό το νομοσχέδιο, και κυρίως η προσήλωση αυτού του νομοσχεδίου που οδηγεί στην εμπορευματοποίηση της γης. Σε σχέση με τις βουλευτικές τροπολογίες οι οποίες γίνονται αποδεκτές, θα ήθελα να πω ότι στην τροπολογία με γενικό αριθμό 1249 και ειδικό 100 δεν μπορούμε να καταλάβουμε το σκεπτικό. Είναι μια αιτιολογική έκθεση για την απαλλαγή από τον φόρο υπεραξίας της μίσθωσης ακινήτου, στο οποίο λειτουργούσε επιχείρηση και λοιπά. Δεν μας καλύπτει, θέλουμε περισσότερες εξηγήσεις, γιατί έτσι όπως είναι διατυπωμένη περισσότερο ως φωτογραφική διάταξη μοιάζει. Θέλουμε περισσότερη εξήγηση. Σε σχέση με τη βουλευτική τροπολογία για τους ιατρικούς συλλόγους και τον Πανελλήνιο Σύλλογο, και θα ολοκληρώσω με αυτό, κύριε Πρόεδρε, με αυτή την τροπολογία μετατρέπεται η τριετής θητεία των οργάνων των ιατρικών συλλόγων και του Πανελλήνιου Συλλόγου σε τετραετή. Οι Βουλευτές που υπογράφουν τη συγκεκριμένη τροπολογία επικαλούνται ότι πρόκειται να κατατεθεί στη Βουλή νομοσχέδιο για τη μεταρρύθμιση και τον εκσυγχρονισμό της ιατρικής νομοθεσίας που διέπει τους ιατρικούς συλλόγους και τον Πανελλήνιο Ιατρικό Σύλλογο, άρθρο του οποίου είναι και η συγκεκριμένη τροπολογία. Όποιος εκσυγχρονισμός και όποια μεταρρύθμιση και αν γίνουν, δεν αναιρούν το βασικό πρόβλημα αυτών των συλλόγων, των νομικών προσώπων δηλαδή δημοσίου δικαίου, ότι αυτά από τη δημιουργία τους και την αποστολή τους αποτελούν θεσμικούς συμβούλους της πολιτείας για την υγεία. Πρόκειται για συλλόγους εποπτευόμενους από το Υπουργείο Υγείας και βοηθούς του διαχρονικά στην άσκηση της αντιλαϊκής πολιτικής. Η θέση του ΚΚΕ ως προς το θέμα της θητείας είναι υπέρ της διετούς για τους ιατρικούς συλλόγους και τον Πανελλήνιο Ιατρικό Σύλλογο. Δεν έχουμε, όμως, αυταπάτες σχετικά με τον χαρακτήρα αυτών των οργάνων και το θέτουμε από την πλευρά του συχνότερου ελέγχου των εκλεγμένων μέσω των εκλογικών διαδικασιών και της αποτύπωσης των συσχετισμών που διαμορφώνονται σ' αυτόν τον χώρο. Για τον λόγο αυτό καταψηφίζουμε τη συγκεκριμένη τροπολογία. Ευχαριστώ, κύριε Πρόεδρε.
Ευχαριστούμε τον κ. Συντυχάκη. Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 13 Ιουλίου 2017, της Παρασκευής 14 Ιουλίου 2017 και της Δευτέρας 17 Ιουλίου 2017 και ερωτάται το Σώμα αν τα επικυρώνει.
Συνεπώς τα Πρακτικά της Πέμπτης 13 Ιουλίου 2017, της Παρασκευής 14 Ιουλίου 2017 και της Δευτέρας 17 Ιουλίου 2017 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.35΄ λύεται η συνεδρίαση για αύριο, ημέρα Τετάρτη 20 Σεπτεμβρίου 2017 και ώρα 10.00΄, με αντικείμενο εργασιών του Σώματος νομοθετική εργασία: συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις».